
Od Kobilje glave do Suhe u razmaku od devet sahata 
u širinu prostrlo se široko i zeleno Gatačko polje. Unaokolo 
i po polju poredalo se do četrdeset sela sa oniskim ploč- 
nim i slamnim kućama, dok se gdje i gdje podiže koji 
čardak. 

S jugoistočne strane polju oholo se diže stari Lipik, 
ogledajući pod sobom onu široku ravan i sela, nadvirujući 
se nad Rijeku, onu ponornicu, što krivuda Poljem gatačkim. 

Nedaleko ispod Lipnika, nešto na lijevu stranu, gleda 
gorda kula age Čengića. Tvrda je pusta i od kamena gra- 
đena na tri visoka boja, a na gornjem boju četiri izbočena 
ćoška na sve četiri strane. Između ćoškova je velika 
uokrug odaja, pokrivena šimlom, lijepo izrezanom. U 
toj se odaji, okupljaju i vijećaju buljukbaše, kad ih 
aga zovne na vijeće. Sama kula je opasana jakim Zi- 
dom daleko unaokolo, da kula ostaje u sredini. Uza sav 
zid po avliji iščičkalo se nekoliko zgrada, u kojima stanuje 
agina straža, junačka družina, pak još nekoliko dućana i 
jedna džamija. Ispod kule s gornje strane vijuga se mala 
rječica, koja dijeli kulu i agine dvore od sela Mula, dok 
je dolje puklo polje u širinu i duljinu, a lijepo i zeleno. 

Bilo je to godine 1848, pod konac mjeseca srpnja. Jako 
jutro opučilo. Aga je sjedio na gornjem boju na izbočenom 
ćošku, što gleda ravno niz polje. Sio taman do demirli 
pendžera. Zagrnuo se crvenim ćurkom, zapalio na dugi ja- 
semin te pije kahvu. Odbijao je guste dimove, iskašljujući 
se i gledajući polju u širinu. 


Ćošak prostrt gatačkim ćilimom, a unaokolo ovisoke 
sećije s minderima. U svakoj ćoši po jedna šilta od vune. 

Kako je aga prekrstio noge, onako se u plećima savio. 
Ruku, u kojoj je držao jasemin, u lJaktu opro o koljeno, 
a drugu držao ravno i u njoj findžan. 

Smail-aga potegne iz čibuka, srkne iz findžana pa onda 
ustavi očima na luli, kO da gleda kako se motaju dimovi. 
Pa onda okrene glavom niz polje u maglu, a dugi mu se 
brk ustavi na ćurku i crna, malo prosijeda brada plazne po 
prsima. Na glavi mu šal od trabuluza, a s butrasta lica, na 
komu su se jagodice crvenile, sijevala su dva žarka, krupna 
oka, upala; iznad njih se svile guste, velike obrve. 

Na jednom se okrene vratima. 

— Hasane! — zovnu jakim glasom da je ćoškom od- 
zvanjalo. 

časom upade hitri momak te stade odmah do vrata. 

— Siđi-der dolje pa vidi jesu li se počeli spremati! — 
odreza aga momku. 

Momak skoči i ode kuli niz skaline. 

U avliji sve na nogama. Izveli konje i mazge te tovare 
čadore, prtljagu, jelo i pilo. Kavazi naoružani i pod pusa- 
tom prolazili i tamo i amo, nadzirali, zavirivali idje li sve 
u redu. U kraju dvorišta svezan hrže agin konj Krhat i 
nogama kopa kaldrmu ispod sebe. Nije se bilo ni rasvanulo 
kad su svi bili poustajali. 

Hasan se vrati kuli i kaže agi šta je vidio. 

— Sad-der donesi ibrik vode da uzmem abdest! 

U tren oka eto opet Hasana s ibrikom. Aga zagrne 
rukave. Ispod njih se ukažu jake mišičave ruke, kao sun- 
cem opaljene a dlakom obrasle. Dok je aga abdest uzimao, 
Hasan je držao mahramu da se aga otare. 


Taman aga otklanjao, a sve spremno za put. Još zadije 
za pas dvije male, dimiskiju oko sebe, pa dolje. Sve ga če- 
kalo gotovo uz konje u lakim opancima. Pozdrav mu daju, 
a on, onako plećat, osrednjega rasta, baca okom unaokolo 
i pogleduje svoje ljude. Na njemu šalvare od crvene čohe, 
bijeli tozluci, u opancima, a na gornjem struku fermen i 
koporan te o pasu silah. Crven-kabanicu mu smotali na 
Krhata. Dočekalo ga do šezdeset druga sa dvije buljukbaše. 
Ahmedom Baukom i Avdom Zlatanićem. Momci pridržaše 

agi Krhata, a aga ga bismilom uzjaha. I ostali posjedoše na 
konje. Naprijed je jašio Smail-aga i uza nj odesnu Zlatanić 
a olijevu Bauk. 

Cijela družina udari na vrata pa Gatačkim poljem. Polje 
pritisla bjelkasta jutrenja magla. Kroz maglu izbija dim iz 
seljačkih kuća, dok su uz to pomalo počeli prodirati i traci 
novoga jutarnjega sunca. 

Put ih nosio preko krši i brda, dok ne padoše na 
Drobnjake. Pogubiše tu nekad davno Gazi Husref-bega, ko- 
mu tijelo prenesoše u Sarajevo a drob tu zakopaše, te otuda 
i ime. Odsjedoše na Mljetečaku, na malenoj ravni okruže- 
noj sa svih strana gustom šumom. Tu rastovare i raspusa- 
te. Momci sasjekoše u šumi koce da razapnu čadore. Usred 
ravni razapeto do deset čadora za družinu, a u sredini im 
zeleni agin čador. Avdo je Zlatanić sa svojim čadorom po- 
odmakao za jedno šezdeset aršina na brežuljku, a s njime 
još dvadesetak Nikšića, da budu straža. 

Odatle je aga slao svoje kavaze da kupe harač po Drob- 
njacima. Sa svih strana vrvila raja i agi harače donosila. 

Na samom Mljetečaku bilo je veselo, žurno. Koji su 
ostali uz agu, jedni lože nove vatre, drugi peku kahvu, tre- 
ći okreću ovnove pri vatri, a pod zelenim čadorom sjedi 
Bauk i uz gusle agi popijeva. 


II 


Dan za danam već i dvadeset dana kako padoše na 
Mljetečak. 

Uto agi dođoše na poklon dvije vojvode. Jedno je od 
Malinskoga Mirko Aleksić a drugo od Tušine Novica Cero- 
vić. Vrcem agi pod čador. 

— Pomaga vi Bog i ruku vi ljubim, ago! — pozdravi No- 
vica agu, klanjajuć se do zemlje, a rukama u nakrst preko 
prsa. 

— Dobra vi sreća, vojvodo! Kako ste mi, moje vojvode, 
kako vaša djeca i družina i ostala raja? 

— Fala Bogu, u zdravlje vaše, gospodaru! — odgova- 
raju vojvode pokorno. 

— Sjednite, vojvode! Daj, Hasane, ispeci kahvu! 


Vojvode sjedoše a aga im dobaci dugu čohnu duhansku 
kesu da zapale. 

Dok je Hasan kahvu pekao, aga je vojvode ispitivao 
kako je raji, da im nije teško, da im tko zuluma ne čini. 

— Neću ja da je ikom s mene teško a ne trpim da ma 
tko moju raju tišti. Za koga bih samo čuo, moja bi mu 
sablja sudila! 

— Ne, bogami, ago, mi se u vaše zdravlje nikoga ne 
bojimo, nit nam je od koga zuluma. Ta valja dati Bogu 
božje a caru carsko. Vi ste carski beg i njegov većil! — pre- 
vijale se vojvode. 

— Vojvode, kad ste tu, ne treba mi nikoga da šaljem 
u Malinsko i Tušinu. No iđite vi i kupite harače i donesite 
ovdje! 

— Za oto smo i došli, čestiti ago, da vi javimo da ćemo 
skupiti harač i da vi se poklonimo! 

Vojvode se digoše. Pristupe aginoj ruci i otraške ispa- 
doše čadoru na vrata. Umakoše šumom mjereći čadore. 

Otalen oni niz Drobnjake svojim nahijama. Novica ska- 
čući s kamena na kamen zasukivao brk i sve striikom 
pritezao. 

— Smijemo, strijela ga! — primaknu se Mirku ko 
da se boji da ga tko ne bi čuo. Malina ih je, a nadat se 
neće! 

— Meni se čini, nema ih do jedno šezdeset. Eno si vi- 
dio uz agin čador bit će ih triestak, a na onaj brežuljak 
s buljukbašom Zlatanićem jedno dvadeset. Nas će biti u 
najmanju ruku tri stotine; je li? 

— Dobro je, samo ohitajmo i kupimo ljude! 

Obojica skrenuše u Tušinu. Odmah tu sazovu knezove 
iz obližnjih sela. 

Okupili se, a njima će Novica: 

— Svima nam, braćo, dosta gatačkoga krvoloka. Ne 
dajmo harača. Snositi se ne da. Sad je ovo prilika da ga 
sjašemo s vrata, sebi i ostalom hrišćanluku. Za oto vas 
sazvah ovdje, da vijećamo kako da na nj udarimo i da ga 
se kurtarišemo! 


— Aja, bogami! Zlo ćemo proći! usprotivi se Radovan 
Jošan. 


— A jer, Radovane, zlo te ne smelo? 

— Znate, kako su sve gazije uz agu, pa, božija vjera, 
iznijet se ne možemo! 

— Čuj, na zlo mu svanulo, kao da ćemo prsa o prsa 
udariti na agu! — skoči Mirko Aleksić. 

— Da kako? — u čudu će Jošan. 

— U noć, kad svi spavaju! 

— Jest, jest, u noć, kad spavaju, pa ćemo ih poklat 
ko ovce! — čuli se glasovi na svih strana. 

— Eto tako, a sad svaki u svoju nahiju i okupljajte 
čete! Samo potajno da nas tko ne izda, jer onda zlo i 
naopako! Pamtite: Ne dajmo harača! — preporuči im No- 
vica. 

Dvadeset sedmoga kolovoza s prva noći knezovi se po- 
čeli okupljati sa svojim hajducima. Kad se svi iskupiše, 
bijaše ih do četiri stotine. 

Pod zoru krenu na put. Kradom i šutom verali su se 
kroz šumu i pod noć padoše do Morače. Tu se ustave da 
otpočinu i otalen dogovorno da navale na agu. 

Istoga dana ispred noći — dvadeset devetog kolovoza 
— dođe agi pod čador njegova od djetinjstva posestrima 
Sekana, sva blijeda i prestravljena. 

— Šta je, Sekano, tko te goni, Sekano? — veselo ju doče- 
ka Smail-aga. 

— Ago, ako boga znadeš, bježi i nosi živu glavu! Na te 
su ustala sva Brda i radi ti se o glavi! 

— Sjedi, Sekano, ne boj se! 

— Nijesu ti Novica i Mirko dolazili da ti se poklone, 
no da ti uhode vojsku! 

Aga kao da nije za to mario. 

— Neka ih! — odreza aga posve ponosito. Sramota je 
bježati turčinu izpred kaurina. Tako mi one sablje — i pog- 
leda u direk, o komu je sablja visila — koja posiječe sedam 
Petrovića na Grahovu i koja je na Loznici odsijecala ruse 
glave, ne bojim se sve sedmero Brda ni njihova knjaza 
brđanskoga! 

— Vjeruj, ago, što ti velju! — uvjeravala ga je Sekana. 
Čuvaj se! — i ode. 

— Ču 1', Bauče, šta vlahinja reče? — upita aga Bauka 
kad umaknu Sekana. 

Bauk podvi glavom, a onda će uspravno pogledati 
agu: 

— Nikad se Bauk hrdje nije bojao. Ni pred junakom 
uzmaknuti neću, a nemoli pred brđanskim hajdukom! 

— Kaž', Bauče, po duši koliko smiješ dočekati vlaha? 

— Bog i vjera, ni pred četrdeset uzmaknuti neću! 

— Hej, aferim, krilo sokolovo! Babina mi rahmeta, 
ni Smail se od pedeset poplašiti neće, a više Crna Gora i 
nema valjanih hajduka! 

Aga kucnu Bauka po ramenima i dodade mu gusle 
iza sebe. 

Bauk sjede uravan, prevuče gudalom po konjskoj stru- 
ni, a iz junačkoga grla odjeknu starinska pjesma: 


Procvilio sužanj u tamnici, 
U tamnici bana junačkoga 
Prije zore i bijela dana... 


I do u kasnu noć čule su se gusle ispod agina čadora. 


III 


Na izvanu vladala mrtva tišina. Ni ćuha vjetra, a ne- 
bom se smucali crni oblaci, te se razlijevali da prekriju 
i ono jasnih mjesta na nebu što ih je ostalo. Zavladao je 
mrak da se ništa ne vidi, samo što je od ostale timne još 
tamnije ono gdje je šuma u naokolo. Omarna vrućina bije 
odasvuda, iz zemlje, iz kamena, od svake strane. 

Dok ujedanput ne udari sjevljavina, a iza sjevljavine 
poče kiša sipiti i škropiti po žednoj zemlji, po zelenoj tra- 
vi, po bijelim čadorima. Ispočetka udari kiša tiho, po- 
najlak, a onda sve više i više, sve jače i jače. Munje režu 
nebom jedna za drugom, pa zaori izdaleka, izbliza. Munja 
bljesne i prekine onaj pakleni mrak, pa je opet nestane. 


Tamo od Morače kradu se brdom i kamenom po kiši 
Brđani. Ne vide puta, ali se veru, penju — samo što se 
čuje naglo disanje od umorna hoda. Kad prereže munja 
nebom, onda im rasvijetli put. Crna četa tiho i kradom 
gamzi k Mljetečaku. Svaka glava strukom prekrivena, a 
mnogo ih je, do četiri stotine, u dvije grane. Bljesak munje 

hitro pozirne na njih, pa opet iščezne, šaljući za sobom 
zaglušnu orljavinu. 

Četa gamzi i puza k Mljetečaku, kupajući se u pljusku 
kiše. U šumi se ustavi, te jedan drugoga šaputanjem do- 
zivlje. 

— Mirko! Gdje je Mirko? ispod glasa zovnu Novica i 
pođe kroz hajduke da traži Aleksića. Aleksić je bio s Jo- 
šanom: upravo ga pokaza novi bljesak. 

— Ja ću, Mirko, sa stotinom mojih opkoliti čador 
Zlatanićev! — reče Novica. Ti ćeš s ostalima na agu i da 
ste svi spremni. Kad ja oborim na Zlatanića, aga će i svi 
drugi na pucanj poustajati, a vi iz pušaka, sa svih strana... 

— Tko će da vidi, spavaju li? — upita Mirko. Nitko 
se ne javi. 

— Eno ti Luke Vukova, on je i dosle uhodio gdje je 
trebalo! — dobaci tiho Jošan Mirku. 

Svi su naprijed proturavali Luku, te ga iščeka Novica 
i Mirko. 

— Dobro razvidi te kako su porazmješćeni, još jednom! 

— Izvedi i agina konja! 

Bojali su se oni, ako aga uzjaše na svoga Krhata, da 
će biti zla. Uhoda se je libio kroz šumu prama ravni gdje 
su turski čadorovi. Pao šumi na kraj, poljegao po zemlji i 
čekao i čekao. Ni disao nije. Kad ne oču nikakva glasa, 
nikakva šuma, doli kiše što tu pred zoru siplje, diže se pa 
konjma, gdje su bili privezani, da pasu travu. I opet za- 
sine — a on zapazi Krhata. Polako ga odveže i krene nat- 
rag kroz šumu vodeći Krhata. 

— Svi spavaju kao poklani! potiho će vojvodama. 

Dotle su bili svi zabrinuti i u strahu. 

— Svi spavaju kao poklani! — ohrabriše se vojvode i 
obveseliše. 

četom prohuji od usta do usta: 

— Spavaju kć6 poklani! 

Još jedan bljesak. Svi su se u čas promijenili. 

— Na noge, braćo! — pozvaše vojvode i hajduci se 
razdvojiše. 

Novica skrene brežuljku gdje je Zlatanić. Iz sto pušaka 
zagrmi, stotinu taneta prozviždi kroz Zlatanićev čador. 


— Vlasi! Vlasi! — skoči Zlatanić i dozivlje. 

Družina mu se diže, hoće da se lati oružja — al' puška 
sveđ grmi, te jedan po jedan pada mrtav zemlji. Šesnaest 
ih izgubilo glave, dok ih četvorica i peti Zlatanić s golim 
handžarima u rukama ne umakoše u noćnu tminu. 

Pucanj je odjekivao od kama do kama, od drva do 
drva. Njemu odgovarao pucanj Aleksićeve čete kao jeka u 
planini. 

Kiša pljušti ko bog hoće — a Aleksić siplje na agin 
čador i na one oko njega. Ispod čadora glasovi i dozivanja. 

— Vlasi! Vlasi! 

Turci se ispod čadora dižu, a kroz čadore mimo njiho- 
vih glava huje ubojna taneta i pogađaju. 

— Konja, Huseine, konja! — raskrivi se aga kao ranjen 
lav. 

Hasan leti, put mu kaže vatra iz pušaka. Al Krhata 
nema. I privede svoga vranca. 

Aga zakorači jednom nogom u uzengiju. 

— Ja'llah! — izusti zadnjom i pade mrtav na zemlju. 

Kroz prsa mu prozviždalo hajdučko tane. 

— Hrđo! — skoči Hasan i zaleti se u sječu. U isti čas 
priskoči mrtvom agi povisok čovjek i odrubi mu glavu. 

I umukne puška. Samo se čuje po gdjekoji put gdje 
jekne ovdje-ondje ranjenik, predavajući dušu Bogu. 

Tko je ostao u čadorima — sve samo hladna tjelesa; 
mrtva tjelesa pred čadorima. 

Čete se sastadoše i grnuše ma čadore. Presijecaju 
mrtva trupla, snimaju s njih odoru, pusat i odijela, plijene 
i haraju čadore. 

Još nije zora opučila, a čete se povratiše u Tušinu. 
Kad se svi okupili, Mirko Aleksić dovede vranca i donese 
aginu glavu. 

Isti dan sva okolna sela poprtljaju sve svoje, kuće po- 
pale i odmetnu se u Cnnu Goru. 


Kiša je već davno stala, oblaci se razbjegli. Svanuo ve- 
dar dan. Sunce granulo i obasjalo krvlju poštrapani Mlje- 
tečak, po komu su ležala mrtva trupla aginih kavaza, ispre- 
sijecana i iznakažena, sa kojih su čas prije crnogorski haj- 
duci posnimali pusat i haljine. 

Ravni se prosula crvena krv, usirena, kišom nakvašena, 
a sunčani traci odsijevaju o orošenoj i krvlju naškropljenoj 

travi. Čadorovi na pola izgorjeli i izrešetani tanetima iz 
vlaškijeh pušaka, te popadali po zemlji, sakrivajući pod 
sobom poginule žrtve... 

Nekako na sredini Mljetečaka još upravno stoji veliki 
zeleni agin čador, išupljikan na stotinu mjesta. Kano da 
priječi suncu da obasja ono tijelo bez glave, pusata i odije- 
la, golo golcato — kakva su i druga, što se malo na uz- 
nak ispružilo — tijelo age Čengića. 

Skoro je bilo i podne kad izbi Bauk i Zlatanić sa O0s- 
tatkom svoje družine, koji umakoše smrti i spasiše se u 
noćnoj tmici. Dok su dvojica u šumi sjekli nosila za agino 
tijelo, drugi su pokapali svoju poginulu braću. Agino tijelo 
stave na nosila i naizmjenice ga donesoše pustoj kuli Lip- 
niku. 

Agino tijelo sahrane u avliji kule odmah pokraj dža- 
mije. 


IV 


Kao strijela — tako se je brzo pronio cijelom Herce- 
govinom i Bosnom glas o smrti Smail-age Čengića. Zamalo 
je o tom čuo i car u Stambulu. 

Do dva mjeseca po smrti Smail-aginoj hercegovački 
vezir Ali-paša Rizvanbegović Stočević raspiše knjige na sve 
hercegovačke kapetane, ajane i muselime. Vezir im je pi- 
sao kako su Crnogorci na vjeri i izdajnički pogubili Smail- 
-agu, te da ga treba junački osvetiti, jer turski ponos ne- 
može podnijeti tu sramotu. 

Do mjesec dana, u određeni dan, vojska se je okup- 
ljala i vrvjela sa svih strana na Bari Dajevića. Tu je od 
Taslidže beg Selmanović, od Nevesinja beg Redžebpašić, 
od Trebinja Hasan-beg Resulbegović Trebinjac, od Nikšića 
Mustaj-beg Mušović, a Mostarce je vodio vezirov sin Hafiz- 
-paša, koji je ujedno bio vojsci glavni zapovjednik. 

Vojska se slegla na Baru Dajevića. Bara je pusta zelena, 
duga i široka, a povrh nje se vijuga bistra Tara koja je pro- 
ždrla na stotine konja i junaka. Na sredini popeti bijeli 
čadorovi, dok se barom između čadorova poigravaju hati i 
paripi, a silne binadžije pale iz malih pušaka. Sve je veselo, 
da bi čovjek rekao da su u svatove pošli. Stari kahriman 

Mtiko Jiica oblijeće na svom kulašu ko na gorskoj vili. Sta- 
sit je i debeo u pasu: oko njega oblijeće ljuta demeskija, 
dok mu iza silaha vire dvije kubure srmali pača. Oko gla- 
ve je omotao veliku svilenu ahmediju i naturio fes nad 
oči, iznad kojih su se svile velike, guste i sijede obrve, kroz 
koje je dedo krvavim očima prevaljivao. Duga bijela brada 
pala po njemu i mješala se s onom bijelom šumom, što je 
gusto ponikla po dedovim prsima. Dedo leta na svome 
kulašu i miri junake, da ne udaraju, dok svi ne budu na 
okupu. Brine se dobro dedo Jiuca Miko stari od Nikšića, 
legla junačkoga. 

Junaci se natiskivali jedan mimo drugoga i sad bi na 
jedan, na deset, na stotinu, na cijelu vojsku udario da os- 
veti svoga Smail-agu. 

Tamo preko Bare, preko rijeke Tare na Zasjenu u ut- 
vrđenim šančevima sjatila se crnogorska vojska, ogledajući 
puške i handžare i brojeći ubojne fišeke. 

Četu je hrabrio vojvoda Novica i obilazio od šanca 
do šanca, vodeći za sobom pretila dora od Mostara Pinje 
bajraktara, čiju je posjekao glavu, snimio pusat i haljine 
i odveo vilena dorina. Novica je hrabrio svoje utvrđene Cr- 
nogorce, al' nekako zabrinuto, kao da čuje glas nagorkinje 
vile gdje mu dovikuje: 


Ceroviću, sve t' u za' čas bilo! 
Što izdade svoga gospodara? — 
Izdalo te ljeto i godina, 

Za rukom ti ništa ne nicalo 

A na kuli čedo ne plakalo!... 


Dva tetića Ahmed Bauk i Begler-beg Ljubović naganjali 
se jedan mimo drugoga koji će prvi udariti i prvu crnogor- 
sku ugrabiti glavu. 

— Polako, djeco, moji sokolovi, dok i ostala dođe dru- 
žina! — mirio ih dedo. 

Kad vidje starac dedo da ih nije više moći ustaviti, pod- 
bode kulaša i odleće onome čadoru od crvene svile pod 
kojim je sjedio Hafiz-paša s Hasan-begom Trebinjcem i dru- 
gim kapetanima. 

Neće dedo da sjaše kulaša nego ispred čadora viče: 

— Hoćemo li, pašo, udariti? Više nije moći junake 
suzbiti, a i vlaha sve više predobiva! 

— Hoćemo li, je li vrijeme? — okrenu se Hafiz-paša 
Hasan-begu. 

— Neka još malo! Nije došao Sulejman kapetan sa 
Ljubušacima! Valja i njih pričekati! 

Stari se Miko povrati, al! Bauk i Ljubović bijahu već 
prešli Taru i juriš učinili na crnogorske šančeve. Iz svih 
šanaca, na hiljade budža sipala živa vatra. 

Mtiko se i opet vrati pred Hafiz-pašin čador te se ras- 
krivi: 

— Aman, pašo, carskoga ti hljeba, da udaramo! Bauk 
i Ljubović udariše, pa jazuk, da nam ludo poginu dvije 
gazije! 

— Tko im je govorio da udaraju prije reda? Neka gi- 
nu!... javi se Hasan-beg. 

— Šta, carski murtatine, božja te sablja pogubila! — 
dobaci mu Miko Jiica. 

Okrenu kulaša na dizgin, naturi čalmu na junačko če- 
lo, podbode konja, a iz korica mu sinu ljuta posjeklica. 

— Tko je turčin, na noge! — podviknu što ga grlo 
nosi. Poginuše nam dvije gazije! 

Leti kulaš kao strijela kroz vojsku, a za njim vjetar 
huji. 

— Allahu-ekber! — zatekbiri stari Jiica. 

— Bog je velik! — zaori tisuće grla, a na stotine konja 
i junaka nagrnu preko Tare. 

I puška osu s obje strane. Grmilo i pucalo a dim pao, 
kao gusta magla. Crnogorci utvrđeni u šančevima te pucaju, 
da ni oka otvoriti ne dadu. 

— Bog je velik!... — grmilo je uz grmljavinu pu- 
šaka. 

Bauk i Ljubović prvi provališe u crnogorske šančeve, 
a za njima sva sila. 

Nestade više pucanja velikih pušaka, samo se čuo Zve- 
ket handžara. Tek po gdjekad odjekne po koja mala — Zar 
kad kome tijesno dođe. 

U zahod sunca Crnogorci napustiše svoje tvrde šančeve. 
Potisnuti dadoše se u bijeg. Brži su brze munje. Bacaju sa 
sebe pusat i odijelo, strčiku i torbu, hranu i džebhanu da 
im je lašnje bježati. Za njima se naganjali turci, tjerajući 

ih ko uplašene ovce. Crnogorci kao bez glave nageli Tušini, 
a za njima turci popijevajući. 


Bauk u prvima potjerao na konju — a ono pred njim 
Radovan Jošan. 

— Stan', Jošane, da se okušamo! — zagrmi Bauk sa do- 
rata. 


Jošan se vreonu, mahnu handžarom i doratu presiječe 
dizgine. Konj odskoči na stranu, a Jošan dohrani i po dru- 
gi put. Šćaše Bauka po leđima, al' shvati dorata po sapima. 
Bauk skoči s dorata i uhvate se po prsa. Obojica zapjenila, 
te se nose, da jedan drugomu ne može odoljeti. Ujednom 
sa strane omače puška i pogodi Jošana, i u isti mah prileće, 
da odsiječe Jošanovu glavu. 

— Ne udaraj, da te jad ne nađe! Dosta sam se s 
njim namučio, pa da mu ja odsiječem glavu! — viknu Ah- 
med, a handžar mu sinu iz korica. 

— Ja sam, brate! 

Ahmed prepoznade brata Junuza i učini mu veselje, da 
on odsiječe Jošanovu glavu. 

Dok je ostala turska družina spratila ostanke crnogor- 
skih četa u Novičinu kulu u Tušini, Ahmed i brat mu Ju- 
nuz vodili su ranjena dorata i razgledavali putem tjelesa. 


Oni skrećući Tušini — a pred njima na zamaku na sti- 
jeni sio čovjek, ama ga prepoznati ne mogu. Tako je od 
puščanog dima pocrnio, izgorio. Razgaljena mu prsa, nogu 
metnuo preko noge, na laktu mu dizgin i uz njega hrže 
đogat. Zapalio na kratki čibuk, a kako koji put udahne u 
se dim, pa ga pušće, onako mu se nadmu i spuste prsa, a 
iz njih šikne mlaz krvi. Malo podalje od njega mrtvo tijelo 
crnogorsko. 

Oni bliže i prepoznaše ga. 


— Jesi li ti to, Beglere, brate! — priskoči njemu Ah- 
med i zagrli ga. Je li ti kakva rana i hoćeš li je moći pre- 
boljeti? 


— U veselju me ni ne boli, kad osvetismo Smail-agu. 
A ni umrijeti ne bih žalio da je rana od junačke ruke! No 
me brcnu iz male puške ona hrđa! — i pokaže prstom na 
truplo ukraj sebe odsječene glave. — Ležalo pritajeno, ranje- 
no, a kako ja mimo njega — omače iz puške, a ja mu zajam 
vratih. Eto vidiš! 

Omotaju mu ranu, uzjahaju na konja, te s' njim Junuz 
krenu natrag Dajevića bari, a Ahmed Novičinoj kuli. 


+ 


Obsjeli kulu i u njoj Novicu sa dvaestak druga. Turci 
htjedoše navaliti na kulu, uhvatiti Novicu i kulu zapaliti. 
Al ih je sustavljao Hasan-beg, da čekaju do sutra. Uto 
pane noć, a Novica s družinom pobjegni kroz Hasan-begovu 
stražu: pustio ga je sam Hasan-beg. 

Sutradan se vratiti na Dajevića baru i sakupili sto dva- 
deset odsječenih crnogorskih glava. A istoga dana krenula 
vojska pjevajući i puškarajući, noseći sobom glave crnogor- 
ske da njima okiti — grob age Čengijića! 

NA NERETVI 
Slike iz mostarskoga života 


I 


Na južnoj strani Mostara prostire se Bišće, polje dugo 
i široko, obraslo dračom i trnjem, a posuto oblim obulj- 
cima, ostavljajući za sobom kamenite kuće Mostara, dok 
se tamo ravnom polju na podnožju, gdjeno se Buna slijeva u 
Neretvu, diže ljetnikovac paše Rizvanbegovića. Polje pusto 
i neobrađeno, siže s juga i istoka okruženo golim sinjskim 
brdinama koje se dugo protežu, da se opet sljube sa onom 
visočinom koja se ponosno diže nad drevnim Blagajem, 
tom starom prijestonicom knezova humskih, na kojoj još 
i danas strše stare okrhine Stjepan-grada, uspomena sta- 
rijih vremena, pod kojim tajinstveno šumi čarobno i Za- 
mamno vrelo Bune. Ondje to, gdje se digla vrlet ispravna 
i skliska, kao jednim mahom odsječena, a dolje joj, taman 
gdje se ljubi sa zemljom, pukla provala, mračna pećina iz 
koje izvire studena, bistra voda. 

Dolje, udno polja, pod Blagajem, uzdiže se mala ra- 
van, kojom protiče rječica Postrt, slijevajući se u Bunu, 
da se opet obje pridruže bijesnoj Neretvi koja se vere iz- 
među tvrdih i strmenitih pećina. 

I ova mala uzvisina — Marice — kao i sve polje posuta 
je oblim obuljcima, a evo već tri dana što tu vojnici trijebe 
drač i kamenje, jer još danas ima prispjeti Sulejman-paša 
sa velikom vojskom. Vojska će tu odsjesti, daniti i noćiti, 
a onda uz Bišinu krenuti preko Krstaca i Duge u Nikšić, a 
odavle na Crnu Goru. 

Od zadnjih nekoliko godina počela se odmećati raja, 
dizati čete te robi i pali gdje što stigne. Na Gabeli pukla 
puška, a u Nevesinju joj se odazvala, i tako redom niza 
svu Hercegovinu. Tko je imao putovati iz Mostara u Ne- 
vesinje ili malo dalje kud, trebalo mu je, štono se veli, 
ponijeti glavu u torbi; jer sam Bog znade neće li iza stije- 
ne ili bukve odapeti šešana i život ti uzeti, da zatim ispad- 
ne vlah, hajduk, te da ti snimi i orobi sve do opanaka. 
Nije bilo dana kada ne bi koja kuća, staja ili stog sijena 
osvanuo u pepelu i kad ne bi pred kojom kućom pofalio 
koji konj, vol ili cijelo krdo ovaca. Ovdje poginuo čovjek, 
ondje orobljen drugi, tamo jedan nakažen, dok opet drug- 
dje zarobili ženu ili djevojku. Sve je to dodijalo mirnomu 
i tihomu seljaku koji se nije htio zanašati za glasinama, 
koje su potpaljivale otuda iza granica, pa učestalo tužbama 
na vladu. Tužbe doprle i do svijetloga cara u Stambolu i 
eto on — odmah šalje svoga zamjenika Sulejman-pašu sa 
ogromnom vojskom. Svijet je kazivao da je puno ima, do 
devedeset hiljada, da učini kraj tim ustaškim četama, da 
i zadnji kamen prevrne toga buntovničkog legla. 


Stoga se ova vojska i u Mostaru nestrpljivo očekivala, 
jer je i Mostarcima dodijala ta neprestana vojna: istom 
što si se povratio iz Nevesinja, a već te dižu na Bileću. 

— Sad će barem bit svemu kraj! Osvojiti Crnu Goru i 
sve je svršeno! 

Tako su mislili ljudi, veseleći se Sulejman-paši i carskoj 
vojsci. 

Toga dana — upravo krasno proljetno vrijeme, svi- 
banjski dan godine 1876. — kad je mogla vojska doći, ma- 
lo i veliko, staro i mlado pohrlilo u Bišće, na Carinsko po- 
lje; po ulicama od Šarića džamije na Luci do na vrh Carine 
sve očekuje željno i nestrpljivo vojnike. Prozori, koji su 
na ulice okrenuti, zastrti lakim zarovima, iza kojih su viri- 
le ženske nakićene glave, dok je obijesna dječurlija letila 
i bježala ulicama, vitlajući prašinu, da ne moreš očiju otvo- 
riti. A gori na Maricama askeri rade i čiste, gdje će se 
vojska utaboriti, da otpočine od puta. Makar da je sunce 
dobro pripjecalo, oni su hitro i brzo radili, šaleći se, pje- 
vajući, nagoneći, a sve gotovo turski. Od sunca im pripla- 
nula lica i vratovi, a po širokim i udobnim haljinama po- 

pala prašina, koja se opet diže, da ih po koži peče zajedno 
sa znojem. 

Sunce je bilo već na zahodu; do mraka je moglo biti 
dva-tri sahata, kad se oču banda s carinskoga polja. Sad 
istom stade krik djece, leteći prema Carini, dok su ostariji 
ljudi i poodraslija oboružana mladež polagano prama Biš- 
ću vrvjela. 

Iza onoga mukloga, nestrpljivoga očekivanja čitav Mos- 
tar kano da je oživio. Glasovi začuđenja, radosti, radoz- 
nalosti proširili se hitro gradom, kao strijela, i o ničem 
se drugomu ne govori nego o vojsci i ratovanju. Sa strana 
se svijet iščičkao — prebrojit ga ne moreš, a stotine i sto- 
tine junačkih očiju gleda na onu vojsku koja dolazi zapra- 
šena i umorena od duga puta. I žene se okupile po soka- 
cima, držeći u naručju, pri prsima sitnu djecu, ili rukama 
loveći drugu, da se ne zalijeću u svijet, da se ne izgube, da 
ih što ne zgazi. 

— Vidi, seko... 

— Koliko li će jadnih majka zaplakati! — razgovarale 
su žene među se. 

— Gdje li su ostavili oni i oca i majku, i kuću i sve! — 
požalila bi treća, prodirući pogledima kroz prašinu, da 
vidi izmorene vojnike. 

— Aaa! — prosu se kao iz jednoga grla čuđenje, a to 
se dizalo, širilo i prosipalo daleko, daleko od usta do usta, 
od sokaka do sokaka. 

Jata dječurlije, koja su išla, trčala pred vojskom, iz- 
makla pred bandom, a banda se primakla, da zaglušuje 
uši, potresa srcem. Najprije jedna banda, pa druga, pa tre- 
ća — četiri ih redom. A onda se pružila povorka, dugi, 
nepregledni niz vojnika, crnih, zaprašenih, umornih. Nije 
šala — devedeset hiljada, a dugo putovanje! Pred vojskom 
odmah na zelenu atu Sulejman-paša, odsijevajući kao alem 
prama suncu, tako ga zlato obasulo po sablji, rukama, prsi- 
ma i ramenima. Kroz onu prašinu spram sunca, koje je 
zalazilo, caklile se i duge sablje časnika, zablještujući sjajem 
sad na ovu, sad na onu stranu, hitro, brzo, da ti se oči 
umore gledajući. Iznad mora fesova, iznad tisuća i tisuća 
puščanih cijevi izvili se ponosni bajraci sa polumjesecom. 

Glasovi svirke odjekuju, stoji topot konjskih kopita, a 
vojnici umornim koracima stupaju, jedva čekajući kad će 
da otpočinu. A ne prestaje to ići, već vrvi, izbija, dugo, 
neprekidno, a svijet gleda i gleda: želja jača nego snaga 
očiju. I sunce već zalazi, eno ga sasma na kraju, na rubu, 
te gdje-gdje još hvata najviše munare — dok napokon sas- 
ma ne utonu, te se za njim zasjaji i zarumeni nebo čudnim 
rumenilom, čudnim rujem. 

— Vidi se — biće velike krvi! — tumačili ljudi. 

— I neka, da se jednom smirimo, jer ovako s hajdu- 
cima ne može se više živiti! — govorili su drugi. 

— Pali danas, kradi sutra, a u vječnom čarkanju izgibe 
nam svijet, upravo snaga! 

Ljudi se razgovarali među se, a mnogi svijet nagrnuo 
s vojskom, pa ide na Bišće da gleda kako će se vojnici 
zaustaviti i peti čadore za konake. Ostali kupili se po soka- 
cima, na svaki kraj, po pet, po šest, po dva u hrpama, pa 
jedan drugomu kazuje, pripovijeda, maše rukama i gla- 
vom, tko živo, okretno, a tko ozbiljno i zamišljeno. 

Na Luci, pred šarića džamijom, na onim kosim ploča- 
ma skupila se gužva i djece i žena, a dolje opet, te ispod 
džamijskih duvarova zaustavili se ljudi i pogledaju prema 
Bišću, jedno drugom kazujući nešto, upirući rukama i Či- 
bucima. Upravo na uglu, gdje džamijski duvar zakreće gori 
uz brdo prama Starom gradu, stajao ostar čovjek, malo po- 
guren, a duge i posijede brade. Pred njim nekoliko ljudi, 
a on ih sluša otvorenih usta i naginjući glavom na stranu, 
otkuda koji šta kazuje da bolje čuje. 

Još su sveđer prolazili zadnji odjeli vojske. 


Slabi se mrak počeo hvatati, al' je sve bilo vidno, da ti 
se nije trebalo naprezati da što vidiš. 

— Akšam hair olsun! — nazove im netko odonuda, 
idući kao s Bišća. 

Svi mu se odazovu. 

— A tko je to — a? — podignu dedo glavu, otvori 
usta prama onoj strani otkuda je došao pozdrav i kamo 
su se oni uza nj' okrenuli. 

— Zar ne vidiš? Tahir-aga! — kaza mu jedan iz hrpe. 

— Aha — zar Demirhodžić? Neka, neka! prihvati dedo, 
sipljući kao kroz nos. 

— Taman on! — potvrdi mu drugi. 

Uto je Tahir-aga pristao također uz ove i stzo kraj njih 
na uglu. 

— Kako ti, Muharem-aga? — upita Tahir dedu. — Gle- 
daš li vojsku? 

— Aa? — priupita dedo. — Aha, jest, jest, gledam! 
Biće krvi — šta veliš? 

— Hoće, dina mi! 

— A reci mi — hoćeš li i ti? — uhvati dedo Tahir-agu 
za rame. 

— Bezbeli, da hoću... 

— Neka, neka, i valja, već čuvaj... 

Dedo ga je držao za rame, al' ne ko kad čovjek od 
snage uhvati, već se je činilo prije ko da se je htio oslo- 
niti. A ni glavom nije mu mogao baš ravno gledati u ob- 
raz, već ko duboke godine, pa se više oborila k zemlji. De- 
do je htio reći Tahir-agi da ide, al' u borbi neka se i čuva. 
Takova starost najviše i jedino misli na život, a dedo još 
pogotovo, jer nije davno što mu pogibe jedan sin, ostaviv 
iza sebe ženu i dvoje-troje sitne djece. 

— Šta veliš, Tahir-aga, a? — maknu jedan glavom po- 
nosno, prkosno. Zar nije vojska, da bi njom i carevine 
osvajao? 

— Ama vjeruj mi, Salih-aga, ja se i ovdje bojim kakve 
prevare! Pogleda ga Tahir-aga, dok u isto vrijeme dedo 
skide svoju ruku s njegova ramena. 

— Ta prođi se, bogati, nije uzalud ovolika vojska. 

— Ćs! ti opet u stare diple. Nije to po vojsci. Da 
nije drugih varka, vallahi su pedeset hiljada vojske za dva- 
deset i četiri sahata ne bi se znalo za trag Crnoj Gori. Ali 
— znaš... i Tahir-aga prekinu, pogledav niz testu. 

Izdignuo glavu, sastavio malo obrve, pa ih izvratio 
gori, dok mu se koža s lica napinjala prama šupljinama 
očiju. 

— Pogodio sam, ti si! — javi se mladu momku, koji 
je s još dvojicom dolazio odonud s Bišća. Hajde vrcem do- 
ma — i ja ću odmah, jer se valja spremati. Čuješ li, 
Alija? 

— Taman, taman! — odvrati momak i pođe dalje. 

— Dina mi, komu je za spremanje, neka se sprema! 
— nadoveza jedan na Tahirove riječi. Ja sam gotov — nema 
ništa, van pušku preko ramena, pa poći! 

— Mrak je, baš ću i ja! — ogleda se Tahir oko sebe 
i oprosti se s ostalima. 

— Pa i ja ću s tobom — uz put mi je! pridruži mu 
se Salih-aga. Valja i meni štošta za put! — Već šta ti ono 
reče da ima varke: 

— Ama jašto već varke. Ovlika vojska... A da je i 
samih pedeset hiljada, sjutra se ne bi znalo za Crnu Goru, 
a ovako... Znaš li da onu šaku Crnogoraca podupiru svi 
duveli, a najviše Rus, i zato su oni bijesni pa ni 
nama ni sultanu ne daju mira. Ta otkuda njima hrana i 
džebhana, da se hrane i da vojuju, da ih drugi ne pomažu? 
Evo u ovo malo godina šta nam zla počiniše! Kako smo 
dosle lijepo živjeli i mi i raja. Aga raju lijepo nadgledao, 
a raja agu slušala — a eto, otkako prva puška puče, kao 
da je u sve đavo unišao! Diglo se malo i veliko, robi i pali, 
gdje što stigne — pa što ćeš ovom vragu, neg' da se od 
njega braniš i gdje ga stigneš da ga primlatiš? Koliko je 
zakukalo majka, koliko ostalo pustih kapa u ovo nekoliko 
godina? Ali svejedno; danas ih rastjeraj i potuci, a oni 
sjutra iznenada, gdje nikad ni mislio ne bi, dočekaj iz 
zasjede, poubijaj i popali. 

Tahir-aga razvezao u govoru, a Salih ga slušao pozorno, 
makar da je ovo sve i sam znao. Pred vratima, ovdje — 
ondje, — svuda hrpe ljudi, a kad dođoše do Hadžića so- 
kaka, zatekoše tu na ćošku također jednu hrpu. Tahir-aga 
stanovao je uprav tu; kućna su mu vrata bila dolje u so- 
kaku. 

— O Tahir-aga, hoćemo li? — javiše mu se veselo oni 
na ćošku, sve njegove prve komšije. 

— Dina mi, hoćemo! — primi on. 

— A zbilja — hoćeš li ti, ili ćeš poslati Aliju? — upita 
ga Salih-aga. 

— Ta proj' se, boga ti! Alija je još dijete, nije on 
za pušku i za vojsku. Mi ćemo stari, a oni neka kuću 
čuvaju! 

— Hoćemo li mi u jednu sofru? — upita jedan, da 
mu kažu hoće li ono što ih je iz komšiluka da budu u 
jednom okupu u ratu. 

— Bezbeli — ja šta ćemo drugo? — uzvrati mu Tahir- 
-aga. 

— I ja ću s vama! — javi se Salih-aga i pogleda sve 
redom. 

— Bujrum, đanum, ko brat! 

Dok su oni tu govorili, već zahvatio sumrak dobro, al' 
se još nekako otimlje dan noći. Ujednom se dolje u sokaku 
rastvoriše Tahir-agina vrata, a iz njih iskoči Alija. U ruci 
držao zategnut jular i teglio njim, dok je u vratima kre- 
salo i lupalo, da je sve odzvanjalo. Napokon iskoči i konj, 
te kako je silom ispao, onako se popuznu malo po sokačnoj 
kaldrmi. 

— Ehee! — uskliknu Alija i pijuknu bijesnomu konju, 
koga povede za sobom niz sokak da ga svede na Neretvu 
i da ga napoji. 

Đogatast, visok konj, a bijel, da si mu kroz mrak 
mogao vidjeti bijeli ponosni vrat s dugom grivom, tanke vi- 
soke noge, fino svinute sape. Đogat od bijesa udarao i na 
jednu i na drugu stranu, kaldrma se tresla i odjekivala, a 
ispod kopita odskakivale hitre, sjajne iskre. 

— Još večeras — upro Tahir-aga rukom prama đogatu 
— a sjutra sa mnom na Maricama! 

— Sa srećom, pa ćemo svi na ono hajdučko leglo! — 
doviknu veselo pri rastanku jedan od njih. 


II 


Tahir-aga Demirhodžić bio je osrednjega rasta čovjek 
a nešto plećat. Kad bi ga pogledao, u prvi bi mu mah 
odmjerio da mu je prošlo pedeset, pa i još više. Ma koli- 
ko mu god ona posijeda brada, naborano čelo i lice odavalo 
poodmakle godine, ipak je u njegovu hodu i držanju bilo 
još mladenačkoga života, a u očima žive, mladenačke vat- 
re. Jest, jest, nije kud kamo tajiti: jake su mu obrve jasno 
na prvi pogled kazivale da ima u njega neke strogosti, a 
izraz očnica i čela da je u njega i odlučne, svoje volje, 
ustrajno otporne snage. Bio je izrezan onako ko odjedan- 
put pa je čitava njegova vanjština odavala rođenoga, ne- 
slomivoga junaka i Bojovnika, koji te sa onim časnim Zna- 

kovima poodmakle dobe na prvi mah zapanji i prikuje 
da ga moraš gledati i makar u sebi, čuditi mu se i diviti. 
— A i jest bio pravi junak i od junaka. Otkako je počeo 
pušku nositi, malo gdje da nije bio gdje se u okršajima 
krv lijevala. Navikao tomu, taman ko kad se momče priuči 
duhanu. Svaki glas, koji je dojavljivao da se valja na voj- 
sku spremati, dočekivao je tako jednostavno i obično kao 
i svaki drugi. Dapače, onda bi njegov ponos poskočio, jer 
je svjestan bio da odbija neprijatelje od kućnoga praga, 
da čuva ognjište, da brani din. 

Tako je on i ovaj put dočekao glas da se careva Voj- 
ska sprema na Crnu Goru, pa uza nju valja da i drugi 
pođu, koji nijesu u redovnoj vojsci. On je to svojoj ženi 
pripovijedao sasvim mirne duše, a žena, da bogme, ko 
žena, bezbeli da se je uznemirila 1 dobro prepala. Ženi je 
to krvava navika; kad jednom prođe, onda je se kadikad 
sjeti, da more o tomu pripovijedati, a ponovi li se opet pa 
i više puta — uvijek će jednako žaliti, jer to mora — ko 
žena. A Tahir-agi je bilo baš pravo. On je uviđao, da mu 
je veća dužnost ići da pomogne umiriti one ustaše negoli 
što drugo. Hvala bogu, kuća mu neće ostati pusta: ostav- 
lja za sobom ženu 1 jedinca sina Aliju. Pa šta bi više? Alija 
mu podrasao, već čitav i zrio momak — a sve će biti kako 
Bog dade. Teško da dođe zlo kad ga čovjek sam sobom i 
od svoje volje ne traži. I on sada iđe posve mirne duše, 
ne bojeći se ništa, uvjeren o uspjehu. 

Kako gođ i drugi po Mostaru, koji će sa Sulejman-pa- 
šom u vojsku, tako se i on sprema. Žena priređuje bijelu 
čistu presvlaku, smotava, on pregledava beškot, hljeb bijeli 
i drugu zahiru, zaviruje u puške, priređuje barut i olovo. 
Alija mu i sam pomaže, te mu je umotao crven-kabanicu 
što će se konju uvezati u terkiju, prekopavao i razređivao 
po bisagama, a momče Luka sve oko đogata, pa ga svačim 
podmiruje. 

Čitav dan po Mostaru sve uzbuđeno, živo. Ta nije šala 
— koliko se junaka iz sama grada sprema na vojsku! 
Tamo pako na Maricama među carskom redđovitom vojskom 
buka i veselje, momci kao da iđu na pir. Već odmah sjut- 
radan, kako su pali na Marice, u osvitak iz Mostara pohbrlile 
pretrge i mali bakalčići s voćem, kahvom, limunatom, da 


Za 


prodavaju po vojsci. Ta to su carski vojnici, puni para ko 
šipak zrna, pa je vrijedno da se što zasluži. 


I tako je u žurbi i hitnji prolazio dan, pa se primakla 
i ićindija. Po ićindiji, kad je malo odlahnulo od sunčane 
pripeke, sokaci jako počeli se za pravo puniti svjetinom. 
Jedan leti ovamo, drugi onamo, iščekuje se, gledaju — a 
sve vidiš naokolo oboružane mrke ljude, gdje strigu okom 
sokolovim, a držeći ruke na teškom pripašaju, iz koga vire 
kubure, noževi i handžari. Iz avlija čuje se hrzanje konja, 


kopanje kopitama, njisak — i oni kano da slute da iđu 
na krvav pir. 
Tahir-aga Demirhodžić — i on se već gotovo spremio 


na vojsku. Oko njega oblijetao jedinak mu Alija i žena 
mu Zarif-hanuma. Obukao Tahir-aga uske od raše šalvare, 
tozluke od bijeloga sukna, a utegao se zelenim pasom, pre- 
ko kojega je pripasao silah. Za silahom dvije male kubure 
i ljuti handžar, a uz duvar mu prislonjena kriva demiskija, 
što će je objesiti niz bedro. Na glavu obukao bijeli ćulah, 
a oko njega omotao crveni šal. Dok se je stari gore spremao 
i spremio, dolje je Luka namirivao oko sejsane. Lako mom- 
če pa oblijeće kao džin, a kadšto je i Alija sišao da mu 
pomogne. Sejsana također napokon natovarena i stajala 
mirna, te je Luka još Tahir-aginu đogatu pritezao kolane. 
Bijesan đogat, pa ne more mirovati, a na njemu se tresu 
rese bogate crvene orme. 

Taman sunce stajalo na zalazu. 

Sa sokaka dopirala u avliju vika, razgovori, glasno poz- 
dravljanje i dovikivanje, topot konja, bronzanje sejsana. 

— Jesi li za puta, Tahir-aga? — odškrinu netko avlin- 
ska vrata i zavika. — Oni su svi gotovi, pa tebe čekaju! 

— Odmah — evo na! — Alija! — viknu Tahir-aga kad 
siđe dolje na hajat. Oko sebe opasao već i demiskiju. 

Alija se vrzao tamo oko sejsane i đogata, pa ga ogle- 
dao i lupao šakom po sapima. 

— Evo me, babo! — odazva se Alija, dok je stara Ta- 
hir-aginica suze otirala. 

— Ne plači, stara! — tješio ju Tahir-aga. — Nije mi 
prvi put. Što je suđeno, to će i biti, a ja iđem da se bijem 
za din i za cara! 

Tahir-aga sio na sofu, za njim stajala hanuma rastu- 
žena, a i Alija se nekako skunjio pa stao ravno pred oca. 

— Alija, sine moj! — pogleda ga Tahir-aga, osloniv se 
jednom rukom o sofu. Vidiš — ja iđem na vojsku, da se 
bijem sa dinskim dušmaninom. Već ti, sine moj, ostaješ 
namjesto mene. Eto vidiš — ti i mati ti — a na tebi osta- 
je kuća i sve drugo. Mater slušaj, a ako meni smrt dođe... 

Hanumi se prosuše suze ko kiša, te je naglas jecala; 
Alija trao oči rukama, koje su mu se kvasile — pa i Tahir- 
-agi se svrtiše suze, ali ih na silu zaustavi. 

— De, šta vam je? — pogleda i ženu i sina; ta nije 
kijamet. — Tako, sine moj, nastavi on dalje jakim glasom 
— mater slušaj, a ako meni smrt dođe, nemoj me ti zasti- 
diti ničim. Tako se vladaj kako sam te odgojio, pa se ni 
mrtav s tebe zastiditi neću!... 

I stari ga otac privinu sebi na prsa i poljubi ga u čelo. 
Zatim se okrenu i viknu Luku da izvede konje, a onda opet 
pogleda sina i ženu. 

Dok je Luka izveo konje, stari se pozdravi i sa ženom, 
te iziđe pred vrata. Stari još jednom poljubi Aliju, momak 
mu pridrža konja — i on sjede brzo i vješto u sedlo. Ta- 
hir-aga podbode đogata, za njim Luka potjera mazgu, a 
Alija ostade gledajući za ocem, dok je stara s prozora 
gledala za svojim vojnom, koji ubrzo sustiže i svoje kom- 
šije sa Salih-agom, što će svi skupa biti za jednom sofrom 
u vojsci. Prolazili mnogi konjanici, sve jedan bjesniji i 
ponosniji od drugoga, prolazila sejsana za sejsanom — a!' 
hanuma nije ništa vidjela ni mogla vidjeti doli svoga Ta- 
hir-agu... 

A i lijepo je bilo pogledati starca dedu kako poigrava 
ljutita đogata! 

Niz Luku to sve vrvi — konj za konjem, junak za ju- 
nakom. Mostarske age pod pusatom i u vojnom odijelu 
na konjima, a za njima sejsane, natovarene hranom i pro- 
stirkom, gdje iđu u Bišće. S vrata i s pendžera gledaju ih 
tisuće očiju, a za njima iđu uzdasi i vjernih žena i lijepih 
djevojaka, a i prigušeni plač onih koje za sobom ostav- 
ljaju... 

Bogzna, ja se tko vratiti, ja ne vratiti! 

Lijepo predvečerje, nebo čisto i vedro, a unaokolo se 
modrile i više crnile daleke planine. Prama rumenilu zapa- 
da, gdje je utonulo sunce, kao crni mravinjak osule se 
Marice, gdje će velika vojska evo i drugu noć konačiti, 
da nakon otpočinka sutra rano krene klancima jadikovci- 
ma. U Bišće izletio mnogi svijet iz Mostara pa čeka da 
gleda šemluk što ga večeras priređuje vojska Sulejman- 
-paši, a on opet njoj veselje i zabavu. Tko je za pušku iz 
Mostara — već je svaki opremljen došao i pridružio se 
vojsci. Koji more, oni i poputbinu sobom ponio, a tko ne 
more — njemu će car dati. 

Na Maricama bijeli se čador do čadora, a u sredini na 
jednom malom humku poviše se izdiže popeti čador od 
crvene svile, na kojemu se sjajio polumjesec. Čadorovi 
oštricama režu obzorje, a iznad sviju se izvija pašin čador, 
pred kojim straža stražu straži, dok su se unaokolo sve 
vojske druge straže uhvatile, te čine jednu halku da niko 
ne more ni unutra ni na dvor. 

Prvi mrak — a između čadora počeše sijevati — bi 
čovjek rekao — zvijezda za zvijezdom, dok zamalo ne iz- 
nikoše ko konopi od vatre, koji se omotavaju oko vojske, 
te se križaju u hiljade pravaca preko nje. Svijeće to i 
fenjeri, pa zaiskrilo i titra, razbijajući mrak prve noći, ma- 
meći prama sebi zvijezdu za zvijezdom na nebu, koje se 
počeše pojavljivati, pa da se ospu nebom, kao bogata 
krda poljem, te da i one povećaju slavje što ga večeras 
slavi i Sulejman-paša i vojska, a s njima i cijeli Mostar. 
Vatrometi stadoše prštiti visoko, visoko nebu pod oblake, 
a ispred pašina čadora zaori muzika, kojoj se još ostale tri 
odazvaše. Sulejman-paša izišao vas u sjaju pred čador i sio 
na sandaliju, kadifom opšivenu, te gleda u veselu vojsku, 
sluša one burne valove radovanja, smijeha i pjevanja. Zej- 
beci provode svoje vragolije, momci se hvataju, lete, skaču, 
a drugi su posjeli pa gledaju 1 smiju se šta drugi rade. 

Burno, obijesno veselje razliježe se kroz krasnu, tamnu 
noć, razliježe se daleko i široko, a prekinu ga tek kasno 
doba, kada vojska oko pola noći pođe na počinak... 


Sjutra rano, jedva zora zazorila, digla se vojska i kre- 
nula uz Bišinu na Nevesinje, a s njom i Tahir-aga. 


30 


TI 


Alija je bio u Tahir-age jedinac. Odgojen bio najvećom 
pomnjom, al' tako da je Tahir-aga uvijek uz očinsku milost 
i maženje ipak znao uzdržati da dijete ne uzme dizgin na 
zube, nego da se vazda znade pokoravati roditeljima. Ko- 
liko mu je gođ odgoj bio brižan, toliko i nježan. Dok je 
bio još dijete, pohađao je sibjan-mekteb, a kad bi god do- 
šao iz škole, morao je ocu reći što je danas učio, a sutra, 
kad bi polazio, otac bi ga ispitao zna li ono što mu je ju- 
čer hodža kazivao. Nikad mu nije dopustio da vrlja po 
sokaku sa ostalom dječurlijom, nego mu je uvijek, kad 
nije bilo vrijeme od škole i kad je vrijeme za zabavu, do- 
veo male drugove iz škole da se kod njega doma zabavljaju 
i igraju pod majčinom paskom. Tahir-aga nije žalio djeci 
kupiti ovo i ono, načiniti malu arabicu, koju bi djeca vukla 
po avliji, uzeti kakvih džidža i sve šta bi im trebalo da se 
ljepše zabavljaju. Često bi i sam gledao kako se djeca igra- 
ju, a ako bi se što posvadila, on bi između njih jednoga 
postavio za kadiju, drugoga mjesto tužitelja, a trećega 
tuženika, i tako bi sastavio cijeli dječinji sud, te bi onda 
sa zadovoljstvom gledao kako se djeca pravdaju i brane. 
Kad je Alija malko poodrastao, otac ga dao u ruždiju, gdje 
se Aliji otvorilo da je bio među prvima. Stari Tahir-aga 
bio je radostan i veseo, pa bi Aliji i bogzna što učinio, 
samo da bolje uči. Nu toga mu nije trebalo, jer se je i 
Alija sam bio priljubio uz knjigu i jaziju, da je već u dru- 
gom razredu ruždije lijepo pisao i turski čitao, a ponešto 
i persijski. Skoro svaku večer otac bi ga pripravio da mu 
štogod čita iz ,Krk vezira" ili da mu kaže štogod iz ,Ilmi 
hala". Sretna majka sjela bi uz sina i sva se rastapala od 
milinja kako joj sin znade učiti u ćitabu. 

— Ako bog da, dok svrši ruždiju, odmah s njim u med- 
resu, pa neka uči do ,,izina!'" znala je Zarif-hanuma reći Ta- 
hir-agi. 

— Dosta je nek svrši ruždiju! Ta, vallaha, nije nam 
u soju da od nas postaju hodže! Dosta je nek zna priuba 
učiti i pisati! — govorio bi Tahir-aga. 

— E bogme — zategnula bi ponosno glavom Zarif-ha- 
numa — ako u Demirhodžića soju nema hodža, hvala Bogu, 

ima ih u momu! Ta kud će moj brat Hasan-efendija? Pa 
materin dedo bio je prvi alim u šeheru! — ponosila se ona. 

Tahir-aga nije baš onako mislio kako je govorio, već se 
je rado šalio sa svojom ženom, jer je znao da se ona 08$0- 
bito ponosi sa svojim rodom. 

Kao već poodraslo momče, Tahir-aga je Aliju često 
uza se vodio u čaršiju i po sijelima, a vodio ga je i na sela, 
na čifluke, da Alija upozna sve komade zemlje, gdje što 
more biti i kako se zovu, te kako se na selu poslovi sviđaju. 
Alija tako, štono riječ, uz oca prilijepljen, nije nikada u 
besposlicu išao, niti je zalazio u kojekakva društva. 

Stari Tahir-aga čisto se topio od radosti kad bi mu ko 
pohvalio sina, njegova Aliju, u kojemu je on gledao nasta- 
vak svoje loze. Zarif-hanuma opet nije mogla biti u sijelu 
među ženama a da što lijepo ne pripovjedi o svome je- 
dinku. 

Znajući Tahir-aga kakav mu je sin i kako ga je odgojio, 
mogao ga je mirne duše ostaviti namjesto sebe, uvjeren 
da će ići sve u redu, da će poslove sviđati i kuću nadgle- 
dati, a danas sutra, kad mu posve kuća na glavu padne, da 
će uzdržati ponos i ime svoga roda, da mu se stari ni u 
grobu stiditi neće. Tako je i Tahir-aga otišao ne brinući se 
kako će Alija kućom upravljati te je samo molio Boga da 
mu pokloni zdravlje da se sretno povrati, te da zdrava i 
živa nađe sina jedinka i svoju ženu. 

Zarif-hanuma i Alija — kako god i svi oni čiji je brat, 
čovjek ili otac otišao na vojsku — prvih dana bili su u ve- 
likoj brizi i u smrtnomu strahu kako će vojska prodrijeti 
preko Krstaca, na kojemu se ušančila crnogorska vojska. 
Pogibeljan je klanac Krstac, težak zalogaj. To je svak znao. 
Zdesna i slijeva visoka brdina, koja se dugo proteže, a 
između nje pukla tijesna i stremenita provala, kojom putnici 
prolaze, a kojom mora proći i vojska Sulejman-pašina. Cr- 
nogorci su zdesna i slijeva obzidali tvrde šančeve, a kad 
su se gradili, nadzirali su ih engleski inžiniri. Znala je Crna 
Gora da se sultan na nju sprema, pa se je kroz cijelo pola 
godine utvrđivala, te sada tu na Krstac stjerala malo i 
veliko, sve što se more puškom zametnuti da dočeka car- 
sku vojsku, da joj zapriječi put preko Duge u Nikšić, a 
odavle na Crnu Goru. Za to je svaki ustaš upro oči na Krs- 

tac: ako tuda sretno prodru, Crna Gora je gotova — bila, 
pa bitisala! Znao je to i Sulejman-paša, te je za to u Ne- 
vesinju danio i noć prenoćio, a sutradan lijepo razredio 
vojsku, kud će ko i kako će udariti. 

Moglo je biti pred podne sahat-dva kada se je vojska 
Krstacu približavala. Dok vojska bila na domaku, opazilo se 
u crnogorskim šančevima neko komešanje i razređivanje. 
Počela se i truba trubi odazivati, a u Sulejman-pašinoj Vvoj- 
sci odjekivale borije. Prospi i po koja puška; sad ovdje, 
sad ondje, iza šanca izbij duman, a ubojno tane zazuji 
zrakom. Pod provalom se vojska rastavi u dva krila, a 
naprijed do dvije hiljade ljuta Hercegovca i krvavih Kra- 
jišnika. Tane usu odozdol i odozgor — rekao bi da ujedan- 
put planuše crnogorski šančevi. Tama se uhvatila od neba 
do tala, te samo čuješ muklo potresno tutnjanje i strašni 
zvižduk smrtonosnih taneta. Banda svirala bolju pjesmu, 
a već počeo i top ječati. Grdna đuleta letila nebu pod ob- 
lake, da se u zraku rasprsnu, te da onda živu vatru siplju 
na crnogorske glave, dok su opet druga provaljivala jake 
zidove crnogorskih utvrda. 

Puška siplje, a top ječi; tama se u provali stisla, tje- 
lesa padaju na sve strane; ovdje ranjenik ječi i pomoć vapi, 
ondje drugi izdišući šapće zadnju molitvu i Bogu na ama- 
net predaje dušu. 

— Allah!... Allah!... orilo je iz tisuće grla kroz gusti 
dim, uz grmljavinu pušaka. 

— Allah!... Allah!... odazivalo se i junaci Hercegovci 
i Krajišnici dojuriše do zidova, pa već rukama hvataju za 
cijevi crnogorskih pušaka, što kroz šance vire. Uhvati se 
rukom za zid, nogom se opre na šupljik dušmanske puške, 
povadi handžar i skače u šanac... Jedan — dva — deset 
—v— stotine ih poskakaše u šančeve — i nož sijeva, glave 
lete, trupla padaju, krv pršti... 

Crnogorci se dadoše u bijeg. 

— Allah!... Allah!... Dušman pobježe! zaori bijesno 
veseli krik, pa i opet na tisuće bljesnu handžara i ljutih 
posjeklica. 

Crnogorci bježali glavom bez obzira, bacajući sa sebe 
pusat i haljine da im je lakše bježati. 


3 Osman-Aziz, II 


Nakon četiri sahata boj bitisao. Krstac pao, šanci Os- 
vojeni — još korak od zabave pa i Crna Gora gotova. 

Sulejman-pašina vojska posakupila se da otpočine. Sve 
je to pocrnilo od silna puščanog praha, a krvlju se omas- 
tilo. Mnogi ranjenici, a mnogi se još bore sa zadnjim ča- 
sovima života. Na stotine ih se onako mrtvih po brdini 
proteglo u krv. 

Tahir-aga Demirhodžić ko arapin crn od praha. Vodio 
za sobom pomamna al' izmorena đogu: bi rekao nije više 
đogo, nego zekan — tako i on pocrnio. U terkiji mu nije 
bilo kabanice ni serdžade, jer mu je crnogorsko tane preki- 
nulo kajasu kojom se terkija veže, pa se to izgubilo. I bisa- 
ge sa strana kao prorovane. Al' na sreću nije ni jedno ta- 
ne zahvatilo ni njega ni njegova đogu. Nakon sječe sad 
je po obronku hodao i đogata vodao između silne vojske, 
tražeći svoje ljude. Kad se iskupili svi zdravi i Živi, samo 
im nema Salih-age. 

Tahir-aga se odmah pobrinuo, našao nekakva Gača- 
nina i odmah poručio doma u Mostar da je zdrav i živ 
otišao s ostalom vojskom put Nikšića. 

Kad su Alija i Zarif-hanuma dobili glas od Tahir-age, 
bilo im je kao da im je pao kamen sa srca. Ta ovo nekoli- 
ko dana živili su u velikoj skrbi i bojazni, a tako da se je 
mati bojala sinu, a sin materi reći što o ocu. Jedno drugo 
čuvalo da ne da povoda da se sukobi, nutarnji strah ne 
poveća, štedili se, te ako bi što govorili, govorili su o dru- 
gim stvarima, dočim je obima misao letila za Tahir-agom. 
A eto — sad im javlja, da ga je Bog čuvao, te da mu ništa 
nije bilo. 

Alija se držao upravo ozbiljno i važno, znajući da je 
sada kuća na njegovoj glavi. Brinuo se za sve i sam po sebi, 
al' je uvijek mater pitao da ga savjetuje. Od onoga dana 
kako mu je otac otišao na vojsku, malo se odmicao od 
kuće. Samo bi otišao u čaršiju da priupita čuje li se što 
od vojske. Nu nije mu o tom znao nitko ništa reći, pa 
ni njegov daidža efendija, materin mu brat. Dosada je sva- 
koga petka — ko već čitav momak — sa svojim jaranima 
išao u ašikovanje, al' evo jedan petak prođe, otkako mu 
otac ode, a da se nikuda nije maknuo. 

Nego sada, kad je čuo da mu je otac zdrav i živ, htjelo 
se i njemu malo izići. Lijepo se obukao. Na njemu crne 
čohali šalvare, lijepe mavene tozluke, ječerma od bijele kut- 
nije i fermen vas u zehu. Nova svilena košulja, od koje je 
rukave pod pazuhe za fermen zadio. Utegnuo se usko tra- 
bulozom, po komu je pripasao mali crveni silah, a iza nje- 
ga mu virio mali nožić skopaljske građe. Makar da je Alija 
preko zime išao na ders u medresu, ljeti je, a naročito u 
petak i kad bi pošao na selo, pripasivao silah. 


Kad iziđe iz vrata, skrenu niz sokak na Neretvu da 
uzme abdest. Sunce podobro upeklo, a svijeta po spilama 
sva sila. Ovdje onaj uzimlje abdest, a ondje se opet oku- 
pilo djece gole golcate, te se pri kraju brčkaju u pličini, 
dok opet ispod pećina čuješ pjesmu gdje djevojka ili snaha 
propirući haljine pjeva. 

Alija je veselo sišao na Neretvu i sam popjevajući. Ta 
kako i ne bi bio veseo uz onako radosne i dobre glasove 
o ocu? Pa kad je taman htio da uzme abdest, ispravi se 
opet i zaokruži okom naokolo po spilama, dok mu se oči 
ne zaustaviše na jednom mjestu na drugu stranu. 


Malo više njegova sokaka — upravo prama Feuzinu, 
a iz one strane Neretve — nadvila se bašča nad vodu. U 
dno bašče raširile se smokve i šljive, koje daleko bacaju 
svoju sjenu u Neretvu, kada sunce krene k zapadu. A sad 
je sunce ravno gori gotovo na sredini stalo, pa Alija, zagle- 
dava se tamo u bašču preko Neretve, metnu ruku ravno 
nad oči da se zaštiti. U onoj bašči ispod voćaka pokaza 
se žensko čeljade. Alija kano da je prepoznao tko je to — 
a i nije baš odviše daleko do tamo preko Neretve — pa 
mahnu drugom rukom. A njemu se vraćao odgovor — žen- 
sko mu je kroz smokovo lišće odmahivalo bijelim jaglukom. 
Lišće se ispreplelo te pogdjegdje zakriljuje djevojčin struk, 
dok je glavom provirivala gori iznad dvije grane. Žensko 
od onuda mahalo, a Alija pokazivao rukom na staru ćup- 
riju, pa onda zaokruživao — hoteć joj kazati da će joj 
doći, il' opet upro u prsa na lijevu stranu pa uzdahnuo i 
nasmijao se. 

— Nijesam bio kod tebe prošloga petka, danas ću {: 
doći! — reče Alija odlazeći natrag uzbrdo, pošto je uzeo 
abdest. 

IV 


I treći je mjesec što je Tahir-aga od doma otišao. Al' 
za to je sve lijepo išlo kao da bi i on sam bio u Mostaru. 
Alija cijelo ljeto radi i nadgledava; eto ga sad na Brotnju, 
pa na Blatu, u Podveleži, a sve to radi s ljubavlju, a vješto 
da mu ne bi mahane bilo i kad bi još puno stariji bio. 


Nekako je bilo pod konac septembra. Alija bijaše tada 
na Blatu, upravo kad je gotovo najviše posla. Po cijele da- 
ne u polju sa kmetovima, a tek pod večer se vrati kuli da 
otpočine i da odahne. Od velika hodanja po božjoj pripeci 
malo mu se opalilo lice a da se ni sam nije klonuo posla, 
vidilo se po njegovim haljinama, koje su bile i prašne i 
pune slamaka, a i čičaka. Vas izmoren pod veče bi sio u 
svoju kulu pod Muftinom dragom, ondje ispod šume a kod 
Uzarića. Lijepa to i povelika kula, koja je poda se uhvatila 
cijelo Blato. 

Zadnji bio četvrtak septembra kad on u zahod sunca 
sio i uz kahvu zapalio iz kratkoga hudikovca. Sunce zala- 
zilo, a zadnji mu se traci kupali u onoj modroj lokvi što 
je još i sada dobar dio blatskoga polja prekrivala. Iz vode 
povisoko strše trstike sijerka, kroz koje sunce bajno prov- 
lači svoje zrake, dok se opet kroz vodu dolje u dubini vidi 
zeleno proso, nad kojim je povisoko površina mirne vo- 
de. Vodom tamo-amo križaju lađice, iz kojih seljaci još 
žanju sijerak, a snopovima ga meću u lađice i iznose na 
kraj. Tamo dolje uz polje nanizali se stogovi sijena, a izme- 
đu stogova po zelenoj otavi vidiš na tabore konja i gove- 
četa, gdje se sito i obijesno ponajlak gega prama stajama 
u selu. Uz vodu, ovim pjeskovitim putem što vodi u sela, 
na buljuke seljaka, koji se vraćaju iz Mostara, goneći pred 
sobom konje. Kolom unaokolo poredala se sela — a iz 
svega toga, iz cijele te slike odiše neki miris kao djeteline 
i nekoga sakrivenoga cvijeća, diže se smiješani žamor u 
hiljade raznih, al' skladnih glasova. Dok se onamo Stari 
grad raskrilio prama zapadajućem sunčevom sjaju, onamo 
se preko Neretve otvorio vidik na Podvelež i podveleška 
sela. 

I Alija je nekoliko puta zaokružio tim rodnim, zelenim 
krajem, koji se pred njim raskrilio ugodan i slikovit. Makar 

da znade i gdje koja travka raste, sve isto mu je godilo 
kad bi ponovno sve to pregledao, razblažujući se tom kra- 
sotom. 

Nu ipak su mu misli letjele nekuda dalje; bavio se on 
s njima u Mostaru, sjetio se svoga oca i nagađao, gdje bi 
mogao sada biti, šta li mu rade vršnjaci, šta li će raditi 
sutra — u petak. Eh — da je on u Mostaru, kako bi se li- 
jepo zabavio, ugodno sproveo, kao što je sprovađao svaki 
petak. I čisto mu se pri tom razblažilo lice, taman kao da 
mu se je pričinilo da nije više na Blatu, već ondje kud 
ga želje vuku. 

Kako li su to lijepe, ružične uspomene, ovako ovdje, 
na osami! 

Ne zna ni sam kada, al' nešto se je u njemu dogodilo 
što mu je bilo slatko, sve što je htio od svakoga da krije. 
Onda je bio puno mlađi, a sada, kao čitav momak, već je 
razriješio taj čvor. Koliko put je gledao tamo preko Ne- 
retve — a uvijek mu oko zapinjalo na onu bašču gdjeno 
se razgranale smokve i izvisivale šljive. Stao bi i gledao — 
a ima tomu i dvije i tri godine: — pa nikad da bi oka 
skinuo, gdje se onuda vrze mlado djevojče, veselo, nestaš- 
no. Koliko put je još prije vidjevao kad bi se nadvirila na 
Neretvu, kad bi obilazila baščom, brala smokve i onda sje- 
la u hlad, što ga je činilo široko lišće. Djetinja radoznalost 
ih zamamljivala, pa i mala gledala njega, i to se pretvori- 
lo u redoviti običaj, a onda u dužnost. Njemu je bilo kao 
da pred sobom odmah vidi djevojku, a nešto ga njojzi vuk- 
lo i zvalo. Kasnije, kad je to gledanje postalo nekom ne- 
rastumačivom potrebom, nekoliko puta je Alija otišao u 
Donju mahalu i prošao ispred njezinih kuća. I vidio bi je 
na pendžeru — a ona je bila još mlada, jako se sakrila, 
pa ga gledala upravo onako iza zavora kao da ga gleda 
iz bašče na onu drugu stranu Neretve. Tad mu se pri- 
činila još ljepšom — pa bi vas uzdrhtao i problije- 
dio i odmah promijenio hod, kao da se je smeo. Kad bi 
bilo ljeti, uzeo bi kakvu knjigu i rekao materi da iđe u 
hlad na Neretvu pod spilu, što je pod sokakom. Mati mu 
ne bi ništa rekla, već se veselila kako joj sin zavolio knjigu. 
A on dolje u nju ni da bi zavirio, već pilio očima u bašču, 
da ih s nje ne skine. Djevojka bi izišla u bašču — al' ga 

je kasnije uvijek volila gledati zaklanjajući se malo za lis- 
tove nego onako otvoreno, kao prije. Čudno! Svaki dan su 
se tako pogledima djeca razgovarala s jednoga kraja Ne- 
retve na drugi — i svako kano da je osjećalo blizu prisut- 
nost drugoga. A kad Alija svosve zagazio u devetnaestu, 
onda se on odvažio da će joj doći na vrata. To joj je kazao 
znakovima, kazujući obima rukama. I pošao jednoga dana 
— a upravo bio petak — pa ravno u Donju mahalu. Letio 
je kao na veselje. Nu što bliže vratima, to se više tresao 
sav od neprilike. Nije imao snage pa se vratio natrag. Šta 
će on s djevojkom da razgovara, šta će joj kazivati, pa ako 
joj što rekne — zar se ne bi mogla ona nasmijati? Vrlo mu 
je bilo žao kasnije što nije pokucao na vrata. Nu kako ga 
je neka želja za njom vukla, tako je tražio i prigode da 
bude sasma blizu nje. Nekoliko puta se pridružio svojim 
vršnjacima i drugim momcima kad su išli u Donju mahalu 
u ašikovanje — a onda napokon za prvi put došao i sam 
Fati na vrata. On se bio smeo, pa nije znao šta će da poč- 
me, a i ona ušutila, dok ga napokon Fata ne upita nešto. 
I razvezao se razgovor, te su se razgovarali kao stari Znanci, 
koji se odavna predobro poznavaju. Obrekao joj da će joj 
svakoga petka pomalo doći, a osim toga, da će silaziti i 
na Neretvu svaki dan, pa da bude i ona u bašči. Napokon 
se na nju tako naučio a da nije mogao ni pomisliti da 
bi jedan dan mogao proći da je ne vidi. Jedno se na drugo 
priučilo — dapače, on ju je jednom ravno prikorio da ga 
ne voli. Djevojče se na to zacrvenilo i zašutilo, a kad joj 
je on to po drugi put rekao, ona mu odvrati da joj nažao 
čini kad joj tako govori. To je bila prva otvorena ispovijed 
njihovih srdaca. 

I tako se razvijala ta stvar, dok nije djevojci počeo 
kazivati da mu je draga ko zenica u očima da mu je draga 
ko ništa na svijetu. Samo — sačuvaj Bože da bi tko za 
to doznao! Kako bi se on zastidio! Pa je stoga krio to, ta- 
man ko zmija noge. Barem u njega doma ni mati ni otac 
nijesu mogli ništa opaziti. 

Tako on razmišljao o Fati na oboru pod kulom, uk- 
ratko se sjetio svega što je s njom doživio — dakako samo 
preko Neretve — a spopadala ga želja da je opet vidi. Eto 
sutra petak — a da je on u Mostaru! 

Nije čuo gotovo ništa ni slušao razne glasove, koji su 
se miješali i razlijegali, ni dovikivanja, ni bronzanja, ni 
pjevanja. I na kahvu bio zaboravio, pa mu ono što je još 
bilo u ibričiću, ohladnilo. Ispod njega dolje putem prola- 
zili konji, stoka, seljaci iz grada, pa se to sve živo razgova- 
ralo i pripovijedalo. Kako je već i sunce bilo zapalo, onako 
počelo i Blato pustiti; još gdjetko dolje ostao pa se vraća 
s rada. 

A on je bio mislima u Mostaru, na Neretvi, gledajući is- 
pod spile bistro, vitko i plašljivo djevojče što se u svojim 
bijelim haljinama pojavljuje kroz lišće... 

— 000, Alaga! — zaori dolje pod oborom, pod kulom. 
— Jesi li kod kule? 

Alija se trznu i pogleda prama dolje. Bijaše jak glas 
koji ga je probudio. 


— 000, Alaga! — zapjeva opet isti glas, otežući ono 
pri početku. 

— Evo me, evo, Andrija! — odazva se Alija, prepoznav 
glas. Hajde amo! 

— Nemam kada! — otezao je isti glas pod kulom kao 
da pjeva. 


— Šta je dobra, Andrija? 

— Eto znaš, jutros sam sišao u Mostar. Poručili su ti 
da odmah sjutra odeš doma. 

— Što to — znaš li? 

— Kažu da ti je od oca knjiga došla. Vele da je u Sa- 
rajevu, pa će prekosjutra u Mostar! 

— Prekosjutra? — obradova se Alija, pa kao od vese- 
lja skoči na noge i izleti dolje. 

Andrija je međutim bio odmakao. Alija se nije mogao 
primiriti, već je sumračjem obilazio oko kule, po oboru, 
a onda se počeo i spremati. Odmah u zoru naumio se vra- 
titi u Mostar. 

Sjutra — u petak — jedva zora opučila, Alija je bio 
na nogama te se spremao. Momak mu sigurao vranca i on 
pošao da uzjaše. Metnuo vatru na lulu, krenuo niz kulu na 
obor. 

— Jalah! — reče i skoči u sedlo. 

Još rano i pomračno, a jutarnji sjaj razganjao zvijez- 
de s neba. Mladi momak bijesno gonio konja, koji se vješ- 

to penjao putem poigravajući. Tek kad bi trznuo glavom i 
zategao uzdom, katkad bi se malo prestrašio od kojega 
busena. Alija se nije nigdje, u nijednoj kahvi putem zasta- 
vio, kako je to inače običavao. Htio je da što ranije stigne 
doma, da prouči šta to otac piše. 

Mater ga je iščekala na avliji, gdje je izletjela odmah 
dok je čula topot sa sokaka. Alija uvede konja, te kad ga 
je privezao u ahar, pristupi materi, koja ga poljubi, pita- 
jući ga kako je, je li zdravo i veselo. 

— Pačem — poručila sam ti, jesu li ti rekli? Od oca ti 
je jučer došla knjiga. 


— Šta piše? 
— Dobro i zdravo. Prouči mi je da daidža ti Ahmed- 
-efendija! — uskliknu Zarif-hanuma i ode u sobu, otkuda se 


hitro vrati. — Evo deder, i ti mi je opet prouči, pa i sam 
vidi šta piše! 

Alija nije imao kada ni da raspaše silaha nit išta, već 
željno zgrabi knjigu i poče čitati tursku jaziju. Tahir-aga 
piše iz Sarajeva, te veli da je sretno došao u Sarajevo, a 
sjutra — ko u subotu — da će već biti i u Mostaru. Alija 
je sve riječ po riječ materi tumačio, a stara plivala u sre- 
ći, slušajući kako joj mili jedinac iz knjige kazuje da joj 
je vojno zdrav i živ. 

Tek kad se je Alija raspasao, pa umio i preobukao, 
iznese mu mati kahvu i sjede do njega da ga raspitava i 
ovo i ono; kako je duhan, grožđe i žito. A Alija joj je sve 
redom kazivao, i tako je ostao doma cijelo jutro. U podne 
jako diže se da ode u džamiju, a po podne je otišao da po- 
hodi svoju Fatu. 

I on i mati mu nestrpljivo su očekivali kad će trgnuti 
Tahir-aga. Tri puna mjeseca što je otišao da se muči i 
prebija, a sada će, hvala Bogu, opet svojoj kući. U subotu 
je Alija otišao u Bijelo Polje, da ga tamo iščeka, dočim 
je Zarif-hanuma sve presjedila na pendžeru, gledajući uz 
testu. 

Istom oko podne stiže joj glas da dolazi Tahir-aga, a 
ona glasniku dade dobar muštuluk. Malo zatim pojavi se 
i Tahir-aga — a njoj da će od veselja srce iskočiti. Kad 
se je s njim pozdravljala, malo je morala protrti prstima 
po očima, a Tahir-aga nije mogao da joj odmah na sva nje- 

zina pitanja odgovori. Ubilo ga nešto ratovanje, nešto pu- 
tovanje i putne neprilike. Haljine mu prilično istrošene, u 
licu i po vratu silno pocrnio. 

S njim se i mnogi drugi vratili, a neki su još ostali. 
Kad su mu odmah taj dan došli znanci i prijatelji na poz- 
drav, pripovijedao im je o ratu i kako se je preokrenulo. 

— Mi na Crnu Goru, hajduk se spremio da bježi, kad 
žica donese da redovita vojska odmah krenu na Pleven. 
Bašibozuke odmah raspusti — a sve nam je bilo u ruka- 
ma — te tako ti otuda mi na Skadar, pa na Kosovo i preko 
Pazara i Sarajeva natrag. 

— Kako to bi? — pitahu ostali. 


— Rus napao — zamahnu Tahir-aga glavom. 

— A šta će biti? 

— Šta? — Ništa — sve je palo! — slegnu Tahir-aga 
ramenima i obori glavu. — Zlo i naopako! — nastavi onda 


polagano, promuklim glasom. 


V 


Upravo godina dana prošla kako se je Tahir-aga povra- 
tio iz rata. U kući bio uvijek onaj isti, nepromijenjeni život, 
samo što je Tahir-aga nekako sada sasma drugačiji nego 
li prije rata na Crnu Goru. Bio je nekako kao potišten, 
zabrinut. Tako su i ostali po gradu bili, a osobito od Plev- 
ne. Taman kao da su im lađe potonule. Staroga, prijaš- 
njega duha, koji je još lanjske godine oživljavao, junačko- 


ga ponosa, samosvijesti — svega toga u manjoj mjeri, a 
gdjegdje je toga sveosve i nestalo. Kao da si nožem presje- 
kao — tako su se ljudi promijenili i rastavili od samih 


sebe, kakvi su bili još pred godinu dana. Svi neuspjesi 
Osmanlija i izmicanja porazno su odjekivali i porazno dje- 
lovali na svijet, koji nije do sada znao šta znači poraz. 
Duhovi su bili uzbuđeni, smeteni, te se činilo u to krvavo 
doba kao da se zemlja izmiče ispod nogu. 

— Šta će biti? — pitali su se ljudi zabrinuti na Sas- 
tancima, po sijelima, a da nitko ne bi znao na to odgovo- 
riti. 

Isto ko kad se sluti da će udariti potres ili koja druga 
prirodna nesreća, te se sve živo uskomeša, obezglavi — 

tako je i sada bilo u ovo vrijeme kad su ljudi i nehote 
gatali da će biti nekih silnih promjena. Ta zar to nije nes- 
reća — poći na ono brđansko leglo, osvojiti ga, al' ga od- 
mah i ostaviti da vojska ode na Plevnu? Zar Plevna ne zna- 
či jaki, snažni udarac, koji će se vazda osjećati? Zar ta 
nesreća nije potakla Brđane da navale na Nikšić, koji evo 
već drugi mjesec opsjedaju? 

Jedna nesreća za sobom povlačila drugu, a svima je 
bila pošljedica ta da je odjednom pao ponos, a s ponosom 
kao da oslabilo i junaštvo. 

U takim prilikama i Tahir-aga nije ostao čitav. I njega 
se, kao i sve mu braće, ljuto kosnule sve najnovije nez- 
gode, te ga obvladao neki strah, nejasna bojazan, zabrinu- 
tost. A u tomu ga i zlovolja spopadala, koja bi prama nje- 
govoj ćudi i naravi bivala i jača, snažnija. Mnogo puta de- 
si se da mu ne bi što pravo bilo. 

Jedno jutro sjedio on doma i taman pio kahvu kad 
trže Ahmed-efendija, Zarif-hanumin brat, vas kao izvan Sse- 
be, kao da ga tko goni. 

— Nisi čuo? — upita on s vrata, nemajući kada ni da 
pozdravi. 

— Šta? — dočeka ga Tahir-aga nekako prestravljeno. 

— Evo stiže glas da su Crnogorci osvojili Nikšić! 

— Ne govori — jesi li turčin? — zinu Tahir-aga prama 
njemu. 

— Jest, jest, dina mi! 

Kako ga je Tahir-aga pogledao, onako je zapanjen i 
preneražen tim glasom i ostao. 

— A valaha, brate — nastavi Ahmed-efendija — dosta 
tu se i branili oni kahrimani. 

Pomisli — sedamdeset dana kako su u muhaseri, niot- 
kud pomoći, a u gradu zavladala glad, nestalo džebhane... 

— Eh — ni s nas neće ništa biti! — uzdahnu Tahir- 
-aga i nasloni cigaraluk na tablu. 

I zbilja, Nikšić je bio pao. Otkako Sulejman-paša ode 
preko Spuža i Podgorice na Plevnu, jer se je Osmanlija Zza- 
ratio s Rusijom, pade svako ufanje. Taj čin je razočarao 
Bosance i Hercegovce, a kad je Osmanlija izgubio bitku s 
Rusijom, sve osta kao premlaćeno. Crna Gora uzela đem 
na zube i nije živa mira dala donjoj Hercegovini. Nikšićani 

su najviše trpili, odbijajući hajdučke čete i braneći svoj 
zavičaj i svoje imanje. Al' dođe dan kad se i Nikšiću smrk- 
nu: pred gradskim zidinama u nikšićkom polju osvanula 
sva sila crnogorska. Građani se branili i borili, al' Brđani 
opsjeli grad, da nitko ne more ni na dvor ni unutra. Po- 
moći niotkud, a Crnogorci navaljuju, naokolo pale i robe. 
Sedamdeset dana su se Nikšićani držali i teške muke muči- 
li — dok Crnogorci ne upališe prednji dio grada. Tad se 
Nikšićani moradoše predati. Za četiri dana — zdravo i sa- 
kato, jako i nejako, sve što se ne krsti su tri prsta — mo- 
ralo je Nikšić ostaviti, ne ponesavši sobom ama ništa. 
Ogorjeli i izmučeni Nikšićani razasuše se, razbjegoše se po 
svoj Hercegovini i Bosni, da se u nevolji prometnu i da 
nađu gdje će makar kako da prežive, dok jednom zauvijek 
ne izgine i zadnji junak s opustjeloga kraja. 

Osmi dan po padu Nikšića pod noć jednoga dana stiza- 
li su Nikšićani i u Mostar, ostaviv za sobom sve svoje u 
neprijateljskim rukama. Grozno je to i grdno pogledati 
bilo: žene omotane u stare feredže, sa jedno ili dvoje dje- 
čice u naramku, jedni bez ruke, drugi bez nosa ili uha, 
a treći opet bez noge na konja natovareni. Oblast je u 
Mostaru službeno dala isprazniti mnoge kuće gdje će se 
Nikšićani smjestiti, a i sve džamije bile su im zaručene. 
Svijet im pritekao u pomoć hranom, odijelom i prostirkom 
— jer plemenitim srcima teško gledati kako junaci muke 
trpe. 

U Tahir-age pred aharom smjestile se dvije nikšićke 
porodice. Zarif-hanuma ih svačim pomagala, a iz početka 
im je sama varila od sebe i ručak i večeru. Pomagala bi 
joj Janja, žena iz komšiluka, koja je češće zalazila u nje- 
zinu kuću, a s njom bivala i podulje, kadno je Tahir-aga 
bio u vojsci a Alija po poslu po selima. Zarif-hanumi je 
opet bilo mnogo do toga da joj Nikšićke pripovijedaju što 
iz onoga kraja, i kako je Nikšić pao. 

Tako jedno podveče ona otišla gostovima, te tamo sje- 
dila i razgovarala se sa ženama. Tahir-aga bio izišao na 
avliju i sio na šćemliju, pa gledao mladi mjesec, koji se 
po zahodu sunca ukazao tamo na zapadu. Taman uzeo 
abdest i hoće u džamiju. Ali još čeka Aliju. On je tako 
običavao vazda s Alijom otići u džamiju, pa s njim opet 

natrag. Nikad se u Tahir-aginoj kući nije večeralo dok se 
nije akšam klanjao. Džamija gotovo pred vratima, te je 
u nju Tahir-aga išao redovitije od svih komšija. Evo se i 
večeras spremio — ali nema Alije. Tahir-aga se uzvrtio pa 
digao i nestrpljivo hodao po avliji. 

— Gdje li više? — upitao se je nekoliko puta. 

A onda pogleda naokolo iznad sebe. Mrak se počeo 
pomalo da hvata. 

— Stara! — zovnu Tahir-aga nekako ljutito Zarif-hanu- 
mu. Zar ni tebe? 

Zarif-hanuma ispade brzo ispod ahara. 

— Gdje je Alija, šta radi? — upita ju on. 


— Zar nije još došao? Ja ne znam, dina mi..... 

— Ne znaš — ne znaš! Hm, a kad bih ja rekao da 
ja znam? Evo i akšam — a njega nema. Meni se čini da 
on mnogo čuči tamo u Donjoj mahali! 

— Sada zar neće biti — a opet što i ne bi? 

— De, nemoj mi tu prosipati.... Šta će njemu dje- 


vojka pa da na vrijeme doma ne dolazi? 

— A bora ti — šta ćeš mu? Momak je; ta ako sada ne 
provede pod mladost, ja kad će? 

— Hm — u petak mu nitko ne smeta, već on eto i u 
druge dane! 

— Hajde, dina ti — branila je hanuma — ta nije ni- 
kakvo zlo. Djevojka lijepa a on mlad momak — na zdravlje 
mu i sreću bilo — pa šta ćeš im? Oči i voda svakoga gle- 
daju! 

Taman ona prestala, kad na vrata buknu Alija, vas 
zadihan. 

— Gdje si dotle, šta radiš? — ukori ga mati blagim 
glasom. 

— Koliko te čekam... — izusti otac mrko. 

— Ama znaš — uhavsili su Perina oca! — zabrza Alija. 

— Zar Marka? A zašto? — priupita ga otac, 

— Bogme, evo me baš sretnu Pero, pa reče da je 
radi poreza. Moli te da odeš kajmekamu da ga pušće. 
Čini mi se, žena mu još ne zna. 

— Vidi nesreće.. a šta jadna mu Janja? — požali 
hanuma. 

I Tahir-agi ne bijaše baš milo što je čuo. Marka po- 
znaje od dvadesetak godina, kako je došao u šeher, u 
njegov komšiluk. Dobar čovjek — ni da bi muhi zla učinio, 
žena mu Janja često posluša hanumu, a i Pero, vjera i 
Bog, mirno vlašče. 

— Otići ću ja kajmekamu još večeras ne bi li ga 
pušćali! — zaključi Tahir-aga. 

— De, dina ti, svakako je ovdje blizu! — pristade uza 
nj hanuma. 

Tahir- aga je to mogao učiniti, jer se je dobro pazio 
s kajmekamom, a i sam je bio u medžlisu, gdje se je uvijek 
isticao svojim bistrim umom i nepristranim sudom, jed- 
nako itturčinu, kao i kaurinu. 


VI 


Kao najvišu tajnu Alija je krio svoje osjećaje, svoju 
ljubav prema Fati. A i jest ju volio vruće, duboko, ali 
nježno, kako je i on sam više nježan bio, nježno odgojen. 
Duša mu se ispunjavala nekim blaženstvom kad bi po- 
mislio na svoju Fatu, zadovoljstvom što ima jednu tajnu 
za se koju ne treba nitko da znade. I da nitko ne zna za 


njegove puteve, za njegove osjećaje — a najmanje otac 
i mati — o tom je bio više nego osvjedočen. A to mu je 
veoma milo bilo, — jer napokon — zašto da tko za to 


sazna i kako bi mogao roditeljima pogledati u oči? Zar 
se ne bi morao stiditi? I ta njegova tajna bila mu je mila, 
slatka, s njom je lijegao i ustajao, s njom živio i dane 
provodio. U kući uvijek ono isto dobro dijete, pun pošto- 
vanja i ljubavi prema svomu ocu i majci — nije mu sme- 
talo što ima još jedno, ali jedino biće koje ljubi i za kojim 
čezne. Fata, sama pomisao na nju ispunjavala ga je svega, 
svu njegovu dušu i — srce. 

I sada je njemu najmilije otići na Neretvu, tobože da uz- 
me abdest — a zapravo on je tamo išao samo da pogleda u 
onu bašču kojom je kao leptir obljetavala Fata dok je još 
puno manja bila. Činilo mu se kao da je svaki dašak što 
ga je ona podigla svojim i najmanjim kretom ravno prešao 
preko Neretve i njega za srce krenuo. Pa kako je tad 
strepio, drhtao od milinja — i kako li se je mala svosve 

smjestila u najdublju dubljinu njegovih osjećanja! A kad 
prestadoše dječinja pogledivanja — nastaše mladenačke že- 
lje, koje su zagospodovale njime i svega ga obuzele. Isprva 
je jedva čekao kad će koji petak da ode k njoj a kasnije 
mu i to malo bilo, pa između petka i petka i po dva-tri 
puta dolazio k njoj, dok napokon to ne pređe u potrebu 
da joj mora svaki dan otići. A to je bio njegov vas Život 
— za drugi nije ni znao. Njezina blizina bi ga opajala, ko 
i ono mirisno cvijeće kojim bi se ona za solufe okitila — 
i ne bi mu se dalo od nje otrgnuti. A i kako bi? Ona mu 
je bila lijepa, ko ni jedan drugi stvor. Bijela, puna i ru- 
mena, mlada ko kap. Oči, obrve, sve mu je to bilo zamam- 
no — a tek njezin bijeli kao snijeg vrat! Samo na jednoj 
strani lica ostao joj nekakav znak, sitna, okrugla brazgo- 
tina, možda od ospica ili ako je kada bila pala pa se ogre- 
bla. Al" to joj je tako lijepo pristajalo kao ni jednoj dru- 
goj! 

I — Fata koliko mu je gođ lijepa bila — isto ju je 
jednako volio i s njezine veselosti, njezine još djetinjske 
nestašne obijesti. Uvijek joj smiješak na rumenim usna- 
ma, a kad bi pripovijedajući otkrila dva bijela niza ili 
se malo više naglas nasmijala — to bi u njemu odjeknulo 
kao što od jednaka glasa zatrepti žica na tamburi. A jedno 
drugom bilo pouzdano vjerno: niti je on mimo Fate mogao 
na koju drugu i pomisliti, niti Fata koga drugoga voliti 
doli njega i samo njega. 

Dok je Alija živio u svojoj sreći i blaženstvu, Tahir-aga 
je imao važna posla, kao i svi drugi: muke i brige šta će 
još biti nakon tolikih poraza osmanlijske vojske. Nu za 
to je Tahir-aga imao kada, da sviđa svoje poslove, a gdje 
ne bi on, tu bi poslao Aliju. Za to ga je slao i u Podvelež, i 
na Blato — al' je sam Alija najvolio ići u Jesenicu, i nju 
je uvijek odabirao, nalazeći za to stotine razloga. Al' on 
nije išao u Jesenicu radi svih tih razloga, pa niti i radi 
samo jednoga. Pošto mu je svakako trebalo po očinoj Želji 
da prigledava poslu, u Jesenicu je najvolio ići, jer se u 
Jesenicu iđe kroz Donju mahalu. A u Donjoj mahali je 
njegovo zlato. Kad bi pojahao svoga zekana i prolazio 
ispred njezinih pendžera, pritegao bi uzde, podbo konja 
— i on bi se bijesno dizao u propanj, pjeneći se i drhta- 

jući. A Alija je bio dobar binjedžija. Fata bi ga gledala s 
pendžera prestravljena da mu se što ne dogodi, ali ujedno 
i ponosna, gledajući svoga Aliju kako jaši bijesna konja. 
On bi joj mahnuo, pozdravio ju i ruku metnuo na srce, a 
kad bi konj, zatežući i zapinjući sad na jednu sad na drugu 
stranu Aliju ponio niz testu, Fata bi gledala za njim, kako 
izmiče i na nju se okreće, te kad bi joj umakao s vida, od 
sebe bi joj se — a ni sama ne znajući kako — napadalo 
da zapjeva: 


Hajde, dragi, u sto dobrih časa! 
Nesreća ti sa puta bježala, 
A sreća ti na put izlazila! 


Al' ni Jesenica, ona lijepa, kitna Jesenica, ni poslovi, ni 
ništa nije moglo Aliju odvratiti a da ne misli na svoju 
Fatu i da za njom ne čezne. Žetva, vršidba — ma što mu 
drago bilo — on je po čitave dane doduše bio zapremljen, 
da bi bio umoran kao što se more pomisliti — al' čim noć 
padni, on put pod noge, pa u Mostar Fati. Lijepe ljetne 
noći, čarobne i bajne — a on po mjesečini hiti uz Neretvu, 
da što prije dođe Fati pod pendžere, da se s njom more 
dulje razgovarati. Putem ga pratila samo njegova sjena, a 
gonila ga želja za djevojkom. Tako jednom kad pošao iz 
Jesenice, tiha i lijepa noć, da ne mo'š ljepša. Mjesečina 
iskočila na nebo, te svoje svjetlo prosula dolje po zelenju 
i kamenju. Gdje pada, ondje vidiš ko da je dan, a ne more 
od zasjena, samo ti se čini ko da je neka velika, crna mrlja. 
Naokolo na daleko tiho i mirno, samo što se bajnovito 
razliježe šum Neretve, i što ga katkada pomuti daleki 
odnekud glas stoke, psa ili noćne ptice. Nigdje žive duše 
— ama ni da bi se jedan putnik pojavio. Alija sam uperio, 
te kako bijesno hoda, onako mu se ispod nogu omiče sitno 
kamenje, kao da je ondje gdje je nogom stupio udario 
batom. Letio je kao pomaman, nemajući kada ni da se 
umakne ako bi mu koji kamen bio na putu, već bi preko 
njega preskočio ko za okladu. Tek kad se približi onoj 
staroj kuli, što se je donedavno jošte dizala na dnu D6- 
nje mahale, ulaxša hod da malo otpočine, hodajući polaga- 
nije. Kad je pako zašao među prve kuće, gledao je da mu 

se koraci što slabije čuju. Svakako je volio da ostane ne- 
opažen u onim mrtvim ulicama, gdje nije bilo na nogama 
ni žive duše. Držao se je one strane kuća od Neretve, gle- 
dajući sveđ u jednu, u kojoj je stanovala njegova Fata. 
Kuća joj je bila omala, od kamena, kao i svaka druga. 
Ono dolje što je kao prizemlje, nema ni jednoga pendžera, 
te su samo s gornjega sprata gledala tri pendžera na testu. 
Mjesečina udarila upravo u pendžere. 

Kad dođe pod pendžere, stade i sa zemlje uze jedan 
piljak, te se njim baci gori. Dobro je znao gdje mora po- 
gađati, jer je umolio Fatu i ona mu kazala u kojoj sobi 
ona spava. Nekako nije prvim piljkom mogao pravo po- 
goditi, pa baci drugi. Tek tada nešto šušnu gori u odaji — 
— a pendžer je bio otvoren, kO kad je ljeto — a na pen- 
džeru se brzo pomoli iz mraka, kamo se nije mjesečevo 
svjetlo lomilo, ženska glava. 

— Ts! stavi ona gori prst na usta kad vidje Aliju 
i skide jemeniju s kose, koju je bila omotala da se sama 
ne Zamrsi. 

Onda se primače sasma pendžeru i obori očima na 
Aliju, uhvativši se za demire. Mjesečina joj se uplela u 
kose, prolijevala licem i drsko krala u bijele i meke grudi 
onuda gdje joj se je na prsima košulja rastavila. Nije na 
njoj bilo ječerme, a kako se je rukama uhvatila za demire 
više gori prama sebi, da su joj padale koso k ramenima, 
onako se zavratili a rukavi košulje sasma dolje, pa joj se 
i pune ruke kupale u svjetlu mjesečevu. Alija se u nju 
takovu zagledao, ne progovori u prvi mah ni riječi, možda 
zanešen tom zamamnom slikom, a možda i radi toga što 
je još bio sasma zadihan od brza hoda. 

— Pa što si tako letio? — upita ga ona tiho. 

— Hm, kako ne bi radi tebe? — odvrati on, odahnuvši 
glasno, a tako opet, da su mu se zadnje riječi mogle sasma 
dobro čuti. 

— Nemoj tako glasno.... 

— Što, zlato moje? 


— Da ne čuje tkogod... Gdje su otac i mati, ondje 
su vrata otvorena, pa — — 

— Ha, stani! — metnu Alija kažiprst po sredini među 
zube, kao da se zamisli i dade na računanje. 

— Šta ti je? 

— Evo ti na! — poče on odmah zatim otpasivati crve- 
ni pas, pa joj ga gori pruži. 

— Evo na, krajevima ga sveži za demire, a sredinu 
dolje spušći. 

— Pa što ćeš? 

— Samo ti sveži.... 

Držeći Fata pas u rukama, pogleda ga, te ne rekav 
ništa, poče vezati. Kad je svezala, uhvati sredinu pasa — 
onu kraću — pa ko da promisli. 

Što si naumio? — upita ga nekako slatko i sramežljivo, 
pokriv dlanom jedne ruke jednu stranu lica. 


— Ama ništa, srce moje... Već eto vidiš — Znaš, 
i sama si mi rekla da moram što polaganije govoriti da ne 
bi tko čuo. Ovako ti na pendžeru, ja na testi — daleko 


je; a kad se ispenjem prema tebi, samo ćemo šapćati... 

— Nemoj, Alija... drhtnu djevojka i obori oči niz 
prsi. 

— Eto na! Ti mi govoriš, da me voliš, a sad vidim 
koliko je istina u tomu.... nasrdi se ko malo Alija. 

— Alija! — pogleda ga Fata dugim pogledom i — 
ispade joj pas iz ruke. 

Alija se uhvati za pas, zataknu nogu u rapu, pa u 
drugu, kao da se penje uza stepenice, i dokopa se tako do 
demira. Onda se uhvati za demire, a nogama se spušća u 
pas, koji ga je tako nosio da je bio glavom upravo spram 
Fatinoj glavi, ni za dlaku manje. 

Djevojka sjela u pendžer, oborila glavu, a ruke spu- 
stila u krilo. Pokazao joj se još bolje puni, bijeli vrat, 
koji se je naoblo prama ramenima savijao pod pletenica- 
ma. Čisto je bila u neprilici jer su joj se prsi naglo dizale 
što se je još jače i više moglo vidjeti ispod one same 
košulje. Onda kao da se zasitidi, pa rukom stisnu krajeve 
košulje da sakrije bijele djevičanske grudi. 

I u Alije je srce naglo kucalo. Nikad nije bio tako blizu 
uza nju kao sada. 

— Znaš li, Fato, otkad te volim?.... 

— Zar si još u Jesenici? — htjede ona na drugo svrnu- 
ti, gledajući ga tek sa strane kradom. 


Alija ispravi ruke u laktima, te ju onako malo iz 
daljega pogleda. 


4 Osman-Aziz, II 49 


— Ljubavi ti naše, što se sada ovako jedno od dru- 
goga bojimo? — upita on, primače se gornjim dijelom 
tijela i glavom sasma pendžeru, te jednu ruku provuče kroz 
demire i uhvati ju za njezinu ruku. 

Ona je drhtala ko vrbin prut nad vodom. 

— Kad budemo zajedno, neće nam se trebati ovako 
razgovarati.... 

Fata ga pogleda i uzdahnu. Mjesec joj se kupao u 
vlažnim očima, koje su sjajile kao dvije zvijezde. 

Onaj pogled, pa njezina zamamna slika, raskošno tijelo, 
komu je prama mjesečini vidio sve pune oblike — to je 
na nj tako djelovalo da mu ujedanput skoči krv na šljepo- 
očice, te kao da mu nešto zazuji. 

— Daj, Fato! — obavi on hitro oko njena struka ruku, 
dok i drugu provuče, te ju uhvati za onu ruku, koja joj 
je bila okrenuta u odaji. Pod svojom rukom, što ju je oko 
nje obavio, a kroz tanku košulju osjeti draž njezina tijela 
— te ga prođoše srsi. 

Fata spušća još više glavu na prsa. 

— Dušo moja! — primače je bliže demirima, naže joj 
i okrenu glavu prama sebi, pogleda je žarko u oči, pa 
poljubi vatreno. 

Samo im se mjesečevi traci igrali oko sastavljenih 
usana. 

Odjednom pas puče i rastavi se. Alija se zgleda i pro- 
blijedi. Nije znao kako se je dogodilo — al' on se nađe 
na zemlji, gdje je lupio sobom kao da je tko bacio vreću 
pijeska. Fata prigušeno vrisnula, a on se trao po ruci, 
kojom se je ogrebao o demire, pa gledao u pendžer i u 
nesretni pas koji je u dva traka visio niz duvar. 

Kako se Fata u prvi mah od straha izmakla iz peun- 
džera, onako se sad opet natrag primače i zirnu na Aliju, 
koji je zapanjeno gore gledao. 

— Jesi li se ubio? — upita ga ona zabrinuto. 

— Kako da se ....? Nisam! — mirio ju on. 

Napokon se i jednom i drugom to pričini smiješnim. 
Fati se navuče smijeh na usne, a i Aliji. 

— Što to bi? Bojim se da nije tko čuo — leti, dragi 
Alija, bježi! 

Ali on kao da se nije tomu smijao, jer mu se smiješnim 
činilo, već mu je smijeh bio od srditosti i stida. 

— Laku noć! — prenu se on, mahnu joj rukom i 
odmače, kao da ga vile nose. 

Vas je tresao od jada i stida što mu se je pred djevojkom 
dogodilo, pa u toj muci i brže hodio da se bar tim rastre- 
se. Fata je malo gledala za njim, a onda i nje nestalo s 
pendžera. 


VII 


Tahir-aga je i otprije nešto naćukao da mu se Alija 
zagledao u djevojku, a to je znala već i mati mu Zarif-ha- 
numa. Iz početka nijesu marili ništa za to, odnosno slabo 
su što vjerovali da bi njihov Alija mimo njih učinio što 
nesmotreno. Ali malo-pomalo — oni opaziše da im se je sin 
nekako promijenio, čisto drukčiji postao. Uvijek nekuda 
se izgubi, svaki dan, a jednom ga dapače mati vidjela 
kako je htio po noći — dok su oni spavali — izići nekuda 
na dvor. Tahir-aga opet odnekuda saznao kako je Alija 
svaku noć, dok je bio u Jesenici, išao u Mostar svojoj dje- 
vojci — ama sve; ta šta ne bi svijet doznao? 

Sad su se i oni počeli više baviti time da saznadu 
koja je upravo to što se je Alija u nju zagledao i kojoj 
iđe. Alija je još i odviše mlad pa bi mogao šta učiniti te 
ne bi pristajalo ni njima ni njihovu rodu i koljenu. 

I napokon su saznali da se je Alija zagledao u Fatu. 

— Šta — u Fatu? — iznenadio se je Tahir-aga kad je 
prvom to čuo. 

— A eto... 

— Neće on meni nje dovodit! Gdje je njezin soj, a gdje 


moj? 

— Pa ni po momu je ne bi mogao. I moj je soj star i 
plemenit! — ponosila se hanuma. 

— Dozvaću ja njega pameti! 

— Da, taman će mi on nju dovesti u kuću! — Šta? 


Mati joj balinka, eto štono riječ, jučer sišla s Podveleži i 
poturčila se. A i otac joj — nije ni on, bogme, od kakva 
roda... ta, neću ja! 

— U pamet, stara, i pripazi na nj dobro! — opomenu ju 
oštro Tahir-aga. — A i ja ću gledati! 

Alija još nije ništa ni slutio da mu i roditelji znadu 
za njegovu ljubav. On nije propušćavao dana a da se Fati 
ne bi svratio i s njom se vidio i razgovorio. 

Zarif-hanuma je još mislila da će se Alija okaniti dje- 
vojke, zasitit je se, kao što to momci često i urade. Nu to 
bijaše teško iščekati. Osobito pako kad je bilo tamo u 
proljeće. 

— Alija nije mogao sviditi nikakva posla koji bi mu 
otac naložio. Kad bi morao otići na selo i tamo radi posla 
i podulje vremena ostati, brzo bi on opet bio u Mostaru 
kod Fate. 

Jedanput mu se otac baš ražljutio. 

— E, misliš li jesi li za ženidbe? Ako hoćeš, reci pa 
ćemo ti naći djevojku od dobra soja i koljena! 

Makar da je Alija bio nevješt tomu, znadu li mu rodi- 
telji išta o njegovoj ljubavi, ipak je nekako očekivao neće 
li ovo — Bog d6 — otac reći da će mu isprositi njegovu 
Fatu. Ali se ljuto prevari u nadi i očekivanju, te ga nešto 
rashladi oko srca kad ču kako mu otac misli. A on neće ni 
za živu glavu koju drugu, nego upravo Fatu, i samo Fatu. 

A on je njoj redovno išao i uza nju pred njezinim vra- 
tima provodio vrijeme. Za njega je ostali svijet bio kao da 
ga i nema. Upravo tada svijet svašta naklapao kako će biti 
brzo nekih velikih događaja — a za sve to on nije ništa 
znao niti mario znati, već se sve više odbijao od ostalih, 
a svojoj Fati približavao. I o tomu se pročulo i razaznalj, 
pa žene govorile kako će Alija uzeti Fatu, i da će se bogme 
lijepo namiriti u dobru kuću. To mu mater nagna u stotinu 
briga, te je svašta premišljavala što li da učini kako li da 
ga od Fate odvrati, te da on traži djevoku prema sebi i 
prema rodu svomu. A osobito je razbijala radi toga glavu 
kad u proljetnje vrijeme Alija i po za akšam na dvoru izo- 
stajao. 

Nekog joj dana bahnu trgovkinja s bezom, jemenijama 
i drugom robom, koju je čitav Mostar poznavao, a ona Mo- 
star. Ona je uvijek kod Zarif-hanume učinila dobar pazar, 
pa bi joj se počešće ionako svratila. 

— Čuješ, Stano — hoćeš li mi nešto učiniti što ti rek- 
nem? 

— Ma što ne bi, hanuma? Kojoj li kao tebi? 


"2 


— Taman! Ti poznaješ onu Fatu — što joj je kuća 
eto tu prama našem sokaku u Donjoj mahali? — pokaza 
Zarif-hanuma rukom. 

— Kako ne bih, boja! Znam je ko da bi mi i kćer 
bila. 

— Dobro! Kad joj prvi put odeš — gledaj što prije — 
uhvati je nasamu pa joj reci neka se kani moga sina. Nije 
ona za nj, niti je prama njegovu rodu. 

— Ma što veliš — začudi se trgovkinja, kao da nije 
znala i čula da Alija ašikuje s Fatom, a pri tom uze u 
ruke kovni aršin i lupi njim po svojoj bošči, u kojoj je 
nosila svoj dućan. — Zar se njih dvoje gledaju? 

— A eto jest! Zavrti mi djetetu mozgom, pa se uza- 
lud srdi i Tahir-aga i ja. Kako ga je smotala, Alija ne zna 
ništa drugo već samo: Fata i Fata. Reci ti njoj neka se ona 
njega ostavi, a kad mi uzženili Aliju sa srećom, naći 
ćemo mu djevojku 1 lijepu i od roda, i sve, a ne onaku ko 
što je Fata! Kaži joj lijepo da ga uzalud mami i s njim 
govori — mi joj nećemo dati nikada u našu kuću. 

— Hoću, hoću — ta što ne bi? Da je i što više, ja bih 
ti učinila, kamoli ne bih to! — primi trgovkinja poslušno 
i uljudno. 

Alija je pako uvijek i vazda bivao kod Fate, nije se 
mogao od nje otkinuti. A oboje ih bilo zadovoljno, jedno u 
drugom bilo sretno, željeli se i volili — ama taman kao 
golub i golubica. Ona ga dočekivala kao da joj sunce dolazi, 
pa su uvijek razgovarali o svomu sevdahu i o svojoj sreći, 
koja im nije bila jošte ni najmanje pomućena. 

Jednoga dana Fata jedva što dođe do vrata kad je Alija 
kucnuo, nekako kao da se je nećkala. A kad je on počeo 
govoriti, Fata mu je slabo što odgovarala. Kad ju je upra- 
vo kao prisilio nagovorima da malo poviri, vidje je Alija 
rastuženu i nekako kao zaplakanu. Tako ga je bolno i 
tužno pogledala da mu se taj pogled zavrtio negdje dubo- 
ko u duši, u srcu. 

— Šta ti je, dušo moja? — pitao je momak djevojku, 
i sam zabrinut radi nje. 

— Ništa! — odreza hitro ona, a onda jako uzdahnu. 


Za uzdasima kanuše joj i suze — i ne mogaše se više 
uzdržati, te pobježe s vrata. 
Alija ju je uzalud čekao — nje nije više taj dan bilo. 


On u hiljadu muka. Koliko mu se to nažao dalo, još 
je razmišljavao otkuda bi to moglo biti. AI' nikako da pogodi 
ni da se doumi. Položio bi odmah svoju glavu kad bi mu 
se moglo dokazati da joj je on što nažao učinio. 

Nestrpljivo je čekao drugi dan i pohitio djevojci. 

— Da nije bolesna? — pitao se u sebi. 

Fata je izišla brzo na vrata kad se je on javio. Milim, 
krasnim licem nije se prelijevalo veselje i smiješak kao 
prije. Bila je nekako pod silu ozbiljna, a oči kano Za- 
plakane. 

— Šta je tebi, Fato? 

Ona sama od sebe odškrinu malo vratima i pogleda 
u nj. 

— Alija, ne dolazi mi više? 

— Šta, jesi li ti...? — poče Alija iznenađeno i prestra- 
šeno, ali ne nastavi. 

— Svejedno, što god hoćeš — samo te molim i zakli- 
njem da mi više ne dolaziš. 

Alija je gledao blijed i zapanjen. Nije se mogao nika- 
ko snaći od onoga što mu je ona tako ozbiljno govorila, 
zapovijedala. 

— Ne čudi se — al' ja te molim i preklinjem! Ja 
neću, da radi mene u vas doma bude svađe i inada! 

— Kakva svađa i inad — tko ti to veli? 

— Meni je tvoja mater poručila da te se prođem — 
jerbo sam sirota, nesretna djevojka! — prosuše joj se suze 
niz lice, a vrele i krupne. 

— Tko to tebi more reći, tko li more meni zapovije- 
diti da te ne volim? 


— Ostavi — sve što je bilo, zaboravi! — jecala je i uzdi- 
sala djevojka. Ja neću da radi mene išta bude u vašoj 
kući — a i onako mi je tvoja mati poručila da nikada 


tvoja biti neću! 

— A voliš li ti mene? 

— Ako me jako sada misliš pitati — ni ne pitaj me! 
Ko da ne znaš! — plakala je djevojka neprestano. Ne dolazi 

mi, sevdaha ti našega — ti ne smiješ mene voliti, a ja sam 
za te i za tvoj rod preniska. 

Alija se čudno mijenjao. Ono iznenađenje poče se pro- 
mjenjivati, pretvarati — i njega spopade neki prkos, ozlo- 
jeđenje, bijes. 

— Tko meni more šta da te ne volim? — stisnu on zu- 
bima. — Ti se ne boj ništa — a ja ću tebi dolaziti kao i 
do sada. Ako mi ti zabraniš, onda ću znati da me nijesi 
nikada ljubila, niti da si me mogla voliti. 

Fate nije više bilo na vratima, ali je Alija još ostao i 
sve nešto premišljavao. Bio je silno ljut i ogorčen. Nikako 
nije mogao pojmiti kako se drugi mogu miješati u njegovu 
i Fatinu ljubav. Pa što je Fata komu skrivila? Šta je mogla 
jadnica skriviti? Niti je mogla, niti je znala — a on ju 
ionako odrana pozna, od djevojčeta, kad su se počeli gle- 
dati. Pa još onako mila, nježna, slatka! Za njezinu ljepo- 
tu, za njezinu dobrotu ne bi se ni s carem promijenio! 

Tih dana Alija je bio smeten, te nije znao šta radi. U 
kući srdit i šutljiv; nikada odgovoriti kad ga tko što upita. 
Po danu izađe li kuda, nigdje ga naći, pa je malo tko znao 
gdje se sakriva. S materom pako nije htio ni riječi da 
podijeli. 

Nu jedva prošlo tri-četiri dana — eto njega opet 
Fati na vrata, makar ga je ona zaklinjala da joj više ne 
dolazi. Ginuo je za njom da je vidi — a i ona je bila više 
nego blažena gledajući dragoga pred sobom. Ama svejedno 
joj se vidjelo na očima i licu da je tužna i ražalošćena. 

— Fato, ja ne mogu biti i živjeti bez tebe! 

— A šta ću ti ja — kad me tvoji odbacuju, i to radi 
ništa drugoga već što sam sirota, a i što nijesam od ko- 
ljena? 

— Neće tako uvijek biti — to će se promijeniti. Voli 
me, kao što si me i do sada volila — hoćeš li? 

— A tko bi mi tebe iz srca mogao iskinuti? 

— Eto tako — a ja tebi velim: ili tebe, ili ni jednu 
drugu. 

U oku joj se zasjajila diga neke sreće i milja; dugo 
ga je nepomično gledala iza odškrinutih vrata, pa onda oči 
oborila. 

— Tko zna kako će biti! — uzdahnu. 

— Strpi se — sve će biti dobro. 

— Ali tvoja mati... i prosu suze. 
Mnogo, mnogo je puta slatko snatrila kako će Alijinu 
mater i ona zvati svojom materom. 


— Vjeru ti zadajem, Fato, da te ostaviti neću! — met- 
nu Alija ruku na prsi, moleći je da ne tuži više. 
— Alija! — pruži ruku prama njemu kao da ga je 


htjela uhvatiti, zagrliti, a pogleda ga kao da ga je htjela 
upitati je li ona zbilja sretna tako da more čuti te riječi 
iz njegovih usta. 

Testom nije bilo svijeta, jer je kiša počela sipiti, a 
bojati se bilo da ne bude i jačeg pljuska. Fatu iznutra, a 
Aliju s dvora štitio je onaj mali krov nad avlinskim vra- 
tima. 

— Odreći te se neću!... A vidi, zbilja — kao da se 
Alija predomisli — hoćeš li ti Edhemu u svatove? 

— Zvali su me — al' mi se ne da sada! 

— Dođi i ti, a i ja ću biti. Edhem je moj prijatelj i 
drug. Dođi pa ćemo se i tamo vidjeti! 

Kiša je počela jače i jače padati. 

Alija se pozdravi s Fatom i ode, a ona je za njim izvi- 
rivala — samo što joj oči ne iskočiše za njim. I nekoliko 
puti je uzdahnula. 


VIII 


Tahir-aga bio je čovjek svoje, odlučne volje: što je- 
danput rekne, onako mora biti. A drukčije dobar kao duša. 

Njemu nije išlo od volje gledajući kakav je to Alija 
postao. Alija prije miran, a opet i vazda veseo, poslušan i 
majci i ocu, sad se promijenio, nemiran, neveseo, čuo i 
ne čuo šta mu otac jal' mati rekne. Do sada uredan, uvijek 
na vakat kući, redovito u džamiju — sada malo koji put 
da je na vrijeme doma na ručku i večeri, a u džamiju ga 
nije kabil natjerati. 

Od rana jutra zabio bi se u kahvu, uz igrače, makar da 
se sam nije igrao. Tako sprovodio cijele dane. To je i oca 
i majku natjeralo u veliku brigu. A jer su to oni sve pripi- 
sivali Fati da je ona kriva, nastojali su da ga od nje odbiju 
pod koji način bilo. 

Kad bi uhvatila zgodu, mati ga često svjetovala i lije- 
po ga molila da se prođe Fate. 

— Kani je se — nije ona za te! — molila bi ga mati. 

Alija ni da bi usta otvorio. 

— Jadan sinko, da šta ti misliš? Ti eto luduješ za 
njom, a ona, kuja, upropašćuje te. Opameti se, materina ti 
mlijeka! 

— Ne govori mi toga! — prigušeno bi i srdito izgovo- 
rio Alija, a pri tom bi pogledao mater onako sa strane, 
ne ravno, te bi mu se u očima vidjele one krvave žilice. 


I tad bi se okrenuo, pa na dvor, ravno u kahvu. 


Zarif-hanumu je bolilo, gledajući sina onako mrka i 
mučaljiva. Gledajući ga — i nju spopadala tuga i zlovolja, 
a najteže joj je bilo kad bi saznala gdje bi sve Alija bio. 
Nu koliko god se ona radi njega borila u srcu, ipak se 
pred Tahir-agom gradila, kao da nema ništa, krijući i ne 
tužeći mu se, — da ne zameće više bune u kući. A Tahir- 
-aga je imao i drugih posala osobito otkako se u zadnje vri- 
jeme prosuše neki čudnovati glasovi, po kojima se moglo 
svašta naslućivati. Dakako da je svijet o tome svašta nakla- 
pao i govorio. 

Upravo uoči dana kad će biti Edhemovi svatovi, Tahir- 
-agi pade na um da bi valjalo podabrati duhan u Vrapčići- 
ma. Zovnu Aliju preda se, hoteći njega poslati, da tamo 


prigleda. 

— Otići ćeš sjutra u Vrapčiće da podabereš ono du- 
hana! — zapovjedi mu otac. 

— Taman! — nakon male stanke primi Alija, a da oca 


ni pogledao nije. 

— Eno ti, volj' ti na konja, volj' ti samo postule na 
noge, pa hajde! 

Sjutridan Alija je još ležao dok je Tahir-aga već ra- 
nije otišao u čaršiju, naredivši prije da mu se sinu osigura 
konj. Nu Alija je sveđ oklijevao i okrećao se na dušeku. 
Nikako da se digne. Već i sunce davno odskočilo pa ljud- 
ski grijalo. 

Mati već nekoliko puta izišla da zove i diže Aliju. A 
on ni makac. 

— Diži se pa iđi! Šta će ti otac reći! 

— Sjutra ću, ta nije tolika hitnja! — branio se Alija. 

— Zar se ne bojiš oca? A kad on vidi, da nijesi oti- 
šao...? — molila ga mati da ode. 

— Ne mogu! — otrese se on na mater. Nešto me 
boli! 

— Šta? — prepade se Zarif-hanuma ozbiljno. 

— Ne znam... Ne boj se, ja ću ocu reći! 

I tako su bila uzaludna hanumina nagovaranja. Alija 
se ni za živu glavu nije dao otkinuti. Istom negdje pred 
podne ustade, založi nešto pa preko avlije na sokak. 

— A ti ocu reci da sam otišao u Vrapčiće! — odlazeći 
javi se materi. 

— Alija — vrati se, ako Boga znadeš! 

Nu Alija ju više nije mogao čuti. On je bio već izma- 
kao. 

Hanuma je za njim iznenađeno gledala, a nešto kao 
da ju je sve tištilo u prsima. 

— Šta ovo biva? — pitala se ona, i onda se zamislila. 

Eto, kako joj se sin upravo izopači otkako mu ona 
zavrti mozgom. A kakav je prije bio dobar i uredan — 
ama kao zlato. Žaleći šta joj biva sa sinom, planula bi 
kao živa vatra na Fatu — i kad bi joj bila na ruku. Bogzna 
šta bi joj učinila. Ali ovako joj nije preostalo ništa drugo 
već da se na nju srdi. Ali šta joj je to pomagalo kad Alija 
nije više slušao nijedne materine riječi, — a i ocu počeo 
prkositi? 

Alija je međutim po podne bio u Edhema, gdje je 
bila svadba, a djevojaka sve jedna ljepša od druge. Tu je 
bila i Fata, pa se Alija nije mogao od nje otrgnuti. Ulovio 
je on tu prigodu da se s Fatom sastane, jer i Fatina mati 
— kad je čula šta govore u Alije doma — nije volila da 
joj Fata izlazi Aliji na vrata. Tu se Alija zabavio sve goto- 
vo do akšama, a onda se vratio vrcem doma — što je u 
njega u zadnje vrijeme bila neobična stvar. Materi je re- 
kao neka ga ne zove niti išta drugo, već da će on ravno 
u odaju. 

Zarif-hanuma se i zbilja pobojala da joj nije može biti 
sin obolio. Al' je o svemu šutila kad je Tahir-aga došao. 
Kad bi mu što rekla, bilo bi odmah vike, a ovako mogao 
bi Alija svakako otići u Vrapčiće za poslom. Tahir-aga ne 
bi ništa znao, i sve bi moglo mirno proći i zaboraviti se. 

Sjutridan iznenada rano po podne bahnu Tahir-aga na 
vrata doma. 

— Gdje je Alija? — ljutito upita ženu i oštro je po- 
gleda. 

Zarif-hanuma problijedi. Upravo se bila prepala. 

— Gdje je? Kazuj! 

— Ne znam... nema ga doma! 

— Jučer nije bio na selu — a? 

— Nije? 

— Ja gdje? Što mi nijesi kazala? 

— Tužio mi se da je malo slab! 

— Ha — vidi ti nje! Slab! A evo da se nijesam s ljudi- 
ma sada u čaršiji razgovarao, ja bih sve bio mislio da 
je on u Vrapčićima. Rckoh da sam tamo poslao Aliju da 
pobere duhan — a oni meni kako su ga vidjeli s momci- 
ma gdje iđe djevojkama. Biće da je bio u one nesreće. A 
gdje je sada? 

— Ja ne znam, dina mi! 


— Poslaću ja da ga odmah traže! — kao da se Tahir- 
-aga zaprijeti i opet izleti iz avlije kao bijes. 

Odmah je našao u čaršiji koga će poslati da mu po- 
traži Aliju. Najprije imao otići u Donju mahalu, pred Fati- 
na vrata, pa nađe li ga tu, da ga odmah zovne. I zaista — 
Aliju nađoše pred Fatinim vratima. 

— Doma, bolan Alija, otac te zove! 

— Pa neka zove! 

— Ljuti se kO — ama eto, ljuti se na te! 

— Pa taman! Neću! 

Alija se nije dao maknuti, a kad se je vratio iz Donje 
mahale, nije se vrnuo na Luku. 

S nekom je bojazni Zarif-hanuma očekivala što će 
biti, a nestrpljivo je izgledala kad će Alija doći. Nu njega 
nema. I Tahir-aga došao — Alije nema. I akšam prošao, 
pa i jacija — Alije nema. 

— Nije ga bilo cijelu noć. 

— Eto — gdje ti je sin? — srdito upita Tahir-aga 
ženu. 

Ona se zagledala, a usta joj se namjestila kao da će 
evo sad na suze proliti. 

— Šta ćemo s njim? — ponovo upita Tahir-aga, i sam 
zabrinut 

— Ja ne znam pa da mi oči iskopaš! . 

— Eto on je i opet bio kod Fate. Mi mu je moramo 
izbiti iz glave. 

— Aa kako? 

— Kazivala si mi da si po onoj nekoj trgovkinji Stani 
poručila Fati da se okani Alije. A može biti da joj Stana 
nije ništa ni rekla, već te samo prevarila. De ti pošalji 
tvoju sestru da ode u Donju mahalu gdjegod u komšiluk 
Fatin, pa tu pred ženama neka rekne kako mi nikako ne- 
ćemo da naš Alija uzme Fatu, te da nije ona za nj. Tako 
će Fata doznati — pa biće onda da će ga se kaniti. 

— Pa taman — ja ću tako i uraditi! — slegnu hanuma 
ramenima. 

Hanuma je bila u velikoj neprilici. Sad u jednu ruku 
ko i dobro bi bilo kad bi i opet poručila Fati da se okani 
njezina sina — al' se je bojala da to ne bi Alija doznao 
pa onda eto ti još i gore. Momak bi se zastidio kad bi čuo 
da su oni što poručivali Fati, pa bi se i više rasrdio i onda 
još gori postao. Stoga je i ona premišljavala ne bi li to 
mogla na koji drugi način urediti, ne bi li možda mogla i 
sama odgovoriti Aliju? 

E — al! kad će on doći? 

Uprav ona u mislima kad Alija na vrata. Hanuma kao 
da se iznenadi, isto kao da mu se nije ni nadala. 

— Gdje si bio, sine? 

— Nigdje! — odreža on. — Daj mi što jesti. 

I mati mu priredi nešto i iznese. 

— Alija, sine, šta ti to radiš? Ne stidiš li se i Boga i 
ljudi? 

— Neka se za me niko ne stidi, a ja nemam za što! 

— Nemoj tako! Eto vidi: noćas te nije bilo — a tuž- 
na nijesam nikad mogla ni pomisliti da ćeš me ikada tako 
rastužiti. 


— Prođi se! — smrknut odgovori Alija. 
— I opet si jučer bio kod Fate! 

— Pa ko će mi braniti? 

— Kani je se, nije ona za te... 

— Tko to veli? 

— Ama ako hoćeš da se ženiš, pa dobro — mi ćemo 
te oženiti... 

Alija pogleda mater, i kano da u taj čas nije bio 
onako smrknut, kao čas prije. 

— Ako hoćeš da se ženiš, reci nam pa ćemo te oženiti! 
Samo se primiri! 

— E pa taman kad je tako! Ja ću biti dobar, slušaću, 
a ništa neću mimo vaše volje raditi, već ću sve sam sobom 
obavljati ići po selima, a neću ni momka trebati — eto sve, 
sve — samo dajte, da uzmem Fatu! 

— Ah! — iznenadi se hanuma. — Ama kako moreš 
na nju i pomisliti? — prikupi ruke. Mi ćemo ti naći djevoj- 
ku od soja, ako hoćeš, a ako nećeš tako — onda uzmi još 
pa uči, te onda biraj sam kako hoćeš. Onda ćeš i sam biti 
pametniji pa nećeš misliti na Fatu. 

— Je li de? — nasmija se Alija na silu. — Onda mi 
ništa više ne govori — kad je tako, neću, pa neću. 

Zarif-hanuma vidje da ne iđe ništa s lijepim i da je sve 
uzalud što god govorila i molila ga. Ona i zbilja pošalje 
Alijinu tetku u Donju mahalu radi Fate. 

Brzo je došao glas do Fate, šta joj poručuje Alijina 
mati. Kad je došao k njoj Alija, došla je preda nj i ozbilj- 
na i rastužena, mada ju je njezina mati odgovarala da 
nikako ne izlazi. 

— Alija, hoćeš li me nešto poslušati? 

— E de — što je? 

— Ja te zaklinjem našom ljubavi da mi više ne do- 
laziš! 

— Što? — uhvati Alija grčevito halku na vratima. 

— Od svega ovoga ne more ništa biti! — uzdahnu Fa- 
ta nekako prigušeno. Sve je uzalud! Tvoja mati... 

— Zar i opet ona? — škrinu Alija. 

— Tvoja mi je mati poručila da te se moram okaniti 
i — svašta još! 

— I opet ona... A po komu? 

— Po tvojoj tetki! 

Alija se zagleda u vrata nepomično. 

— Čuješ li, Fato? Voliš li, me? 

Fata ništa ne odgovori, al' prsa pritište rukom i opet 
duboko uzdahnu. 

— Ti mi ostani vjerna — pa se ništa ne boj! 

— Alija! — rasplaka se Fata za vratima. 

I Alija kao da se sve — sve odbi od kuće. 

Mati žali i tuži, otac se ljuti i bjesni. 

— Čuješ li, stara? — upita on jednoga dana hanumu. 
Vidiš li ti što to biva s Alijom? 

— Vidim — pa šta ću? Ona nesretnica zanese mu pa- 
met! 

— Jesi li ti onako uradila kao što ti rekoh? 

— Jesam; poručila sam joj i opet da se okani Alije, a 
ona to njemu kazala, i eto — on sve gore! 

— Još nije pameti? 


— Sve uzalud! — omahnu Zarif-hanuma rukom. — A 
bila se je baš rastužila. 
— Znaš šta! — smisli se Tahir-aga. — Mi ćemo svaka- 


ko pod ljeto isprtljati na selo. Ja ću Aliju poslati odmah, 
prije nego odemo mi. Kad mu bude daleko od očiju, zabo- 
raviće. 

— A ti ga pošalji! More da se opameti, ama bojim se 
da ga nije začarala. Ti samo pripazi da se ne vrati natrag. 
Dobar je moj Ale — malo zna pokatkad biti prava žeravi- 
ca. Čisto ti! 

Do deset dana Alije nije bilo u Mostaru. Otišao s ocem 
zajedno u Blato. Tahir-aga se ustavio dva-tri dana na selu, 
a onda se vratio. Ama je Aliji oštro prikričao da se niku- 
da ne miče. 

— Pa taman! — mislio je Alija kad je išao s ocem u 
Blato, kad hoćete — ja ću biti gori — ali ću jedne noći 
sebi dovesti Fatu, s njom se vjenčati — i onda ćete nas mo- 
rati oboje primiti natrag u Mostar! 


IX 


Već u proljeće 1878. znalo se — na pola godine dana 
prije — da će Austro-Ugarska država u Bosnu i Hercego- 
vinu. Makar da su od natrag dvije-tri godine nezgode Os- 
manlija ubitačno djelovale na duhove, ipak je sada opet 
sve podiglo glavu te se pitalo: ,,Šta, šta će biti?" 

Tu razgovori, tu dogovori, tu hiljadu briga. I napo- 
kon se ljudi razdijelili na dvije strane. Jedni su bili za to 
da se austrougarska vojska ne pušće unutra, već ju oruž- 
jem odbiti od granice. Drugi su bili proti svakom ratu. 
Kazivali su: ,,Ako u ratu izgubimo, nijesmo li onda sveosve 
propali? Ovako pak nećemo stradati. A u neku ruku ko i 
pravo je da Austrija dođe. Sultan je privolio da našu zem- 
lju prihvati. I neka uredi — jer više s ovom eškijom nije 
moguće živjeti. Pa tko bio, neka dođe, samo da umiri i 
iskorijeni ove zulumćare." 

U tomu i vrijeme izmicalo i došlo vruće ljeto. 

Na dan dvadeset i deveti jula osvanuo u Mostaru lijep 
dan ko Bog hoće. Čaršija se otvorila i bakali posjedali po 
svojim dućanima. Obični čaršinski život i buka. 

Dok se ujedanput sve ne uskomeša. 

— Šta je? Šta je? — pitali su ljudi. 

— Evo telali viču na sve strane da se dućani zatvaraju, 
da se branimo. 

Na Tepi maloj i velikoj, na svakom prostoru skupio se 


svijet. 

— Čujte i počujte! — glasno i odmjereno vikao telal, 
izdignuv glavu visoko. — Neka svak zatvori dućane i Za- 
dije pusat! 


Učas su telali to razglasali po svemu gradu. 

Što bi dlanom o dlan — pozatvaraše se dućani i maga- 
ze, a svijet hrlio svaki svojem domu. 

Tahir-aga Demirhodžić upravo izišao na sokak i onako 
s čibukom u ruci mislio se na koju stranu da krene. Ju- 
tros rano je bio u Gnojnicama, gdje je pregledao vinograde 
i nabrao grožđa, pa sad uprav smjera u čaršiju. 

Odozgor iz čaršije niz Luku zadumanilo mnogo svjeti- 
ne, leteći, mahajući rukama na sve strane, a kako koji 
dođe do svojih vrata, onako hitro unutra zakrene. 

Tahir-aga je jedva čekao prvoga koji je išao prama 
njemu da ga pita šta se dogodilo, zašto li lete. 

— Šta je, ako ste turci? — upita prvu trojicu što su 
mimo nj išli. 

— Turci, elhamdulillah! Šta — šta je? Zar ne znaš? 
Čaršija se zatvorila, pusat se zadio. Švabo se na nas spre- 
ma! — odgovoriše oni prolazeći. 

— A!... zinu Tahir-aga. Htio je još što priupitati, ali 
oni promakoše. 

I on se svrati u kuću, zadije za silah malu pušku i veli- 
ki nož, te se opet vrati na vrh sokaka. 

— Šta je? — prestrašeno ga pitala Zarif-hanuma. 

— Ne znam ni ja — a vidjećeš! — odvrati on mirno i 
ispade na vrata. 


Tamo pred Šarića džamijom iskupilo se dosta svijeta, 
te i on pođe, da bolje raspita i razazna Šta je bilo. 

Svijet se sve više okupljao na manje i na veće skupi- 
ne. Sve to naoružano, kao da će sad na udariti. I s one 
strane Neretve u Donjoj mahali pred Očuzovića džamijom 
množina jedna. 

— Švabo se primiče — murtati nas izdali!... 

— Bit se — i nije druge! — vikali drugi. 

— A gdje, dokle je došao? 

— Izdušio na Metkoviće. Jučer su ugledali prve čete na 
Vrhgorcu! — pripovijedali neki. 

Tahir-aga kad je saznao o čemu se radi, vrati se opet 
doma, te se još bolje opskrbi oružjem. Otale odmah u čar- 
šiju. Prvo mu je bilo da pošalje nekoga na Blato po Aliju 
i da mu ga dovede. Alija je još sveđerno bio gori na 
čifluku. Onda uput do muftije da vidi šta će se raditi, ho- 
će li se biti ili ne. U muftije sjedilo cijelo sijelo — vas me- 
džlis, i o tome razgovarali. Muftija se iz početka držao 
dosta oprezno. Nastojao ne bi li na lijep način dokazao 
da će uzaludan biti svaki otpor, te da je Bosnu i Herce- 
govinu sam sultan predao. Ali šta? Ni iz daleka se ljudi 
nagovoriti ne dali, nego svi zaintačili: Bit se i bit! 

Dok su oni tu raspravljali, dođe neko i javi kako su na 
Tabiji bili pobili bijeli bajrak, ali kad su vidjeli da se 
svijet buni, digli su ga. To je bio pokušao zapovjednik Ali- 
-paša, da vidi kako će se svijet držati pri tome i ne bi li sve 
prošlo na lijep način. — Drugi put dođoše javiti kako carski 
asker na buljuke bježi niz Bišće. 

— Vidite, braćo! — govorio muftija. — Asker će otići 
— tako je carska zapovijed. Oni se za nas ne smiju tući! 
Sad nam ne ostaje drugo nego se biti dok i zadnji teče, 
ili se mirno predati. — A šta velite? — okrene se muftija 
svima. 

— Bit se, bit! — gotovo svi se složiše u jedan glas. 

— Pa dobro! Onda sjutra da se sastanemo na velikoj 
Tepi u mejtefu. Neka od svake mahale dođu po jedan, 
dvojica. 

I svi se raziđu. 

Sjutra se okupili ljudi pod pusatom pred džamijom na 
Tepi. Došao i muftija, i kadija, i sva odličnija gospoda. 
Raspravljali su dugo — i svi za boj i nikako drugačije. Tu 
izaberu glavnoga zapovjednika vojske Alagu Hamzića, koji 
će predvoditi vojsku. Sve je za boj — i sam muftija i svi 
drugi. U petak, na trećeg augusta, ima se opet sastati me- 
džlis na Sarajima. Tu će se izručiti topovi, hrana i džebha- 
na, te onda poći Švabi u susret. — 

Osvanuo petak, lijep, vedar. Nebo se divno prevuklo 
bajnim modrilom. Već od rana jutra krcao naoružan svijet 
i za boj spreman na onu stranu prama Sarajima. 

Pod Sarajima u velikoj avliji iskupila se množina — 
sve glava do glave. Živo se razgovaraju, svaki čas gledajući 
na velika vrata kad će trgnuti muftija i ostali medžlis. 

— Eto muftije i Hadži-Ahmeda! — očuše se glasovi. 

Mutftija, čovjek visok i koštunjava lica išao je mirno. 
Muftija više zamišljen, dok onaj drugi s njime, visoka lju- 
deskara, bijele glave i brade, mrk i rekao bi više zlovo- 
ljan. Svijet se promicao desno i lijevo da im namjesti put, 
a oni ih na obe strane pozdravljali. Malo zatim dođe i 
mutesarif, kadija i ostali medžlis. 

Medžlis se iskupio. Svi sjedili mučke, kano da se nije- 
dan nije usuđivao započeti razgovor. Dolje na avliji sve više 
huka postajala, sve se više kupilo svijeta. 

— Dobri ljudi! Nije fajde šutiti, ovom treba čaru 
tražiti, svijet se buni! — prekinu šutnju Hadži-Ahmed-aga. 
Svak šuti i niko ne odgovara. Dolje sve viša huka. 

— E, efendija, šta ti veliš? — okrenuo se Hadži-Šaćir- 
-efendija muftiji. 

— Ama šta? Ja, bogami, ne znam. Svijet se uzbunio, 
kabil ga nije umiriti. Eno ste vidjeli na Tepi. A daj do- 
pusti da se bije — izginuće sve, a sibjan?... 

— Ako javiš svijetu da se nećemo biti onda nas ni 
jednoga nije. Daj im opet reci nek se biju, nikud gore — 
izginuće svi! podiže se mutesarif i kroz pendžer pogleda 

na avliju. — Eno, valah, sve ko napeto! — pokaza dolje 
rukom. 

— Gledajmo se mi odavle spasiti pa što im drago! — 
dočeka kajmekam, koji se kao od muke premješćao s jed- 
nog mjesta na drugo. 


— Aa, ne! Treba da mi upravimo ovim! — odrešito će 
Derviš-aga Grebo. 
— Fetvu, da se bijemo! Ej, što radite? — očuše se 


odozdol povici. 

U ćošku se sve prestravi. Pogleda jedan u drugoga i 
sve mučem ušuti. 

— Hoćemo li se biti? — čuli se glasovi još jače. 

— Braćo! — prozbori muftija. Vidite — u velikoj smo 
opasnosti. More svašta biti — ali ja ne mogu dopušćati da 
se biju i tako izvrgnuti pogibelji narod i zemlju... Ne — 
ja toga dopušćati neću, pa makar me i života stajalo!... 

— Dolje je Alaga Hamzić — zovimo ga da vidimo što 
on veli! — predloži jedan. 

Zaftija ode i zovnu Hamzića. 

Dolje tišina i sve stajalo napeto. 

Alaga stupi u ćošak, a muftija mu skoči u susret i 
posadi ga blizu sebe. 

— Šta ćemo, jesi li brat? Kako da svijet odvratimo 
da se ne bije? — poče muftija, te uze Hamziću dokazivati 
da se nije fajde odupirati: nije šale vojska jednoga mulu- 
ća! 

— A — sve je uzalud! Jučer ste pokvarili što ste rekli 
da se treba biti. Neće bez zla proći... — svrtiše se Hamzi- 
ću suze. 

Vidio je zlo koje se sprema. Tarući oči, pođe dolje da 
gleda načina bi li se dalo što postići. Na vratima ga već 
dočekaše trojica koja su sve čula. 

— Amo, amo! Šta ćeš s tima murtatima? To su izda- 
jice!... kričao je jedan. 

— Ne daju fetve, murtati! počeše ovi još s tavana 
vikati. 

Svijet se uskomeša. Jedni poletješe na Tabiju i pobi- 
še bajrak na topove, u znak da su ih osvojili. Borija zatrubi, 
da se okuplja sve, a s one strane Neretve, sa Milavića 
ograde, pohrli tabor redife u kojoj su bili gotovo sve bes- 

kućnici, sa svih strana Bosne i Hercegovine. Dok doletješe 
na veliku ćupriju, neki odape pušku put Saraja. 


— Fetvu, carski i božji murtati ili zlo! — zaoriše 
iz avlije. 
— Ne daju, carski murtati! — Udri! 


Upravo prispjela redifa. 

— Udri carske murtate! Udri! 

Planu, gruhnu šešana i sasu staklo ćošku na pen- 
džeru. 

Zagrmi i opet jedna — pet — deset ih u jedan hip. 
Nasta metež. Tko uz stepenice, tko niza nje. Digao se urlik, 
prekipio bijes. Zabljesnuše goli handžari. 

Muftija pade mrtav od puške. Kadiju zateče mno- 
štvo uz trabozane. Handžar se obori na njegov vrat, krv 
šiknu — i mnoge ga ruke primiše i prebaciše preko trabo- 
zana s drugoga sprata. 

Razgnječeno, razbijeno kadijino tijelo nije bilo više mo- 
guće raspoznati na tvrdoj kaldrmi. 

Mutesafir i njegov zet ležali su nasred Suhodoline, 
obojica bez glave. 

Upravo je bilo na jedan sat pred podne. Vedrim se 
nebom navukoše crveni oblaci, za koje se bijaše sakrilo 
sunce. 

I nebesa žale dobra čovjeka!... 


———— ww W—__—_— ww mm w——_— m_w ww 


U Mostaru nastade bezvlađe, koje je potrajalo cijeli taj 
dan i cijelu noć. Rpa onih beskućnika u odijelu redife na- 
vali na skladišta vojničkih sprema, hrane i džebhane na 
Tabiji, da sve raznese, udari po kućama poubijanih prvaka, 
da ih opljačka i oplijeni. I bilo bi i mnogo više nesreće od 
tih ruku da se svi prvi ljudi ne digoše da oružjem u ruci 
odbiju nasrtaje požudnika. 

Nastao pravi metež. 

Austrijanska se vojska primicala, a u gradu ne zna se 
za ništa. Sve kao bez glave. Jedna četa odluči da će otići pred 
austrijansku vojsku do na Čitluk i tu je suzbiti. A to je 

moralo biti svosve lako, jer je svijet kazivao čudnih stvari 
o toj vojsci. Kad austrijanski vojnik pali pušku — pripo- 
vijedalo se pod sigurno — ne moreš a da ne crkneš od 
smijeha. On namjeri puškom kao kad se cilja — al' upra- 
vo kad mora da pripali, onda okrene glavu natrag, a puška 
i zrno pogađa, gdje ga slijepa sreća nosi. Pa kako oni 
mogu koga svladati kad tako ispaljuju! Stoga se je držalo 
i više nego pod sigurno da će biti veoma lako suzbiti tu 
vojsku. 

Nu oni se s Čitluka povukoše, a austrijanska vojska 
bez zapreke upade u Mostar. Svijet gledao novo čudo i 
nikad se nagledati i načuditi. 

— Kakvi su, nesretni oni! — smijale se žene iza pen- 
džera. 

A ljudi se smrknuli i oborili ruke niza se. 

Nitko ne zna svojom glavom misliti i tek sada požališe 
što nema mudroga muftije i pravednoga kadije, koji onako 
na pravdi Boga poginuše — a ubi ih slijepi bijes nagla 
svijeta, koji se sada prestravi i rasprši kao stado ovaca bez 
čobanina. 

Tahir-aga se u tim nezgodama bavio sobom i svojom 
mukom. Doveo Aliju sa sela — ama mu s njim ovdje više 
briga na glavi nego onda kad bi bio u ovom metežu ostao 
na selu. Bojao se da ga tamo tko ne ubije, pa ga natrag 
dozvao, a sada opet s njim ovdje nikada živa mira. Alija 
se raspušćao pa kao da ne zna više šta je to reći: poslu- 
Šati oca i mater. Počeo hodati po kahvama i mehanama. 
Nekad mu bude da gdje u kahvi ostane po čitav dan gle- 
dajući kako se drugi igraju. A bivao je čisto zamišljen. 
Onako bi se skunjio, pa ni s kim ni riječi, već sve sam o 
sebi i šuti. Gdješto — a što koji dan više, to i češće — 
došla bi mu želja da se malo pićem razigra. I pio bi onda, 
a dok se malo napije — onda ga nitko nije mogao izvući iz 
Donje mahale, dok je imalo još bio uhvaćen pićem. Fata 
mu nije od svoje matere smjela izlaziti na vrata, ali bi ga 
kriomice pogledala barem s pendžera — onako zapušćana, 
onako pjana. A lice njezino oblile bi suze gledajući tako 
onoga koji joj je jedini srcu prirastao i komu joj nije bilo 
suđeno da bude ljuba. 

— Je li ovo moj Alija — je li na ovo on spao? — 
tužila bi se sama sebi, jedući ga očima, a ne mogući mu 
ništa reći. 

Nu kano da je Alija pazio i sam šta radi po danu, te 
je gledao da ne pretjerava, hoteć se za to čuvati Za noć. 
Otkako se on propoganio, doma bi došao samo da jede i 
da prespava. A ni ovo ne uvijek — jer bi se po noći kra- 
domice izvukao da ode k svojim drugovima, pa da se onda 
opet pred zoru dovuče doma. 

Mati ga je u tom uhvatila, pa se i ona nečemu predo- 
mislila. Kad bi se on navečer svukao, haljine bi mu zatvo- 
rila u sobu gdje je ona i Tahir-aga spavao, da tako nema 
Alija šta obući. A koliko je tužna probdila noći kad bi 
Alija izišao iz kuće, koliko bi se ljuto naplakala — a sve 
polako da ne probudi Tahir-agu. Dok bi kakovu škripu čula 
po noći — pa i u snu bila — odmah bi sva protrnula. 
Najviše se bojala da ne očuje otac — a onda eto u kući 
zla kakvo se ni pomisliti ne da. Sakrivajući ona Alijine 
haljine, na nekoliko dana je mogla biti mirna, jer Alija 
i zbilja nije nikuda izlazio. I tako je mogla mirno spavati. 

Jedne noći prenu se Tahir-aga od sna i okrenu se na 
dušeku. Hanuma je tvrdo spavala. Kad on ujedanput čuje 
neko šuštanje, laganu škripu. Tahir-aga se namjesti pre- 
ma pendžeru i gledaše na dvor. Onda kao da malo vrata 
podškrinuše i sve se stiša. 

Tahir-aga užeže svijeću, te polako iziđe iz sobe i ode 
na tavan. 

Vrata od odaje u kojoj je Alija spavao bila su prikuče- 
na. Tahir-aga upre u vrata a ona se otvoriše širom. Alijina 
postelja bila je na sećiji. Tahir-aga odmaknu od sebe svi- 
jeću da bolje pogleda u postelju. Kao da je netko u njoj 
spavao, tako se nešto naćućurilo pod jorganom. On priđe 
bliže, zavrati jorgan — a pod jorganom samo dva jastuka, 
jedan do drugoga. 

— Obješenjak jedan! — začudi se i razljuti Tahir-aga, 
ogledavši se po odaji. 

Na srgu nešto porazbacano. Tahir-aga pregleda — a 
tu nema njegovih starih šalvara, u kojima je običavao ići 
na selo. 

— Aha, tako je to! — zaklima Tahir-aga glavom, izađe 
iz odaje, zaključa je i ključ ponese sa sobom. 

Sjutridan, kad je hanuma ispekla kahvu, donijela ju, 
te sjela i ona i Tahir-aga da piju. 

— Ja ne znam gdje će ovo kraj naći! — zamišljeno, al' 
više ljutito reče Tahir-aga. — Tko bi se ovomu nadao pred 
godinu dana! 

Zarif-hanuma pogodi odmah da on to govori o Aliji. 
Sjedila je nijema i blijeda, zamalo što ne proplače. Kao da 
je jadnica ona svemu kriva. 


— Pa daj da ga oženimo ne bi li se primirio! — pre- 
ko plača odvrati hanuma. 
— Taman! — oštro ju pogleda Tahir-aga. On drtesina 


još pa da ga ženimo... 

— Da šta ćemo, zaboga? Ne more se ni ovako snositi. 
Svaki dan strahuj šta će biti s njime, a kako u zadnje vri- 
jeme postupa, sramoti i mene i tebe i cijeli rod! — jecala 
je Zarif-hanuma. 

— A gdje je sada, što se ne javlja? 

— Gori je, biće da spava... Ovdje su mu haljine. 

— Hajde ga probudi! 

Zarif-hanuma skoči da ode na tavan. 

Nije se malo iznenadila kad vidje pred odajnim vra- 
tima gdje se je Alija skupio u očinim onim starim Ššalva- 
rama i sa njegovim ćulahom na glavi. 

Alija stisnuo oči kao da spava, a hanuma preko njega 
htjede da otvori odajna vrata. Nu vrata bijahu zatvorena, 
zaključana. 

— Alija! — sage se ona nada nj. 

Alija se prenu kao iza sna. 

— Šta je, šta me zoveš? 

— Diži se, hajde dolje pa pij kahvu. 

— Što si mi zaključala vrata? — upita je Alija i pogle- 
dom pokaza na odajna vrata. 

Hanuma zašuti, pa kano da se brzo dosjeti tko je mo- 
gao zaključati, opet poče: 

— Biću ja nehote, jer kad sam noćas gori izlazila, 
nađoh ih tvorena, pa hoteć ih samo pritvoriti, more biti da 
sam i ključem zavrnula. Već hajde dolje, sine! 


— Neću! Ostavi me! — otrese se Alija. 

— Nemoj me ezijetiti. Mati sam ti — a vidiš, ionako 
mi je dosta jada! 

— Neću! — opet će Alija, odstraniv materinu ruku sa 
svoje glave. 

Zarif-hanuma problijedi, a na očima joj se suze poja- 
više. 

— Alija, hrano moja! Šta ti je, tko te je opčinio da 
od Boga nađe! Jadna ti sam... 

— Što mi tu plačeš! — okrenu se Alija od nje. Daj 
mi moje šalvare pa ću ustati! 

— Neš nikud sada — hajde u tomu pred oca! On 
hoće tako! 

— Neću! 

— Alija, živa ti mati, hajde! 

I jedva se Alija diže i posluša matcr, te polagano pođe 
za njom. 

— Pogledaj se kakav si, bolan! — dočeka ga otac čim 
uđe na vrata. 

Alija ponikao glavom. 

— Kako se ne stidiš, je li te strah od Boga? — nasta- 
vi Tahir-aga jednakim glasom. — Ta nemamo ih stotinu, 
nego tebe jednoga! Vidi se kakav si sada! Prije sam se to- 
bom ponosio kad su te dobri ljudi hvalili. U boj sam išao, 
sto sam puta smrti u oči pogledao, ali sam bio stavan, 
ako i umrem da ostavljam tebe, hairli sina... A sad kako 
se je to promijenilo. Da danas umrem, što bi bilo od ove 
kukavice, tvoje matere, kad te ima takoga... 

Dok je on to govorio, Alija se samo mračio, a Zarif- 
-hanuma plakala kao gladna godina. 

— Što činiš od nas? — nastavi Tahir-aga, Bog će te 
pokarati. Dozovi se, bolan, pameti, te slušaj oca i mater, 
pa ćeš biti ovog i onog svijeta dobro. Okani se toga, ne 
sramoti sebe i nas. Budi, kakav si bio i kako si odgojen, 
a ja ću ti učiniti sve što hoćeš 

Ustani i poljubi oca u ruku! — molila ga potiho mati. 
Reci da ćeš se svega okaniti, a on će ti oprostiti. 

— Pa šta radim? — okosi se on na mater. 

— Vidi ti njega! — udari naglas i hanuma. A šta 
ne radiš? Sve radiš što je grehota i sramota, izlaziš po noći 
iz kuće k6 nitko, lolaš se liskaš, a ne paziš svojih posala. 

Ta šta ti je? Ne traži od tebe nitko ni u ibriku vode, pa 
kako ne moreš da budeš dobar? 

— A šta radim? Ako sam jednom izišao, nije kija- 
si ri NIE 

— Nemoj se derati ko vlah s koca, jer će ti biti i gore! 
Jesi li čuo, kočanine? — rasrdi se Tahir-aga i prevali 
okom na Aliju. 

Alija zamuknu kao stijena. 

— Nego slušaj! — prope se Tahir-aga na koljena i 
okrenu prama Aliji. Okani se toga kako si potjerao i rađi 
ko što Bog zapovijeda pa ćeš mi onda biti mio i drag. 
Nećeš li tako — ma da si mi na zenice ispao, sa mnom 
zajedno hljebiti nećeš! Pa eto ti četiri puta.... Zapamti 
dobro! — diže se Tahir-aga. 

S čivije skide pas i poče sc pasati. 

— Pridrži-der mi da se opašem! — zovnu on ženu. 

Zarif-hanuma ustade i primi pas za jedan kraj, te ga 
nategnu. 

— Neka se on predomisli! Od dvoje jedno, pa koje 
hoće, nek bira! 

Opasav se, iziđe na bašču. 

Hanuma se opet vrati Aliji. Moli, kumi, ljubi i zaklinji 
— ali se on ne da ni vilama osedlati. 

— Ama crni kukavče ne bio, šta ti misliš? Nije ti fajde 
ići k njoj kad ti otac neće nikada dati da je dovedeš! 

— Ja hoću pa da ću pod pećinom živjeti! — otrese se 
Alija. 

— Ne vise somuni o drači — nije djevojka mahnita! 

— Ali svejedno! Ja hoću nju — pa eto! 

— Ama znaš li da je ona balinskoga roda, a nigdje 
ništa? 

— Sve to meni ne treba — ja hoću nju!... — odgova- 
rao je Alija. 

— A znaš li ti šta se o njoj govori, moj sine? 

— Šta je meni stalo što svijet laže! 

— Nije to laž, već istina i njezina sramota. Onomadne, 
kad je u Edhema bila svadba, odnijela je dizu dukata, 
da se kuja nakiti, od Dude Ibragine — pa joj otkinula 
najljepši dukat. I da ti uzmeš hrsuzicu? — pogleda ga 
mati oštro u OČI. 

Alija se zažari. 

— To je laž! — izdere se na mater. — Svijet laže, a 
ja ću ići njoj, pa bilo ne znam šta! 

— Alija, ako ti išao, haram ti majčino mlijeko! — 
prenagli se hanuma, te i sama stisnu usnicu zubima, kao 
da je žalila i htjela povratiti što je rekla. 

— Mati! — ciknu Alija i problijedi. — Neću joj više 


ići — ali znaj da si i mene izgubila! — zakle se Alija i 
opuznu niz avliju na vrata. 
— Alija! — vrisnu mati za njim i ostade onako otvo- 


renih usta ukočena i nepomična. 


XI 


Zima se primicala kraju, a vrijeme bilo je još tmurno 
i mutno. 

Tmurno i mutno je bilo i u Fatinoj duši i u Fatinom 
srcu. 

U što li se sve, jadnici, preokrenu, šta li je sve morala 
podnijeti! 

Odrasla upravo kao što krasni cvijet u njezinoj bašči, 
koga je njegovala i zalijevala, a on, mirisan i mio, kitio, 
zaslađivao zelen oko sebe. Pod njim dolje hujila Neretva, 
prama njemu se izdizavale sive pećine da ga se nagledaju, 
divno se nebo osmjehivalo na nj, s njim se igrali sunčevi 
traci — a svako oko koje bi ga vidjelo ustavilo se na 
njemu da se što dulje naslađuje. I lepir dolazio na cvijet, 
ljubio ga, a ne dao se od njega otkinuti. AI! jednom nado- 
šlo nevrijeme, naokolo sve zamračilo, Neretva bjesnila, o 
pećine se vihor odbijao, nebo se prekrilo oblacima, za koje 
se i sunce sakrilo; lepir okisao i satrven, a cvijet ugnuo 
glavu, pao na zemlju, vjetar ga prevrtao, a debele kapi kiše 
kidale mu laticu po laticu. Tako je grdno vrijeme bilo. 

I ona — Fata — tako je rasla, i ona se je tako ras- 
cvjetala. Kad dorasla djevojčetom, milim i nježnim, mnogi 
se nadao i veselio kako će on brzo zapremiti njezina vrata 
i niko drugi. Nestašno svoje doba provela u nevinom vese- 
lju. U kući najdraža, a u komšiluku najljepša. Ali' odmala 
drago joj je bilo prošetati se baščom, sakriti se pod smok- 


73 


ve, popeti se na koju granu i onda se zanjihati polako, 
polako — kao da hoće da se uspava. A pri tom bi gledala 
dolje u modru Neretvu kako klokoće voda, kako se pro- 
vire ispod onih pećina, ispod kojih se crni, upravo crni — 
a to mora da je veoma duboko. I tamo — na onoj drugoj 
strani — uvijek je vidjevala mlado momče i gledala ga kao 
svoga druga u igri; a kad bi se zanjihala na grani, činilo 
joj se da je on uza nju pa da je on njiše, da se s njome 
igra. Nekako joj to došlo — a kako, ne zna ni sama — da 
bi se volila s njime igrati negoli s drugom djecom, makar 
da s njime nije nikada bila, te makar da ne zna je li on 
dobar ili nije. Vrlo joj za to bilo milo kad bi vidjela da i 
on nju gleda — i gledali se tako dok ne izmaknu dječinje 
doba. Sad ona ne mari za igru — al' svejednako, kad god 
iziđe na bašču, uperi poglede modrih očiju na onu drugu 
stranu — i vazda porumeni kad joj se god pogledi susret- 
nu s pogledima onoga koga od davna tamo vidjeva. A on 
sad, rekao bi, čitav momak, prikladan i lijep. 

Isto on nju gledao, te kad bi se sakrila pod lisnatu 
smokvu, napinjao se da pogledima rastavi ono lišće, da 
je može bolje vidjeti. Pa napokon — napokon se desilo da 
je on kao momak došao pred njezina vrata, i od tada su 
se mogli gledati izbliza, mogli se razgovarati, da nadoknade, 
što su u djetinjstvu propustili. 

I dok im se otvarao raj svijeta, nepomućene ljubavi — 
udari prvi vihor. Alijini roditelji saznali u koju se on Za- 
gledao. Alijin rod star i ugledan, pa ga počeli odvraćati 
od Fate, za koju se znade da joj je mati još jučer u Pod- 
veleži čobanica bila. Fata je bila pomućena, pa je se već 
i ta pravo oluja duboko kosnula. Aliju odvraćali od nje, 
a njoj poručivali da ga se okani. A kako ju je to bolilo 
i vrijeđalo — gore nego da su joj bogzna šta drugo učinili. 
Zašto da joj brane ljubiti Aliju, zašto da je od njega ras- 
tavljaju? 

Srce joj se cijepalo — i sad je pravo mogla prosuditi 
kako i koliko voli Aliju. Čuti nenadnu, gorku istinu da ne 
smije biti njegova, jer to neće njegovi doma — to joj je 
raspršilo ružične magle snivane sreće, to ju bacilo u tugu, 
poništilo je, a u toj nevolji ne jedanput došlo joj da se 
upita: Pa što sam im skrivila da me tako ubijaju? A onda, 
kad je čula da je radi nje u Alije doma inada je svađe, 

sama se je ljuto korila i žalila jedino Aliju kad se radi nje 
protivi i svojim roditeljima. 

Nu još to nije bilo sve. Moralo je i najgrđe doći. Kad 
joj nijesu već dali da se sastaje sa Alijom, rado se odazva- 
la kad su je pozvali u svatove. Nije mislila sprva da bi 
otišla, al' kad joj je Alija rekao da će i on doći, pa da će 
se tamo moći narazgovarati — jedva je čekala taj dan. AL 
kao djevojka morala se i nakititi; osim drugoga, trebalo 
je da o vrat pripne i dizu dukata. Sirotna roda — toga 
nije imala pa je uzela dizu od svoje prijateljice. A do dva 
dana odmah joj i povratila. 

Nu brzo se prosuše najgori glasovi proti njoj po svoj 
mahali pa i dalje. Kad je vratila natrag dizu dukata — nije 
bilo više jednoga, upravo najljepšega dukata na dizi. 

— Gdje je, šta je s njim? — pitali se doma u njezine 
prijateljice. 

A dukat je bio na dizi među ostalima kad su dizu po- 
zajmili Fati. Sada ga nema — onda nije druge, nego ga je 
Fata skinula i sakrila. Najprije su je ispitivali — al' Fata, 
ni ne sluteći ništa, niti znajući išta, nije znala ništa ni 
kazati. Kad joj kazaše šta je u stvari — kano da se oko nje 
svijet okrenu. 

— Kako mogu biti tako nesretna da tuđi dukat izgu- 
bim? 

Traži ovamo, traži onamo — ništa naći. 

— A ja ću barem pitati vlahinju, koja je dizu nosila, 
neće li ona što znati! 

I dozvala vlahinju preda se — a vlahinja ne da ništa 
ni spomenuti. Da ona nije mogla ništa izgubiti, jer niti je 
dizu, noseći je, odmotavala, niti je gledala. Sve lijepo — 
ali dukata nema. 

Nastade inad, nastade ogovaranje, a brzo se svuda 
prosu kako je Fata ukrala dukat. Mnoge su to rado doče- 
kale da dalje pripovijedaju, jer su Fati bile zavidne za lje- 
potu — a zavidile su joj i to što se je u nju zagledao bio 
Alija. 

— Tako da o meni govore! — plakala je Fata i nari- 
cala, te bi onaj čas volila da propane u zemlju nego da je 
sunce grije. 

Nije se više mogla smiriti, niti je za nju bilo otpočin- 
ka. Više je pretrpila boli i muke negoli je mogla i Aliju 

voliti, a ta njezina bol bila je tim viša što uza sve nastoja- 
nje nije mogla zagonetku da odgonetne. 

I kakve su kobne glasine o njoj kolale, koje su joj 
prišivale da je učinila ono što nije ni znala da more i biti. 
Ona da je hrsuzica — i to sada čuje još kad se u duši bori 
sa svim mukama i pečalima radi svoga Alije, upravo kad 
oplakuje nedavno prošlu sreću, pošavši u susret crnim, 
nejasnim danima. Šta je čeka? Šta je čeka osobito sada 
kad je okriviše radi čina koji je kadra počiniti samo is- 
kvarena duša. 

A ona — ta ona je bila tako nevina, tako nedužna. 
Dok je bila nepomućena njezina ljubav — na drugo što 
nije imala kada ni misliti: sve što je oko nje, za sve je 
bila slijepa u svojoj sreći. A kad se ta sreća pomuti i kad 
se u tomu osjeti nesretnim stvorom, tako je velika tuga 
obvladala da nije imala kada, da nije upravo mogla ba- 
viti se drugim čime. I zlobni svijet da je okrivi radi tako 
grdnoga zločina, da je nazove — hrsuzicom! 

Šta da učini? Zar da izađe pred svijet, da mu razgali 
svoje srce i kaže kako zbilja uz svoju nevolju nije ni mogla 
na što drugo misliti? Ili da kaže kako se je ona vlahinja, 
što je dizu nosila, uklonila, te kako je više nije moguće ni 
viditi kako se krije? 

Al' za koga i pred kim da to učini? Zar pred onima 
koji te okrivljuju ni ne znajući, da si kriv! Zar pred onima 
kojima zavidnost u usta meće niske riječi i osvade? Zar 
pred onima koji se smiju tvojoj nesreći i bolima duše i 
srca, nemajući ni mrve smilovanja? 

— Neka ih! — uzdahnula bi Fata duboko, sjedeći sama 
u odaji i vezući vezak. 

Na dvoru je kiša pljuštila, a vrijeme sumorno i mrko 
doimalo se turobno njezina srca. Polumrak se uhvatio 
danom, jer se gore nadvili tamni oblaci, a velike kapi 
propadaju, te kad kanu u lokvu, poskoči velik, žut mjehur. 
Uz kišu bije i studen, pa oštro nekako reže da se i Fati 
zarumeniše jabučice na obrazima. 

Vezla je pažljivo, pozorno a i brzo, kano da je htjela 
tim poslom rastjerati sve boli, sve brige. Kadšto bi ispod 
đerđefa spuštala ruku na krilo, ostaviv iglu odozdo na 
pola provedenu, dok bi joj druga ruka, blijeda i bijela 

eget 


kao i njezin vez, mrtvo pala po napetoj čevri. Pogled bi 
joj se svrnuo na mali pendžer, da se provere kroz tmuran 
dan i ustavi negdje tamo na crnim od kiše i mokrim 
pećinama, s kojih odštrcavaju sitne kapi kiše, koje se tu 
cijepaju, pa se onda zagleda u bučnu i nabujalu Neretvu, 
koja bijesno dere i udara o pećine. A dolje, po dnu pećina, 
crni se voda, upravo crni: tu moraju biti velike, beskrajne 
podzemne spile, što ih je voda podrovala i ispunila — tu 
moraju biti grozote. Uh! kako se koža naježi i kosa Za- 
strši kad čovjek na to promisli, pa se sav strese. A još 
ovaki dan, sumoran i tužan. 

I oko joj pade eno ondje gdje se nad pećinama ogra- 
dila bašča, a uz bašču dizala bijela kuća, eno ona što se 
nad njom crni krov od velikih, širokih ploča. Pozna tu 
kuću dobro, veoma dobro. S kakvom je čežnjom prije gle- 
dala — a s kakvom bojazni sada! Pozna tu kuću dobro — 
jer je iz nje niknula njezina sreća, jer je iz nje udarila 
strijela i pogodila joj srce. I sada, kad je poče gledati, 
drhtnu, kao da joj studen mlaz sa sumorna dana sjeknu 
na pendžer i projuri njezinim tijelom, a u očima se nešto 
zasja... 

... Sjetila se svoga Alije. 

Gdje je on — gdje li ono vrijeme? 

Dosta je toga čula u zadnje vrijeme, a svaka koju je 
čula, svaka je bila kao teška mora. 

— Gdje je on? 

I uzdah bi se izvinuo iz grudi. 

— Mati ga je radi mene proklela, proklela mu mlijeko 
kojim ga je dojila — radi mene, jer me nazvaše — hrsu- 
zicom. 

Krupne kapi, kao na dvoru što padahu, odroniše se 
niz njezino lice. 

Alija je njoj sve poručio, sve joj kazao. 

Zakleo se i on materi da neće ići Fati pod pendžer — 
ali se i zakleo da je mati i svoga sina izgubila. 

— Gdje je on sada — misli li na me? 

Tko zna — a svijet svašta kazuje! 

Biće da gdje sjedi u mehani i troši žeženu rakiju biće 
da ovaj čas ni ne zna za se. 

— Alija! — sakri djevojka lice rukama. 

I snatrila je tako i snivala, a pred stisnutim i nabre- 
klim očima igrale joj nekakve sitne iskrice u hiljadu boja. 

Pade joj na um kako joj je došla jedna žena, koja 
reče da — ju je k njoj poslao Alija. 

— Pa što veli? 

— On ti ovo poručuje: Ostani mi samo vjerna, a ti ćeš 
moja biti, pa makar s tobom i u spili živio! 

Da ga ne čeka? 

Sve da propane, sve da voda odnese — ona ni za što 
ne bi strepila, ni molila se, nego da Bog očuva njoj njezina 
Aliju. Njega — i nikoga više! 

Svi su je ostavili — samo Alija ne. Kad se pročulo 
i razglasilo gradom da je ona otkinula dukat s dize, momci 
se nje klonuli, a djevojke je odbijale od sebe. Svi je zamr- 
zili, svi napustili — samo Alija ostao isti i govorio da je 
sve laž što o Fati govore. 

Da mu ne bude vjerna? 

Na um joj pade kako nedavno dođe mušterija iz 
Počitelja da je prosi. 

— Neću! — odreza ona u kratko, a odlučno. 

Nije joj stalo bilo što joj se srde i otac i mati. 

Momak rekao da će i opet doći dok se djevojka pa- 
meti dozove. Čuo je da je veoma lijepa. 

— Uh! Alija! — strese se djevojka i opet, kao da je 
od studeni, pomisliv na tu novu napast. 

Još je glavu držala u rukama na đerđefu. 

Otvore se odajna vrata i uniđe njezina mati. 

Fata se streknu, hitro uze iglu u ruku i poče vesti. 

— Kćeri moja, što si tu na studeni, što ne silaziš dolje 
k nama? 

— I ovdje je meni lijepo! 

Mati uđe njoj bliže i stade nada nju. 

— Da te upitam. Jesi li se opametila i smislila? 

— Što me pitaš? 

— Eno, bome, kad te oni iz Počitelja prosi — a što ne 
bi za nj pošla? 

Fata se sjeti Alijine poruke. 

— Neću! 

— Imaš li pameti, crna kukavice! — sklopi mati nad 
njom ruke. 

Makar i pod spilom... mi ćemo biti svoji! zazuji 
Fati neki glas u ušima. 

— A, šta veliš? 

— Neću! 

— Tako? Zar da ostaneš usiđelica? 

Fata je pogleda sjajnim, vlažnim očima, obori glavu 
i kanu kap — dvije na vez. Kapi su bile vrele, a ne kao 
one na dvoru hladne i mutne. 

— Zar sam vam dosadila pa me ne morete hraniti? 
A što si me, mati, rodila? Radite od mene što hoćete — ali 
poručite tamo u Počitelj da ja neću, te neću! 

Mati mahnu zabrinuto glavom i htjede nešto reći; bila 
se je ražljutila. Al' proguta, te se odmaknu od Fate, a iz- 
lazeći iz odaje pogleda ju raširenim očima, srdito, prikorno. 

Na dvoru je sveđer bilo tmurno i mrko vrijeme. 


XII 


I zima je već izlazila. 

Primicalo se proljeće, te još postudeno. Bila je oštra 
zima, pa joj se teško dignuti. 

Tahir-aga klanjao akšam u džamiji, pa se odmah 
vratio doma. Večerao sa ženom, i onda oboje ih sjelo uz 
kahvu, te se razgovaraju. U zelenoj peći gorila vatra, dok 
se je nasred sobe žarila dagara, a na njoj vatri primaknut 
kahveni ibričić, žut i sjajan, kao da je zlatan. 

— A meni, stara, još studeno! 


— E, šta ćeš! 
—— Dok bijah mlađi pa se prebijah po ratovima, spa- 
vah na otvorenu i uz još jaču studen — nikad mi ništa, 


a sada mi, dina mi, zakucaju zubi... 

Tahir-aga srkao kahvu, a uz kahvu potezao iz čibuka. 

— Kako li će biti Aliji na selu? — upita se hanuma 
glasno. 

— Kako ćeš da budne, već lijepo! — začudi joj se 
Tahir-aga. — A more on podnijeti. 

— Kako li ga uzmože ti nagovoriti da ode? 

— Ne znam ni sam, ama se baš čudim. Ništa van 
mu rekoh da bi valjalo da ode u Blato, jer će trebati lozu 

podrezivati — a on ni da se opre, već odmah pristade i 
ode! 

— Šta je, stara, šta si se zamislila? 

— Da to nije zapis pomogao? — pobožno izusti Zarif- 
-hanuma. — Neće li mu jednom Bog krenuti u srce! 

Tahir-aga mahnu glavom i obrvama i pusti jak, debeo 
dim iz usta. 

U furuni je pucalo, a jedno drvo tek primetnuto, cvili- 
lo. Biće da je bilo vlažno, mokro. 

Na dvoru je malo popuhivalo. 

— Šta je, stara, šta si se zamislila? — htjede se Tahir-aga 
malo našaliti. 

— A mislim se! — odgovori ona i pogleda u otvoreni 
dolaf i na raf, gdje je bilo poredano nekoliko knjiga, jedna 
na drugoj, nekako u crno-žutim koricama. 

Ono su bili Alijine knjige dok je još učio iz njih. 

Kad bi ih god Zarif-hanuma pogledala, sjetila bi se 
svoga Alije i — bilo bi joj onda vrlo teško. 

Kako li se iskrenuše materine nade i želje! Mjesto 
da sin njezin bude ravan pa da i natkrili sve druge alime 
u šeheru, on je zapustio te knjige, otimljući se da ne bude 
ono što su mnogi bili od njezina roda. Dobro dijete jednom 
— Šta sada od njega postade! Zapušćo se i nema tko bi 
ga dozvao pameti. Udara sobom i vrlja svukuda, pije i opi- 
je se — sramota! U rodu niko nije bio taki! Ona mu ne- 
sretnica i hrsuzica zavrtila mozgom, metnula mu sihre — 
i eto šta učini od momka! 

Cijelu zimu Alija je proveo po kahvama a još više po 
mehanama. Tahir-aga nije znao što bi ni kako bi — a 
Zarif-hanuma, kad bi joj sin došao doma, islabljen, pod- 
buhao, sjetila bi se svoje kletve 1 kletve Alijine: Dobro, 
mati, znaj, da si i sina izgubila! 

Teška li je materina kletva, a još teža sinovlja! I evo, 
ona gubi sina, gubi, jer je na njemu materina kletva i jer 
se je on sam zakleo. 

U gradu su svi govorili da je Alija najveći lola. 


Kad bi došao doma — a dolazio bi da spava — bio je 
miran. Nu dok mu se što rekne, odmah plani — i onda 
zlo. Za to mu se niko nije ni javljao, te su otac i mati 
samo vadili zapise u hodže ne bi li bilo pomoći. Tahir-aga 

nije se mogao iščuditi kako ga je odmah poslušao da ode 
u Blato radi posla da se loza podreže. Zarif-hanuma je 
bila tvrdo uvjerena da su to zapisi pomogli. 

— Šta li će biti s njime? 

Tahir-aga ni ne pogleda je, već je samo zurio kako iz 
ugljevlja plamsaju modri plamenovi. 

— Daće Bog i bolje! — uzdahnu ona i opet, pa se 
nasloni na izdignuto koljeno. — Da nije bilo one nesretne 
djevojke! Ma sve bi lako bilo, pa najpotlam zašto je ne bi 
i uzeo, al' kako kad svak zna da je hrsuzica? 

Hanuma je tu mislila Fatu, o kojoj su po gradu već i 
zaboravili. 

— Sve bih ja ukabulio — samo da ne zameće kavge 
u pijanstvu! — debelim, niskim glasom izvali Tahir-aga. 

— Prokleto piće! — zgrozi se hanuma. — Ah, tužna 
ja šta sam dočekala. 

I opet nasta tišina. Vatra sijevala iz furune, žerava se 
iskrila s dagare. 

— Pa, kad bi mogao on to tamo na Brotnju svršiti? 

— Ph! — omaknu Tahir-aga čibuk od usta. — Ne 
znam; dva-tri je dana gore — još sjutra; prekosjutra! 

Opet mir. Zarif-hanuma zamišljenu glavu naslonila na 
koljeno, koje joj se sjedeći izvisilo gotovo do ramena, dok 
se je drugo isporedilo s ćilimom. 

Prolazio čas za časom — već i jacija. 

Po jaciji, kad su otklanjali, spremali se da spavaju. 

Kad odjednom zakuca halka na vratima. 

— Tko će to biti? — upita hanuma. 


— Bćle nekakve sijeldžije! 
— Kasno je u to doba! 
I opet jače zakuca. 


U to je Tahir-aga bio preko avlije. Sa sobom ponio 
čirak. 


— Šta je, ljudi? — upita iznenađeno kad vidje dva 
kmeta pred vratima. 
— Aga dragi, nije dobro! — namještao jedan kmet 


gunj za vratom. 
— Polako — šta je? 
— Sud smo ti snijeli.... 

Hanuma je virila sa sobnih vrata preko avlije. Bila je 
nestrpljiva šta Tahir-aga toliko stoji na vratima. 

— Šta je, čovječe? — upita ga ona preplašeno. 

Tahir-agi je na vratima ispao čirak iz ruke, a bio je, 
kad se vratio, blijed kao krpa, vas je drhtao. 

— Ništa! Već daj.... 

— Ama, šta je? Kud si poletio? — prepade se hanuma, 
videći kako je Tahir aga uznemiren. 

— Pričekaj ti časom tu — a ja ću ti zovnut Janju.... 

— Kakvu Janju? Jesi li pri pameti? 

— Jest, Janju — ja imam posla...... znaš — neki 
dogovor pa me Zovu... 

— Kaki dogovor u ovo doba! — srdnu se malo hanuma. 

— Idem ja. Brzo ću se vratiti, a odmah ću ti poslati 
Janju! — reče Tahir-aga odlazeći preko avlije. 

Makar da se je u neku ruku Zarif-hanuma na to srdila, 
ipak joj je bilo malo začudno kud Tahir-aga tako leti — 
pa u to doba noći. 

Dok je ona još nepomično stala na sobnim vratima, 
upade u avliju Janja da s njom proboravi dok Tahir-aga 
dođe. Sjele njih dvije, pa razgovaraj — a hanumi se sve 
pamet gubi za Tahir-agom. 

— Ma gdje je toliko? Šta radi tako dugo? — pitala 
se ona. 

Već je kasno bilo kad se Tahir-aga povratio. 

— Šta ti je? — upita ga sa strahom žena kad ga vidje 
smućena. 

— Ama ništa! Hajde da spavam, umoran sam! — od- 
reza on. 

Tahir-aga nije više ni riječi progovorio, al' nije ni 
oka stisnuo cijelu noć do zore. 

Izjutra se digli — a on vas slomljen. 

— Šta ti je ako si turčin? — upita ga žena zabrinuto. 

Tahir-aga se izvukao iz dušeka, pa onako u gaćama 
i u košulji skupio se, osloniv glavu na dlan, a lakat o 
koljeno. 

— Svakako mora znati! — izbaci preda se kroz bradu, 
kad je hanuma bila izišla iz sobe. 

Ona se opet brzo vrati, pa ga uze gledati. 

— Nikad mi nijesi taki bio — šta ti je? 

— Pa taman! Alija jučer zametnuo kavgu na Blatu — 
pa ga donijeli u Mostar! 

— Da nije u havsu? — problijedi hanuma. 

— A jok! 

— Pa što nije došao doma? 

— Eno ga u bolnici! 

— Da nije....? — zalomi hanuma rukama i očajno 
pogleda Tahir-agu. 

— Nije ništa, malo je — proći će! 

— Aoh mene jadne kukavice! — skupi se hanuma. 

Obliše je suze. 

— A šta je s njime? 

— Ništa — brzo će ozdraviti! — odrezao je Tahir-aga. 

Tužna ja, pa da mi se premeće po tuđim kućama! 
Odmah neka amo pređe! 

— Rekao sam tako! 

Tahir-aga nije htio hanumi odmah kazati živu i cijelu 
istinu. Aliju su donijeli kmetovi s Blata ni živa ni mrtva. 
Kazali su mu sve kako se je dogodilo, odmah sinoć, tek što 
su prispjeli u Mostar, kadno su ga po jaciji zovnuli. Alija 
bio u mehani, gdje je bilo i nekih radnika. Udario on po 
rakiji — a i oni. Rakija nikad ne zna šta govori — pa 
onda udri i s jedne i s druge strane, dok Aliju svosve ne 
preovladalo i on stani grditi pa i napadati na nj. Jednu 
po jednu — dođe i do šaka — dok Aliji ujedanput ne 
pani nož po glavi, drugi po ramenu i prsima, te ga svega 
krv obli. Odmah pao na zemlju — samo što još dušu Bogu 
ne predade. 

Seljaci, što tu bili, skočili da pomognu, pa privijaj i 
zavijaj — a kako je još bilo doba da za vremena stignu 
u Mostar, zavežu mu rane, njega omotaju pa put pod noge. 
Ranjenik nije znao za se kad su nada nj došli hećimi. 

Seljaci su kazali Tahir-agi da je Alija bio kriv. 

Nakon dva dana Aliju prenesoše doma. 

Hanuma je bila sva izgubljena, videći kakav joj je 
sin. On bio slab da nije od sebe mogao glasa dati — a ona 
nad njim plakala i suze ronila. 

Njegovali bolesnika — al' sve uzalud, jer su rane bile 
teške, neprebolne. Hećimi su još rekli da je gore i radi 
toga što seljaci nijesu znali pomoći ni vezati, pa se krv 
otrovala nečistim. 

Nakon deset dana Alija je izdahnuo. 

Ležao je blijed i žut, hladan, kao hladni kamen. 

Mati se nad njim skamenila. 

I okupali ga i spremili mu dženazu — a ona ni da se 
gane. 

Ubila je tuga da nije mogla sobom maknuti, da nije 
mogla ništa oko sebe opaziti ni osjetiti. 

I došao hodža, došli ljudi — a i sirotinja čekala, kojoj 
su milostinju dijelili. Zelenom čohom omotano tijelo nosili 
mahaljani — uzmi jedan, pa preuzmi drugi — i tako iz- 
nesoše Aliju do mezara da ga ukopaju. 

Učio hodža nad mezarom, a onda mezar zemljom Za- 
trpali. 

A bio jedan od prvih lijepih proljetnih dana. 

Zarif-hanuma sjedila u pustoj kući ubijena i satrvena. 
U nje i njezin rod, komšinice — a ona ne zna ništa, niti 
čuje išta. 

I Janja je tu bila, pa gledajući nesretnu mater, Sa- 
mohrana oca, upita sama sebe: 

— Tko li, Bože moj, iskopa ovu kuću? 

Divno je proljeće bilo. 

Širio se mirisan i svjež zadah, glasovi novoga, veseloga 
života, vječite, nepromjenljive sreće. 

Svud naokolo prosulo se milovidno i blago zelenilo 
mlada lišća, koje se istom razvilo nježno. I behar već 
probio — pa se sve zakitilo bjelinom po onoj zeleni, kao 
da je pao sniježak. Vedro, nepomućeno nebo krililo se 
visoko gore, modro kao zamamno modro djevojačko oko, 
modro kao voda duboke Neretve. Smiješilo se novom 
srećom mlado lišće, smiješio se nmovi cvat, smiješilo se 
nebo — a sunce se u hiljade i hiljade trakova igralo s 
divnim slikama naravi. Padalo gore nad Mostarom uokolo 
po onim vrletima, onom stijenju, koje se je gdje i gdje 
iskitilo busenima drače, slijevalo se u nizinu i ljubilo s 
raznobojnim cvatom, zelenim listom, i padalo niže, pa 
dizalo sitnu travku i onda se kupalo s valovima bistre 
Neretve. 

Divno je proljeće bilo... 

I šipak prolistao — pa mu se list sjaji prama suncu 
svojim jakim tamnim ulaštenim zelenilom; i šljive se raz- 
granale i počele poda se kupiti hlad, i smokve izbile list. 

Eno ondje — nad Neretvom — u onoj bašči isto se 
zeleni, kao i lani, kao i prije. Ispod bašče ruše se pećine, 
između kojih imade sitan, strmen puteljak. I tu su Šljive 
prolistale, šipak, smokve pustile list, a bašči pod duvarom 
uz kuću redalo se cvijeće, koje još čeka da procvate. Nu 
nema tu pod smokvovim lišćem nestašna djevojčeta, kakxo 
no prije, ne krije se sa živom željom, da ga milo i drago 
što lakše speti s one druge strane. Jutrom rano jaka muš- 
ka ruka okopala nekoliko brazda, pa je nestalo — a onda 
bašča i opet mirna, raskriljena, da primi tople trakove 
jarkoga sunca. 

I prošao dan, a primicalo se veče. Ružičasto, rekao bi, 
rumenilo osulo se nebom pri kraju, a pred sami sumrak 
blijeda djevojka iziđe onda s vodom u ruci da zalijeva 
svoje cvijeće. Raznoga je cvijeća a najviše karamfila i fes 
liđana. Ne gleda djevoka ni na koju stranu, već preda se; 
ne gleda ni na onu drugu stranu, niti u bašču pod one 
šljive, po one smokve, niti u grmove šipaka. Tiho i polaga- 
no stupa, zamišljeno, turobno, i pogleduje cvijeće pa ga 
zalijeva — i napokon kano da zapjeva sitnim, tugaljivim 
glasom: 


Ja bosiok sijem — meni pelin niče — 
Al' me nemoj dragi na glas iznositi, 
Jerbo sam sirota, nesretna djevojka!... 

Odmicao dan, a padao mrak sve gušći i gušći. Nad- 
vila se prva noć, mračna i mrkla, a nebo se samo vedrilo 
jasno i čisto, i s njega odsijevale zvijezde. Zvijezde trepe- 
rile, osmjehivale se i nadvirivale nad zemlju, nad one vrleti, 
nad ono zelenilo, nad šumnu Neretvu. I stišalo se sve — 
davno i veče prošlo, a zvijezde virile i smijale se kao sjai!- 
ne oči nebeske. Neretva onom tišinom pjevala svoju pjes- 
mu, šumila, zapliskavala, kano da se je igrala i veselila. 


Ta divno je proljeće bilo!... 


85 


Nadvila se tiha, mirna proljetna noć, krasna i čarobna. 


Još malo — i mjesec se nadviri iznad brda, pošeta 
nebom među zvijezdama — a dolje sivim stijenjem i baj- 
nim zelenilom i beharom prosulo se srebro od svjetla. I 
svaki se kamen vidi, i svaki list i svaki cvijet — a rasvi- 
jetlilo se i sitno, oštro valovje mukle Neretve, koja dolje 
šumi među pećinama, pa se gubi u sjajnom, zamamnom 
srebrenom svjetlu. 

Noć kao dan — najljepše junaku putovati. 

I provirio mjesec kroz pendžer — eno ondje u onoj 
kući štono nad Neretvom, pa rasvijetlio odaju kao da 
je dan. 

U odaji spavala djevojka — a mjesec je oblio da po- 
ljubi njezin disaj, da se ogrije na njezinim grudima, koje 
se bijele kao i njezino lice, kao od mramora da su iskle- 
sane. 

.... Smiješak joj se prelijevao usnama, miješajući se 
s poljupcima mjeseca kad je gledala šaroliko, slikovito 
veliko polje. Sve najljepše trave, najljepše cvijeće, a miris 
i zadah cvijeća krijepi i snaži, ulijeva novi, neslućeni život. 
S kraja do na kraj — svud unaokolo — polje sljubljuje 
s nebom, a usred polja neviđena, nemišljena bašča. Vječno 
proljeće. Najplemenitija zelen, najmilije i najmirisnije cvi- 
jeće, nad kojim se izvisuje i lipa i paoma i mirisna dafina. 
Cijelim poljem, cijelom baščom, kroz one grane probija 
alemovo svjetlo, uz koje se vidi po noći kao i po danu, 
a iz svega toga izvijaju se najslađe pjesme koje potresaju 
dušom, koje dopiru do srca. I nigdje takovih pjesama. 
Bašči unaokolo poredali se ćoškovi, visoki kolik do neba, 
sve od suha zlata i dragog kamenja, a na hiljade i hiljade 
pendžera prodiru pogledi, pa se gube neviđenom do sada 
baščom, kojom vrvi svijet, muško i žensko, neopisane 
ljepote, sve jedno ljepše od drugoga, a opet ne znaš reći 
tko je ljepši od koga. Sve najljepši cvjetovi, najslađi plo- 
dovi, najkrasnije ptice. 

I ona šeta tom baščom — divi joj se, al' joj još nije 
onako lijepa. S drugima zajedno dolazi do srebrnoga buna- 
ra usred bašče, oko koga su najskupocjenije maštrafe — 
vrati se opet natrag i zakloni se pod dafinovo drvo. I gleda 

oko sebe milje i sjaj, sreću i blaženstvo, vječno veselje, 
neslućeno, nepomućeno. 

— Al' ovdje nema moga bosioka! — uzdahne ona. 

Ni pomislila nije — a pred njom bosiok najljepši. 
Tad se sjeti onoga svoga što ga mlada zalijeva — pa koliko 
je ružan prama ovomu! Upravo joj je teško bilo. 

Mimo nje prolazio sjajan svijet — a sve glasovi i pje- 
vanje kao da je od srebra. Uz pjesmu tamo u sredini voda 
romonila, šumilo lišće, cvijet prosipao miris. 

— Ah, svejedno! — izusti ona. Ovdje nema moje 
bašče, nema pećina, nema.... 

Nije svršila. 

Bunar se u sredini rastavi, digoše se iste sive pećine 
kao i na Neretvi, ovamo njezina bašča a onamo — — 0, 
pozna ona dobro i onu stranu. Koliko je na nju gledala i 
prema njoj uzdisala! 

A tada se strese kao da se je prepala. Snovidilo joj se 
da tamo, u onoj kući, vidi mlada, blijeda momka, bez krvi, 
gdje su mu se rane pokazale na glavi, na ramenu i prsima. 

— Zar je taki moj Alija? — zakloni glavu u ruke i 
proplaka. 

Sve je naglas jecala. 


Al zaplisnu Neretva, probudi je njezin šum — ćna 
zaustavi plač i pogleda. 

— Ti si? — nasmija se ona sretna iza smokova lišća 
i mahnu rukom, gledajući na drugu stranu, gdje je stajao, 
mlad, lijep, zdrav i čitav momak — onaj isti, s kojim se 
je još zamlada na tu daljinu igrala. 

— Amo, amo! — zvao je momak, a ona je odmah 


prepoznala njegov glas. 

Ta to joj je bio toli mio i ugodan glas. 

Ona mu mahnu rukom da će doći... 

... A mjesec je sjao s neba i ljubio njezine usne. Ka- 
no da se je htjela otresti njegovih, mjesečevih cjelova, 
mahnu mu rukom, pa se diže. I išla je lako, lako, kao 
ptica, tiho, kao što se je i mjesec tiho krio. Lagano je 
stupala niz basamake, izišla u bašču. I opet je mjesec 
obasjao, obavio je oko tijela, prelio joj se glavom, kupao 
se u bijelom, blijedom licu. Al' sad je ona zaboravila na nj, 
jer je vidjela lisnato stabalje, dolje sitni puteljak, koji se 

vijuga do Neretve, jer je vidjela Neretvu gdje šumi i za- 
pliskuje, pa tamo dalje, na drugu stranu... Zastidi se i obo- 
ri oči, a pogled joj se stidljiv ustavi na srebrnoj i čistoj 
površini vode, kroz koju je ovamo pri kraju mogla vidjeti 
i pijesak na dnu. Zastade malo... 

Nu s one je druge strane zvao poznati i mili glas, pa 


zaboravi da se sakrije za lišće — i pođe dalje. Lagano je 
stupala baščom i milo se i dražesno uvijala svojim tanko- 
vitim stasom. Iziđe na puteljak — al' onaj je glas sveđer 


zove. I ide, i ide.... 

Pećine su gore nad njom ostale, a ona se svila na vrh 
ruba spile, kojoj je gornji krov ljubila voda, koja se je 
pred njom igrala i nešto žamorila. 

Stala tu i podnimila se turobno na jednu ruku. 

— Hodi amo, amo! — zvao je onaj mili, slatki glas. 

— Vidiš da ne mogu od vode! — umalo što ne pro- 
plaka, pokazujući Neretvu kojom se prelijevalo sjajno-sre- 
brno mjesečevo svjetlo. 

— Evo, ja ći ti pružiti ruku, a ti uhvati! Na! 

I pruži ruku, i koraknu nogom .... 

.... Voda zapljusnu, udari o pećine, a uz oni pljusak 
izgubi se i krik. 

Mjesec je sjao — i vidilo se bistro dno Neretve ovamo 
pri kraju. 

Pod vodom se otimlje nešto, razmahuje rukama, hvata 
se za glavu, očajno poteže za kose..... A kose su bile 
veoma lijepe i duge. 

Još je bila tiha noć i mjesec je još uvijek sjao i pro- 
lijevao svoj srebrni sjaj po zelenju i cvatu, po pećinama, 
pa ga prosipao vrhom šumne Neretve. A Neretva je tekla 
i šumila, srebrna provirala krivudasto između pećina, i 
klokotala ispod svojih crnih spila.... 

S LJ ZLI 


TKO POD BRATOM JAMU KOPA, 
SAM CE U NJU UPASTI... 


l 


Prama jugozapadu niz Miljacku, na izlazu iz šeher 
Sarajeva, okupilo se nešto vrba, a iza humka, što se je 
prekrio zelenim sagom, poredala se hrpa šljiva. Zeleni se 
humak osamotio tih i miran, okružen lijepom okolicom, 
punom ljepote i života. Daleko pod sobom, tamo preko 
Miljacke, vidiš rašće, obrađene bašće, zasađene njive, dok 
ti se oko otimlje na lahku bijelu maglu što se nadvija nad 
Sarajevom, iz koga se uvis dižu visoki minareti ponosnih 
džamija. Nad lijepom se okolicom natkrilo nebo, ispreša- 
rano bijelim i sivkastim raskidanim oblacima, navilo se 
nebo, koje je svjedočilo mnogomu gorkomu i krvavomu 
događaju. 

U zelenoj uvalini toga maloga humka, na lijevoj strani 
Miljacke, vidjeva se samotna mala izvisina zemlje, koja je 
također travom obrasla. Mnogi tuda prođe ni ne znajući 
što je to, a mnogi se ni ne osvrne na tu izvisinu, koje se 
je trava pred jedno petnaest godina hranila sokom poni- 
štena ljudskoga života. Na toj šačici zemlje nema nika- 
kova znaka, nikakova natpisa, a domalo pa će se već sas- 
ma zaboraviti da je itko tu ukopan, osim ako tko od poz- 
nijih orača plugom ne zapne o razasuti kostur, nad kojim 
će se malko ustaviti, da mu opet kosti pobaca kojekuda 
naokolo, nastavljajući maran rad, da iz grudiju krvlju na- 
topljene zemlje i ljudskim tjelesima nahranjene izmami 
nagradu za svoj trud. Bezimeni mezar gotovo se izravnao 
sa zemljom, ali se još ostariji Sarajlije sjećaju one tužne 

zgode. Još kad koji naljegne tuda, ne propusti a da se ne 
ustavi, dignuvši ruke k nebu i pomolivši se dragomu Bogu 
za rahmet blagoga pokojnika, komu su tu mimo ostale 
braće kao na milost jedva dali zadnji dužni pedalj zemlje 
da se pod njom napokon smiri. 

To je mezar Derviš-age Halačevića. 


xk 
kk 


Bila su burna vremena zapreme Bosne i Hercegovine. 
Vojska austrijska sjela gotovo za vrat, tu je pred vratima 
a u samoj zemlji komešanje i motanje, da se nije znalo 
tko je što. Ljudi koji se nisu mogli sprijateljiti s mišlju 
da dođe nova uprava, poustajali na noge U Sarajevu kupio 
čete Hadži-Lojo, koji je jednako bjesnio i na sultanova 
valiju i na novu vojsku, koja se je bila razlila Bosnom. 
Ispred bijesa domaćih ljudi pobježe vezir iz Sarajeva, a 
Kostać-pašu Grka uhvate na Kobiljoj glavi. U Sarajevu 
vladao nered i komešanje, dok su mnogi ugledni građani 
otišli iz Sarajeva na svoja sela i spabhiluke. U to dođe 
austrijska vojska pod Zenicu, pak odatle udari preko Bu- 
sovače i Visokoga na Sarajevo. Vojska otpornika, još prije 
potučena na Kobiljoj glavi, okupi se na sarajevskom polju 
da dočeka Austrijance. Hadži-Lojo, koji je sve te ljude 
podigao, poboja se sad za se i za svoj život; kad bi se 
umiješao u sječu i tučnjavu, sam se hotimično rani u 
nogu, te zatim pobježe u neko selo na Drini, gdje su ga i 
uhvatili. 


Dan zatim Filipović je bio u Sarajevu. U ljutom okr- 
šaju morali su podleći otpornici, njih tri hiljade proti se- 
dam puta jačoj sili. I tako platiše glavom oni koje je bio 
podigao Hadži-Lojo da sam onda lijepo umakne. 

Sad oćutiše ljudi teške posljedice otpora. Za koga se 
je znalo da se je digao i druge na otpor silio, pao je pred 
strogi sud. Tako pogiboše Jabučica, Hadžijamaković, Kau- 
kčija i drugi, koji svi svršiše na vješalima. Dosta je bila 
prijava, i već optuženi bio pozvan na odgovornost. Da- 
kako da se je to zlorabilo i u nepoštene svrhe. 

II 


Nu nisu svi u Sarajevu jednako mislili kao Hadži-Lojo 
i oni koje je on bio podigao. Svi su drugi bili mirni, te 
nisu pristajali uz otpor. Vidjeli su da od toga nema nikak- 
va uspjeha, pak su mirili svagdje i svakoga, savjetujući 
da ne gube ljudi uzalud svojih glava. Među te je spadao i 
Derviš-aga Halačević. 

Nije prošlo već nekoliko dana kako je došla nova voj- 
ska, a Derviš-agu odvedoše u zatvor. Optužili ga da je i 
on bio jedan od najodlučnijih u otporu. 

Stish ga da je bio kriv. 

Pred prijekim sudom stojao je dostojanstveno. Bio je 
okrupnijega rasta, a prosijede, pune brade. Svoje je suce 
u vojničkim odorama gledao pronicavim očima, iz kojih se 
je mogao opaziti pritajeni gnjev, pomiješan s čuvstvom 
boli i povrijeđena ponosa nevinoga čovjeka. 

Pitali su ga je li kriv. 

— Nisam! — odgovarao je miran na upite. 

Sam nije znao što s njim biva, tko li ga je mogao 
krivo optužiti. 

— Ali mi imamo ovdje proti tebi svjedočanstvo, a tko 
će za te svjedočiti? 

Najprije ga prođu hladni srsi, a onda mu zaigra srce 
i žilice oko usta i one na sljepoočicama. Naglo ga spopa- 
ne vatra, a krv mu navre u glavu kao da će ga stisnuti, 
ugušiti prekipljujući jed... 

Svjedoke je zvao, ali ti nisu vrijedili, jer su bili mu- 
slimani, te se je mislio da će pristrano iskazivati. Nisu vje- 
rovali. To ga je peklo, pak htjede da prekine sasma, da 
se Tiješi.... 


Ali ga stiša pomisao na svoju kuću, pomisao na ženu 
i djecu — a ta pomisao parala mu je i srce i grudi. Šta 
ako ga — pogube? 

— Dovedi svjedoka, komu se može vjerovati, ali ne 
tvoga zakona, da zasvjedoči da nisi bunio i dizao ljude 
na otpor i oružje. 

Derviš-aga je bio svjestan da nije bio kriv, već da je 
radio stišavajući ljude. Savjest ga nije pekla, nu pomišljava- 
jući na svoju kuću.... A sada bi se mogao oprati.... Kad 

ne vjeruju iskazivanju svjedoka muslimana, vjerovat će 
onomu koji nije njegova zakona. Odmah mu je pao na pa- 
met njegov komšija Panto, koji ga dobro pozna. Panto 
udlaku znade sve što je Derviš-aga radio. Učesto, veoma 
često bi se vidjevali i razgovarali, jer su bili tvrdi i iskreni 
znanci i prijatelji. 

— On će istinu reći, on će me spasti mojoj kući! — 
reče u sebi Derviš-aga. 

Upravo mu odlahnu, te kaza svoga novoga svjedoka. 

— Panto Đorđević? — nasmijaše se suci među se, po- 
gledajući svaki preda se u svoje spise i pokazujući ih je- 
dan drugomu. 


— Jest, on! — potvrdi odlučno Derviš-aga. On me po- 
zna, on će kazati za me onako kakav i zbilja jesam. On 
pozna svaki moj korak. — I poslaše po Pantu. 

III 


Derviš-agi se oduljila noć, u tamnoj i samotnoj izbici 
zatvora, gdje su ga strpali. Jedva je čekao bijela dana kad 
će mu prijatelj Panto, svezan zahvalnošću i prijateljstvom 
uz njegovu kuću, odriješiti ruke i izbaviti ga crnih muka. 

— Ako me crne duše ogovoriše, Panto će me oprostiti 
ovih jada i boli što ih nevin trpim! 

Cijelu se noć nije mogao smiriti. Mučile ga razne 
misli, a najviše ga je to peklo da su njega zatvorili, koji 
je dobro i plemenito mislio, ne učiniv nikomu zla, niti 
nagovorivši ikoga da se bezrazumno opre jakoj sili. 

Još je bio budan kad je i zora zagukala na mali pro- 
zor njegove uze, a niti tada ne mogaše da sklopi očiju 
na počinak. Slušao je nemirno i oštro stupanje straže, 
izdaleka glasove i žamor svijeta, koji se je digao i oživ- 
ljavao malo-pomalo ulice Sarajeva. I sunce je već bilo 
poodskočilo, a Derviš-aga budan, ni da bi okom trenuo, 
jer ga tjera želja da se vidi sa svojom obitelju, s tužnom 
ženom 1 ražalošćenom djecom. 

Prepodnevno doba bilo kad Derviš-agu izvedoše pod 
sjajnim i oštrim bodežima opet pred sud. Danas mu je 
odlučni dan, to je znao dobro. 

Dostojanstveno i ozbiljno je stupao kao i uvijek, a 
još veseo i nestrpljiv kada će Panto izreći svoju sitinu, što 
ga duša nosi, i čim će spasti znanca i prijatelja. 

Pred sudom je sve tiho i mirno bilo, samo što je 
straža odmjereno koračala. Sudnicom su vrvjele vojničke 
osobe, prolazeći jedna mimo druge mučke, ukočeno, služ- 
beno. 

U ovećoj sobi, gdje se je sudilo, Derviš- aga je između 
dvojice vojnika željno očekivao Pantu. Tek je koji čas 
prošao, a njemu se to vrijeme grdno oteglo, te mu je svaki 
čas bio kao i godina. 

Ujedanput uđe na vrata čovjek srednjega rasta, pocr- 
nila lica i obješenih brkova. U domaćem je odijelu, u hla- 
čama od atlasa, vezena permena i salte. 

— Panto! — kliknu Derviš-aga preda se, a licem mu 
se proli izraz duševne sreće i zadovoljštine. 

Panto je polagano stupao dvoranom, pogledajući tam- 
nim, plašivim očima na suce. Samo je jednom bacio mutni 
pogled na Derviš-agu, al' se je umah okrenuo i stresao; 
odmahnu glavom, kao da sam sebe hrabri te se ispravi. 
Izboči se, metnu naglo palac lijeve ruke za pas i stade 
pred suce. 

Suci ga pitaju. 

Dvoranom mir. Panto upro očima u prozor, a Derviš- 
-aga sam gleda sretan. 

— Je li Derviš-aga bunio ljude kako si kazao? 

Optuženika obli hladno bljedilo te se diže na noge. U 
njemu nije bilo kapi krvi. 

Panto se je trzao u sebi, svaka mu je žilica igrala, a 
oči mu pomućene letile, da se nigdje ne zaustave. 

— Istina je, Derviš-aga Halačević je bunio! — odreza 
ujedanput, izvivši ramenima i ispravivši se kao čovjek, 
odlučan da kaže svoju zadnju. 

Derviš-aga ni riječi ne izusti, već klone na klupu bes- 
vijesno, izvan sebe, poražen. Samo je digao glavu, da mu 
se je prosijeda brada odmakla od prsiju, a usta mu ostala 
otvorena. Sjedajući samo je jedan jedini očajni pogled 
svratio na Pantu, a Panto ga je uhvatio i uvukao prsi 
u se. Opekao ga je onaj pogled; ruke su mu drhtnule; a 
oči ostale pomućene, mrke, uvučene, dok su mu se obrve 
slile jedna prama drugoj. 

Osuda je bila brzo gotova. Svjedok, na koga se je 
optuženik još pozvao, svjedočio je proti njemu — i nema 
više tko bi ga oslobodio. 

Nakon pola sata pročitaju osudu Derviš-agi Halačeviću, 
koji je po iskazu glavnog svjedoka bunio svijet i dizao na 
otpor. 

Osuda je glasila na smrt: Derviš-aga Halačević ima se 
pogubiti smrću na vješalima. 

Osuda se ima izvršiti sutradan ujutru. 


IV 


Mrka se spustila noć Sarajevom. Tamnu vedrinu neba 
ispropadale sitne zvijezde, koje su zurile poda se u zemlju, 
što se je eto tek smirila, da odahne, da otpočine. Kao crna 
avet dizao se tamnosijedi Trebević, koji sumorno gleda u 
onu kotlovinu pred sobom, kojom je zavladao mrtvi mir 
i san. Sve iiho, sve mrtvo, umorni se svijet krijepi snom od 
svoga poštenoga truda... 

 asag Samo jedan ne spava, samo jedan ne miruje. 


Bolan ne more da stisne očiju. Provrće se i okreće se, 
a očajnim pogledima katkad se osvrne na crnu sliku — iko- 
nu, pred kojom gori kandilo. Pa škrinu zubima kano da 
bi htio zagušiti onu avet koja mu se groznih očiju javlja 
s one slike. Iskrene oči odatle, sklopi ih — al' tada se iz 
uglova dignu košturave ruke i oštri prsti, koji posežu za 
njim, za njegovim očima i srcem, da mu ga iščupaju, da 
mu ga raskidaju. I oči bi mu se ukočile, srce iza nagla 
kucanja tek bi prestalo udarati, krv ohladnila. Ježuri bi ga 
spopali, a gdje mu je god koja dlaka na glavi nikla, 
ondje osjećao bol kano da mu dlaku po dlaku čupaju. 

U groznim snovidima otvrdnu i zapade u misli i spo- 
minjanju. 

Pred sobom je vidio svoju prošlost jasno i bistro kako- 
va je i bila. Od časa do časa mahnuo bi rukom, povukao 
njom preko čela, hoteć da sve makne s uma, al' mu nije 
pomagalo. Jasne su se slike pomaljale, a on bijaše preslab 
da ih se klone, da ih tjera i da ga ne muče. 

Pred njegovim očima u sumornom mraku njegove 
sobe, koju je slabo rasvjetljivalo malo kandilo, što je gori- 
lo pred ikonom, pojavila se sva njegova prošlost, svi oni 
dani kojih se čovjek mora sjećati otkako znade za se. 

Sin sirotna, kukavna kmeta ostade sam i bez oca i 
bez matere, prepušten sudbini svojoj, koja ga je imala na 
se primiti. Nu još djetetom svede ga u Sarajevu njegov 
stari aga, aga njegova oca. Metnuo dijete u kuću, a dijete 
tu živilo i radilo, stari hadžija brinuo za nj, nadgledao ga 
očinski, prijateljski, brinuo se zanj kao za svoje dijete. I 
tu je odrastao pod najboljom paskom, odgojen kao i oOs- 
tala djeca kuće, u koju su ga primili. A kad odraste do 
momačke dobe, do svoga razbora, kad se čovjek svojim 
iskustvom može osloniti sam na se, za vjerno službovanje 
stari mu hadžija vivorio trgovinu, namaknuo mu sve što 
mu je kao gazdi trebalo. I on se smjestio; išlo mu da ne 
može bolje, a najviše jer se je znalo da je to miljenik 
staroga hadžije Halačevića. 

Mnoge su godine već protekle. Hadžija je umro i otišao 
pred Boga da daje račun, a on nastavio svoj posao i uspi- 
jevao. Glavit mu prijatelj bio hadžin sin Derviš-aga, od 
njega nešto stariji vršnjak, al' čovjek, koji je kao i otac 
mu, s istom ljubavi i prijateljstvom susretao gazdu, neka- 
danjega momka, slugu. 

Novi se je gazda prijateljski držao prama Derviš-agi; 
vezao ih u neki odgoj a osim odgoja i razne druge veze, 
koje su ga spajale s Halačevićevom kućom. Još kad je 
sio na dućan, stari mu je Hadžija dao dvadeset i pet kesa 
(125 for.) osim inoga. Dao je riječ da će mu vratiti novac 
što ga je uložio u trgovinu i što ga je kasnije trošio na 
svoga miljenika; a za sve drugo Halačeviću je bilo dosta 
lijepo i ljudsko prijateljstvo. 

Promijeni se vrijeme, pade krv, a Sarajevom i čitavom 
Bosnom zagospodova novi gospodar. Krv je tekla i kvasila 
ionako krvavu zemlju, ljudi ginuli, ne mogavši svojim trup- 
lima zagraditi puta novomu vremenu, novomu stanju. 

Velikom otporu slijedile su i posljedice. Tražili se za- 
četnici i pravom ih kaznili. Tako da se može najprije uvesti 
mir i poredak. 

Dosta je bila pusta jednostavna prijava da se osumnji- 
čeni osudi. 

Suci nevješti narodu, ne poznavajući ljudi, primali su 
svaku prijavu. Našlo se potepuha i lisaka, koji nisu drugo 
radili nego prijave činili. To se masno plaća. I Panti se 
nešto vrzlo po glavi. Nije njemu bilo da dobije koji novac, 
al! jest drugo: da se riješi duga i svoga neprijatelja — 
kako je on mislio. S početka se otimao toj misli, al! brzo 
ga nadvlada. 

I njemu nešto sinu u glavu i navede ga na zlo djelo. 
Ode pred vojnički sud i kaže da je od glavnijih buntovnika 
bio i Derviš-aga Halačević. 

— Jest, on.... njega moram skinuti s nogu kad mi 
se pružila zgodna prilika! — govorio je nesretnik sobom 
tješeći se. Pri tom je mislio kako će se riješiti duga, koji 
je imao povratiti, a radi kojega ga Derviš-aga još nikad 
nije napastovao. 

I na pustu prijavu zatvoriše Derviš-agu. Istraživali su 
njegovo držanje, ispitivali njegove zločine. Nitko nije mo- 
gao na njega ma ni koliko crno pod noktom kazati. Der- 
viš-aga uzalud je dozivao svjedoke. Njima se nije vjerovalo, 
jer su ih smatrali pristranima. 

Najedanput, pošto su toliko potezali Derviš-agu, po- 
zovu njega da svjedoči na sudu. On se odmah doumio zašto 
ga zovu. Hladni ga srsi prođu, sledeni mu se krv u žilama. 

— A ono? — upita sam sebe, hoteći se osnažiti, ohra- 
briti. 

Tješio se je sam sobom i opravdavao svoje držanje. 

— Kad sam jednom nastavio, zašto da ne dovršim? — 
pitao se je. — Tko će to znati? A ja se ovdje u lijepoj pri- 
godi mogu riješiti neugodna čovjeka! Kada njega ne bude, 
neću mu biti ni dužan! 

Pa je sudu išao miran, bez ikakve brige, niti da bi 
se sa grizodušja smutio. 

Javno je potvrdio što je tajno kazao. Na njegovu slije- 
dila je osuda kojom se Derviš-aga osuđuje na vješala. A 
on nije ipak imao tolike odvažnosti i smjelosti da u oči 
pogleda niti sucima niti Derviš-agi, koji je sav preneražen 
pao na optuženičku klupu. 

Pobježe odatle, sakri se doma, sakrio se od svijeta i 
od sama sebe. Uzalud se je hrabrio sada i tješio da je to 
morao učiniti u svoju korist. Čitav onaj dan, čitava ona 
noć bile su samo muke za nj. 

AC ERA __ PR 


Panto Đorđević je budan, izmučen dočekao i sunce, gle- 
dajući grdne slike, trpeći svoje muke. Budan je noću vidje- 
vao staroga sijedoga hadžiju, gdje plačnim okom gleda 


sina Derviš-agu, koji izdiše na vješalima..... 
I sunce je daleko iskočilo — a on je to još svojim 
očima gledao. 


A Derviš-aga? 

On je prespavao zadnju noć svojega života u hladnom 
miru, bez boli i pečali, svjestan da ne učini djela s kojega 
bi ga savjest pekla..... 


V 


Svanuo dan sumoran i oblačarn. Oblaci se isprekidani 
potezali nebom, negdje nacrni, a negdje bjelkasti. Već je 
moglo biti sedam sati kad ispred sudrmice krenuše prosta 
vojnička kola, a pred njima i za njima odjeli vojnika sa 
nataknutim bodežima. Na stražnjem dijelu kola sjedi čo- 
vjek tih i miran, kano i bez trunke boli i osjećaja. Od časa 
do časa samo pogladi rukom prosijedu bradu. S jedne mu 
strane hodža, a s druge nekakav gospodin. 


Povorka krenu. Kako se god kreće, onako se pred 
njom izmiče svijet, koji sažalnim okom na jedan tren po- 
gleda ona kola koja vode Derviš-agu Halačevića na — 
stratište. 

— Halali, oprosti brate! — mahao je Derviš-aga znancu 
i prijatelju, koje je počeo zamjećivati među svjetinom. 

— Nek ti Bog prosti! — svaki mu je odgovarao, okre- 
nuv glavu da ne gleda dalje crnu tugu i jad, kako vode 
na stratište, koga je štovalo i cijenilo sve što ga je poz- 
navalo. 

Povorka krenu Terezijom ulicom, a odatle će da izbije 
pod oni humak koji čeka da u se primi i sahrani tijelo 
Derviš-age Halačevića. 

Stigoše na određeno mjesto. Dervišsaga sam iskoči iz 
kola, pak se u pratnji hodže i onoga gospodina primaknu 
bijelom jelovom stupu što se je istom zabijen dizao iz 
zemlje. Na stupu malena kvakva, a o nju privezana uzica, 

dok se je iznad stupa, koji je bio nešto viši od čovječjega 
rasta, skutrila skemlijica na tri stepena. Vojnici se pore- 
daju unaokolo, u četverokut. 

Sve šuti, sve je mirno, i nitko ni da bi riječi rekao. 

Iz stražnjega reda stupi naprijed veći časnik na konju 
te ponovno pročita osudu kojom se Derviš-aga Halačević 
osuđuje smrću na vješalima radi otpora i bunjenja. 

Derviš-aga se nimalo ne promijeni u licu. Nekoliko 
je puta, dok je onaj čitao, pogladio dugu bradu, koja mu 
je zastirala prsi i lice, što mu je silno upalo i požutilo. 

— Hajde! — opomenu hodžu onaj gospodin koji će 
vršiti čin krvnika. 

Hodža se stresnu i bolnim okom pogleda Derviš-agu 
kradom, bojeći se da nesretnika još više ne smuti. Dosto- 
janstven mir Derviš-agin iznenadi hodžu, koji se tada sjeti 
svoje dužnosti. 

— Miran budi i zahvali Bogu kad umireš u pravoj 
vjeri! — opomenu ga drhtavim glasom hodža. 

Derviš-aga zapita vodu za abdest (molitveno umivanje), 
šapćući pri tome pobožne molitve. Kad i to obavi, stade 
uspravan, čekajući svoj čas. 

I svežu mu ruke nad dlanovima sprijeda, a u laktovi- 
ma straga. 

Krvnik je već stajao na stepenicama, naslonio ruku 
na glavu stupa, uvijek pripravan na posao: 

— Bog je velik! — izmoli hodža. 

— Bog je velik! — opetova Derviš-aga. 

Krvnik namignu svojim pomoćnicima, a ovi ščepaše 
Derviš-agu, podvedoše ga pod stup i digoše ga uza nj, 

— Bog je velik! — šapnu Derviš-aga zadnji put, pogle- 
dav pogledom punim vjere i pouzdanja k nebu. Duša mu 
nije bila slomljena. 

Prebace mu uzicu preko glave, potegnu ga dolje, a u 
isti mah tek njime trznuše, krvnik ga stisnu za vratom.... 


Derviš-age više nije bilo. Ono bijaše samo hladan trup, 
a još čas prije čovječje lice sad je tamnim modrilom oba- 
suto. Oči izbočene, usnice nabrekle, a u ruke se slegla 
i sledila krv. 


98 


Grozna je to slika bila! Glava se na desnu okrenula 
— i iz onih se je usta nemila vida čas prije izvila veličan- 
stvena molitva: ,,Bog je velik!" 


VI 


Oderan i zapušten sjedi u maloj tamnoj mehani. Od- 
nekuda se zar dočepao koje krajcare pa ju okreće u ra- 
kiju i rum. Lice mu podbuhlo i tamnocrveno, a oči mutne 
i tupava pogleda. Oderane i izmazane haljine daju još jas- 
niju, još grozniju priliku onomu biću što se je zavuklo u 
mračni kut mehane i viče, pentajučim jezikom: 

— Daj, još daj! 

— Nema, izdiri, nesrećo! — okosne se na njega hrapavi 
glas. 

I on još posjedi pa se digne. Isteturao se je na dvor pog- 
nutih leđa. Tako je pognut bio. Smucao se je između oni- 
skih, drvenih dućana. Tko bi išao istom ulicom, malko bi 
sa strane skrenuo i sažalno pogledao jadnika. 

Od časa bi se do časa mašio rukom prama glavi i 
poturio zamazani, poderani fes. Potom bi se protro po licu 
i opet pošao dalje. Ujedanput bi stao i zamišljen rek bi 
gledao, zurio negdje ravno, upravo pred sobom. Stajao bi 
tako dulje vremena. A onda bi se opet kao prenuo i stre- 
sao poput čovjeka, koji osjeća studeno, komu je nešto ne- 
ugodno. Mahnuo bi rukom od sebe i onda povukao jako 
po prsima i opet dalje pošao. 

To je bio Panto Đorđević. 


—— mm w——__— ww w——% th WIND 


Davno je već izvršena osuda nad Derviš-agom Ha- 
lačevićem. Protekla je otada koja godina. Od Derviš-agine 
čeljadi više nema nikoga u Sarajevu. Odmah po onoj ne- 
sreći iselila mu se žena sa troje djece, pa još živi u Turčiji 

Panto se nije mogao smiriti. Uvijek ga je progonila 
nemila sablast, koje se je plašio, pred kojom je drhtao. 
I udario po piću ne bi li sve smetnuo s uma. Nije mu 
pomagalo. On onda i još više, dok se sasma ne propi. 
Napusti posao; sve mu krenu unatrag. Svosve pade i oOs- 
tade, da je mogao o sebi reći: Što je ruha, na meni je, što 
je kruha, u meni je. 

žena mu je radila najteže poslove da se prehrani, a 
napokon ga se sasma okanila. Panto je postao najgora 
pijanica. 

I pijan bi vidjevao pred sobom vješala, a na njima 
iznakaženo lice Derviš-age Halačevića. A kad bi teturajući 
došao pred nekadanju kuću svojih aga, tupo bi se iscerio, 
a s njegovim supjanim smijehom miješali su se iz neka- 
danjih Halačevića kuća zvukovi ljubavne pjesme, što ju 
koja plavka prebire nježnim prstićima po glasoviru... 

MEĐU DVA SVIJETA 


Sjedili smo u Balinovcu, gdje smo se ljetnih dana obično 
sastajali na kahvu i rashadu. Osim nas bila su još četiri 
naša znanca uz nas u onoj londži pod velikim granatim 
orahom, a upravo nad zagrijanom i već plitkom Radobo- 
ljom. Razgovarali smo se i narazgovarali, dok naposljetku 
— mudro ne ušutili. Sparno vrijeme, raslabilo se tijelo, 
pa muka i riječ izustiti. Ne znaš više šta bi. Samo što 
čovjeka ne spopada zijev, koji se rastjerava veoma zgodno. 
Lijepa zabava i posao tegliti u se iz cigare, pak onda uz 
srkaj kahve ispustiti, da se iz tebe dimi kao iz seljačke 
kolibice. I to ti je kod nas posao, jer je inače u nas sveti 
običaj ništa ne raditi, a još manje — misliti. 

U takovom svijetu nevješt bi da svisne od muke. Nu mi 
se te muke ne bojasmo, znali smo ju rado i sa zadovolj- 
stvom podnositi. Srcu nam je od poroda prirasla. Da nam 
se ipak ne bi reklo da smo osuđenici u dosadi, bacili bis-_ 
mo se po koji put domino-kockama po stolu — a onda se 
opet izvalili na leđa, oprućiv noge ili ih inače namjestiv 
kako je koji zgodnije znao. Strahovita dosada — bez 
ikakve misli, i da nas dosadne muhe ne drže budne svojim 
peckanjem — vrlo lako i zaspati. 

Brzo se blaženi taj naš mir prekinu. U londžu nanese 
sreća našega prijatelja Hilmiju. 

Svi koji smo tu bili poznavali smo ga i voljeli. Obra- 
dovasmo mu se kao dijete slastici. Ubit ćemo barem mrvu 
dosadnog vremena, jer će nam znati zar kakvu god pri- 
povjediti. Da ne bi bilo naporno, ogrlili bismo ga — tako 
nam je od milinja med tekao na usta. 

— Sjedi, Hilmo! — pomaknusmo noge i načinismo 
mu mjesto. 

I on sjede k nama, pozdraviv nas. Šaljivo opazi kako 
smo se izvalili, a mi nagrnusmo na nj pitanjima. 

— Deder, Hilmo, šta ima u svih sedam kraljevina? 

— A šta — ništa! — slegnuo Hilmo ramenom. 

Hilmo nije bio dobre volje — vidjelo se to na njemu, 
pa će ti nama Salih dobaciti: 

— Danas je postao melankolik! 

Ne začudismo se toj opasci — jer je sada opet kod 
nas novi običaj — a novih običaja u nas kao gljiva, pak 
se samo mijenjaju i bacaju kao stare rutine. Upravo došla 
nova bolest. Kao za okladu svaki se natječe da po prvoj 
riječi koju izusti rekneš da je učen i — pametan. Tako je 
bio jedan znanac koji je uzeo proučavati rječnik tuđih 
riječi da ih što više popamti. Otuda je on crpao svu svoju 


znanost, tuđim se riječima vazda razmećavao — a slučaj 
je koji li vrag htio da nijednu nije znao upotrijebiti po 
njezinom smislu već sve izvrnuto. Nu svejedno — on je 


postigao svoju svrhu, jer su o njemu svi govorili da je 
naučan. 

— Nije te dulje vremena ovdje bilo — gdje si bio? 

— U Konjicu, a sinoć sam se vratio! — odvrati Hilmo 
posve mirno i nekako skunjeno. 

— Pa šta ti je, bolan? 

— Umro mi je Muhamed-efendija! 

— Ah! — začudismo se svi, jer smo dobro barem od 
viđenja poznavali Muhamed-efendiju. — Šta veliš? Umro? 
— Allah rahmetile! 

— Vidi kako mi ga je žao! — naknadno dodade Salih. 

A najviše ga je, bez sumnje, bilo žao Hilmiji. Bio mu 
je rođak — od dva brata djeca. Uvijek zajedno. 

— Pa umro? Velika šteta — tako mlad! 

Jest ja! I kako mi ga je žao! — nadometnuo Hilmo 
upravo rastuženo. 

— A i bio je slab, veoma slab... 

— Sušica. Otišao sam s njime na Ivan-planinu pred 
mjesec i pol. Nu nije mogao dulje, već moradoh ga snijeti 
u Konjic. Namjestio sam ga u tetke — dalje se više nije 
moglo mučiti ga. Pred četiri ga dana ukopasmo. 

I nama je bilo žao Muhamed-efendije već radi ono 
malo što smo ga poznavali, svakako ga je Hilmo mogao 
jače žaliti, jer su rođaci od djetinjstva zajedno prijatelje- 
vali i družili se, jedan drugoga u dušu poznavao. 

Na Hilminu se licu jasno čitala tuga. Kako je opet 
naravno da čovjek rado pripovijeda o jednoj stvari, koja 
mu taj čas najsvježije stoji u glavi, tako nam Hilmo sam 
od sebe uze kazivati sve što je znao o Muhamed-efendiji. 


I 


Među svima nama nije mu bilo ravna. Je li se kupati 
— on prvi i najbolji, je li poletjeti i trčati — nitko s nji- 
me, bacit se loptom, kamenom — nitko kao on pogoditi. 
Još dijete čega se god lati, to mu ide od ruke kao da se 
time vježba Bog te pitaj koliko. Od nas, svojih vršnjaka 
— nije kud kamo — rastavio on u svemu, a koga sam god 
starijega slušao o njemu govoriti, vazda sam čuo gdje ga 
hvale da je to dijete vrlo otvorene glave. To onda — jer 
bijah dijete — nisam mogao razumjeti, ni rasuditi — al!' 
znadem da smo ga rado svi slušali. Na nas djecu znao je 
čudno uplivati, kao da ne bi bio naš vršnjak, već kakav 
stariji čovjek. Kako pak on u svima stvarima, tako je i u 
mejtefu bio prvi ispred svih nas. Vi znadete što su i kakvi 
su u nas mejtefi: dobro s dobrim, ako dijete u mejtefu 
kroz četiri godine nauči pravo držati knjigu. Al' je Muha- 
med bio daleko nad nama — on je znao stvari tumačiti. 

— Vidi se da će ovo biti hodža majci svojoj! — s 
ponosom bi rekla njegova mati kad bi joj Muhamed uzeo 
sufaru u ruke i počeo učiti. 

I otac se radi toga veselio, pa Muhameda i otac i 
mati voljeli najviše od svih drugih u kući, te ga gledali 
i pazili kao zenicu svojih očiju. Bilo mu je kao carskom 
sinu — a i lako mu, jer kuća njegova oca bila među prvi- 
ma gotovo. Oni su mu već unaprijed bili odlučili da uči 
za hodžu, jer je nekako u njih od davna običaj da imadu 
iz svoje kuće hodžu. 


A Muhamed sam nije se tomu protivio, već je još više 
prionuo, da je bilo milota. Bio je k tomu vrlo vesele na- 

ravi, te nije bilo moguće za nj naći stvar koja bi imalo 
potkinula žicu njegove veselosti. 

Svršismo i mejtef i pođosmo u medresu gdje smo 
skupa bili pune dvije godine. 


II 


Muhamedov otac i moj otac bila su braća, dakle mi 
prvi rođaci. U njih svake božje milosti, zemalja, kmetova. 
Ni mi nismo bili oskudni — al' kad bi ljeti kuda izlazili, to 
bi bilo uvijek na njihova sela. Nas dva posve mlade softe, 
s ahmedijama oko glave — — spominjem se da su nam 
svi govorili da smo prava rođena braća. Zabavljali bismo 
se na selu po miloj volji, kako se to može samo zabavljati 
u onoj dobi života. Ne znajuć šta ćemo više od pustopaš- 
nosti, uzmi se mi katkad s kmetovima natjerivati da im 
pokažemo kako od njih više znademo. Kmetovi dobri i 
vjerni ljudi — 1 s njima bijaše lijepe zabave. Ali nas i 
iznenadiše — a više se od mene iznenadi Muhamed, koji 
je bio barem za godinu i po stariji od mene. Zinusmo od 
čuđenja kad nam kmetovi kazaše da i oni nešto znadu — 
posvema dobro štiti i pisati. Mi nismo poznavali njihovo 
pismo — i Muhamed se živ uznemiri što i on toga ne zna 
— — a kmetovi znadu. 

— Krsta ti, Jure, hoćeš li ti mene to naučiti? — — 
upita Muhamed kmeta. 

A bio je to krupan, zdrav čovjek, lijepa obličja, opa- 
ljena lica, crna oka, koje je odavalo da je u kmeta zdrava 
razuma. 

— Pa što ne bih, efendija? — odvrati Jure. — Nije 
zgorega svašta znati. 

I Muhamed zbilja pričupi učiti. Pod večer, kad bi 
se svijet vratio s posla, umjesto običajnoga razgovora pod 
krošnjatim murvama na ledini pred kulom, Jure bi uzeo 
dužnost učitelja. Slovo po slovo on je kazivao svomu mla- 
domu agi, a iz nekakve stare, zadimljene svoje knjige, koju 
je odnekuda iskopao. Knjiga bi rastvorena ležala na travi, 
a po njoj bazale male sitne krilatice te prsti kmeta učite- 
lja i efendije učenika. Osim te knjige imali su i drugih 

sprava: kojekakvih komadića raznobojne deblje i tanje 
hartije, po kojoj bi Jure pisanjem izveo ovo ili ono slovo 
da pokaže Muhamedu kako se gradi. Prije svakoga slova 
Jure bi u ustima nakvasio olovku. Onda bi Muhamed poku- 
šao to isto naslikati, a kad mu ne bi odmah uspjelo, tada 
eto Jure da u svoju desnu uzme Muhamedovu desnu i da 
ju tako provede po hartiji, a učenik se ne bi kanio posla 
dok učitelj ne bi izrekao da je dobro. 

Ukratko da rečem — Muhamed brzo nauči štiti i pi- 
sati. Nije puno prošlo — i on nije ni mrve zapinjao čitajuć 
Pismarice, koje je od kmeta uzeo. I ja sam ponešto počeo 
nabadati, jer me je Muhamed natjerao. Od tada on počeo, 
kad smo sišli sa sela, prikupljati knjige, i čitati. 


III 


Uto se dogodi da Muhamedu umre mati. Otac mu 
neko vrijeme ostade udovac, pak se opet oženi. 

Međutim je Muhamed sve čitao što mu je dopalo 
šaka. 

— Ne znam, vallahi — reče mi jednom — ali ovo što 
učimo u medresi nije stvari. Sve mi se čini kao da nam 
hodža ne zna kazivati — a ja bih htio da učim i štogod 
naučim. 

— Kad — ujedanput se Muhamed okani medrese. 

— Šta to? 

— Ja u medresu neću pa neću! — govorio je on svomu 
ocu i materi. 

— Ne govori... 

— Ja neću da budem hodža! 

— Da šta ćeš ti? 

— Dajte me u druge škole — ja hoću da učim! 

— Kakve škole, žalost te ne smela, zar si kaurin? 

— U druge škole...! — kazivao je Muhamed. 

— A evo nećeš dok ti je ocu na ramenu glava! 

— Pa — slegnu Muhamed namrgođen — ni ja neću 
u medresu! 

I tako se to svršilo — a još ne znam kako je do toga 
došlo. Ne mogu misliti da je tko morao što Muhamedu 

govoriti, jer je i sam bio vrlo bistre glave, a nije se dao 
da bi čiju riječ slušao, najmanje uslijepo. 

Ama kao da puče sada između Muhameda i oca mu. 
Otac još kušao da ga nagovori da uči dalje u medresi da 
bude hodža — a Muhamed malo za to mario. Dok otac 
više sasma ne presta — i tako softa osta mašućih šaka, 
jer mu ne dadoše ,,u druge škole." Učio nije ništa, radio 
nije ništa, jer nije ni trebalo, al' opet nije ni u kakvu 
besposlicu zalazio. Istina Bog — po cijele bi dane sjedio 
u kahvi, za volju društvu otišao bi i u mehanu — al' on 
nikada ni pomisliti da bi se igrao, nikad ni da bi pića 
okusio. I svejedno — bez kahve i mehane nije mogao živjeti. 

I tako on dorastao do momka, do osamnaest godina 
— — i sada kao da ga vidim! Bio je visoka rasta, rumenih 
obraza, oka krupna i crna. Čvrst i snažan, da bi mu rekao 
da ima i dvadeset i pet godina, a nausnica ga istom zaga- 
rila. Svaka gotovo djevojka da poludi za njim — pravi 
upis, al! on, rekao bi, ni da bi se osvrnuo. 

Ja sam još uvijek išao u medresu i među ljudima ma- 
kar još dijete, bio sam pribran. O Muhamedu su govorili 
na vas glas da je liska, da je lola. Evo — ja sam se sam 
na to ljutio i bilo mi je žao. Kunem vam se — upravo 
Muhamed nije bio liska, pa kad bi svi drugi bili. 

Nas smo se dva sveđer pohodili, sastajali, razgovarali. 
Mnogi mi je hodža i koji drugi ugledniji čovjek znao pri- 
govoriti što se družim s Muhamedom. 

Otkako se je ono prestao lijepo paziti s ocem, bio je 
vazda smrknut kad bi o njemu što govorio. A i inače — 
bio se je čudno promijenio. Nije prestao žaliti i snivati Oo 
drugim školama. 

— De, molim te — rekao bih mu ja — sve se radi toga 
ljutiš — — a onamo po cijele dane sjediš u kahvi. 

— To je onako naoči, da ljutim oca dok se ne sklone, 
a ja ti, bolan, imam svakakvih knjiga i iz njih učim. 

— Eto — pa to ti je dosta! 

— Ne luduj! Ja bih htio viditi šta se u tim školama 
uči — 

IV 


Muhamedov otac odavna se nekako zavadio s jednim 
kmetom i s njim se gonjao po sudu. Počeo je dok mu 
je još prva žena bila na životu. Gonjaj danas, gonjaj sutra 
— nikako da izgonja stvar za se. Sve kmetu daju pravo. 
To ga je još više razdraživalo i natjeravalo da se pravda, 
makar da je kmet bio malen i gotovo od nikakve vrijed- 
nosti. 

— Neću mirovati — pa makar i do cara došlo! — 
zaškrinuo bi Muhamedov otac. 

Četiri je druga i dobra kmeta morao prodati da namiri 
parbene troškove. 

Napokon i na zadnjem mjestu izgubi pravo, te je kmet 
dobio. 

Muhamedov stari samo što ne pobjesni. Dva-tri dana 
hodao il' sjedio smrknut, a da bi s kim i riječ prozborio. 

Dok eto ti jednom Muhameda k meni. Sav se je od 
radosti smijao preko dvorišta. Pa kako li je bio lijep! 
Smijeh kao u lijepe djevojke; pod njim što se zemlja ne 
trese, a opet vidiš na njemu da je roda gospodskoga. 

— Šta je, Muhamede? 

— Da znaš... 

— Kazuj! Nikad te takova ne vidjeh, otkako si se 
ono s ocem — — 

— Ja ću, bolan, u Carigrad! 

Zinuh od čuda. 

— Tiji — a što? 

— Idem u medresu. 

Odavna se tako ne začudih kao tada. Muhamed i — 
medresa! 

— Kako — zašto? 

— Vrlo jednostavno. Selimo se u Tursku. 

Ja to prvo nikad ni da bi snivao. 

Odmah mi on sve uz onaj smiješak rastumači stvar. 
Otac mu nije mogao podnijeti što je njegov kmet dobio 
dugu parnicu. 

— Ovdje se ne more — iskopat će nas! — srdio se 
Muhamedov otac. 

I on sve misli u jedno smislio te nakanio da se iseli 
svosve. 

— Vidiš — zar to neće biti lijepo — trao je Muhamed 
dlane od veselja. 

— Misliš li? 

— Hm! Onda ću moći lako u Carigradu učiti — a 
tamo ima svakakvih škola. Učit ću i vidit ću mnogo 
svijeta... 

Muhamed mi je to veselo kazivao, a znao sam da se 
on tome što će ići u Carigad ne veseli radi puke promjene, 
već da ima volju baš da uči. To sam mogao — ako po 
ničem drugom — uviditi već i po tom što je mene u zadnje 
vrijeme nagovarao da i ja iziđem iz medrese pak da odem 
na škole. To da bi puno lakše bilo jer da nemam oca 
koji bi mi priječio, a ja da sam ionako u dobi gdje mogu 
već sam upravljati sobom i raditi po volji ono što je po- 
trebno i što se pristoji. 

Ispratismo Muhameda. Njegovi i on u Carigrad — a 
i ja malo zatim zazbilj odem u Sarajevo. 


V 


Ja, u onako poodmakloj dobi, po Muhamedovu nagovo- 
ru odoh u gimnaziju. Pričupih da učim — a valja mi pri- 
znati, nisam se osjećao osobito zadovoljnim, jer bijah pre- 
star među onom djecom. Između svih se isticah svojim 
rastom. Prođoše godina-dvije — i nekako sam se stidio tu, 
jer baš vidjeh da sam za taj posao prestar. Učio sam 
zbilja s ljubavlju, nu ne znadoh svrhe svomu učenju — 
zašto što učim. Na koncu druge godine iziđem iz škole 
i vratim se doma. 

Sad se na me diže graja. Već onda kad se kanih med- 
rese i prvi put pođoh u Sarajevo, sve se uzvrpoljilo i čuo 
sam svakih riječi o meni. A kad se odrekoh i sarajevskih 
škola, onda samo što mi se u brk ne smijahu. To me je 
bolilo — i pitah se da li sam ja kriv što se u onako kasnoj 
dobi dadoh na učenje? 

— Ni kud majci, ni kud u djevere! — rugali su mi 
se ljudi, a najviše hodže. 

U neugodnom spoznanju da sam se prekasno latio 
knjiga, te u nemilom osjećanju onoga podrugivanja sav 
mi je razgovor bilo to što sam se dopisivao s Muhamedom. 

On mi je točno javljao sve što je s njim i s njegovima 
bilo. Došli su najprvo u Carigrad, gdje su se ustavili koji 
mjesec. Onda su otišli u Malu Aziju — ali jedva što prođe 
godina dana, Muhamed se vrati opet u Carigrad i sjede 
u jednu medresu. Učio je u njoj i onda pohodio druge 
škole. Iskreno — jer on nije znao drugačije — hvalio 
mi se kako je zadovoljan i kako s osobitom ljubavlju uči. 
Nekoliko je puta izrazio želju u pismu da bi rado vidio 
svoj rodni zavičaj. 


VI 


Nakon pune tri godine sastadosmo se opet kod kuće u 
nas doma. 

Al' koja razlika između onoga moga staroga Muhameda, 
komu si se čudio, gledajući njegovu čvrstoću i jedrinu, 
ono rumenilo i svježost — koja li razlika između toga Mu- 
hameda i ovoga koji mi se hoće da proda pod tim ime- 
nom! Suh i blijed, bolno ozbiljan i zamišljen bijaše on 
da sam ga jedva mogao prepoznati. 

— Jesi ki ti to, Muhamede? — htio sam iz daleka 
bolno kriknuti kad je išao preko našega dvorišta. 

Dočekao sam ga veselo i srdačno i skrivao sam se 
da ne odam, kao da i najmanje opažam kako se je grozno 
promijenio, kako je obolio i spao. 

— Kako — dobro, zdavo, a? — upita me on s onom 
svojom srdačnošću, slatkoćom. 

— Dobro, Muhamede — sjedi, Muhamede? — Dobro 
— kako ti? — pleo sam prestravljen. 

Nisam našao zgodnih riječi, zbunio sam se u nepri- 
lici da se ne izdam i ne pokažem kakva straha i sumnje 
— koja napokon nije ni bila nužna. Muhamedova bolest 
bila je očita. 

— Ja-a-a? — pogleda me on krupnim, crnim očima, 
a ustima mu preleti kratak, bolan, rezak smiješak kao da 
mi je htio reći: Ta zar si slijep? 

A onda pritisnu rukom na prsa, pa se nakašlja da je 
oko njega džuba uzmahala. 


Sjedosmo. 

Muhamed mi je pripovijedao sve što je radio i gdje 
je bivao čitave ove tri godine — pripovijedao mi na pre- 
lidce, lagano. Katkad bi se malo i umorio pa bi odpočinuo 
da mi uzmogne nastaviti. 


VII 


Muhamed je jedva čekao čas kad će da pođe u Carig- 
rad. Nešto ga je silno tamo vuklo i u njemu kano da se je 
pomladila davna želja da uči. 

Tu je osnovu i imao pred očima kad je s ocem i s cije- 
lom obitelju krenuo na put. 

Otac mu se sprva nastanio u Brusi. Još su bili u Carig- 
radu kad mu Muhamed otkri želju da će opet u medresu. 

— A nisi li to mogao dok smo i tamo bili! — opazi mu 
otac te pohvali njegovu nakanu. 

Muhamed je ostao u Carigradu u medresi kao softa. 
Ulazeć u medresu imao je tvrdo uvjerenje i osvjedočenje 
da ima dosta toga preći dok dostigne druge bogoslovce, pa 
da uzmogne s njima u red stati. Svakako bit će da su ca- 
rigradske medrese drugačije negoli je ona u koju je on 
nekada išao. O sebi je bio uvjeren da će dostići ostale softe, 
jer je ipak mogao hladno prosuditi kao, koliko i šta on 
može bude li marljiv. 

U medresu je prispio upravo onda kad su se ostali 
softe bili kojekuda po cijelom carstvu razišle na praznike, 
da klanjanjem i propovijedanjem zarade i isprose ono što 
im treba da živu godinu dana. I odmah on sio uz knjigu 
i počeo učiti, a u tom došla i jesen, pa skoro zima. Softe 
se povratile, a predavanja već počela. Jedan ga stariji softa 
uzeo k sebi u svoju sobu, samo da ga kao mlađi posluži, 
kad treba. Tako je običaj u Carigradu — a Muhamed, kako 
je bio dobre inače naravi, htio se je svemu prilagoditi. 

— Pa neka bude svašta da vidim! — zaključio je u 
sebi. 

Njegov stariji drug ubrzo ga poče visoko cijeniti kad 
vidje da Muhamed dobiva redovitu pomoć od oca. Muha- 
med pak nije pazio u kakvu je mjestu. Medresa, u kojoj je 

bio bila je vlažna da je u zimno doba voda iz zidova piš- 
tila. Nu on nikada da bi se na to osvrnuo, već sve podnosio: 
dosta je njemu što je u Carigradu, gdje će moći udovoljiti 
svojim davnim željama. 

Nu njegovo oduševljenje ubrzo umalo da se ne presi- 
ječe. Sami jedan pogled na društvo, u komu se je nalazio, 
bio mu je dovoljan da promjeri te sve prilike u kojima 
se sada nalazi. 


VIII 


Muhamed je na svoj način motrio svijet oko sebe. A 
imao je bistro oko, i ne bi mu izmakla ni najmanja sitnica. 
Prvo polje njegova opažanja bili su njegovi drugovi, softe 
— i ubrzo ga je počeo spopadati strah da će i on morati 
raditi sve ono što rade ostale softe. 

— Ta šta ćeš, molim te — kazivaše mi Muhamed — 
kad se u svakomu duh ubije, prevrćući arapsku gramatiku 
po petnaest godina! Nikad ništa između njih i današnjega 
svijeta — to ti je koliko od mora do mora. Aa — ništa ti 
tu nije! 

I pripovijedao mi je sve potanko. 

— Ima ih koji četrdeset godina uče — i na kraju konca 
ništa ne znaju! — požali on. — Nikakve znanosti, nikakve 
naobrazbe, uljudbe — pa gdje se oni mogu mjeriti s osta- 
lim naobraženim svijetom? U prostorima među bogoslovij- 
skim zidinama posve je nepoznata stvar veličajnost duha 
starih istočnih učenjaka, zanosni, plemeniti plodovi istočne 
vile među njima ne mogu proizvađati nikakovih čara. Sve 
što vide to je za njih mrtav 'svijet, a slovo u njih nema 
života, već ostaje hladno, mrtvo slovo, kakovo je ostalo po 
tragu tupa pera. Oni će znati naziust ovu i onu stranu Ku- 
r'ana, ali ju ne shvaćaju jer im se duša valja u kalu moral- 
ne zapuštenosti, niskih strasti. Vidiš — zar ti se nije pot- 
reslo srce kad si stupio nogom na kakvu razrušenu spomen 
pradavnih vremena? Zar ti se nije misao zanijela u snatre- 
nja, zar nisi i nehote sam stvarao u glavi slike cijelih raz- 
doblja koja su prohujila nad tim ruševinama, zar ti se du- 

ša nije obavila nekom svetom, iskrenom pobožnošću? Velim 
ti odmah da sam ja to sve osjećao, gledajući po istoku ma- 
terijalne, tužne ruševine arapske veličine. Nekadašnji sjaj 
danas gotovo prah i pepeo, zapušten, zanemaren. A to ti je 
isto i sa načelima islama. Softama je Kur'an velika knjiga 
mrtva, bez duha, u kojoj poznadu slova, ali iz slova_ne 
mogu da shvaćaju živih, uzvišenih misli, koje su tu ubilje- 
žene za sva vremena, koje imadu namjenu da čovječanstvo 
privedu savršenomu duševnomu životu. Takovo shvaćanje 
kod njih je smiješna stvar — a po njima je islam postao 
najobičnija igra u rukama bezdušnika i besavjesnika. — 
Zar nije tako i kod nas? 

Muhamed me bolno pogleda svojim velikim očima i 
postade malo u pripovijedanju. A onda, odahnuv malko, 
nastavi kazivati kako su mu postale radi toga tijesne, odur- 
ne zidine njegove medrese, kako arapska gramatika sama 
i suhoparna nije zadovoljavala njegove pohlepe za znanjem 
— i on je tražio svoju zabavu izvan medrese. Upoznao se 
s mnogim Carigradlijama i drugim turskim odličnicima kod 
kojih je našao višu naobrazbu, koji su bili ljudi ovoga vi- 
jeka i onih dana koje mi tek čekamo. Nu tih je bilo malo, 
ali je upravo prama njima znao prosuđivati ostalu njihovu 
braću. Njegovi drugovi softe bili su nekoliko stotina godi- 
na unatrag; živjeli su onim duhom, onim mislima — čov- 
jek se mora zgražati, reče Muhamed, kad čuje šta ovi misle, 
kako li shvaćaju ovaj svijet, današnje prilike, potrebe i od- 
nošaje, kojih uopće ne poznavaju. Ako su što iz preko 
devetoga brda čuli o napretku što ga je čovjek postignuo 
u svim granama — oni to osuđuju kao djelo vražje i to Za- 
to jer toga nisu našli u arapskoj gramatici. Radi toga su 
oni i proti svakomu mapretku, te su spravni da proliju 
potoke krvi u koje će utopiti svaku misao. 

I među takove sam ti ja bio zašao, pa mi je već bilo i 
previše. Ako je to sve tako — mišljah ja — od mene nika- 
da uistinu hodža, a beli ni čovjek koji bi barem i priuba 
morao nešto znati. Tražio sam da nađem sebi oduška nad 
onim što mi je bilo sve skupilo u mojoj vlažnoj sobi, čuče- 
ći nad arapskom gramatikom i u društvu mojih drugova. I 
našao sam... 

IX 


Muhameda je još činilo softom samo to što je i nadalje 
ostao u medresi, u onoj vlažnoj sobici, s onim tupim sta- 
rijim drugom. Inače 'se je bio kanio svega. Očeve mu pri- 
like u Maloj Aziji pošle nagore, kesa počela tančati, i on 
nije mogao imati redovita prihoda, kojim bi se mogao iz- 
državati izvan medrese. Radi toga je bio uza nju vezan — a 
ostavio je na sebi i ono 'softansko odijelo, dugu džubu i 
ahmediju oko glave. Valja mi priznati da je on u tom odije- 
lu bio fin, elegantan — i makar onako slab kako sam ga 
gledao, ipak ni vanjštinom u tomu nije kod nas imao prem- 
ca. Još pridometni bistar izraz razbora, što se je jasno od- 
vazivao s njegova lica — onda imaš pred sobom ne zalu- 
panoga softu, već preobučena inteligentna, naobražena mla- 
dića. 

Ubitačna, pogibeljna dosada i nemarnost, koja je vla- 
dala među zidovima medrese, tjerala ga je van, u svijet, 
da ga razgleda kako nikada prije, tražio je načina kako 
da se rastrese od gorkih misli, koje su mu se nametavale, 
promatrajući pogrešni život svojih sudrugova. Još pred 
godinu dana — netom što je došao u Carigrad — nije ona- 
kim očima promatrao taj grad sultana kao što sada kad 
se je već prezasitio okoline, u kojoj je živio i koja ga je ra- 
zočarala. Buka i šarena vreva u turskoj priestolnici zato- 
mila je u njemu na prvi mah nutarnju ogorčenost i neza- 
dovoljstvo i on se izgubio u promatranju raznolika svijeta, 
koji svojim tipovima čini još bujnijom vanjštinu Stambula. 
Kao zaneseni istraživatelj jurio je kroz široke ulice, pune 
ljudi svih naroda, svih jezika... i zakrenuo je bio na most 
preko Zlatnoga Roga prama Galati, da se u lađici otisne 
na cvjetne obale, koje se kao zadnji kus Evrope steru u 
nedalekom razmaku od azijatskoga kopna. Armen, Grk, 
Frenk, Englez, Talijan, Perzijanac — sve to vrvi i mota 
se na sve strane, u neprestanom šumu, u zaglušenoj buci. 
Glasovi svih jezika, sve razne nošnje, kola, sjajne kočije i 


u njima otmjeni svijet — to sve prolazi tamo-amo, da ni- 
kada ne prestane. 
— Ukloni se, mrcinasta nevoljo! — odjekuju glasovi ko- 


čijaša uz pucketanje biča i jedan od njih zazviždi oko gla- 
ve zapuštenoga arapskoga derviša. 

Muhamed 'se ustavi da promatra pojedine prizore, koji 
prvo misu na se svraćali njegovu pozornost. 

— Na stranu der, hodža efendija! — posprdno su pra- 
ma njemu dolazili povici raznih prolaznika, trhonoša, ko- 
čijaša. 

A to se je posprdno dovikivanje još više doimalo nje- 
gove duše kad je i nadalje opazio da ti isti puno ljepše 
upozoruju da se maknu s puta oni prolaznici koji nemaju 
ahmedije oko glave, već kojim je stegna utegla uzahna fran- 
cuska nošnja: 

— Molim, gospodine, oprez! 

Sad se je u sebi čudio nevjerovatnu pojavu da usta, 
koja znadu sasuti osornu psovku na one, koji oko glava 
nose ahmedije, znadu izreći i posve uljudnu molbu onim 
koji nose franačko odijelo. 

Zastiđen i poražen time jurio je još brže da se dokopa 
galatske obale. Iznenađenje koje je doživio na mostu, ono 
ponizivanje oduzelo mu svaku odvažnost da se pridruži raz- 
nim otmjenim skupinama na brodicama, već obalom ispod 
evropskoga dijela grada pođe pravcem prema Dolma-Bahče 
— a u glavi mu se motalo stotine raznih nejasnih misli, ko- 
je mu nisu dale da se sa ma i jednom stvari potanje uzme 
zanimati. Nije ni opazio da je izmakao daleko na kraj gra- 
da, gdje se on nastavlja zelenim, mirisnim, bujnim krajem, 
u često iskićenim ubavim i raskošnim zaseocima. 

Iz nejasnih ga misli trgnuše zvukovi glazbe koji su se 
razlijegali kroz granje raznolika bujna rašća. 


X 


To je bila jedna od javnih bašča, na kraj Pere, jedno 
od lijepih i ugodnih zabavišta carigradskih. Bašča puna ot- 
mjena svijeta, većim dijelom zapadnoga, a na ulazu sve vri 
i vrvi. 

I Muhamed htjede da uniđe. Tražio je ulaznicu i izva- 
dio novac za nju. 

— Natrag, hodža! — reče mu onaj na ulazu, omahnu 
na nj rukom i pogleda na drugu stranu. 

Muhamed kano da nije htio toga razabrati, već htjede 
ponovno da pita ulaz. 

— Za takove nema ovdje mjesta! — uhvati ga stražar 
za ruku i gurnu natrag. 

Koji 'su bili ublizu, počeše mu se u brk smijati. 

— Zašto mi se smiju? — zagrija se krv u Muhamedu i 
iznova opetova hrvatski: — Zašto mi se smiju? 

— Efendija ide s nama! — čuje turski govor za sobom 
i okrenu se, ne od radoznalosti, već da pokuša prvu pro- 
mjenu u tom neugodnom položaju. — Nije on što vi mislite! 

Uza nj su stala dva mlada čovjeka, lijepe vanjštine, in- 
teligentnih izraza. Jedan je bio u lijepoj odori turskoga 
časnika, a drugi bi rekao pravi Parižlija, samo što mu je 
nad visokim čelom crnu kosu pokrivao duboki, elegantni 
stambolski fes. 

— Ti si stranac? — uhvate ga dva mlada čovjeka me- 
đu se. 

— Iz Hercegovine. 

— Opazismo po govoru da nisi Turčin. 

Unišavši u bašču, među sobom se upoznaše. Jedno je 
bio časnik turskoga topništva, a drugi netom svršeni liječ- 
nik, rođeni Stambolija, koji je učio u Parizu. Metnuv Mu- 
hameda među se u sredinu počeše obilaziti po mirisnoj, 
sjenovitoj bašči, kojom se motaju otmjeni Evropejci, vitke 
gospođe, mnogi fini šaroliki svijet. Muhamedu je radi onoga 
slučaja na ulazu bilo teško pratiti razgovor dvojice najno- 
vijih poznanika. 

— Tebe je, efendija, ono smutilo? 

Muhamed ne odgovori riječju, al' se jasnije izrazi nje- 
govo mišljenje na licu mu i kretom ruku. 

— Valja ti se na to priučiti u — islamskoj državi! — po- 
tiše mu reče mladi liječnik, koji pri tom uzvinu obrvama. 

— Ali ja ne znam šta sam im učinio — upravo ništa, 
kao ni oni Francuzi, šta li su, kojim su se dapače na ulazu 
duboko poklonili. 

— Moraš znati da si — hodža, a hodža biti, to znači 
ovdje, u ovom najvišem gradu islama, izvrgnuti se ruglu i 
ismjehivanju svih muslima. 

— Kako to? — razrogači Muhamed oči. 

— Znati ćeš i to! — reče mu časnik — kasnije ću ti 
rastumačiti! — i sva trojica šutke nastaviše šetnju. 

— A kako si ti došao u Carigrad? — upita ga liječnik, 
primičuć se klupi i zaklonu pod sjenatom, savijenom vr- 
bom. 

— Otac mi 'se iseliolh — odvrati Muhamed mirno i 
nastavi mu sve potanko pripovijedati. 

Časnik slušajući pripovijedanje nemirno je držao sab- 
lju na koljenima, a liječnik se smiješio usko stisnutih usna. 


— I ovdje je, u ovom silnom — naglasi liječnik čud- 
nim naglaskom — islamskom carstvu našao svoj spas? 

— Ne znam. 

— Nesretnik! A on te ovdje izdržaje? 

— Do sada — ali sada više ne može. Stoga moram 


ostati u medresi. Al' zašto je on nesretnik? 

— Što ga je luda pamet dovela ovamo. 

— Ja nisam osmanlija — al' i tako ne bih nikad go- 
vorio kao ti. Meni Turska leži na srcu! — naglasi Mu- 
hamed. 

— Ne misli da mi našu otadžbinu ne ljubimo nešto vi- 
še nego ti. Ali dok ju ja ljubim vruće, neodoljivo — u njoj 
vidim i sva zla koja ju truju i koja su kadra — ne pomog- 
ne li se za vremena — oboriti ovu zgradu, koju su silnom 
učinili naši praoci. Vi s vana, kojim srce hlepi ovamo — 
zavaravate 'se misleći da je ovdje sama sreća, raj. Ljuto 
griješite. .. 


— Al' Turska je glavna predstavnica islama! — zagrija 
se Muhamed. 
— Polako, dragi prijatelju! — poče ga miriti liječnik. 


— Ne uzrujavaj se. Ostavi islam na stranu i posebice po- 
smatraj islamske narode, one koji su nosioci islama. Još 
i danas se mi s ponosom nazivljemo nasljednici Arapa, s 
nekom samohvalom upiremo prstom u ona sjajna vreme- 
na kad je arapska prosvjeta zablještavala cijeli ondašnji 
svijet. A je li ta prosvjeta kod nas ostavila tragove? Nije 
— niti kod nas Osmanlija, niti kod i jednoga drugoga igs- 
lamskoga naroda. Prevlast našega turskoga plemena potis- 
nula je natrag Arape — i oni su danas tužna slika bivše 
veličine. Penrsijanac nije ništa bolji, a mi Turci u vlastitoj 
državi najjadniji smo... 

— Pa po tom ti ne vidiš da ima kakva dobra kod is- 
lamskih naroda? Ti si malodušan! 

— Ne uviđam nikakva dobra, a nisam ni malodušan. 
Neću da se opsjenjujem: opsjenjivasmo se i zanašasmo 
na našu snagu — i eto, danas nam već pišu putne lisnice, 
da putujemo iz Evrope. Razumijem te lude zahtjeve, jer 
čitav naš život takov je da zapadnjaku mora namećavati 
te misli i želje. Proputovao sam gotovo cijeli Zapad, u 
njemu dugo živio — i usporedio sam taj svijet s našim. 
Grdne li, strahovite li razlike! Dok tamo vidiš život u raz- 
nim oblicima, koji smjeraju sveđ na bolje — kod nas je 
mrtvilo, nehaj, polusan, koji nagoviješta posvemašnju go- 
tovo 'propast — — 

Tebe je, efendum, pokvario Zapad! 

— Kad bi to bilo, onda, vjeruj mi, ne bih osjećao boli 
nad našim tužnim stanjem. Mene — veliš — da je iskvario 
zapad? Ljuto se varaš... Zapad me je naučio da upoznam 
sama sebe, da upoznam prilike svoje otadžbine. A to je 
najvažnije. Tek u Zapadu sam bio potaknut da se bavim 
našom prošlošću, da pomišljam na budućnost zapadnjaci 
me naučiše, da zaronim u veličajno more stare arapske 
slave. A tko bi me ovdje od naših mogao za nju zanijeti, 
zar mi i sada naše oskudno poznavanje arapske veličine ne 
crpemo iz zapadne zalihe? 

— Potom veliš da se u svemu moramo zapadu uticati. 

— To ne, već mislim reći da um, duh zapadnjaka ne 
miruje, već radi, kopa, ide naprijed i promiče — dočim 
naš duh miruje, ne radi, već se sve više zakržljuje neradom. 
Tu ti je izvor svih naših zala, naših nevoljnih prilika, tu 
ti je i rješenje zagonetke zašto tebe, tobože kao hodžu, oni 
muslimi na ulazu u bašču onako uvrijediše prezirno odbi- 
še... Mi smo se izrodili, puni smo mana a da tim manama 
dademo nekakav drugačiji lik, zaklanjamo ih za islam. Ne- 
moćni smo u dobru, u moralu u bud kakovom napredo- 
vanju, i kao takovi slabići, izrodi postajemo zločinci proti 
islamu, jer nastojimo svako zlo naše, koje činimo, oprav- 
davati samom vjerom i vjerskim ustanovama. Tako smo 
mi, muslimi, postali upravo oni koji jedini i najviše gazimo 
islamsku vjeru, čineći ju pukim sredstvom naših mana, zZlo- 
činačkih hira... A tko bi se mogao zakleti da neće doći kad 

bi neka druga sila mogla radi toga zla ugnjesti nas, a s na- 
ma ono naše sredstvo, koje je našim praocima bila sveti- 
nja i izvor moralnoga naprednoga života? Naše islamsko 
društvo danas je posvema bolesno i gnjilo. Vladajući, prvi 
krugovi su tu, da isisavaju niže — a za nagradu toga među 
nje se godišnje podijeli hiljade oka zlata i srebra u obliku 
kolajna, koje će im resiti ,zaslužne grudi". Naši prvi i naj- 
viši razredi baštinili su s Carigradom i bizantinsku nemo- 
ralnu raskošnost, a ostali su svi najjadnija slika svake 
bijede i nevolje, strašilo od tjelesne i duševne zanemare- 
nosti. Onda se ne čudi ako je došlo dotle da si i ti, kao to- 
božnji hodža, na sprdnju svakomu takovom muslimu. I ti 
eto tako moraš trpjeti radi krivice i grijeha muslimskih sve- 
ćenika, koji su upravo najviše krivi našoj zapuštenosti, 
propadanju islama. Oni su dozvali sve dosadanje oluje, a 
i danas nove stvaraju — i dok se god taj stališ bude od- 
likovao jedino slijepim i mračnim neznanjem, dotle će zlo 
rasti, a moguće, ne pomogne li se, da i uništi prijestol nas- 
ljednika starih halifa. Dvorovi prvih halifa bili su uzor sva- 
ke skromnosti — a danas je svako zlo odozgor. Prosti je 
narod krdo u rukama pohlepnih neznalica, koji to krdo ras- 
plamćuju nerazumnim vjerskim bijesom, da tim lakše po- 
država njihovo gospodstvo... 

— Ja se bojim tebe slušati — ti ubijaš u meni svu 
onu snagu kojom mi se je do sada duša krijepila... 

— Ti se bojiš? A nisi se, jadniče, bojao časa kad bi 
pomislio da u ovoj islamskoj carevini, koja je sastavljena 
od toliko raznih vjera i naroda, milijuni nemadu pravo na 
život i opstanak zato jer ne slijede nerazumne naše hodže, 
već se na svoj način i svojom posebnom vjerom klanjaju 
Stvoritelju svijeta! Ti se bojiš toga — a poboja li se ikad 
od pomisli da raskoš današnjih halifa pojede sve trude i 
muslimskih podanika? Poboja li se ti stoga što toliki mili- 
juni državljana gnjiju u svakom propadanju, a da se drža- 
va za njih ne brine, niti da oni imadu pravo savjeta u pos- 
lima svoje države? 

— Ti si grozan čovjek — ti si kaurin! 

— Polako! Kaurin nisam — ali sam Osmanlija, koji, 
jer ljubim svoj narod, ističem mu mane da se liječe, i koji, 
jer osjvedočen u dnu duše mislim; kao najviše bogogrđe 

i zločinstvo osuđujem onu nisku ulogu, koju dadosmo is- 
lamu, koji — jer hoću da slijedim pravu a živu islamsku 
nauku — neću trpiti niti trpim da ostanu bespravni svi 
oni koji ne ispovijedaju jednaku vjeru s mojom, koji hoću 
da luč prosvjete obasja svu moju braću, da zađe u najtroš- 
niju kućicu... 

Muhamed je zapanjeno slušao govor mladoga Osmanli- 
je, koji je govorio s neprisiljenim osjećanjem, živim poima- 
njem svega onoga što izušćuje. Topnički časnik je klimao 
odobravajući glavom, a iz širokih mu crnih očiju sjala Oz- 
biljna zamišljenost. 

Sva su trojica nekoliko šutila — a Muhamed se zagle- 
dao u gusti šimširov busen pred sobom. 

— Ti si došao ovamo da učiš, tvoj se je otac iselio, 
jer je moguće mislio time učiniti neku uslugu islamu. Nu 
niti ćeš ti gdje učiš što naučiti, niti će tvoj otac ovdje što 
više svojoj vjeri koristiti. Kako joj je sigurno bio mrtav 
član u svojoj postojbini, takov će biti i ovdje. Tamo je 
za jednu obitelj manje spao broj muslima, a ovamo se po- 
većao — za ništicu. Poznajem ja vas i vaše ljude. Putujuć 
iz Njemačke, gdje sam učio više vojničke škole, prolazio 
sam Bosnom i Hercegovinom. Mišljah vas tamo, bliže Za- 
padu, naći u drugojačijim, boljim prilikama — al' opazih 
da ste isto što i mi. Tako je i drugdje sa islamskim svije- 
tom. A otkuda to dolazi? Jer prosti muslimski svijet nema 
nikakova vjerskoga odgoja, jer nam je vjera postala puki 
vanjski formalizam bez ikakve nutrnje sadržine. Ako opsta- 
nak jedne vjere u istinu znači to da ju njezini pristaše 
poznavaju i razumijevaju — onda islama nema. Ne poz- 
navajući pak mi ni jedni ni drugi ni treći vjeru, mi ne- 
mamo ni nikakve prave, čvrste duševne zajednice. Ni jedni 
ni drugi nemamo ni vjerskoga ni političkoga shvaćanja, 
već to sve miješamo zajedno. Mi smo svuda jednaki — i 
tko da se čudi tomu što smo tako silno pali? 

Kroz granje i cvijeće slikovite bašče podrhtavali su Zvu- 
ci umiljnih, pak zanosnih pjesama, žŽamor se je razlijegao, 
odzvanjali stupaji sa sitnoga pijeska — a daleko otuda 
od Pere kan da su odjekivali zadnji glasovi dnevnoga 
umornoga života. Primicalo se veče, vedro se nebo navla- 

čilo divnim večemjim rujem, a kroz čisti, prozirni zrak is- 
ticali se svi čari krasne okoline. — Ne pazeć na to sve, 
Muhamed sa svoja dva poznanika iziđe iz bašče. 


XI 


Redovito se je od tada Muhamed sastajao sa Rifat-be- 
jom, topničkim časnikom, i liječnikom Tevfik-efendijom. 
Makar se ispočetka ni ne slagao s njihovim nazorima, ipak 
ga je nešto privlačilo njima, te je i nehote rado slušao 
šta i kako mu oni pripovijedaju o turskom društvu, odno- 
šajima i svim prilikama prosvjetnim, literarnim, vjerskim i 
gospodarstvenim. Družeći se s njima, okoristio se je mnogo, 
jer su obojica bili lemmeljito i svestrano naobraženi; oni su 
mu bili učitelji o zapadnoj prosvjeti i napretku, o zadaći 
čovječanstva, o zvanju pojedinih naroda. Preko njih se je 
upoznao s raznim drugim ljudima, ,jer" — reče — ,,i to 
ti je nauka, upoznati ljude". Namik Kemal, Ahmed Midhat 
i drugi novi turski pisci bili su mu redovita lektira, a po 
turskim prevodima zavirio je i u razne evropske književ- 
nosti. Tek sada je upoznao pravo prilike u turskoj državi, 
tek su mu sada bile jasne težnje mladoturske stranke, kojoj 
su odlučni pristaše bili Rifat-bej i Tevfik-efendija, koji ga 
je počeo savjesno i s ljubavlju već učiti i francuski. S obo- 
jicom se je već bio usko sprijateljio, i oni su mu omogu- 
ćivali da il' s jednim il' s drugim od vremena do vremena 
pođe u udaljenije krajeve i gradove osmanlijske države, 
te je tako imao priliku da se ,,na licu mjesta" osvjedoči o 
tom da su ispravne sve tvrdnje, što ih je slušao od svojih 
prijatelja o turskoj državi i društvu. 

— Jest — uviđam groznu istinu koju sam čuo o stanju 
islamskoga pučanstva! — znao je Muhamed uskliknuti i 
zamisliti se. 

— Zar ne? Teška nas zadaća čeka, hoćemo li što da 
pomognemo! — uhvatio bi Rifat-bej držak sablji pod ruku. 
— Mi sami, Turci, imamo dosta posla da nešto za se uči- 
nimo, da se očuvamo od propasti — a vi drugi, koji ste 
drugoga naroda nego mi, koje je vaša mati naučila svomu 
govoru, kao nas naša turskomu, koji ste s nama vezani sa- 


120 


mo vezom vjere — koju uostalom ni jedni ne poznajemo 
— vi još dolazite ovamo, kao tvoj otac da nam povećate 
broj zapuštenih ljudi. U nas mračnjaštva imade i previše 
— a vi ostajte kod svoje kuće, na svom ognjištu, u svomu 
narodu, i tu ga gledajte prosvjetljivati i dizati... Inače — 
od jednake današnje nevolje može nam kao muslimima biti 
i jednaka tužna propast! Vi bježite nama — a mi od vas 
pomoći nemamo, kao ni vi od nas; utvaramo si da među 
nama postoje neke veze — al' te veze nisu ništa drugo već 
poticanje da ostanemo u mračnjaštvu i nevolji, u kojoj 
smo danas. Ostavimo jedni druge, vi radite tamo, mi amo 
— a veze budućnosti neka nam budu veze kao prosvijetlje- 
nih, različitih naroda raznoga zvanja, koje samo spaja 
duhovna uzajamnost radi jedne, islamske vjere... 


XII 


. Začudo, Muhamed nije sustao pripovijedajući mi 
sve svoje doživljaje, utiske i napredak u naobražavanju sa- 
ma sebe. 

— Ja se nisam više vrtio nad jednom knjigom u me- 
dresi, već sam tu čitao i najnovije plodove ljudskoga duha. 
Preda mnom se počeo otvarati novi vidik, novi svijet — a 
moji me drugovi softe radi toga učenja zamrziše — — ne 
baš zamrziše, već me počeše gledati čudovato, isto kao što 
bi te gledao najprimitivniji čovjek kad bi mu uzeo kazi- 
vati kako nastaje grom. On tu istinu ne bi mogao shvatiti 
— al' bi ti za to bio pred njim gotov! 

Muhamed se posve dao na knjigu, te je učio i učio 
da zadovolji onu nutarnju potrebu koja ga je silila da is- 
tražuje i da se uči, a kojoj nije mogao udovoljiti ni doma 
— jer mu toga nije otac dao, niti u medresi — jer ova 
po svojoj uredbi a i po njegovom sudu nije zadovoljavala 
današnjim potrebama i napretku. Bio je tvrdo osvjedočen 
da su upravo oni muslimi mnajveći protivnici islama 
koji netaknute čuvaju uredbe medresa kakove su danas. 
Od njegovih ni jedan nije ni po imenu poznavao ni jed- 
noga najnovijega djela ni jednoga, pa ni osmanlijskoga ni 
arapskoga književnika, a kamo li da je i pojma imao O 
napretku ostalih kulturnih naroda. 

— Oni za to nisu imali shvaćanja — a ja sam u tomu 
nalazio naslade i zabave i pouke, jer se je preda mnom ot 
krivao novi, do sada nepoznati svijet, pak sam se počeo 
diviti snazi ljudskoga duha i uma, preda mnom se ras- 
krivao čovjek, čovječja duša, koju sam uzeo razmatrati sa 
sviju strana; zanosio sam se izučavanjem svijeta, čovjeka 
i njegova života, prošlosti, sadašnjosti i svega onoga što 
je prouzročavalo njegov napredak i nazadak — a to je 
isto što i pad. Baveć se pak time — ja ne znam kako — 
al! znam da bih se ljuto zamislio kad bih se rastavio od 
knjige. Sve što bih novo primio, nove misli, nove nepoznate 
mi do tada ideje — sve bih to prenosio na naš svijet, na 
naš zavičaj — i uvijek bi mi se duša napunila gorčinom 
i bijesom. Vidiš — pravilo je da čovjek mora čuvati i Šte- 
diti svoj život da se održi što dulje; za tim teži sve što je 
pod kapom nebeskom. Islamskim narodima, a napose nama 
ovdje, kao da nije jasan cilj, kao da smo protivnici potrebe 
da se mora čuvati i unapređivati život. Nekad su uvjeti 
opstanka i bivstvovanja bili posve drugačiji, a i mijenjali su 
se tečajem vremena. Dok smo u surovom divljem stanju — 
sila nam je oružje. Danas je drugačije — ja barem tako 
shvaćam. Sile i danas ima — to nitko poreći ne može, 
al' uz silu se čovjek mjeri i ima mjeriti po odgoju svojega 
uma i duše, po odgoju srca, po onom skladu koji ima div- 
no i skladno da spaja i veže i jedno i drugo. A to i jest 
naravna, stoga uzvišena težnja i zadatak čovječji, i za tim 
on ide, pak u tomu i u plodovima njegova uma i njegov 
je pravi napredak. Takov napredan čovjek, takovi napredni 
narodi stvaraju sebi podupornje prama onom pravilu da 
se moraju izdržati u borbi, koja je danas i koja će biti. 
— Tako bih se ja uvijek prenio mišlju ovamo, u moj tužni 
zavičaj, i zapitao se: da li naš svijet shvaća zašto je tu, 
zašto živi i ako hoće da živi, da opstane — šta on radi 
za to? Svaki mi je odgovor kazivao da je njegovo držanje, 
mišljenje, ili pravije nemišljenje, nerad i sve drugo upravo 
onakovo kao kod onih skupina koje su nekada bile kojih 
je davno nestalo. Evo — uzmi ih, te naše ljude — ogledaj 
se samo oko sebe, pa vidi i usporedi ih s onima koji su 
jučer k nama došli, s onima koji smo se do jučer gradili 
gospodari, makar su nam braća... 

Muhameda spopade kašalj, a mršavo i koštunjavo lice 
mu se smrknu, kao da je što gorko okusio. 

— Bježi, prođi me se — nastavi dalje — ne mogu ti 
dalje — — vidiš! — i pokaza rukom na se, na prsa. 

Kasnije mi je, kad mu je malo odlahnulo, pripovijedao 
o drugim stvarima. Onaj prvi razgovor je prekinuo, jer 
da mu je silno neugodno kazivati i jasnim dokazima Za- 
svjedočavati kako se mi uz današnji naš položaj sprema- 
mo da nas posvema nestane, da propadnemo — a tomu 
da nam nije nitko kriv već mi sami. Volio mi kazivati 
i nizati na isprekidce slike što ih je u pameti zadržao sa 
svoga putovanja, kad je pohodio Damask, kad je prolazio 
anadolskom obalom, kad se je ogledavao po Aleksandriji, 
divio se Kahiri, njezinoj okolici, sjećajuć se i njezine slav- 
ne prošlosti. Tad sam istom prvi put zapazio da je Muha- 
medova duša i pjesnička, jer mi je o svemu tomu tako odu- 
ševljeno pripovijedao, tako lijepo, slikovito, kao da je čitao 
iz knjige. 

— A što si tamo išao? 

— Da učim, da vidim da se o zlu osvjedočim — da se 
ujedno i odmorim... Prvi put zapazih tada da mi je vlaga 
moje sobe u medresi narušila zdravlje. Htjedoh pokušati 
ne bih li se mogao oporaviti — a vjeruj mi, najviše sam 
išao radi toga, barem da neko vrijeme prestanem gledati 
i slušati one u medresi, koji ne znadu ni za što su živi. Pa 
napokon — ni oni nisu krivi, ja vidim! — — Ah, moj otac! 

I opet ga je bio kašalj spopao. 


XIII 


Ja sam znao da Muhamed još nije postigao onolike 
naobrazbe koliku bi ju on — s njegovom obdarenošću — 
mogao bio postići da je uhvatio temelje, na kojima bi znao 
dalje raditi da što više obogati i razvije svoje duševne 
nazore. Narav mu je dala da sve lako shvaća i razumijeva, 
da pamti — i ne znam hoću li se ikada moći namjeriti na 
čovjeka koji bi bio tako razvijen kao on. Doduše, takovih 
ljudi ima dosta — a u nas i previše, al' šta ćeš s njima 
kad sagnjiju u mraku, pak ih onda ne moreš ni za što 

upotrijebiti kao ni gnjile jabuke? Takovi upravo radi za- 
puštena, pogrešna odgoja daju najveći kontigenat za optu- 
ženičke klupe. To viđamo svaki čas, na svakom koraku. 
Ovakovim duhovima trebalo je da se razviju onako kako 
je to zahtijevala njihova nutrnja narav i potreba: a kad 
se oni kojim slučajem počnu kod nas razvijati sami od 
sebe — često i u pravom smjeru — tada se odmah pod- 
sijeku; ili ih njihova narav zavede, ne moguć izmjeriti 
sam svoju vrijednost, ili dođu u sukob s onim ostalima, 
koji su oko njih, te koji ne mogu trpjeti da tko drugi 
budne ,pametniji". 

— Kud će on meni pamet soliti? — vele ljudi. — Ta 
znam, bolan, kad je ovlišni bio — i onda pokažu rukom 
hoteći označiti koliko je maleno dijete — nosio je dru- 
gomu vodu, a ni sada baš nije šta s njime! Neka ne mud- 
ruje — — neka on svoju pamet čuva za se, ionako mu 
je treba! 


Ne znam bi li Muhameda mogao svrstiti u koji od 
ta dva reda, al' znam to da je Muhameda počelo od rana 


nešto tjerati na duševni rad. Otac mu nije dao — i kako 
mi se čini, to on ocu nikada nije mogao zaboraviti. Raz- 
govarajuć se — kad bi se malo ražestio — odmah bi ne- 


kako prijekorno spomenuo očevo ime. Čini mi se da je 
uvijek mislio najviše na svoga oca kad bi govorio o našim 
ljudima, o našem svijetu — a to sam se osvjedočio da 
je na svom ocu birao i nalazio upravo one znakove koji 
su nam svima zajednički i pogubni. 

— Pa što baš uvijek udaraš na svoga oca? 

— Hm! — pogledao bi me on. — Kako ne bih? Zašto 
i po kojem bih pravu na ostale mogao više udarati nego 
na nj? Drugi mi, makar da imadu jednake mane kao i 
moj otac, nisu ništa učinili — al' mi je skrivio moj otac. 
Svojom ludom pameću on je u meni ubio živu sinovlju 
ljubav, da ga ma i za čas požalim, što sada — nekad imu- 
ćan — želi koru hljeba u Anadolu, Ja znam da je otac 
kriv i sebi i meni. Htio je na silu da budem hodža — 
pa dobro! Znam da je to uzvišeno zvanje, ali sada znam 
i to da mi još nemamo ni mjesta ni zavoda gdje bismo 
mogli onako kako treba, odgajati hodže. Znam kako to 
drugačije biva kod drugih vjera. Iz početka sam se — ni 

ne znajući jasno ni dobro — otimao da ne budem hodža. 
Al' jedanput kad on hoće — neka bude! I da nije njega, 
moga oca, bilo — ja ne bih nikada došao u onu vlažnu 
medresu — — i danas bih bio zdrav... Pogotovo bih bio 
zdraviji da me je on na vrijeme dao na nauke, te da mi 
nije trebalo ovako — kao što sam radio — navrat-nanos 
učiti i noć i dan. Eto — moj je otac radi svojih ludih, 
slijepih hira i neznanja uništio sebe, obitelj, mene ubio 
— 1 danas sam također čovjek siromah koji nigdje 
ništa nemam. Strahovite su to žrtve — a što je moj otac 
mjima koristio islamu i Turskom carstvu? — Valjalo 
mi je učiti ako neću da ostanem kao i one stotine ,,la 
juflihuna'"!%" DA, na hiljade i hiljade ih je takovih koji 
na desetke godina provedu po stambolskim medresama, 
koji preko ljeta i ramazana oprose cijelu carevinu da uz- 
mognu preko zime bezbrižno — Bogu dane krasti. — Pro- 
seći i potucajući se po svijetu, u tim je ljudima ubijen 
svaki ponos, čuvstvo i polet za čim višim — a uz to du- 
boko neznanje. I ti da budu nositelji vjere, štititelji mo- 
rala, čuvari islama? — Ah, brate,... samo bi ti trebalo 
doći među ove mračnjake pa da vidiš kakovi su to ljudi... 
ta nu — i kod nas im viđaš slike i prilike. — Mi, mi! A 
šta će od nas ovakovih biti?... 

I tad bi mu se stisnulo među očima, čelo bi mu se 
namrštilo, te bi tako duboko i bolno uzdahnuo da si u 
taj mah mogao vidjeti kako je to dobra i plemenita duša, 
koja opaža i misli. 

I doista je Muhamed bio plemenita duša — to znam 
dobro. I upravo stoga razumljivo je što se je njegov glavni 
svijet bio stegnuo samo na uzahan okvir — na nas, braću 
njegovu ovdje. Svaki mu je od nas bio na srcu — i on je 
snivao kako bismo mogli biti napredni, u svemu prvi. 

— Neće, pa neće! — zagrizao bi on usnama, a licem 
bi mu se prelio izraz tuge. — Niti šta rade, niti misle — 
— upravo ništa!... Propast će ostanu li ovaki — a sami će 
biti krivi! — Sami... nitko drugi! 

Prepadoh se gledajući na kakav je to način izgovorio. 

— Nemoj tako, Muhamede, nije sve tako ni u nas 


Ljudi bez spasa (bez svrhe). 

crno — — napokon nismo ni mi sami sebi neprijatelji, 
a ima i u nas vrijednih hodža... 

— Nemoj tako?! A ja kako ćeš kad sami na zlo uda- 
ramo i zlu vrata otvaramo? Ne misli ti — ja znam i 
osvjedočen sam da nam treba hodža — al' ti moraju 
biti vrsni i na svom mjestu. Imao sam prilike u Carigradu 
da se dobro uputim u to kakvi su svećenici drugih vjera 
na Zapadu: — a zašto ne bi bili tako spremni naši hodže 
da se uzmognu kretati u svijetu i da svojom naobrazbom 
prednjače nama drugima? Hodži je povjeren duševni od- 
goj naroda, a ako hodže ne znadu vršiti svoju uzvišenu 
zadaću korisno po vjeru i otadžbinu — onda su oni naj- 
veći zlotvori vjere i naroda. Ja znam naše ljude: ne misle 
zlo, u sebi imadu klicu dobra — al' nerazvijenu, oni žele 
svako dobro svomu bližnjemu bez razlike, jer ih to vjera 
uči. Ali, brate, kad ne znadu niti mogu što izvesti, kad če- 
sto puta iz neznanja vjere same i svega drugoga staju tomu 
na put i priječe svoj vlastiti napredak — šta onda da 
rečeš? More li im se to onda oprostiti — njima ili onima 
koji su zvani da im budu učitelji vjere? U nas se nekako 
uobičajilo i udomilo da ljudi koji su toga zvanja misle 
da im je dosta ako su samo po imenu hodže; oni ono što 
uče, uče za se, za se živu, ni ne misleći koliki krijeh počinjaju 
što ono znanje, kojim bi mogli koristiti vjeri i otadžbini, 
u njima truhne i izumire, dok narod gine u neznanju — a 
još više stoga, jer ga ti hodže iz krivo shvaćenoga zvanja 
svoga upravo bodre da ostane i ustraje u svomu zlu. 
Koliko ih je takih a i — gorih? Ima ih koji su svršili 
medresu i od onoga časa poturili knjigu u zapećak, te se 
mašućih šaka provlače svijetom kao bez staze i svrhe. Ili 
što se ne znadu snaći onako, ili što inače nisu nikako do- 
rasli svomu uzvišenomu zvanju — gube ugled u narodu, i 
to za sobom vuče mnogo kobnih posljedica. Ta sjeti se kako 
ti kazivah, kako muslimi u Turskoj carevini preziru svoje 
hodže... Mnogo ti je nas ljudi za koje vele da su prvi 
alimi — a reci mi, molim te, u čemu se sastoji to njihovo 
znanje i komu li od takova znanja ikakve koristi? Veli 
naša vjera da znanje jednoga čovjeka nije samo za njega, 
nego da time koristi i drugomu: — a drže li se toga naši 
duhovni pastiri? 

Govoreć o tom, vrlo bi se razjedio što sam vidio da 
mu škodi. On se nije čuvao, isto kao što nije štedio ni 
riječi da se što više na nas sve obori i da nas prekorava. 
Meni se čini da bi mnogi bio krivo shvatio Muhameda, 
slušajući kako on govori — ali bi se prevario. Njegovo 
srce i njegova duša — to je sve bilo prepuno ljubavi za 
nas. A jer nas je odviše volio, stoga je oštro iznosio i 
isticao naše mane i pogreške, udarao po njima... Osobito 
su mu na zubu bili oni koje zovu ,,prvaci",i većinom naše 
hodže, koji — veljaše — najvećim grijehom smatraju ako 
se u šake samo uzme knjiga, koja je ,kaurska". 

Moram priznati da sam se i ja posve slagao s Muha- 
medom, a on da me je jasno uvjerio da mi nismo ništa dru- 
go nego — barem smiješni ljudi koje valja sažaljevati. 
Radi toga ne bi li mu mogao iz glave izbiti crne misli, 
često put sam kušao naoko da mu se protivim i protivno 
od njega dokazujem, da ni u nas nije sve tako crno kako 
on veli, kako ima i u nas dosta dobrih stvari, ne bih li 
ga kako primirio. Al' moje dokazivanje nije pomagalo — 
dapače, svaki je moj takov pokušaj sjajno pobio. Nije mi 
preostalo drugo već da mu i ja sa svoje strane priznam 
da pravo govori. U tom smo se slagali. 

Jedno nas je samo dijelilo: on je tražio svakom našem 
zlu i nedostatku naglu promjenu i temeljni brzi lijek, 
dočim sam ja ispovijedao da će se ipak moći naprijed 
poći, al! samo polagano, naravnim, strpljivim putem. On, 
zadojen istočnim duhom, bio je za bezobzirni — da tako 
reknem — prevrat napredni, ne osvrćući se ni na lijevo 
ni na desno. 

A tko bi rekao da i Istok ima takovih ideja! 


XIV 


Kad se je Muhamed bio povratio iz Carigrada, svi su 
ga dočekali radosno i raširenih ruku. Svi, koji su najugled- 
niji i najpametniji ljudi i hodže, primili ga vrlo rado i is- 
kazivali mu čast, pozivali ga među se na sijela, pa i njega 
pitali šta misli u ovoj ili onoj stvari. Nu Muhamed nije 
mogao s njima dugo općiti ni slušati njihove šuplje i duge 

rasprave i razmatranja o Osmanu Digmi u Nubiji i o en- 
gleskoj mornarici u Indijama. 

— Jadnici! — pomislio je Muhamed. — Osman Dig- 
ma im pamet zaludi — a ovamo ih izjedoše uši vlastitoga 
nerada i nehaja! 

Brzo se je moglo vidjeti kako je ulema prama njemu 
vrlo ohladnila, kako ga se, zapravo govoreć, u neku ruku 
i klonila. 


— Šta si im skrivio, bolan Muhamede? — nasmijem 
mu se ja jedanput. 
— Prođi ih se! — omahnu on rukom. — Pametnjaci! 


Kako ću ti ja da sjedim među njima, kako li da se s 
njima družim i da ih slušam što govore na svojim sijeli- 
ma? Upoznao sam ih da su to vrlo lijepi kipovi, koji se 
čine da gledaju, kojima po čelu sudiš da misle — a kad 
tamo, ti kipovi niti vide niti se umaraju razmišljanjem. To 
su ljudi koji hotomice neće da rasuđuju i uviđaju svoje 
nevolje, koji kradu dane, koji nikakvom mijenju, što je 
protivno njihovom, ne dadu izbiti na površinu, te ako ne 
pristaneš uz njih, već si kod njih izgubio svaki glas i jed- 
nostavno te osude — jer si se usudio reći im da imadu 
puno prešnijega posla negoli govoriti o kineskom caru. 
Bio sam među njima jednom kad su stvarali strahovite 
zaključke, grozeći se i hrusteći, vodeći vele mudar razgovor 
o prevažnoj stvari: šta li će se izleći otuda što je nekakov 
sudac izgrdio jednoga čovjeka. Odmah je tu slijedila vi- 
soka politika i odmazda Turske. Bila je to vrlo zamašna 
stvar za njih i već su predslućivali svakakve  grozote. 
Vodila se žestoka rasprava. Koliko ih je god bilo na sijelu, 
ni jedan nije ostao a da nije ljuto osudio barem deseto- 
ricu drugih, koji nisu bili s njima na sijelu prisutni. Ja 
bogme nisam mogao to progutati, pak im spomenem da 
u tomu uzalud samo troše vrijeme, a da im je još crnije 
što se ogovaraju i cijepaju radi kojekakvih trica. Začudiše 
se oni tomu — pa mi i zamjeriše. Najviše su se hodže 
opekle, jer sam im zamjerio što svijetu kazuju o nekakvim 
zakafskim brdinama od zlata, o nekakvim poljanama, 
gdje sve samo od sebe dolazi i gdje ne treba ništa raditi, 
umjesto da kazuju kako se ima danas vladati, raditi, učiti, 
napredovati. A da si ih, brate, onda vidio! Samo što nisu 

čibucima po meni ovako bolesnu. Kako tada odoh, od tada 
više nijedanput sa mnom — jedva da se hladno, od običaja 
gdje na putu pozdravimo. 

To sam i ja opazio; a čuo sam još da su kasnije počeli 
govoriti proti Muhamedu da ništa ne zna, dok su prije, 
kad je on istom došao iz Carigrada, svi jednoglasno tvrdili 
i pripovijedali da je vrlo učen i pametan. A baš ga onda 
pravo nisu ni poznavali, već su se jedino na to zanašali 
da će i on biti u svemu jednak s njima. 

Muhamed je stanovao kod nas. Ja sam pak radi posla 
morao otići na selo, i nije me doma bilo četiri-pet dana. 

Upravo se vratih sa sela. 

Nađoh ga kod kuće sama samcata gdje sjedi u sobi, 
a oko njega cijela hrpa knjiga. Kad se pomolih na vrata, 
Muhamed mi se čisto obradova. 


— Jedva zar? 
— Htjedoh i prvo, ali posao — Što radiš? 
— Čitam ! — mahnu rukom i pokaza knjigu. 


Kod njega je bilo puno arapskih i turskih knjiga, a 
ne malo se začudih kad vidjeh — prije toga ne opazih — 
da ima i francuskih. Upravo je čitao neku francusku 
knjigu. 

— Šta — zar čitaš i francuski? — začudim se ja. 

— Hm! — nasmija se on nekako osobito. — Je li ti 
zamjerno? Rekoh ti da me je Tevfik-efendija učio francuski 
— a ti daj, dina ti, osudi i prekori da nisam ,turčin", 
što čitam ove knjige... 

— Ne velim ja to — 

— A da znadu naše hodže i da me vide šta čitam! 
Teško li meni onda! — zalomi rukami. 

Kad mi tako Muhamed spomenu kako naši ljudi zZa- 
mjeravaju bavi li se tko ,kaurskom" knjigom, sjetih se 
da i mene nazivlju kaurinom što učim škole makar i u 
poodmakloj dobi a po Muhamedovu nagovoru; — pađe 
mi na um mudri Gazalija, koji se je ovjekovječio svojim 
djelom ,Ihjai ulum", koje prozvaše ,Hudžetul Islam". 
Makar da je on bio veliki musliman, koji je još uvijek na 
čast i ponos islamu — ipak bi ga naši ljudi grdno osu- 
dili kad bi sade živio ili kad bi uopće znali za nj, da je 
učio grčki i latinski, da uzmogne čitati grčke i rimske fi- 

lozofe i klasike. Pa kad bi i Gazalija pao žrtvom pred ve- 
likom ,revnosti"" naših ,učenih" ljudi — kako da bude i 
jedan Muhamed pošteđen? Ja ga ne znam tko nije makar 
nešto Muhamedu zamjeravao. Najviše mu je zamjeravala 
ona vrst ljudi koji se sami broje u poluinteligenciju, makar 
da je Muhamed bio bistar, makar da je bio mutekija. A 
ta poluinteligencija ne zna ni klanjati, pa ipak se pred 
svijetom gradi najmuslimanskijom; ta poluinteligencija je 
bez svake inteligencije i naobrazbe — pa ipak hoće da vodi 
riječ i da o svakoj stvari rekne svoj sud. Muhamed je sve 
savjesno vršio što vjera zapovijeda, držeć se u svemu Šše- 
rijatskih propisa. Znao je on da ta poluinteligencija — jer 
ne može trpjeti njegove duševne premoći — na nj viče, a 
stoga ju je, kako mi je sam kazivao, ,upravo prezirao, jer 
hoće da ističe nekakvu svoju tobožnju učenost i svoje 
šuplje znanje". 

— Zar ne vidiš kako su gadni ti ljudi? — ozlojeđen 
bi mi pripovijedao o toj poluinteligenciji. — Napuhalo se, 
ništa ne zna, bez iskre svjetla u mozgu, bez mrve osjećaja 
u srcu — oni hoće da ističu svoju ,,učenost", koju doka- 
zuju tim što reknu da ne vjeruju ništa, da se ova ili ona 
dogma vjerska ne podudara sa ,zdravim razumom", pa 
čak da je protiv toga i toga — i sam Volter! Za čudo mi 
otkuda mu i ime znadu! Jadnici! 

Mene je vrlo boljelo što Muhamedu nisam mogao do- 
kazati neispravnost njegovih tvrdnja, te sam sobom posti- 
đen moradoh slušati kako mi on razvija da su to čeljad 
bez ikakva pravoga ponosa, više puta podla i besramna. 
Dok se amo pred prostim svijetom pretvaraju, nasamu 
prave šale iz vjere i rade ono što vjera najstrožije zabra- 
njuje. A ovu iskvarenost, ovu dvoličnost i hinjenje naš 
svijet ne vidi, nego viče proti onima koji idu u škole, pa 
makar kako dobri bili. A ona je poluinteligencija — kako 
ju Muhamed zvaše — velik otrov i rana na našem tijelu. 
Je li ih pet u društvu — softa ne može s mirom proći a 
da mu se oni ne narugaju; ako softa samo na stranu pogle- 
da — već je osuđen. 


— Eto vidiš — nadometnu Muhamed — upravo onako 
rade kao i oni u Carigradu, što ti pripovijedah, koji mi 
se rugahu što sam — ,,hodža". A ta naša jadna ,,inteligen- 

cija" jedva čeka gdje će moći koga goliša pozdraviti za 
to jer nosi kakove naslove! 

Ne znam da li je što kada bilo što bi on u naših ljudi 
pohvalio. Po gradu su svi znali kako on po nama nemilo 
udara, i od neko doba počeše ga najprije koriti da nije 
,pravi turčin", a onda ga prozvaše — zindikom. Muhamed 
ne bi ni pod živu glavu htio dopustiti da bi mogao biti 
turčin",! ali se je za to ponosio što je muslim. S njim 
sam se neprestano družio i, na moju dušu, našao sam da 
od njega među nama svima nije bilo boljega i vjernijega 
muslima, te da je njegovo srce bilo vrlo dobro i nježno, 
da je on sve redom volio iskreno. A kako su ga mogli na- 
zvati zindikom, reći ne znam — al' i u tom vidim veliku i 
silnu manu u našega svijeta: tko mu svaku manu ne odo- 
brava, tko ne podupire njegove čudne nazore — taj ni 
nije njegov. 

Tako su naši ljudi odbacili Muhameda, jer je mislio 
svojom glavom — al' Muhamed je sveđ na njih mislio. 


XV 


Jednu stvar, koja je i samu meni čudna, moram pri- 
znati. Evo ja sam upravo odrastao s Muhamedom, s njim 
vazda bivao, osim one nekolike godine što je on bio u 
Carigradu. Osim toga, bio mi je prvi rođak. Nu sastavši 
se s njime opet nakon toliko vremena i družeći se s nji- 
me, on mi je svojom pojavom, svojim govorom ulio toliko 
poštovanje prama sebi kao da mi je bio stari kakav i mio 
učitelj. Puno sam ga cijenio i nekako sam se ustručavao 
postupati s njime kao sa običnim drugom svojim — tako 
je na me djelovao cijelom svojom pojavom. Često put se 
događa da se čovjek boji i pomisliti da bi se odvažio pri 
pisati neka obična ljudska svojstva kojoj osobi koju vi- 
soko cijeni i štuje. Posmatrajući kako je Muhamed i na- 
daren umom i naobražen i uz to veoma ozbiljan — ni iz- 
daleka mi nije padalo na pamet da pomislim da li on ima 
na srcu kakvih drugih stvari, da li se on zanaša i nježnim 
osjećajima srca. Smiješno — ali istinito. Ta otkuda Muha- 
medu vremena da se bavi takovim besposlicama? 

Nu ja sam se prevario u svom računu. 

Nekoga dana pod večer vraćao sam se od svoje tetke, 
koju sam pohodio, jer je bila bolesna. Vraćao sam se preko 
polja, cestom kroz onaj red mladih nasada. Makar je bilo 
još ljetno vrijeme, ipak bijaše zahladilo. Iznenada po pod- 
ne udario jak pljusak, a pod večer se osjećalo da je dosta 
hladno. Cestom taj čas nije nikoga bilo, već kad se do- 
brahno primakoh polju na kraj — opazih nekoga u su- 
mračju. Vidim na njemu džubu i ahmediju, ruke zabacio 
na leđa, a glavom izvrnuo gore, kano da će brojiti koliko 
će se zvijezda pojaviti na onoj vedrini, kojom se je tek 
gdje i gdje potezalo još nekoliko snopova od crnih oblaka. 
Ne brinuć se dalje tko bi mogao biti, jer u takovim stvari- 
ma nisam radoznal, a opet donekle zabrinut i radi tetkina 
zdravlja, koje je vrlo rđavo bilo, laganije sam stupio i 
ogledavao po okolici, s koje me je zadahnjivao svjež zadah 
nakon one kiše. Cesta sva saprana a baščama se nabrala 
voda u lokve. Pričinilo mi se kao da se cijela okolica umo- 
rila od onoga pljuska. 

Napokon sustignem onoga čovjeka pred sobom. 

— Šta — ti si to, Muhamede? — pogledam ga sa 
strane i priletim k njemu. 

Muhamed zastade. 

— Evo ja — a šta se čudiš? 

— Šta radiš u ovo doba ovdje? — upitam ponovo, 
razljućen upravo što nije ostao doma. 

On se nasmiješi. 

— Znam ja, znam — bojiš se za moje zdravlje — je li? 
Hvala ti — 

— Al' ne budi takav! 

— E pa onda zašto se ne bih šetao? Vidiš — ovo je 
meni vrlo ugodno, ovo ti volim nego bogzna što drugo. 

— Ništa ja ne velim! — odgovorih smeten kao malo 
dijete. — Svakako je lijepo ovako na osami — pa razZ- 
mišljati. 

— A bi li pogodio o čemu sam mislio? 

Tako me je na neobičan način upitao da sam ga samo 
široko pogledao i — ništa ne odgovorio. 

— O čemu? — upitah sama sebe. Ta o onom na što si 
se dao, o nauci, o ljudima, o svijetu, o... 

— Ne odgovaraš mi? — nasmiješi se on. 

— O čem mislio da mislio — sigurno nisi o sitnari- 
jama, već o čem velikom, uznositom ... 

— Jest i nije — kako se uzme. Vidiš — ja sam se 
bio upravo zanio za jednom, koja je pred koju godinu 
bila djevojkom — — 

— Djevojka — ti? 

— Jest — a sad je žena, udata žena... 

čudom se čuđah. 

— Što se snebivaš tako? Zašto ne bih i ja o tom mi- 
slio? Ljudi smo — pa onom što je ljudsko ne možemo se 
oteti. Dina mi, nije ni u mene srce od kamena, pa gdje 
sam se kao mlađi momak zagledao, onamo mi srce i sada 
naginje. 

To je bila za me novost. Nisam ni slutio da se je Mu- 
hamed gdje prije zagledao, a pogotovo nisam mogao misliti 
da bi se on takovim stvarima išao baviti. Muhamed i — 
ljubav! Velju vam da mi je Muhamed radi toga u onaj 
samo čas pred očima manji postao. 

Bio je on oštra oka, pak je i po mom držanju odmah 
znao zaključiti kako je ta novost na me djelovala. A još 
je bilo dobrahno vidno. 

— Ne čudi se, bolan, i ja sam kao i svaki drugi. Šta 
ćeš — što se u mladim godinama čovjeku zasjekne u 
srce, to mu i nadalje ostane. A vjeruj ti meni — ni to 
nije rđava stvar. Evo kakav sam, kako li mi se žuč prelj- 
jeva gledajući naš svijet, nestalo bi me brzo da nema nešto 
čim se razblažujem... ljubavlju još mlađih dana. 

Tu se je malo okrenuo na stranu, kao da ga je ipak 
bilo stid pogledati u me. 

— Često put mi se smrkne pre očima, i kad mi se 
najgore stisne, zavezem se u misli, prenesem se u one dane 
— i oni su kako da bi sada preda mnom otvoreni... 

— A voli te ona? 

— Voli, govorila je da voli — i ne daj mi Bog da ja 
toga ne bih vjerovao. Lijepa je to naslada, slatki časovi 
— pa čovjek zbilja tada i zavoli svijet. A vidi kako je lijepo 
na svijetu — samo pomisli kad ne bi bilo ovakovih naših 
ljudi! 

On omahnu rukom oko sebe po onom prvom sumraku. 
Nebo gore vedro, a s njega se povukli oni crni oblačići; 
okolna brda i daleke planine sve se više u crninu navlačile; 

lagan se mrak hvatao krošnjama stabala, buseni, a zrak bio 


svjež i ugodan. — Krasno veče. 
— A nuto — ja još do sada ne znadoh za tu tvoju 
djevojku... 


— Ee! — istegnu Muhamed glavom. — Tko ti i veli 
da je djevojka? Nije, ne. Prije nego sam otišao u Carigrad 
mi smo se gledali. Volio sam ju zbilja od srca. Kasnije 
se ona udala. Njezina sreća — i sretno joj bilo! 

Na moju dušu, nisam se znao u tomu snaći. Muhameda 
nisam razumio. 

— Čudiš se kako to može biti? Ama posve jednostav- 
no. Volio sam ju i volim — i sretan sam radi nje što se 
je udala. Tko zna — zar ne bi sa mnom nesretna bila — 
ili ja s njom? Teško je kad se ljubav izrodi u razočaranje. 
A ona ovako sada — otišla je za onoga koji je u svemu 
prema njoj, i sigurno da ljepšega života ne želi. Meni je 
ostavila spominjanje na one dane kad smo se sastajali — 
i meni je dosta, za moj život dosta. Nekad sam se nadao 
da ću tek živjeti — i sada u tomu ja živim, moje su uspo- 
mene ružičasti oblačci, na kojih se zanesem... A zbilja, 
i ti ako hoćeš pravila za život, evo ti ga: Živi posve dru- 
gačije negoli naši ljudi, pak ćeš pravo živjeti kako čovjek 
mora da živi... 

Ne čuh ga prije tako govoriti — i čuđah mu se. 

Za volju Muhamedu morao sam s njim dva-tri puta 
proći ispred vrata, gdje se je njegova djevojka udala. Išao 
je da ga želja mine — a nije se uzrujavao. 

— Neka ju sreća prati! — reče, osvrnuv se na njezina 
vrata i stisnu moju ruku živo, jako. — A zbilja — nastavi 
odmah zatim kad izmaknusmo iz krivudaste uličice — met- 
nimo da me je ona do sada čekala — — tko zna, možda ju 
ja ne bih ni uzeo... Bojao bih se. Ona je kao i svaka 
druga naša žena — pak zar se ne moram bojati da bi mi 
mogla omrznuti, dosaditi sa svoga neznanja? Naša žena 
ne smije ovaka ostati, kakova je. Stupamo u novo doba 
— a ja ti velim da ćemo ovo novo doba najljuće osjetiti 
zapustimo li uzgoj naše ženskadije. Dok naše žene još Os- 
taju u prvotnom stupnju, mi se od njih udaljujemo silno, 
mnogo — i potraje li ovako dalje, jedno ćemo drugomu 
biti posve tuđi, jedno s drugim nećemo se moći zadovoljiti. 

I tu će nastati muke — i tako ćemo ti mi sami početi ru- 
šiti mir i sreću naših obitelji. A kako ja sada vidim — ne 
nadam se ni ovdje dobru, jer poznajem naše ljude, pozna- 
jem naš svijet... U Carigradu — vidiš, tamo su se već 
počeli brinuti za bolji odgoj i naobrazbu muhamedanskoga 
ženskinja, a u nas? 


XVI 


Potom sam s njim otišao u planinu. Pomoglo mu malo 
i odmah zatim opet krenuo u Carigrad. Svi smo ga zausta- 
vljali, nu uzalud. Vukla ga je želja za naukom i društvom, 
u komu se je naobrazivao. 

Ja prekidoh škole. Učini mi se da sam prestar više i 
sjedoh doma, gdje nisam ništa radio, kako je to kod svih 
nas običaj. Gdjekad bih se sjetio Muhameda — a i pisao 
sam mu pokatkad. Kad je saznao da sam se kanio škole, 
vrlo me je prekorio. 


XVII 


Početkom ovoga proljeća vratio se — ni živ ni mrtav. 
Nisam ga mogao prepoznati. 

— Šta veliš o meni — zar nije već vrijeme? 

— Ne luduj! — htjedoh ga hrabriti. 

— Hm — ti ćeš me osoliti! Nisam dijete — i sam 
vidim... 

I zbilja — naoči od njega nije više ništa bilo. 

— Kani se đavola i tih knjiga! — rekoh mu jednoga 


dana. — Znaš šta — hajdemo u Pale! Lijepa omorikova 
šuma. 
Kasno je! — nakašlja se on suho u rubac, pri čem se 


je nekako uzmučio. 

Jedva ga natjerah da odemo na Ivan-planinu. 

Čuvao sam ga i pazio u onoj divnoj božjoj prirodi, 
koja je i meni prijala, svježeć me i krijepeći. 

Muhamed je sve više propadao, naglo. Ne može sam 
o sebi ići — i morao se je na me sveđ oslanjati. Požurih 
se da ga svedem bar u Konjic. 

Žao mi je što moram tako rano! — okrenu se prama 
meni suzna oka kad smo pošli. 

Rekav to, pogleda u me, pak zaokrenu očima po onom 
bujnom, zelenom kraju, koji se je prosto kao komadić 
rajske plahte preko brda i nizina. 

Dovedoh ga u naše tetke — i on leže na dušek, da se 
više ne digne. } 

— Hilno — nemoj me zaboraviti, al! nemoj o meni 
mi krivo misliti. Ja sam gotov — te i u ovom času želim 
svojoj braći svako dobro, koje sam im uvijek želio, a oni 
mi to zamjeriše... 

— I ocu opraštam — samo kad bi Bog dao da nijedan 
od naših ne bi imao oca kao ja... Hilmo, kaži mi, Hilmo 
— stisnu me svojom mršavom rukom za moju — kaži mi, 
hoće li se naši ljudi opametiti? 

— A šta ti je — šta misliš? Dašta već hoće! 

— Bože daj — onda ću lakše pregorjeti smrt. Jer jaoh 
— kad bi svi ostali kao i do sada i umirali kao i ja, ne 
obaviv svoju dužnost — onda propadaše, od njih ništa 
nikada... 

Lako je umro, a pokopasmo ga u groblju s lijeve 
strane Neretve. Nisam ni suze prolio — ali mi se je u 
srcu bilo stisnulo, gotovo da svisnem od žalosti. 

— Ne znam da li tko među nama može onako pleme- 
nito misliti i želiti kako je to Muhamed. Njegovo srce bilo 
je blago, dobro, nije poznavalo mržnje — a oko mu je bilo 


oštro, i vidio je naše mane, i korio nas — korio nas radi 
toga jer nas je ljubio. Mi mu se svi čudimo kako i zašto 
nas on mora ljubiti — jer ne poznajemo ništa što bi bilo 


bez nagrade. Mi se još ne znamo zanijeti za uzvišenim — 
još smo preniski. Muhamed je bio daleko nad nama, u 
svijetu ideala, i što je više za svoju ljubav žeo nerazborne 
mržnje, tim je jače ljubio. On je među nama, u našem 
svijetu, živio svojim posebnim životom, živio je u svomu 
svijetu, kako ga je bio stvorio njegov um i njegovo srce. 
A to ne shvatismo — možda radi toga jer je bio prezelen 
prama sijedim bradama naših poglavica ili... tko zna? 
Moguće da bi se po tomu vidjelo da nemamo smisla za 
shvaćanje života, te da je to znak našeg nagloga propada- 
nja i — propasti. Ne znam! — još malo pak će se 

posvema zaboraviti to plemenito srce i nikomu neće pasti 
na um da je i ona šačica praha u grobu nas korila, jer 
nam je dobro želila, te da smo se na tu šačicu praha ljutili, 
jer smo vikli da nas — hvale zato jer ne radimo! 

Hilmo završi, a mi svi u jedan glas priznadosmo da je 
Muhamed bio plemenit. Požalismo njegovu ranu smrt, te 
uzesmo raspravljati što bi se sve imalo u nas učiniti da 
krenemo u napredak. 

Bijasmo svi obuzeti velikim idejama, odlučiv da ćemo 
raditi... 

A naša je odluka predugo trajala: sve dok ne iziđosmo 
iz kahve. 

Raziđosmo se kao rakova djeca, zaboraviv sve osnove, 
ne brinući se ni čim ćemo ubiti vrijeme. Pravi sinovi na- 
ših otaca... 

S PUTA I TESTE 
(Slike i akvareli) 


DRŽ'TE GA TAMO, NE PUŠĆITE AMO! 


Lako nama 'sada: sjedi pred podne u željeznicu u Mo- 
staru, pa eto te u Sarajevu na večeru! E bogme, ali u sta- 
rom zemanu ne bijaše tako, nego ti trebalo klimati na 
kljusini, da upravo od umora sustaneš, pak prevališ onda 
za cijeli dan što sada za dva sahata. Ali onda je čovjek opet 
bio i rahat: uzjaši kad hoćeš i gdje hoćeš, sjaši i počini 
gdje te volja. Hoćeš kahvu popiti, eto ti hana, handžija 
te jedva čeka da ti ispeče jednu mrkušu. Ali ovi vražiji 
šŠvaba dođe i donese željeznicu i kud se provlači ona crna 
neman, konju ti posla nema, a hanovi putem ostadoše 
pusti, da se u njima jejine legu... 

Koliko ih je takih od Mostara do Konjica i odavde do 
Sarajeva! Pusti su, sami su, porušeni... Eno tamo među 
Tarčinom i Pazarićem s desne strane današnje željezničke 
pruge vidjeva se ogromna, napola porušena hanina. Rek bi 
da je pusta na dva boja građena; prizemlje se dijeli u 
troje: jedno gdje handžija kahvu peče, drugo gdje se konji 
vežu, a treće je široka izbetina, gdje seljaci spavaju. Ali 
gornji boj! To vam je velika, velika odajetina, postavljena 
bukovom daskom sa dvije sećije unaokolo. Tri su prozora 
a stakla im tako zadimljena da i sunce slabo kroza nje 
prodire. A drugi boj! To je ko u neku nekakva kućerica 
koja se skutrila i pod nebo izvila upravo na sredini pokro- 
va, ali nada pokrovom visoko do tri aršina i pć. U njoj se 
stanovati ne može, jer je malena, nije potavanjena, a u nju 
se penje uz merdevine, i to kad ih prisloniš, a ipak ima dva 
prozora, dolje i gore uz testu, prama Sarajevu i putem 
prama Konjicu. Čemu to, Bog sami znade, već ako nije da 

handžija, kad nema musafira, u dosadi gleda ide li koji 
putnik. 

Ali da ta vam je han bio taki pred jedno petnaest go- 
dina, kad nije bilo one crne vlačuge. A još da je bilo vidjeti 
handžiju toga hana! Bijaše ljudeskara da te Bog sačuva! 
Visoka stasa, debelih mišica, mrka, opaljena lica, krupnih, 
krvavim crtama isprešaranih očiju, nad kojima su se svile 
prosijede obrve, brka duga i debela. U ljetu bi zabacio uz 
mišice rukave, uzvratio do pola glave svoj ćulah, sio pred 
han na kamen i zapalio na kratki hudikovac. Guste bi di- 
move odbijao i uvijek nekako zamišljeno, te bi često puta 
otpuhnuo preda se, da bi duman od čibuka, što ga je na 
usta i nos potezao, zašao u gusto poraslu dlaku na razgalje- 
nim prsima, te se miješao kao tanka magla kroz grmlje i 
šumu. 


Ali pored svega toga to lice odavaše ti da to nije prosti 
handžija, koji je odrastao na selu ili pokraj puta. Vidilo se 
je na njemu da je od boljeg soja, te su ga bure i nezgode u 
životu salomile, te su ga silne oluje, što progone ljude u 
životu, stjerale tu i dosudile mu da tu kosti ostavi. 

I nije to baš bio prosti handžija, nego plemić, ple- 
mićke krvi, sojević i koljenović — Zajim-beg Sultanović. 

Rodio se u Livnu, a otac mu bio bogati i ugledan beg. 

živio kao beg i odrastao tako. Kad se opaso snagom, 
stao na svoje noge i postao kućni domaćina, morao je stu- 
piti i u javni život. Bio je ugledan, bogat beg, a uz to pame- 
tan, pa ga njegove hemšerije za 'sve pitale i dobro slušale 
šta će im reći. Za sve im je valjao njegov savjet i riječ. 
Tako je Zajim-beg dolazio u dodir i sa upravom; a nikome 
nije zavijao u kučine. Ako bi koji mudir ili koji drugi 
činovnik bio nasilan i nepravedan, odmah bi Zajim-beg 
skočio na nj; ne da on da tko od naroda trpi. On se tužio 
na činovnike i pred višim oblastima, a činovnici opet nje- 
ga uvijek panjkali. Dosta ih je on azul' učinio. 

Nu našao se kopež, koji će i njemu da smahne vratom. 

Bio tada u Livnu kajmekam Grk pa vidio da ne- 
more baratati kako hoće dok je tu Zajim-beg. Zato je 
snovao kako da ga se riješi. I dobro je smislio. Iznajprije 
se sprijatelji sa Zajim-begom. Činio mu je što god hoće. 

Napokon ga obrlati da bi mogao on postati kajmekam u 
Livnu pa pravedno upravljati. 

— Ta ti si beg, bogat i pametan čovjek! — govorio je 
Zajim-begu kajmekam. Meni je ovoga dosta, a ja ću te 
preporučiti i pisati na vilajet i 'stvar je gotova. Meni je 
dobar ahbub valija! — lisičio se lukavi Osmanlija. 

— Aa, neću ja te posle... 

— Nije za te, već to moraš radi naroda. Zašto da mu 
drugi krivo čini kad moreš ti po pravici? 

I Zajim-beg se sklonu u nadi da će tako svojoj braći 
pomoći. 

Kajmekam mu napiše preporuku na 'sarajevskoga va- 
liju. 

— Evo, hajde sam i iziđi pred valiju! Kajmekam mu 
da knjigu. 

Zajim-beg siguraj ata, knjigu u džep i haj na put. 

Kud išao i konake činio, prispio na Ilidžu blizu Sa- 
rajeva. Sjedeći u hanu, nešto mu sune u glavu, na što 
dotle nije bio ni pomislio. Kakvo je to prijateljstvo toga 
Osmanlije pa da ga on preporuča da dođe na njegovo 
mjesto? A znao je, da je kajmekam Grk. Ta ga pomisao 
zaustavi i poče zapečaćeno pismo prevrćati s ruke na ruku. 
Da ga otvori, da vidi, što je u njemu? saletilo ga. I de 
deseti je put počeo da ga otpečati, ali 'se opet susteže. Ta 
i tko bi se nadO da će biti što drugo: ni komu kriv ni du- 
žan, pa šta mu tko može? 

Al' badava, misao ga ne ostavlja i on — prelomi pečat. 
Znao je čitati, a imao je šta vidjeti! U knjizi piše umalo i 
ukratko: ,Držte ga tamo, ne pušćite amo!" 

U prvi mah osta iznenađen ko izvan sebe. Zatim mu se 
čelo namršti a ruka i dva i tri puta poleti na nož. Da je 
kajmekam u taj mah bio tu, on bi mu sudio... 

Podere pismo i tu se zakonači. Sve je premišljavao 
šta da radi. Dolazilo mu da ravno idje u Livno i da sam 
sudi kajmekamu. Išao bi i u Sarajevo da ga tuži valiji 
— i on ima svojih prijatelja, pa bi ga mogao azul učiniti. 

— Vrana vrani očiju ne kopa! — pomisli Zajim-beg, i 
sve misli u jedno smislio da će se odmetnuti u hajduke. 

Iza toga do desetak dana pročulo se da Zajim-beg 
hoda po Ozren-planini više Livna. 

Ali od njega nije strepio putnik ni kmet, jer nije 
pošao u hajduke da plijeni i otimlje, nego za veliku muku, 
da spasi život, jer je vidio gdje mu se radi o glavi. Nije 
on oko sebe sakupio četu beskućnika, koji će otimati, oti- 
majući ubijati, nego je hajdukovao sa svojim kmetom Lu- 
kom, koji mu je dnevice išao u selo i kupovao hranu. 

I prošla su četiri mjeseca što Zajim-beg hoda po Ozren- 
planini, na 'strah livanjskomu kajmekamu, koji je od sada 
postao pravedniji i blaži, jer se je bojao Zajim-bega. A 
svijet je blagosivao bega hajduka. 

Jedne predvečeri skoro u kasnu jesen sjedio je Zajim- 
-beg na jednom dočiću u Ozren-planini. U prikrajku vatru 
naložio i uz vatru kahvu pripurio, a malo podalje od sebe 
na travi pripeo vilena đogata. Luka bio otišao u selo po 
večeru. Sunce je zalazilo za goru i tek zadnje trake ba- 
calo po visokim i sniježnim vrhovima planine Ozrena, dok 
se očuje konjski kres i glas nekakve pjesme čudnovatoga 
napjeva. 

I đogat se malko plahnu, prestade travu pasti i vihriti 
glavom na sve strane. 

Zajim-beg se nakašlja i pogleda prama onoj strani, 
otkud se čuo konjski kres i pjesma. Pjesma sve jasnije 
dolazila, i Zajim-beg je već razumio da to mora biti ne- 
kakav turkuša, jer je naglas teglio ilahije. 

Napokon se pojavi čovjek na bijeloj bedeviji, odjeven 
u šehovsko odijelo. Zasukan i tanak, a u licu crn kao 
glavnja; brade prorijetke i ošiljate. Lijevom rukom držao 
dizgine, a u desnoj mizrak premeća i njime se u zraku 
igrao. 

Zajim-beg opet poče raditi oko kahve, a šeh sjaše s 
bedevije, raspremi je i pripe na travu. Sa sobom ponese 
bisage i dođe do Zajim-bega i pozdravi ga na tursku. 

Zajim-beg ga lijepo primi i kako je kahva bila gotova, 
ponudi mu findžan kahve. Nu šeh mahnu rukom, hoteć 
mu reći da neće, pa sam izvadi kahvene sude iz svojih bi- 
saga i pristavi uz vatru. To nekako upade u oči Zajim- 
-begu. 

Luka se međutim pozabavio. Zajim-beg kad popi kahvu, 
otklanja ahšam i izvadi da večera ono što je još od jutros 
ostalo. 

— Bujrum! — ponudi šeha. 

šeh mu opet mahnu rukom i ne rekav ništa, izvadi iz 
svojih bisaga nešto jela i otpoče sam večerati. 

— Aja, to nije čist posao! Neće kahve, neće večere, 
a nije ni ahšama klanjao. Valja ga držati na oku! — pomisli 
Zajim-beg. 

Nije dugo prošlo i šeh leže, rekav Zajim-begu znakovi- 
ma da je umoran od puta. Od neko doba noći da će se i 
vatra utrnuti, pa se i Zajim-beg izvali. Šeh je hrkao. 

Nu Zajim-beg 'se nešto predomisli. Ustade ispod ka- 
banice podvali polako jednu panjinu, pokrije ju kabani- 
com, a on pograbi šešanu i polako se odvuče za jedan 
grm. 

Sio za grm i razmišljao o noćašnjem šehu, a u jednu 
se i sam sebi čudio od šta se boji, te je za grm pobjegao. 
A sve je gledao šeha. Ni sahat nije prošlo, dok se šeh 
protegnu kao iza sna, a zatim podiže glavu ispod svoje 
mantije, kojom se je bio pokrio. Vatra se utrnula, samo 
još ispod luga žarilo. Šeh se podigne na ruku a zatim na 
koljena i pozorno pogleda gdjeno se bio Zajim-beg izvalio 
pa onda podvalio panj. 

— JA hu! — viknu šeh polako, gdje je mislio da Zajim- 
-beg spava. Beg se ne javlja. 

— JA hu! — i opet će malo jače. 

Opet ništa. 

Sad se diže više na koljena i ispod glave izvuče mizrak- 

Zajim-beg navi pušku i primače očima. 

— JA hu! — i diže mizrak u zrak. 

U isti čas kad je mizrak probušio kabanicu i duboko 
se zabo u kladu, iza grma planu begova šešana. Po lugu 
se prosu mozak šehove glave i on se sruši mrtav. 

Zajim-beg se diže iza panja te istom miran poljeze 
da spava. 

Već u ranu zoru ustao, naložio vatru te se uz kahvu 
i čibuk sabirao. I rasvanulo se, Zajim-beg klanjao sabah, 
a istom Luka dođe. Zajim-beg mu sve ispripovjedi; zatim 
odvuku šehovo tijelo u grm i na nj nabacaju granja. Be- 
deviji snime ular s glave i zaprate ju u goru. 

Zima došla i prošla, te i proljeće nastalo. Gora se Za- 
odjela listom, zemlja djetelinom travom, a Zajim-beg još 
uvijek u Ozren-planini. 

U Livnu mu sve propalo, sve prodato, i kad bi se 
vratiti htio, ne bi imao kuda. Bogat i ugledan sad je pu- 
stinjak u planini. 

I sad je opet odsio na istom dočiću, gdje je pred 
jedno pet-šest mjeseci mogao izgubiti glavu. Pa se sjeti 
šeha 

— Gdje li je ono on pust, a Luka? — upita on svoga 
druga kmeta. 

— Bit će tamo! — odmahnu mu Luka rukom. Hajde 
da ga vidimo! 

Zađu obojica u grm da vide je li mu se truplo 
ucrvalo. 

Granje pognjilo i osušilo se čim su ga pokrili, a tako 
i haljine na šehu. Samo se goli kostur oprućio u prašini 
i opalom, napola sagnjilom lišću. 

— Evo zlotvora što te htjede na pravdi i iz potaje 
ubiti!... — reče Luka i kljunom od opanka poturi rasuti 
kostur. 

Ispod noge zazveketaše novci. Oba u isti čas stadoše 
ko ukopani. Pred njima se prosu hrpa žutijeh dukata iz 
izgnjiloga šehovog ćemera. Luka se prigne i iskupi do sto- 
tinu žutih medžedija. 

Beg dade Luki dvadeset komada, a ostalo sasu sebi u 
bisage. 

I opet prošla tri mjeseca, a Zajim-begu se dosadilo 
smucati po planinama. Naumi otići u Sinj i tamo bar koji 
dan proživjeti. 

On na đogata, a Luka pred njim pa na put. Bili u 
Prologu, a nabasaju na nekoliko hajduka, koji su čas prije 
razbili poštu, oteli novac i sad ga dijele. Luka zapane za 
stijenu, a Zajim-beg podvrisne i naćera na đogatu. Dvojicu 
sastave sa zemljom a trojica pobjegoše u šumu. Zajim-beg 
i Luka pokupe sve što su hajduci oteli pošti i ponesu sobom 
u Sinj i predadu tu austrijskim oblastima. 

To je bila orobljena austrijska pošta, pa iz Sinja otpi- 
šu za to u Beč, a bečka vlada isposluje kod Porte Zajim- 
-begu slobodu. 


— Eto, slobodan si! — rekoše mu u Sinju. 
Zajim-begu se još više smrče pred očima. Nigdje više 
ništa, sve mu prodano, gotov je siromah. Kud će, šta će 

sa životom svojim... A opet mu se dozlogrdilo hajdu- 
kovati. 

Odluči ne ići u Livno, pa kako bilo. Vrati se u Bosnu. 
Dosta je vakta po Bosni bivao, a na konac se priđe i uze 
han na putu od Tarčina u Pazarić. Nješto ga popravi i 
ponamjesti, i postade — handžija. Svijeta bivalo dosta; 
tko se mislio svratiti i tko nije svraćao se kad je čuo 
da je tu Zajim-beg. 

S počekta mu bilo teško da puknme od stida kad bi 
mu koji seljak zavikao: 

— Beg, daj-der mi jedan ugljen na lulu! 

Ali čovjek napokon sve ogugnja, pa i njemu, štono 
se veli, puko prišt međ očima, te mu bilo svejedno po 
deseti put ustati samo za jednu stvar i poslužiti koga ti 
drago. 

Ljudi koji su ga poznavali još otprije, njegovi ahbabi, 
kad bi došli, ustavili bi se i na konak da se s njime malo 
hasbihališu. Zajim-beg je pripovijedao o svemu što je 
doživio u svomu životu, a najviše se čudio onomu šehu. 

Petnaest je godina što je zamukao, te nikom ništa više 
ne pripovijeda niti će pripovijedati. 

Godine su na desetke prošle — kad uzmeš pravo, nije 
davno ni bilo kad je iz Stoca ,kule svoje", kao vezir drmao 
čitavom Hercegovinom Ali-paša Rizvanbegović. Još su živi 
ljudi, živa knjiga nedavnih vremena, koji su pod njim bili, 
vidjevali ga i s njime govorili. 

Nu on nije stalno stanovao samo u Stocu, bivovao je 
i u Mostaru, a i u svojim dvorovima, danas skoro ruševini 
na Buni. Bijepa ravnica, zelena, okićena jablanima, vrba- 
ma i svakom drugom Božijom milosti, a sred te kite cvijeća 
dižu se ponosni bijeli zidovi paše i vezira hercegovačkog 
Stočevića. Tu on nastava u tople, najljepše dane godine, dok 
u trganje, odmah iza trganja ne prijeđe u Mostar. O 
njemu kazuju da je bio dobar a i nasilan čovjek, al' barem 
za vrijeme stanovanja na Buni bio je, kao i drugi ljudi, od 
kosti i mesa, pa je po tom moralo u njemu da bude i srca 
i duše. Najmilije mu je bilo na Buni sud suditi pod vedrim 
nebom na zelenju a u hladu vitogranih i krošnjatih vrba. 

Upravo u vrijeme kad je Ali-paša Stočević bio na Buni, 
nekako u kolovozu ili rujnu, jaši čovjek, seljak je, iz 
Mostara prama Blatu. Goloruk i uljećen, uz to i raspas, 
zadio kamiš za vrat, a šipkom omahuje oko sebe i katkad 
ošine konja. 

Dan vruć, Božiji zvjezdan peče ko hoćeš, a konj i ko- 
njanik u znoju. 

Natežući se po vrućini prispije k Lištici. Voda malo 
doduše, opala, al' opet je ima te se cakli prema suncu ko 
čitav red zlatne trave. Čovjek skrenu s puta, natjera konja 
u vodu da ga napoji. Al' konj neće s kraja, već zađe u 

sredinu, na podublje mjesto. Polovica mu 'se duga repa 
zanijela niz vodu, te se treperi i vijuga kao kita zmijina. 
Nekoliko puta prikloni glavu vodom koljenima, te poče da 
pije, cijedi, cijedi, nikada stati. 

Oni još u vodi kad putem natjera konja krupan čovjek, 
pod pazuhu zagrnutih rukava od košulje pod pusatom. 
Čim vidje onoga, poteže pušku pa će reći: 

— Sjaši, vlaše, s konja! 

— Prođi se, aga, vraga! Kud ću u vodu, a uz to 
šantav? 

— A jok! Vidiš li pušku? Sjaši! 

— E, bome, nije druge. — Puška vjerna, a puška je đavo 
lajavica. U tren oka skoči vlah s konja u vodu, nakrivio 
se na konja, a voda mu do iznad koljena. 

— UZzjaši! 

Vlah uzjaha. 

— Opet sjaši! — a puška sve jednako zijeva. 

Seljak maše glavom prema puščanoj cijevi, al' opet 
sjaha. 


— Opet uzjaši! 
On opet uzjaha, a konj se vrti po vodi. 
— I opet sjaši! — grmi oružani čovjek. 


Sve je to bilo do tri puta. Kad bi šala svršena, kavaz 
krenu dalje svojim putem, a za njim se ogleda seljak: 

— Znam te, turčine i upamtit ću te! 

To je bio Ibrahim-aga Kavazbaša, vođa tjelesne straže 
paše Stočevića, čovjek vrlo odurne naravi i žestoke krvi, 
koji je svojim nepravednim djelima i postupanjem — da- 
kako bez dozvole Ali;spašine — dosta i skoro najviše do- 
prinio te se o Ali-paši svojevremeno vrlo rđavo sudilo, 
a uistinu Ali-paša je bio i otac i majka svakome svome 
bez razlike vjere, dok su njegovi kavazi bili siledžije. — 
O Ibrahim-agi Kavazbaši govori kršten i nekršten, što se 
veli, turčin i dđavurin, jer je Ibrahim-aga bio svakomu 
zločest i opak. 

— Vidi đavola! — ronđa seljak, dok mu se iz šalvara 
cijedila voda niz konja. Ama lahko mu je bilo dok sam 
ja raspas, bez ičega. Već ga ja poznam, kazat ću ga mome 
agi, aga će sve za me učiniti. Agi će biti teško kao da je 
sa njime ovo poradio. 

I potjera konja. 


149 


Kroz nekoliko dana naljeze opet tuda s poslom u Mo- 
star. Dok tu obavio što je imao, odmah došanta svome agi. 
Aga bio mlad čovjek, stasit, crna brka, crna oka, a u široka 
mu se pleća svio perčin od crne kose. 

— E, Cvitane! Koja sreća? 

— Ama, aga, nije baš sreća, već ću ti nešto da ti se 
potužim! pa ni pet, ni šest, već otrže odmah da mu pripo- 
vijeda što je s njime Kavazbaša poradio na Lištici. — Pa 
eto, aga, upravo sam došao da ti kažem šta se radi s rajom 
bez izuna Ala-pašina. Nego mi reci što da uradim? 

— A, moj Cvitane, međer si baš lud, što to "pitaš? Jer 
ne nosiš sobom što oružja? Ako nemaš, ja ću ti dati onu 
moju kremenjaču, uvijek je sa sobom nosaj, pa se, vallah, 
ne boj dok sam ti ja živ i dok je vezir Ali-paša Rizvanbe- 
gović. Šta ti je Kavazbaša učinio, da ga tužimo paši, paša 
bi te ispsovao što si bio bez oružja i što se branio nijesi 
od zuluma, nego bit će najbolje da i ti vrebaš na Kavaz- 
bašu, pa da mu učiniš isto i on tebi. 

I zbilja, Cvitan ponese sobom pušku. Digao glavu — 
šta? — čitav je svijet njegov. Od sada gdje on, tu i puška. 

Jedva dvadeset-trideset dana od te zgode prošlo kad se 
Cvitan nađe na Blatu. Brat mu tamo bio bolestan, pa valj- 
da pošao da ga malo obiđe. 

Al' vidi čudnovat slučaj! Cvitan uz Lišticu jaši, a vidi 
Kavazbašu gdje je zagazio, te napaja konja. Ovaj put na 
Kavazbaši ni džeferdara, ni male puške samo handžar za 
pasom, a u Cvitana nabita kremenjača. Cvitan ustavi konja, 
namjesti pušku pa reče Kavazbaši: 

— Sjaši, turčine! 

— Šta, vlaše, kome ti to veliš? 

— Sjaši i šuti, u mene je puška, vidiš li je? 

— Ama jesi li ti... 


— Ama ni riječi više — sjaši! 
I zaista sjaha. 
— Uzjaši! — te s njime učini i on tri puta dolje i 


gore, pa se razmitiše. 

Kavazbaša ode ljut kao grom, a još ga gore i više ljutilo 
što je vlah otišao uz polje ni ne okrenuv se nijednom da 
li ga on goni. Ne htjede na svoju dalje voziti, već će uput 

Ali-paši, da mu se potuži kako mu je taj i taj vlah to i to 
učinio. 

— E, neka vjera i Bog! Andan sani — to je Ali-pašina 
poštapica — ne bio ti njega rezil činiti prije! ali ću beli 
dozvati i njega u ponedeljak, pa ćete ovdje preda mnom 
biti murafa. 

Cvitan je od drugih naćukao kao da ga Kavaz-baša tužio 
Ali-paši: kuku i pomagaj, sada iz zla u gore! Nu riječ je 
da više glava više znade, pa on smjesta agi u Mostar da mu 
kaže hal i ahval. Agu nađe u kahvi, gdje sjedi i razgovara 
se s Ali-pašinim terzibašom Nikom. 


— Aga, ako Boga znadeš, čuj što se dogodi! — pa mu 
kaza sve i — što je najgore, da ga je Kavazbaša tužio 
Ali-paši. 

— Ti se neboj sinak ništa! — reče mu terzibaša Niko. 


— Kad bude dan da idješ pred pašu, dođi s puškom i 
upravo vas onaki kakav si bio kad si Kavazbašu natjero u 
vodu. Ja dobro poznam pašu, njemu su dragi ljudi od srca! 

— E tako uradi — nadometnu aga — a i ja ću gledati 
da siđem na Bunu da vidim što će biti. 

Svanuo ponedjeljak lijep, sjajan. Nebo vedro ko ho- 
ćeš, sunce odskočilo i ispreplelo svoje zrake po sivu stije- 
nju i zelenilu. Na Buni se pred pašinim dvorom skupilo 
svijeta, dok eto ti u neke izađe i Ali-paša sa svojom tjeles- 
nom stražom i pade u gustinu vrba i maslina. Po travi pro- 
strta serdžada, na njoj prikriven stolac i na njemu sjedi Ali- 
-paša, gospodar Hercegovine. 

Njemu sa strane oružani ljudi, a ostali se poredali 
slijeva i desna, pa se to oteglo nadaleko. 

Ljudi prilaze sredinom jedan po jedan, paša ih pita 
što je kome krivo, oni kažu, te im se onda otkroji sud. 

Priđe i Kavazbaša i s njime Cvitan, šantav, a pušku 
preko ramena: na Kavazbaši nema ništa. Paša ih upita što 
imadu oni. 

Kavazbaša otrze kazivati kako ga je onaj vlah natjerao 
da s konja skače u vodu. 

— Je li tako, rajo? 

— Jest, pašo! — odvrati Cvitan paši; ama nije sve ka- 
zao, pa uze Cvitan od početka da kazuje sve po redu. 

— Dobro si učinio, andan sani! — pohvali vezir Cvita- 
na. I drugi put tako učini, take ja trebam raje; a ne dam 
da i ko bigajri-hak napada moju raju. — Hajde, Hafize! 
okrene se sinu, podaj Cvitanu bakšiš! 

Hafiz turi Cvitanu u ruku žutu medžidiju. 

Svakog je Hercegovca zvao i smatrao svojim čovjekom 
pa je htio da svima dobro čini. Zasadio Bunu i okolicu 
Stoca; — unio maslinu, podigao mlinice i pilane, a u bubi 
i svili uviđao najbolju zaradu i prihod svojim ljudima; pa 
se time počeo najviše da brine. 

Nu Omer-paša učini svemu kraj. 

Sunce se gubilo na zapad u zamamno, čarobno crve- 
nilo neba, bacajući zadnje trake po vrhovima podveleških 
brda, kada se očula mukla tutnjavina sarajevskoga vlaka, 
čak iz Vojna. Tutnjavina bivala sve jača i bliža, a množi- 
na se svijeta nakrcavala na peronu i okolo mostarskoga 
kolodvora. Bilo ih je tu 'svake ruke: ženska i muška, stara 
i mlada. Neko izišao s dosade, jer ne zna što će drugo; 
drugi opet da malko — štono se veli — noge protegne, 
jer im se gotovo krv usirila od pusta sjedjenja po cijeli 
dan u zagušljivom uzdahu Paline kahve. Svijet je odijeljeno 
u hrpama stajao: ovaj je nehajno zurio u široko cerničko 
polje, koje 'se daleko stere ispred kolodvora, onaj opet uz 
suzdržavano ali ipak dosta jako zijevanje, pripovijedao 
družini nekakvu vrlo zanimljivu stvar. Mnogi se opet od 
platana u kolodvoru natiskivali bliže k tračnicama. 

— Ehe! — kucnu jedan iz množine pred tračnicama 
preko tričetiri ramena sivim suncobranom čovjeka pred 
sobom. — Otkuda ti, Ahmed-aga? Zar koga čekaš? 


— Sina. 
— Zar Hilmo? Vidi, vidi? — sa velikim zanimanjem 
primi onaj prvi, te kano da htjede nastaviti — ali se obr- 


nu i izmače na drugu stranu dalje, gdje ga je neko zovnuo 
po imenu. 

Zvonce zazveketa, vlak pisnu i ustoboči se kao kakva 
umorna kljusina. Ahmed-aga je u jedan mah preletio oči- 
ma sva kola, iz kojih su putnici kao na jagmu nahrupili. A 
onda prileti onijem kolima što su bila privezana gotovo 
odmah iza stroja. 

Iz kola je izišao mladić visoka rasta, lijepo i fino odje- 
ven u tijesno, francusko odijelo, rumena i blaga, al' pone- 
što od duga puta umorna, upaljena lica. 

Mladić opaziv oca, brzim koracima radostan poleti 
njemu u susret i poljubi ga u ruku. 

A Ahmed-aga ogrli Hilmu, utisnu mu cjelov na čelo 
i reče: 

— Kako si, sine? 

Ahmed-agi je malko drhtao glas: bio je razdragan, 
raznježen, on, muška srca — — — ta evo tek se sada vidje 
sa sinom nakon pune tri godine. Bio je Hilmo daleko, na 
visokim školama. 

Pred kolodvorom su ih čekale spremne kočije, na koje 
je momak već bio odnio Hilminu prtljagu. 

Sjednuše na kola, konji poletiše — i za časak iščeznu- 
še prama novom mostu. 

Na čistom, kaldrmisanom, naokolo po obijeljenim sofa- 
ma cvijećem zasađenom dvorištu, čekale su ih hanuma, 
mati Hilmina, i kći joj Selma. Mali Osmo, najmlađe dijete 
u kući, koji je upravo svršio prvi razred gimnazije, donio 
je materi i sestri Selmi glas da se kola približuju. 

Svi su bili nestrpljivi, uzrujani — ta tri su pune 
godine prošle što se nijesu s Hilmom vidjele. Mati se 
primakla bliže zidu i uhvatila se za jasemin, a Selma na 
vratima, dršćući od radosti, držala pritvorena krila i savi- 
jala glavom da viri i što prvo očima uhvati. Lijepe duge 
pletenice pale preko ramena i njihale se između krila od 
vrata, i vitka, ubava struka. 


... Čas — i krik radosti, smiješak sreće kroz suze, 
dršćuće ruke savijaju se u zagrljaje. 
— Sine moj! 


— Brate slatki! 

A Hilmo ih obje uzeo za ruke i stoji među njima. 
One ga povedoše preko dvorišta, koje mu živo dozivlje u 
pamet mnogu sitnicu iz djetinjstva. Zapaja ga milina očine 
kuće, koja se od ono doba ni u čem nije promijenila: isti 
oni bijeli, bjelcasti zidovi, trijem se lašti od čistoće, vrata, 
stepenice i tavan žuti se kao žuti vosak — dapače, na 
tavanu pod krovom još ono isto staro lastavičje gnijezdo, 
koje se pažljivo čuva, jer kazuje sreću. 

— Vidi Selme, — čitava djevojka! — pogleda brat 
lijepu sestru, koja je pred njim stala u odaji, vitka i visoka 
rasta, slatka, umiljata lica, pravilno izdjelana, s koga su 
sijevala dva žarka oka, dok je ipak cijela pojava mlada, 
izrasla djevojčeta odavala posve neiskusno, djetinje doba, 
čistu i nevinu dušu. 

— E, sakrila se je ona, već su i dvije godine prošle! 
— nadometnu hanuma preradosna. 

Ahmed-aga sio podaviv noge na serdžadu i zapušio na 
fini ćehrubarli cigaraluk, a pogledajuć u svoga sina, oko 
koga su se blizu okupile mati i sestra, a usko uza nj mali 
Osmo. 

Materi i svima na ustima sto pitanja cijelo srce prodi- 
re na oči 

— Kako si mi bio, sine, živ majci svojoj! 

I propitivala ga je kako mu je bilo; je li bio sve vrije- 
me zdrav, je li mu kuća bila daleko od škole; — nije pro- 
pustila ništa a da ga ne bi upitala što je našla za potreb- 
no da ga upita. Hilmo joj je odgovarao — al' su mu se 
takova, neočekivana pitanja činila suvišna, dosta pripro- 
sta, naivna; — — nu da li se to može dobroj i plemenitoj 
majci zamjeriti, koja u ljubavi prama svom porodu stre- 
pi za svaku i najmanju stvarcu? Ta brižljivost uljevala je 
u nj svete osjećaje poštovanja, te se je trsio da odgovori 
na svako pitanje, a mnogi bi odgovor i opetovao, jer bi mu 
materi bilo premalo što bi prvi put rekao. 

Hilmo se ubrzo iscrpao pripovijedajući. Nije imao, od- 
nosno nije ni znao šta bi više da rekne o sebi; kazao im je 
ono što mogu znati — a moguće da se potajice ni to ne 
slaže s njihovim zavučenim nazorima. Mati mu je uzgred 
pripovijedala sve što se je u kući dogodilo otkako je on 
bio otišao. Veći dio toga bio mu je poznat iz pisama 
što su mu ih pisali — ali je on ipak rado slušao te sve 
sitnice. 

— A eto, i otac ti je preklani bio bolestan već mi ti 
ne pisasmo, bojeć se da se ne prepaneš. 

Kroz cijelo vrijeme Selma nije ni riječi izustila, već 
tek što bi katkad kaonoti ispod glasa pomogla materi da 
joj tečajem pripovijedanja dozove u pamet ovu riječ ili 
oni slučaj. 

Hilmo je očekivao i od nje da će ga što upitati, da će 
mu što pripovijedati — nu Selma je samo šutila, oborenih 
očiju, kano stideći se pred starijim bratom. On je je gle. 
dao onako lijepu i dražesnu, kao sjajnu kaplju rose o 
ishodu sunca — i srce mu je bilo ponosno što je to upravo 
njegova sestra. Nu gledajuć je onako gotovo nijemu, nešto 
ga se kosnu, zaboli, i da prekrije izrazitu, neugodnu prom- 
jenu na licu, okrenu se malomu Osmi, koga je obuhvatio 
svega rukama pred sobom. Započe s njime razgovor — i 
nuto, ubrzo se razvi čitava rasprava, koju su oni ostali 
samo gledali. Hilmo je pitao brata, koji su mu učitelji i 
šerići, kakvi su, kako i šta uči — i sve, sve ga je pri- 
pitkivao. Mali je odgovarao otvoreno, bistro da je to 
za Hilmu bilo pravo uživanje. Hilmo bi se u raZzgo- 
voru zaletio malo dalje negoli je to bilo prama djetinj- 
skim sposobnostima Osme — nu iznenađivalo ga jje, 
uvjeravajuć se, kako je u maloga bistra glava, otkrivajući 
u njemu da mu se prirođena darovitost počela školom raz- 
vijati. Pri tomu je gotovo bio na druge i zaboravio, da ga 
stari otac ne podsjeti da je i on tu. 


— Nu, nu — vidim ja da sam među vama suvišan, i 
ja 3 :SVI (TUS. 

— Ali, babo!... 

I Hilmo ih pogleda sve — i zaboli ga u dnu srca. O, 


što bi on bio dao da se barem i tako, kao s malim Osmom, 
može razgovarati s ostalim svojima, sa milom sestricom 
Selmom. 

— A gle — ona pred njim šuti kao lijepi ali nijemi 
mramorni kip! 

Ni dva, ni tri dana nijesu prošla, a on je već sve 
saznao što je mogao i trebao saznati. Ta još prvi dan, kad 
su se ono sastali prvi put nakon tri godine sve su mu 
iskazali što je god bilo — i više nije bilo ništa među nji- 
ma skrovito. Nu — je li to dosta? On je u sebi osjećao 
neku neugodnost, nemilo osjećanje, koje ga je bolilo i 
ubijalo i dosađivalo. 

— Je li moguće da se tako naglo iscrpu među nama 
svi izrazi naših svih misli? 

I zamislio se o tomu — kako se je bio zamislio već 
prve noći, konačeći u očinoj kući nakon tri godine. Na 

svakom koraku, u svakom kretu i izrazu on je osjećao, 
viđao, opipavao njihovu ljubav — — nu to im je sve još 
malo bilo. Razgovori su im bivali sve kraći, i kad su se 
već napokon počeli jednostavno opetovati — jasno mu je 
bilo otkuda to, otkuda da mu već prvi dani željenoga bo- 
ravka u miloj očinoj kući postaju odulji... dosadniji. Ve- 
lika se razlika, jaz stvorio među njim i ostalim njegovima 
— i kad mu to bi jasno, zazebe ga oko srca. 

— Ali ne — ne! Neće tako biti! — odlučno reče sam 
sebi mladić, koji je cijelo svoje mladenaštvo proveo u uče- 
nju, a u tuđini upotrebljavao svaku zgodu da raširi i utvr- 
di svoje znanje, da razbistri svoje misli, uoštri svoj sud. 

I on — koji je inače izbjegavao svaki razgovor besmi- 
slen, nekoristan, tražeći da svaki čas upotrebi na dobro i 
pouku — prisili se da se sam spusti do one površine, iznad 
koje je mislio da se je nuždom i prilikama i znanjem digao. 
Tu je on ujedno uračunavao i prirođenu mu zdušnu ozbilj- 
nost i ljubav svoju za ozbiljan, misaon rad. Sio do sestre 
na tavanu i propitivao je za svaku stvarcu, o kojoj je mi- 
slio da nju najviše zanima. Selma mu je odgovarala — 
i u odgovorima se odavalo kako je u nje stegnuto shvaća- 
nje, zapriječeno duševno razvijanje. A gle — on bi bio dao 
svoju glavu za to, da ju je narav od poroda nadarila priro- 
đenim, bistrim umom. Da na lijepi način ispravi gdjekoju 
njezinu neispravnu, netočnu izreku, on bi na najjednostav- 
niji način, što je priprostije mogao, počeo izražavati svoj 
sud i izricati svoje misli — onako jednostavno kako se 
to djeci kazuju mile pričice. Selma ga je nepomično gleda- 
la velikim, crnim očima, i kano da se je napinjala da joj 
nijedna bratova riječ ne izbjegne. Hilmo je to opazio — i 
veselilo ga neizrecivo videći da ga ona ipak shvaća. Zadovo- 
ljan tim svojim pokusom nakanio je da još nastavi i da 
ju vježba. I odahnu da malo otpočine. 

— Dragi brate, je li ti bilo neobično bez nas? — uhvati 
Selma tu zgodu da ga upita. 

Kao da ga je tko vodom polio. Ama ni riječi — ni jed- 
ne jedincate riječi nije ga sestra razumila. Zaboli ga, ljuto 
zaboli... 

... Jasan mu je bio grijeh pred očima da u očinskoj, 
roditeljskoj kući osjeća tešku dosadu. 

— I već tako brzo? A kad je ovdje tako, kako će mi 
biti s ostalima, koji mi nijesu ni otac ni mati? Istina je, 
istina: mi smo na raspuću, na prvom stepenu da se počme- 
mo dizati k napretku, naobrazbi duha, bez čega bismo mo- 
rali uginuti, — — nu i taj najnužniji korak stvara među 
nama jaz, veliki, nepremostivi jaz, koji nas dijeli u dva 
dijela, što se teško mogu razumjeti, i što prijeti da bi je- 
dan o drugomu počeo misliti da mu je tuđ, suvišan... Naš 
je svijet samo gradivo za statistiku, jedinice, s kojima se 
računa, kao i u školi pred djecom što se računa krugli- 
cama; jedna i jedna to su dvije — i ništa više. Kruglice su 
kruglice, bez misli, bez života, bez duha — a to je naš svijet, 
to su naši ljudi. A šta može još biti od toga. 

Prvi put su mu pale na um takove misli — i on ih 
se je plašio. Zamišljao je čas kad bi se on mogao oženiti — 
pak onda? Moraće uzeti jednu od onih koja će ga i još 
manje moći razumjeti negoli Selma — — i grozna li ži- 
vota tada kad će jedno drugomu biti tuđe i kad jedno dru- 
gomu neće moći davati duševne okrepe! A tako će biti i s 
onim ostalima što su kao i on. Pak je postavio slučaj da bi 
se Selma mogla udati za naobražena mladića — nu kakav 
joj onda život? Njezin bi joj čovjek bio zagonetka, kao 
starim Amerikancima španjolski top, dočim bi ona u Svo- 
mu čovjeku prama sebi pobuđivala duboko sažaljenje... 
I nikad joj neće biti suđeno da svomu mužu bude druga- 
rica, prava, razumna, shvaćajuća pomagačica, a ne stvar u 
kući, koja pred njim mora strepiti... 

— I ona da bude za sažaljenje, i ona da bude nera- 
zumna, nerazvijena, neoplemenjena stvar — — ona i sve 
druge? Zar neće tako bračni život umjesto srećom, rađati 
nezadovoljstvom, dosadom, nesrećom? U prvom koraku na- 
šega razvoja zar nam neće takova obitelj biti težak kamen 
o vratu, koji će nas zaustaviti u napredovanju? Hoće li 
takove a i ovakove dosadanje naše obitelji biti sposobne da 
udare pravi, zdravi temelj potrebnomu odgoju? 

O tomu je Hilmo počeo ozbiljno razmišljavati. 

— I našim ženama odgoja, učenja, naobrazbe, treba 
— zaključi on — inače ćemo se sami pokopati! — Talabul 
ilmi farizatun ala čulli muslimin ve muslimetin! (Sveta je 
dužnost svakoga muslima i muslimke tražiti znanje, učiti!) 

JEDNAKI NAZORI 


Nekako nam bivalo ko od ruke da svaki dan barem 
po jedanput pređemo preko Rajevića mosta, preko onih 
starih okrhina što su se u dva-tri li mala luka svile preko 
vode. 

Nema stvari bez svoje oznake, a Rajevića ju je most 
imao, ako nikakva druga. Nije to bila kakva stijena, ka- 
men, jal' što drugo — već što je tu u svako doba od rana 
jutra gotovo pa do mrkle večeri skupina ljudi i djece, koji 
sjede na okrajcima mosta, uvijek u razgovoru. Bilo je tu 
djece od deset godina pa dalje, momčuljaka, momaka i 
ljudi sa prosijedđim već bradama. Susrećuć ih tu u svako 
doba, već nam se lica njihova upilila u mozak i bili su nam 
poznati kao pušaču svoj cigaraluk. 

Malo-pomalo nas ta raznodobna družina počela sve 
više zanimati. Čudilo nas kako — uvijek isti ljudi — mogu 
da nađu onako zanimljive zabave po sve dane, te kako im 
se to ne dojadi. Postalo nam zagonetkom kako je i ono jed- 
no dijete od deset najviše godina moglo biti tako divno 
razvijena uma i pripovjedalačkoga dara da su ga pozorno 
slušali svi oni stariji, te kako to može biti nešto osobito da 
sva mlađarija prasne u smijeh kad najstariji sijedonja 
pripovijeda. 

Zbilja zagonetka! Kako da se oni, tako raznih doba, 
mogu lijepo slagati i ne osjećati potrebu za čim drugim? 

Vukla nas je želja da vidimo šta je to, da riješimo 
tu zagonetku. Nu kako? Da staneš i počneš slušati — 
mogli bi iznimno prekinuti razgovore, a s nikoje se strane 
privući neopažen. Zdogovorimo se da ćemo što se polaga- 
nije dade prolaziti ispred njih, pripovijedajući si tobože 

zadubeno nešto. I nuto — jedan-dva pokusa — — izađe 
sve najljepše za rukom. Otada smo često puta ponavljali 


te pokuse. 
Jednom nas zateče smijeh. Onaj sredovječni čovjek, 
Mahmud-aga — ta već smo im i imena znali — pripovije- 


dao, kako ga je tele na užetu svuklo gotovo niz cijelu 
bašču. On je to sve na tančine rastezao, svi ga najpozornije 


slušali i — grohotom se smijali. 
— Oni, oni — zapinjući od smijeha drugi put je jedno 
dijete pozornom slušateljstvu kazivalo — svi oni — — pa 


gazili sijeno u Hadžibegovoj sjenici — pa onda maloga Alu 
zakopali u sijeno, a Ala vrišti, vrišti... 

Mali pripovjedač nije dalje mogao od smijeha — a i 
svi su se drugi od srca smijali, kao da će se zagušiti. 

Kao da smo sreću najmili. Kadgod mi tuda prođi, 
uvijek drugi od družine govori, a ostali slušaju, tako te 
smo mogli svakoga od njih omjeriti. Mi jednom tuda, kao 
obično, kadli upravo Meho, čovjek od preko trideset godi- 
na, zdrav i krjepak čovjek, zaorio krupnim glasom. 

— Baš na Uzarićima! — uhvatismo riječi. — Onda ja 
suhu tikvu, napuni ju pijeska i tako priveži magaretu za 
nogu. Magare se zaobada i kao mahnito poleti niz cijelo 
POLJE sc4 

I tako je to redovno išlo, takov razgovor i smijeh; je- 
dan kao i drugi, najmlađi kao i najstariji. 

Jedno pred večer prolazimo tuda s mladim đačetom od 
poznate nam kuće. Pametno i razvijeno dijete, koje je pred 
godinu-dvije pošlo u gimnaziju. 


Mi tuda — a naše mlado đače učini pozdrav družini 
na mostu i — koliko vidjesmo — svi mu odvratiše. 

— Šta, zar ih poznaš — koga od njih? 

— Poznam sve! — odvrati nam uljudni mladić kad 
ga upitasmo, odmaknuv već podalje od mosta. — Nekoliko 
sam puta i ja s njima sjedio — i ustavljali me i zvali, da 
im i opet dođem, ali ja neću. 

— A zašto? 


— Ta uvijek valjaju onu s brda, onu s doline, nikad 
da bi koju pametnu, jal' da pametno pošute, ili još pamet- 


nije da se raziđu. Eno koliko ih je — a sve jedan kao i 
drugi, od najmlađega do najstarijega..... I onako s dana 
u dan. 

Đače je to nekakvim osobitim naglaskom kazivalo — 
a mi smo se pred njim, mlađim, rumenili radi onih sijedih 
brada na mostu. 

Iziđosmo prilično prašni iz kola, te, stavši nogom na 
sigurno, i opet se razgledasmo po poznatom lijepom kraju. 

Gori se ustobočio Stjepan-grad sa svojim ruševinama, 
a dolje onom dolinicom protječe Buna, na kojoj se skutrio 
,šeher Blagaj" su nešto kuća i džamijom sa napola pre- 
bijenom munarom. Kuće kojekako porazbacane, a ondje, 
što bi se imalo zvati čaršijom, pet-šest dućančića, tri kahve 
i dvije brijačnice, koliko li. 

Mi sjeli Hadži-Mulagi na dućan. Kahvedžija donio kahvu 
i mi se onako baš ,, pod našana" sabrali. Što jest, jest: ne 
valja duše gubiti, već priznati da su Blagajani vrlo ljubezni 
ljudi, pak svakoga musafira najslađe prime. Mulaga, čovjek 
dobričina, onako baš od svoga kalufa i posla, pripovijedao 
nam svoje neznatne zgodice još iz vremena kad je puška 
pucala, pak se zaleti i o današnjem halu i ahvalu. 

— Dođoste li to da vidite i naš Blagaj? — upita nas 
Mulaga. 


— Pa tako, malo da razgledamo.. 
— E, valja, valja! Šta ćete — ovo je Sekta bio šeher 


a Mostar kasaba. — Eno — i upr Mulaga čibukom — ondje 
su krholjine nekakve kule, a vele da je ondje živio neka- 
kav kralj Šćepan — — i tada je bio ,šeher Blagaj". Što 
ces de. 


Vrlo nam upade u oči kako je Mulaga snažno pri tomu 
uzvinuo obrvama. 

— Nego, ono, biva — nastavi Mulaga — nikad se ne 
mogu iščuditi ovim Švabama. — Eno ondje pod onim br- 
dom vrelo. Ništa ti tu: nekakva stijena, pa pećinetina, a is- 
pod nje voda teče. Po gdjekad koji golub proleti i — eto 
ti sve — — a ove Švabe kao mahnite lete tamo, razgleda- 
vaju i penju se gori. Ph — a, kažu, nema mišta nego suh 
duvar, razoren. Usred ljeta, kad je najviša vrućina, donese 
ih đavo i penju se uza onaku stranu — a vjerujte, ne bih 
ja ni za talir. Pa vele da ih ima čak otuda nekud iz Fran- 
cije — sto konaka hoda, pa da nijesu mahniti! — ču- 

dio se Mulaga. — Evo ovdje — ja znam ljudi koji su se 
rodili i ostarili, te se nijesu ispeli na brdo. Šta će ondje? 
A vele da se i prikazuje. 

Pade nam oko na suprotnu stranu. Ispod džamijskoga 
zida što posjedala što polegla u hladu hrpa ljudi i — po- 
čivaju. I tu bilo i djece i momaka i još starija jedno dva 
čovjeka. Nešto kao da su razgovarali i ne razgovarali. Od- 
jednom se svi digoše. Prije nego što mogosmo razabrati šta 
će, pozva nas Mulaga. 

— Hajdedermo, vjere vam, onamo! Sad će se eno igra- 
ti plohe od jahe — ama da vidite! Ima neki Zajka — eh 
beli, vjera i bog, takoga kopeša još vidio nijesam. Nema 
mu trinaest godina, a — bog te pomogo — nadigro eno 
Bajru, momka od dvadeset i pet godina. — I ništa ti ljepše 
viditi nego kad Zajka zajaše za vrat Bajri! 

Nije druge bilo — pođosmo. Bilo ih tamo desetak: od 
trinaest do tridesete. Svi se postavili u red, a plosnate 
plohe držali u ruci. Od pika, gdje su oni stajali, u razdale- 
ko desetak metara postavili podobar kamen, i svi su k 
njemu bacali, plazali plohe. Tko najbliže dokuri, taj ima 
jahati na onomu čija je ploha najdalje od kamena. I 
zbilja — Zajka okretan, pak uvijek najbliže dokuri, a Baj- 
ro — koga nam je Mulaga pokazao — u svojoj nespret- 
nosti najzadnji. I nije druge — smijat se moraš kako se 
runjavi Bajro gega pod malim Zajkom, koji iz obijesti 
maše na sve strane rukama kao kakav vojvoda, a nogama 
mlati po Bajri ko po staroj kljusini. Kako mu je zasio za 
vrat, ništa već što o Bajru bubnja nogama, komešajuć mu 
ionako dosta klempaste uši da su se crvenile kao kukurik. 
Začasak se iskupilo još svijeta, starijega i mlađega — pravo 
veselje i smijeh. 

— A — šta velite, zar nije lijepo? 

— Ovakovi se i kod nas igraju, pa na orahe u rape. 

— Ali kod nas ovako svaki dan! — doda Mulaga. 

— Ni u nas nema dana, kada ne! — dodasmo potiše, 
i pođosmo k vrelu, da i opet vidimo šta to razgledavaju 
,mahnite'" Švabe iz daljine. 

Imadosmo proći kroz Sarajevo te nakanili da se malko 
i zaustavimo. Htjedosmo pohoditi i našega staroga druga 
i prijatelja Faik-efendiju o kome smo medavno saznali 
da je u jednoj od sarajevskih poznatijih medresa. Dok 
bijasmo kao djeca, skakali smo i zabavljali se zajedno, a 
kuće nam svezane najužim prijateljstvom. A odavna se 
vidjeli nijesmo. Kad poodrasli, rastali se: mi na jednu, a 
Faik na drugu stranu. On dvije godine učio u medresi u 
Mostaru, a onda pošao u Carigrad da uči dalje. Tamo je 
ostao samo deset godina, ali radi slaba zdravlja morade 
ostaviti zidine stambulskih medresa — a pošto je pod svaki 
način htio dokrajčiti svoje bogoslovske nauke, došao u Sa- 
rajevo u medresu da ,,uči". 

Dugo ga vidjeli nijesmo, pak smo baš jedva čekali 
da se što prvo s njim sastanemo. 


— A, šta misliš — biće da se je puno promijenio .... 
— Dakako.... Ozbiljniji, stariji — a toliko godina u 
svijetu — te će imati i iskustva i znanja 


Mi u razgovoru još izbijemo pred medresu, gdje je 
Faik učio. Na vratima medrese sastanemo jedno momče, 
po prilici četrnaest do petnaest godina, u ahmediji i hrki. 

— Ej, mali hodža, bili nam znao kazati u kojoj je 
sobi Faik-efendija? 

— Bi, što ne bih? Stoji evo u ovoj sobi — upr prstom 
u prva vrata — i ja stanujem s njim! — doda ponosno. 

Uniđosmo gdje nam mali hodža kaza. Sobica dosta ma- 
lena, sa jednim slabo prozirnim prozorom, te podosta 
mračna. Duvarovi se žutili — zar od dima iz cigara i peći, 
na kojoj je ilovača ispucala, a lončići se išupljikali. U 
vrhu sobe sjedio je ostariji softa, žute, guste brade, veli- 
ke ahmedije, koja mu je oba uha pokrivala, a po sekiji i 
ispod nje posjelo još nekoliko softa. 

Svi se iznenadiše neobičnim pohodima. 

Makar da se Faik-efendija silno promijenio, ipak smo 
ga mogli prepoznati — ali on nas ne, već se ljudski počeo 
čuditi kad mu rekosmo tko smo. Čudio se, al' i po nesum- 
njivim znacima uvjerio da istinu govorimo. 

Vrlo se obradova: odmah naručio kahvu, smotao po ci- 
garu, i valjalo ga je na sve jade primorati da sjedne na 

šillu. Pobojasmo se da se prijatelj bogoslov ne razleti u 
komadiće od vesele žurbe. Htio je svakako da sjedne niže 
nas. 

Uzesmo se o svemu spominjati i pitati. Nu žao nam 
bijaše kako je Faik bio nekako bojažljiv pred nama, te 
što nam je svakom govorio ,vi" — a to je tako neugodno 
među prijateljima, još drugovima od najranije dobi! Uza- 
lud ga ispravljasmo. 

Iskupilo se još softa, mlađih i starijih i osim PFaik- 
-efendina druga, onoga maloga s vrata, bila su još dva-tri 
od trinaest četrnaest godina. Svi u ahmedijama — ama 
kao prave hodže. Već, doduše, valja priznati — sjedili su 
na koljenima i nijesu pušili, da iskažu počast starijim dru- 
govima. Saznasmo da su to male softice otuda nekud iz 
Posavine, koji su došli u Sarajevo u mejtef, početnu mu- 
hamedovsku školu; a pošto će se ionako posvetiti teškomu 
hodžinskomu zvanju, odmah su došli u medresu i omotali 
ahmediju. 

Isprva govor zapinjao — a onda se sve pomalo počeo 
razvijati, dok ne posta već sasma živo, kako je to kod 
softa običaj. Veseljasmo se tomu, jer ćemo štošta novo 
vidjeti i naučiti. Svako je utjecao u razgovor samo se Faik- 
-efendija ponešto susprezao, na nas osvrtao, hoteć koju 
pribaciti, i držao se nešta iz višega — biće da nama pokaže 
kako se s mlađima preveć ne upušta. 

Jedan ostari već softa pripovijedio kako je vidio ne- 
kakva ,Švabu", koji je svirao čitavom svirkom na sebi: 
i rukama i ustima i nogama i glavom. — Sjetismo se pu- 
tujućih Kalabreza. 

— A ja, kad ono prolažah Sofijom — pogleda nas 
Faik, te važno, a prvi put i posvema sigurno, poče — vidio 
sam, gdje pas vuče kolica. — Do šta neće sve doći ovi 
vlasi, Švabe! — izvali Faik ozbiljno. 

Softe su se tomu čudile, a mi se čuđasmo najvažnijemu 
Faikovu utisku s njegovoga desetgodišnjega boravka u Svi- 
jetu. 

Zatim je onaj mali softica kazivao nešto o jednom soi- 
ti, da smo se svi smijali. 

— Kad je Omer-efendija — pripovijedao je mali — 
sinoć nosio čorbu iz Imareta, zagledao se u nekakvu do- 

ganku, koja je prolazila, — a noga mu se omaknu i on 
pljus s čorbom na zemlju. Sva čorba po njemu! 

Posjedismo još, a onda se digosmo da ostavimo bogo- 
slovni zavod, u komu se tako savršeno u svemu slažu svi — 
i najmlađi kao i najstariji. 

Mrak se izdaleka počeo hvatati — a i mi već umorni 
od velika hodanja po Sarajevu, ožednili. 

— Gdje ćemo raskvasiti grla? 

— Onako gdjegod u zabitnijem mjestu — tko zna — 
— neće biti uzalud! 

Mi se tako pitali iduć čaršijom, između onih malih 
dućanića. Umalo da se ne prepadosmo. Učini nam se kao 
da su nas čula ona dva čovjeka što su pred nama išla i 
među sobom se nešto kao tajnovito razgovarala. Bog zna 
šta bi ti ljudi mogli pomisliti o nama — ta eno, kako su 
oni i vanjštinom puni dostojanstva! U ćurcima, jedan pre- 
bire tespih u ruci, a drugi nosi prtvu ili kako u Sarajevu 
kažu, zembil. Kod obojice stoji škripa mestava i crvenih 
postula. Najtvrđi znak da su ,,koreniti turci". 

Nu dovinusmo se, za što se nemamo bojati kad bi nas 
bili i čuli. Naš je svijet dobar i ne da da se ikome prišije, 
ako ide u mejhanu da i pije! 

— Može biti da ima posla — ne smije se reći da pije! 

Tako oni ispričavaju sve one koji zalaze u mejhane, 
pa kad nam ta doumica oblakša duše, stadosmo se u onoj 
prvoj uličici iza Begove džamije ogledavati u koju bismo 
mejhanu. Ustavismo se na uglu, da razvidimo gdje ćemo 
— a pred nama izmakla ona dva ,korenita turčina" s ćur- 
cima, tespihima i postulama. 


I oni počeše polaganije. Nešto nam upade u oči — i 
oni se uzeše ogledavati po ulici — — dok ujednom ne ule- 
tiše u vrata, na koja je izbijalo svjetlo. 

— Hajdemo i mi! — pođosmo. 


Upadnemo u mejhanu ravno prama onim vratima u 
kojima je nestalo i one dvojice ,korenitih turaka". 

— Vidiš li! 

— I oni u mejhani! 

— Naručismo — ali zaboravismo žeđu. Oči nam letile 
preko ulice u onu drugu mejhanu. Mala potkrovnica, kao 
i sve druge u onom redu. U njoj desetak sve samih — 
valjda ,,ppravih turaka", od mlađe dobi do starijih godina. 

Među njima i jedan prosijede brade sa ahmedijom oko 
glave, koju je zabacio po tejmenu. Pred njima litrenjača 
rakije i male čašice. Dvojica udarala uz tamburu i pjevala, 
a jedan mališan s njima izvijao svojim tankim glasom, koji 
je donekle ublaživao neugodne zvukove čangrljuša i hra- 
pravih grla onih ostalih. Kad presta svirka, čaše se napu- 
niše, te ih svi — pa i onaj mali pjevač ispiše, neobično 
hlopkajuć i glopkajuć jezicima. 

— Pak i ono dijete? 

— A što ne bi? — rastumači nam najbliži komšija u 
našoj mejhani. — Oni ga vode da im pjeva, a oni njemu 
moraju platiti rakiju. To i jest pravo! 

Znali smo i otprije da su naši ljudi vazda i svagdje 
tako pravični i nesustezljivi! 

— A gdje su ona dvojica što su pred nama išla? — upi- 
tasmo se. 

Nagesmo se da ih uočimo. Sjedili su s kraja, — pred 
njima ništa, al' kasnije vidjesmo gdje čašice vade ispod 
stolića i salijevaju u grlo. 

— Deder, Hama! — izišav na sokak čusmo gdje onaj 
što je imao tespih idući malo prvo pred nama, zove onoga 
maloga pjevača — dedera onu zapjevaj.... 

Hama je pažljivo slušao razgovore svoga društva, od 
kojih nam dopriješe do ušiju neke riječi —m — a nama se 
zgadi i stuži, te se šuteć uputismo prama Miljacki. 


RA 

Sjutri dan smo sami sjedili u kupeju. Željeznica je jurila 
niz Bosnu. 

Šutili smo — kao da smo umorni i jednu riječ progo- 
voriti. 

A provjetrivali smo mislima ono što vidjesmo. 

— Sretan svijet! 

— Blažen naš narod — nigdje mu ravna! 


— Dakako! Ne vidje li? Ovakova jednodušnost u mi- 
slima nigdje ne spaja ljude među sobom tako silno. Svuda 
se ljudi razlikuju i parbe, ne slažu te za jednu riječ po- 

troše hiljadu ih — — a u nas, gle, divna li sporazumka, 
istovjetnih li nazora između djeteta u povojcima i starca 


jednom nogom u grobu! 
— I vele, gdje su nas tri da je pet mnijenja... 
— A ne znadu, jadnici, da u našega svijeta ni nema — 


nikakova mnijenja! 

ZLOČINCI 


Posve običan roman u malome 


I 


Udes mu lijepo dosudio da ne može ljepše. Dao mu 
oca, imućna agu, i mater, koja je donijela dosta očinstva. 
Kad je još u povojima bio, u svilu ga omatali. Mati mu 
pripjevavala pjesme, u kojima je mali Ragib već jahao 
konja, te su mu ,junaku svi neprijatelji pod nogama bili". 


II 


Kad je Ragib počeo tepati, otimali se o nj i otac i mati, 
a kad prohodao, stari je htio da pokaže kako je on do- 
maćin u kući. Ragiba bi izveo sa sobom na ulicu, od ki- 
tirdžije mu uzimao kitira, ili ga odveo gdje na dućan, pa 
da on sam — onako sitan — probire što najviše voli. 

Napokon se i mati morala priučiti na to da Ragib ne 
mora vazda uza nju čubiti. Muška glava — pa neka je 
među muškima! 


III 


Jedva su mu bile četiri godine, a on je već poznavao 
sve u susjedstvu. Družio se sa svojim vršnjacima, letao 
tamo amo po ulici, kopao rupe, puzao uz haremski zid; kad 
bi prošla koja araba, zatrčao bi se za njom i hvatao joj se 
ozadu; kad ljeti nagrnu kmetovi stjeravati handaće sijena 
u grad agama, vere se između konja i handaća i čupa 
sijeno, rasipavajući ga po ulici. Tako rade svi, pa i on. 


168 


Kad bi ga otac vidio ovako smjela, u neku kao da bi 
ga izružio — nu ne da mu se, već mu se samo brk od pod- 
smjeha pomakni. A Ragib, vas znojan, punih kosa sijena, 
ne pometa ništa, već i dalje bjesni. Tek kad osjeti da je 
dobro ogladnio, uskoči doma, i dok sit, eto ga među svoje 
drugove na ulici. 


IV 


Uvijek samo ulica i ulica. To je bilo njegovo srce. 

Kad bi ko slučajno doma upitao gdje je Ragib, vazda 
je glasio isti odgovor: 

— A na sokaku! 

Po haremskim zidovima hodao, penjao se na svaku Zo- 
vu, kroz svaku se kupinu u haremu provukao. Kad sazore 
košćele i orasi, mlada družina mlati kamenjem, a svijet, 
koji tuda prolazi, mora se ugibati da ne nastrada. Prolaze 
hodže, stariji ljudi — i malo ko da se na djecu zadreči. 
Još bi se na nje najviše iskosila stara čobanica Ruža, koja 
je s kudjeljom u rukama pratila šeherske koze s paše. 


V 


Ragibu je bilo blizu deset godina. 

— Vrijeme je da Ragiba sunetimo! 

— I jest! — potvrdila je hanuma čovjeku. 

I bio je obrezanje. Tu sjaj, tu gozba; veliko veselje. 
Ragib još leži i izmišlja samo što bi još mogao žŽeliti i tra- 
žiti da mu dadu. Drugo nije ni znao: niko mu nije htio ka- 
zati, što ima značiti sunet, niko ga lijepo uputiti u vjeri, 
pa da shvati i razumi. On je znao samo da je ,turčin" — 
i dosta. 


VI 
Po sunetu Ragibu pušćali, te je bio još svojevoljniji. 
U mejtef je išao kako i kada je htio, a ni ono malo što 
je morao nije učio. Ljeti po vas ubogi dan praćka se u 


169 


vodi i suši na suncu, te je pocrnio kao gavran. I sve isto 
— kad bi god došao doma da založi štogod, mati bi ga 
iščekala raširenih ruku i rekla mu: 


Nemoj, oči moje, da ti se što dogodi! 
Otac bi ga nekada poveo na selo sa sobom — ali to 
Ragibu nije bilo drago kad nije sa svojim drugovima. 


VII 


Ragib je već bio čitav momčuljak. Izrastao, gotovo i 
mater nadvisio. I mati i otac bi ga s ponosom gledali. A 
nije ni čudo, jer je bio lijepa rasta, a i u licu kao malo 
koji. Sad mu je kosa pokraća, a ne kao dok je djetetom 
bio, kad mu je pokrivala ramena i padala na leđa. Na 
njemu čakšire od fine čohe, sjajna obuća, fermen, svilena 
anterija — pa kad još fes namakne nad obrvu —! 

Počeo zalaziti u kahve. Ljeti je najvolio boraviti u 
onim kahvama što su po baščama, na otvorenu, gdje ku- 
caju u ćemaneta i tambure, gdje se pjevaju svakojake pjes- 
me. Pažljivo je gledao kako se drugi igraju na karte i 
isti mu već dani počeše kratki bivati, pak bi otkidao i od 
noći, da sprovađa vrijeme izvan kuće. 


VIII 


Po kahvama je bio kao domaći. I stariji ga momci pri- 
mali među se i s njim hodali, zabavljali se. Učili ga rakiji 
— i on ju je počeo rado piti. Po mehanama se sastajao 
sa svojim vršnjacima, sa čitavim momcima, sa starijim 
ljudima — i to je teklo vavijek. 

A za nj petak nije nikad petkom bio kad ne bi ustao 
glave teške kao olovo. 


IX 


Već mu je malo bivalo ono novaca što bi od oca redov- 
no dobivao. Počeo je i od matere pitati. 

— Čuješ, Ragibe! — reče mu jednom otac. — Previše 
si se pustio, ne valja. Kani se takova života! 

Ragib nije ni čuo šta mu otac veli — valjda bilo je 
kasno. 

Taj se je dan još ugodnije zabavljao u mehani uz ra- 
kiju negoli ikada prije. 


X 


Sastale se žene u nekom veselju. 

Među njima i Ragibova mati. 

Razgovor o svemu, ko među ženama. Napokon o tomu 
koji momak kojoj djevojci dolazi pred vrata i pendžere. 

— A tvoj sin, bogme, pudarevoj Najli... 

— Šta, moj Ragib? 

— Ja tko? Nije beli moj mali Ahmo! 

— Vidi ti nje — kuje! Hoće da mu mozgom zaokrene! 
A ne zna kukavica da je moj Ragib od soja.... Od našega 
su roda odavna bivale hodže i kadije. Nije ona za nj... 


XI 


A Ragiba više niko ne zaustavi. Troši i pije, igra; ubija 
sve u glavu. Otac se zabrinuo, mati se zabrinula. Sve 
uzalud. 


XII 


Prošlo je mnogo vremena, dosta godina. 

Ragibu pomrli i otac i mati. On ostao sam. 

Od svega blaga što su mu roditelji namrli više ni 
traga. 

A živjet je trebalo — i Ragib se latio posla. 
Kao da ga je Bog stvorio — da bude upravo Sslužnik, 
hamal. 

Prolazili smo mimo harem, gdje se od koju stotinu, 
dvije stotine godina natrag kopaju mrtvi. Velik harem, 
obzidan naokolo i dobrano obrastao kupinama, korovjem; 

zove i divlje smokve zaprle u uzduh, a na pojedinim Čisti- 
nama mezari, grobovi sa iskrivljenim ili izvaljenim bašlu- 
cima. 

Bio je dan kad su se molitvama spominjali mrtvih. 

Ovdje ondje, na pojedinom mezaru svoga oca ili djeda, 
mole se i pobožni ljudi. 

Tik uz haremski zid, ukraj nas, prolazio lijenim, umor- 
nim hodom — Ragib. 

Oderan, omašćen, kosmat. Vas propao, lice mu nabo- 
rano, po gdjekoja dlaka u brku ako nije žuta, već je po- 
bijelila. Preko ramena prevjesio konop — jedino svoje 
imanje i alat što mu je ostalo od onih nekadašnjih vre- 
mena. Oči mu mutne i prevučene krvavim žilicama. 

Samo se jednom i to kao nehote, osvrnuo na harem, 
gdje su drugi činili dove. I pošao dalje. 

A ondje, u onom istom haremu pokopani su njegov 
otac i mati. Ragib je vidio njihove mezare i smrknuo se 
i odmakao. 

Za njih nema ko da se pomoli, nema ko da ih se 
sjeti. Učini se kanda je Ragibu na pogled onih dvaju me- 
zara u srcu uzavro — bijes. 

Je li to božja kazna? 

Pa ipak — nema čovjeka koji bi Ragibove roditelje 
nazvao — zločincima. 

-.+ I na svakom koraku sustizali smo  mlađariju: 
raspuštanu djecu, te mladiće, koji se izmoždavaju nera- 
dom i pićem — a njihovi očevi, njihove majke slave se kao 
dobri ljudi i muslimi. 

— A svijet je naš kod zdravih očiju slijep i ne vidi 
da je u nas zločinaca za preogromni broj više nego što ih 
ima u Zenici. Samo ovakovi će nas upropastiti i niko 
dGrugles=. 
— Kod tolikih hodža i umnika! 

BOLESNICI 


I 


Karamfil-agi se prisnio čudan san — a tim čudniji što 
baš tada ni spavao nije. Ležao je — kao obično po čitav 
dan — opruženih nogu, jednom rukom pod glavom. U dru- 
goj držao dugu, dugu čibučinu i teglio iz nje. Gledajući 
kako se dim diže iz lule, kao da se je sam budan uspav- 
kivao... I sve je po manje, po slabije teglio; počeo zakoči- 
vati očima. I ruka mu se raslabila, da je niza nj klonula, 
te se je donapokon iz nje i čibuk izmaknuo... 

Karamfil-aga je budan snivao — a počeo je sa že- 
ljama. 

— Eh, da mi je pusto ovo već jednom promijeniti! — 
uzdisao je. — Ne da se više ni sama pura jesti — — i 
suh je hljeb dodijao, makar da ni njega nema vazda... 
Već da je onako promijeniti da se s djecom obveselim! 
Što ne bih ja mogao onako, barem po gdjekad, mesa, pe- 
čene janjetine, pa pirjana, pa — 

I Karamfil-aga raširi nosnice, kao da je zamirisao mi- 
ris iz kuhinje, gdje se još podgrijavaju najbiranija jela, 
čekajući, da ih hitri momci u sjajnim sahanima iznesu 
na sofru. 

Ubrzo mu se razgrija mašta i sve je gledao u naravi, 
u živim bojama.... 

Pred njim velika, velika sinija, a po siniji poredana 
jela u sahanima. Koliko ih je, jedva ih poredali... Iz saha- 
na se puši, miris se diže, ama miris! 

I taj je miris Karamfil-agu opojio, te su ga misli Za- 
nijele. 
Bio se posvema zaboravio. 


II 


Ujedanput se trznu i svom mukom privuče rukom i 
očima po razgalaćenim prsima. Kanula mu kap na prsa. 

Proljetno popodne bilo i on budan snivajući ne opazi 
kako se navukao oblak, popala kiša, dok nije voda procu- 
rila kroz izvaljeni drveni krov njegove kuće na šišu, pa 
na nj. 

A i stara je njegova kuća bila; neki mu ju pradjed 
načinio. Onda je bila dobra, čvrsta — a sada samo puhni 
i grede ispod odaja gotovo odmah da popadaju. 

Karamfil-aga kao da se malo iznenadi s one prve kapi. 
Pade druga, treća, pa onda brzo jedna za drugom — — 
i to kao da ga ozlovolji. 

— Do đavola i ta kiša! — zamrmlja. 

I na sve se jade diže, izmaknu se ispod kapi te se 
ogleda smrknuto na mjesto gdje je i dalje kapalo. 

— Vallahi mi nećeš smetati! — zaprijeti te izmače 
neku odrtinu odavno isplavila ćilima. — Beli neću da 
mi se šteta nanosi! 

Onda se — odahnuv i zadovoljno i osvetljivo — jedva 
jedvice i sam diže i izvali na drugom kraju odaje, gdje 
nije kapalo. 

Da zaboravi to što ga je pomelo u snovima i 
mislima, iznova pripali ugaslu lulu te se stade naprezati 
da nastavi snivati gdje je prestao. 

Nu nije mogao više onako kako je počeo. To ga je 
ljutilo, vrlo ljutilo. Ali je ipak osjećao potrebu da ,du- 
ševno uživa", te se je svom silom stao mučiti kako da se 
dovine, šta li je danas koji hodža, šta kadija, šta koji dru- 
gi ručao. 

Voda mu je pomalo počela udarati na zube. 

— Šta li su ovo jele paše, šta veziri — pa veliki vezir? 
— razvijale se misli u Karamfil-age. 

Počeo je drhturiti kao čovjek komu se čini da će ovo 
sad na nakon silnih nastojanja otkriti koprenu s istine. 

— A car? — trzne se Karamfil-aga, da se je gotovo 
sva kuća stresla. 

I žena mu poviri s tavana u odaju da vidi šta mu je 
bilo. 

— Šta je, ako si turčin — šta ti je? 

— Ne pometaj ti mene! Gledaj ti svoga posla i djecu! 
— izdere se Karamfil-aga na ženu. 


III 


Karamfil-aga je o tom svemu tako živo snivao da je 
od tada vazda pitao šta radi car, kako živi, kako spava, pa 


ovo... pa ono — — Ispipa li da je neko uhvatio šta u 
ruku da pročita — eto ti njega vrcem da pita ima li šta 
novo, šta se tu veli o caru, šta car radi, te Šta — — ali 


ipak nije imao snage da upita ono pravo što je htio; da 
upita piše li ondje šta je car tada i tada jeo... 

Nadaleko od njegove kuće, gdje je stanovao sa svojim 
bratom, a koja je bila vrlo trošna i na kojoj se jadno po- 
klepušio i razčvrljio već rastruli krov, bila je jedna od naj- 
glavnijih kavana u mjestu. U nju se sabiru sve po izbor 
prvi ljudi da sjede po vas dan, da piju kahvu, da puše i 
da razgovaraju o svima stvarima na svijetu. Dosada nije ni 
Karamfil-aga ni njegov brat Ibrišim-aga dolazio u tu kahvu 
— ili vrlo, vrlo rijetko. Nikad nije bilo u džepu ni prebite 
pare da njom plate kahvu, te bi se zadovoljili tek gledajući 
kroz pendžere kako su ljudi posjedali u kahvi i čučnuli 
ispred kahve, zakrčiv čitavu ulicu da se gotovo ni proći ne 
more, a obično svi samo u gaćama i košulji — kO u ljetno 
doba. 

Ali se sada više Karamfil-agi nije dalo iz daleka gleda- 
ti. I on se — isto kao i drugi u gaćama i košulji — pri- 
makao velikomu skupu u kahvi da sluša razgovore ne bi 
li čuo štogod o onomu — o caru, ma eto, samo da čuje 
šta ima novo. 

Kad je došao među ljude, svi su mu lijepo odzdravili 
— i kahvom ga dapače ponudili. A on se lijepo namjestio, 
ispružio svoju grušavu bradu i pazio, pazio... 

Njemu se svidilo kako su ga lijepo primili, uživao je, 
kakvih je razgovora čuo. 

— Čuješ, Ibrišime! — reče pred veče svomu bratu — 
što i ti ne bi išao u kahvu? Da znaš kako je to... 

— Ja bih, ali kako? E valja ti kahvu popiti, valja, 
ali čim ju platiti? 

Karamfil-aga se zamisli. 


— Pravo veliš! — priznade bratu. 
I čitavu je večer nešto razmišljao — ni riječi nije 
progovorio. 


Sutri dan se digao vrlo rano i otišao u čaršiju. Za dva- 
-tri sata vrati se doma, gdje još zateče brata Ibrišim-ag'. 
Upravo se izvalio na tavanu. Noge prevjesio niz tavan, da 
su mu langarale; proturio ih onuda, gdje su nekada bili 
trabozani. 

Još mu se je sa stuba osmjehivao. 

— Aha — vidiš li, Ibrišime! 

— Šta je? — dočeka ga Ibrišim-aga. 

— Zaradio sam para — samo tiho! — pokazivao je 
Karamfil-aga. — U čaršiji mi jedan gazda dao posla, da 
mu nešto prenesem, i evo vidiš! 

I braća uzeše ono sitneža ponovo brojiti i raspređivati 
kako će to u kahvi potrošiti. Bila su vrlo dobra braća, nje- 
žnih srdaca, vrlo se pazila. 


U velikom bratskom zanosu zaboraviše na djecu, šta 
bi im i bi li im mogli što dati da jedu... 


IV 


Ljudima u kahvi i pred kahvom upalo u oči kako to u 
kahvu dođoše i braća Karamfil-aga i Ibrišim-aga, kako 
pačem naručiše i kahve. 

— Šta to? — čudili se ljudi među sobom. — Otkuda 
to njima da mogu i u kahvu dolaziti? 

Svima je to i moralo upasti u oči, jer su se braća držala 
kao stidno daleko od kahve. Znalo se je javno zašto to, 
znalo se je da nemadu su čim u kahvu doći. I malo bi ih se 
onda tko sjetio. 

Ali sada, kako zaviriše u kahvu dva-tri puta izasebice, 
osupnu ljude da su o tom počeli živo razmišljati i rasprav- 
ljati. To ih je tim više zanimalo jer su braća Karamfil-aga 

i Ibrišim-aga — makar i ljute sirote — od staroga soja 
i koljena. Nekada im je kuća bila jaka i debela, otac im 
već malo imao, a za njih nije ništa ostalo, već ono malo 
trošne postrešine, gdje mogu ipak leći, tek da se ne kaže 
da spavaju pod vedrim nebom. Živili su u najvišoj nevolji, 
bez rada, bez posla — i da nije bilo dobrih ljudi i kuća, 
koji bi im poslali sad sahan ječmena, sad kukuruzna 
brašna, bogzna šta bi bilo od njihove sitne djece. 

I ljudi su razbijali glave da se doume, zašto i kako 
to braća Karamfil-aga i Ibrišim-aga dolaze u kahvu. 

— Da im nije tko umro i ostavio im kakve gotovine? 

— Neće biti! — iznosio je drugi protivne razloge. — 
Nemaju nigdje nikoga ni u dvadesetom koljenu tko bi 
im mogao šta ostaviti. 

— Da šta je to? 

Dakako da je bilo veliko čudo, jer braća nijesu imala 
ni odakle namaknuti zakrpe da zakrpe gaće. 

— Aha, znam ja! — doumljivao se napokon jedan. 
— Sirote biće, te ne mogu više izdržati nevolju. Mi drugi 
na nje i zaboravili, pa izlaze ovako među nas da ih se 
sjetimo i da ih pomognemo. A mučno im da se sami po- 
tuže... | 

Ostali su potvrđivali da je to baš tako i da se je pame- 
tan čovjek dobro dosjetio. 

I otada su počeli razgovarati o braći Karamfil-agi i 
Ibrišim-agi. Razgovarali su o njihovu rodu i soju, hvalili 
ga da je nekad nešto bio, pak o njihovom siromaštvu i 
kako bi im se imalo pomoći. 

— Valja im pomoći — a i valjani su muslimi. Ni mra- 
vu zla ne bi učinili. 

A i istina je to bila, jer donapokon braća nijesu nika- 
da ništa ni radila, pak nijesu ni mogla nikom zla učiniti. 

Domišljavali se ljudi, kako da im se pomogne, ama 
u svemu. Svi da se porežu, pa da im kuću poprave i u 
kuću što namaknu. 

Upravo su se natjecali tko će bolje reći kako mu je 
drag soj Karamfil-age i Ibrišim-age, koji je nekada u tom 
kraju bio prvi. 

I braća dočula šta se ljudi razgovaraju o njima. Bilo 
im je drago, ali se mudro držala i vjerovala da je posve 
naravno da se onako o njima govori, a još naravnije da 
se već jednom drugi pobrinu za nje. 

Odsada se kod njih drugačije živi. Nema dana a da 
im od koje kuće ne izbije jali ručak jali večera — u braće 
doma ama kao da je pravo slavlje. 

— Šta veliš ti, Ibrišime? — pitao Karamfil-aga brata. 

— A bogme ništa! — ispravi Ibrišim-aga dlan. — Ako 
su pravi ljudi, ovako i moraju! 

— Mogli su i davno prije otpočeti! 

I mjesec, gotovo i dva mjeseca dana u Karamfil-age 
i Ibrišim-age jelo se kao u najbogatijoj kući. I njihove 
žene dobile na dar svaka po feredžu, te su sada mogle iz- 
Jaziti kuda god u pohode. 

Nu ubrzo je ljubav počela jenjavati. Ljudi sve malo- 
-pomalo hladnili — i braća bi po nekoliko dana uzalud 
očekivala otkud će im se donijeti ručak ili večera. Njihovu 
pak kuću i kućni krov već davno zaboravili — i sve ostalo 
kako je i bilo. 

Braću je to ozlovoljavalo i oni se počeli u sebi ljutiti 
na ljude. 

— E vidi ti njih — valja li im to? 

— Bogme ne valja. 

— Ne more se ovdje živiti! — uzdahnu Karamfil-aga 
i pomisli na netom prošlo kratko vrijeme, kad su im dola- 
zile po izbor večere ili ručci; pomisli i na suhi hljeb, na 
suhu puru — vidje da se opet njihovo vrijeme vraća i 
protre čelo rukom, smrsi: — A drugi — pomisli ti, kako 
je drugima lijepo! 

I braća postadoše veoma nezadovoljna; potajice u nji- 
ma kipilo. 


VI 
Kako su se Karamfil-aga i Ibrišim-aga razljutili, nijesu 


htjeli više ni ići u kahvu. To ih je stajalo osobite muke — 
ali kad je za inad, tu se baš nema šta promišljavati, pa 

makar i ne čuo šta ljudi razgovaraju o velikim dogođa- 
jima. 

— I ne znadu ništa — ne znadu, vallahi, kazati šta 
sada car radi i šta jede! — kao nekako prezirno reče Ka- 
ramfil-aga. 

— Otkuda će i znati? A nijesu, bogme, ni od soja kao 
što smo mi. 

— Od soja... od soja! — zamisli se Karamfil-aga. — 
Istina je — ali bismo mi mogli i ljepše živiti.... 

Ibrišim-aga se zagleda u brata kao da ga je pitao 
da mu to bolje razjasni 

— Jest, jest — mogli bismo mi i bolje živiti, a i sva- 
Šta više znati... 

— Kako? 

— Zar mi moramo ovdje vjekovati među ovakvim svi- 
jetom? Sve mi, vallahi, dolazi nešto na pamet da mi odavle 
idemo... I caru smo tamo bliže, i ljepše je tamo i sve, 
sve, A? 

I obojica su ušutila i premišljavala, i šuteći napokon 
jedan drugoga uvjerio da će im biti najbolje ako odavle 
odu. 

Zaključili su da će oba kućile posve otići iz ovoga 
kraja daleko, gdje će im se vječna sreća smiješiti. 


VII 


Po mjestu se brzo pročulo kuda se spremaju Karamfil- 
-aga i Ibrišim-aga. 

— Zbilja baš odoste? — pitali ih ljudi. 

— Da šta ćemo. Ta eto — ovdje se više ne da, ni ne 
može živiti! — odgovarali su oni. 

Svi su počeli o tome uvelike raspredati. Velika je to 
stvar bila. Braća su od staroga uglednoga soja — i svijetu 
žao što idu. Oni se pripremali kako da prodadu i ono jadne 
zadnje postrešine, što im je ostalo od nekadanjih zlatnih 
vremena, jer je ipak valjalo nečim na put poći. 

Kad li nastadoše čudna govorkanja. I mnogim drugim 
prohtjelo se da s njima isele, a s istih teških razloga, s 
kojih i Karamfil-aga i Ibrišim-aga. Drže se sijela i sastanci. 

Pa najzad ubrzo se našla i velika družina, koja će zajedno 
s braćom da iseli. 

Ljudi su to većinom odobravali, jer da tim pokazuju 
kako su tvrdi u svome mišljenju, ali su opet žalili što će 
tako iz toga kraja nestati mnogih prastarih plemenitih ro- 
dova. 

— Ali šta ćemo — vrijeme je tako donijelo! — uzdisali 
su ljudi. — A ko će se sudbini oduprijeti? 

— Već, ne bismo li mi mogli nešto učiniti da ih ovdje 
uzdržimo? — pitali se drugi. 

— Šta bi to moglo koristiti? Nama više nema — da! 
— bolje nam ne može biti, već sve gore i gore... 

Bilo ih je nekoličak koji su zbilja razmišljali kako bi 
se moglo učiniti da oni ne sele. 

I napokon su izmislili način, te ga kazivali po sijelima 
i sastancima, po kahvama, gdje se kroji udes svemu svijetu. 

— Evo kako bi to moglo biti! — govorila je ona ne- 
kolicina. — Hoće eto da idu između nas daleko, daleko 
toliki ljudi i kuće. A znate li vi da oni nemaju ništa? Haj- 
demo mi ovako učiniti — jer su ipak dobri i čestiti —: 
porežimo se, pak im nabavimo zemlje, dobre zemlje i svega 
što im treba — — pak će se možda ustaviti.... 

Niko nije imao ni mogao ništa protiv toga što reći, jer 
su prije bili pokazali da žale što će se oni iseliti. Da se ne 
bi zamjerili nikomu, pristanu uz taj predlog. 

— Trošićemo i davaćemo iz oka i iz boka, da ih oku- 
ćimo, da im zemlje nabavimo, pa da rade. A zdravi su ljudi 
— vidićete posla! 

I uzeše da rade kako da izvrše obećanje. Ljudi se 
porezuju, svaki daje što more, pa obletili i općinu, da i 
ona pomogne. Nabavili velika zemljišta. O toj se stvari 
pročulo daleko i svi ju hvalili i priticali obilato u pomoć. 

Karamfil-agi i Ibrišim-agi i svima drugima bilo je jasno 
da su se morali tako za nje brinuti. 


VIII 
I najstariji ljudi, koji su u onom kraju bili, govorili su 
da se takovo čudo ne pamti, otkako je svijeta. Zbilja nije 
ni moguće da se takovo čudo ponovi. 

Svi oni glavniji ljudi iz mjesta Karamfil-agi i Ibrišim- 
-agi te svima onima koji su htjeli s njima otuda za vazda 
otići, za godinu dana načinili pod zelenom planinom SCO- 
ce kao grad i svakomu odrezali po komad zemlje da je 
ljepše nije naći. Učinili im udobno naselje, svakoj obitelji 
po kuću, oko kuće avliju i u njoj sve potrebne zgrade i 
pregrade. 

— Vallahi im je ljepše nego nama! — govorili su ljudi 
dobročinci. 

Kad je bilo sve gotovo i uređeno, sirote se ljudi pre- 
sele na novu domaju. I sami se iznenadiše kad očima vidje- 
še šta im se je učinilo. Nijesu mislili da će ipak tako biti. 
Ta i osim svega drugoga svakoj kući dali po dva vola, 
konja i po nekoliko glava sitnoga blaga i sve poljske alate. 
Jer su mnogi bili nevješti poljskomu radu, dobavili im i 
dobra izučena gospodara da im kazuje kako će zemlju 
obrađivati. 

— Eto vam sve što vam treba! — reče im najstariji 
od dobročinaca. — Sada samo valja da radite; slušajte 
ovoga čovjeka, koga vam nabavismo i dovedosmo da vam 
kazuje kako treba raditi. Svaka kuća ima dosta zemlje i 
svega drugoga, da će moći begovski živiti. Jeste li čuli i 
hoćete li? 

— Hoćemo, bezbeli! — svi rekoše u jedan glas. 


— Sretno vam bilo! — opet će onaj. — Mi vas sada 
ostavljamo, pa ćemo vas do dvije-tri godine pohoditi da 
vidimo kako sretno i lijepo živite. 


IX 


Od tada su prošle i tri i četiri godine — a kroz to se 
vrijeme mnogo štošta dogodilo u novom naselju. 

Iseljenicima je bilo isprva glavno da svojim očima sve 
točno pregledaju što su dobili na dar. Očima su premje- 
rili zemlje koje su im bile odrezane, ali su se zato svojim 
nogama potrudili da razvide svaki uglić u kući i oko kuće, 
da volove i konje poplešću po sapima. Sitnu su marvu 
opipali po hrptu, kao kad se biraju zaoblice. A onda se 
izodmaraše. 

Karamfil-aga i Ibrišim-aga imali su svoje kuće odmah 
jednu uz drugu. I njima je bilo prvo kako da odmore ko- 
sti — uvijek su bili umorni. 

To je odmaranje u novom naselju dugo trajalo i kanda 
je ljudima prijalo, jer su se počeli vrlo ljutiti kad ih je 
počeo obilaziti onaj došljo-gospodar, da idu na polje, da 
započnu raditi. 

— Šta nas se je on dopovezao! — govorili su ljudi. — 
Da nam je iz zjenica ispao, ne bi se dalo više podnositi! 

Došljo-gospodar, koji je i zbilja imao ljubavi za tim 
da svijet uputi u obrađivanje zemlje, srdio se što ljudi 
neće da se miču i da ga slušaju, a ljudi se srdili što ih on 
ne pušta u miru. 

Tako je prolazio dan za danom. Niko se nije bojao 
oskudice, jer je bilo u svakoga žita, što su ga za prvo 
vrijeme dobili. Živilo se bez brige, bez muke, kao nigdje 
na svijetu. 


X 


Napokon i taj život dosadio. 

— Ne valja ovako! — govorio je Karamfil-aga, koga su 
svi drugi nekako najviše cijenili i proglasili svojom pogla- 
vicom. — Zbilja mi živimo — ama ni kao blago. I blago 
se sastaje, a mi svaki kod sebe... 

— Istina je, istina je! — odvratili su mu prijatelji. 

— Šteta je što se ne sastajemo kao ljudi na raZzgo- 
vor... A potrebno je to — i svagdje tako čine. Zašto i mi 
da ne kazujemo jedan drugomu šta se događa i što ima 
novo? 

— A kako ćemo? 

— I ja pitam kako ćemo? Mislio sam ja o tome. Pa 
evo šta ću vam reći: Držimo se mi naših starih adeta! 
Hajde da mi pozovemo kogagod iz bližega mjesta da se k 
nama useli i da nam otvori kahvanu... 

— Kahvu, kahvu! — zaintačiše jedni. 

— Ta ti je pametna! Vidi se da si koljenović! — vese- 
lo kliknuše drugi. 

— Bogme je naš Karamfil-aga pametna glava! — razgla- 
bali su ljudi o tome. — Evo, biva, kahva nam svakako 
treba — — i ne može se bez nje. Sad da je ko od nas 
otvori — ne valja, kad smo u svome i na svome, a ni od 
potrebe nam nije kad imamo svega blaga. Ovo je upravo 
lijepo da se pozove ko sa strane pa da nas dvori... 

I nije puno otada prošlo pa se kahvana otvorila usred 
naselja, a otvorio ju neki sirotan, koji nije mogao u prvi 
mah ni lamu za vodu nabaviti. 

Ljudi nagrnuli u kahvu kao pčele na med. Od rana 
jutra do mrkle noći kahva uvijek puna. A nije ni čudo; .to 
je novo, čovjeku je drago, i stoga se je u početku tako silno 
grnulo u kavanu. I kasnije je tako bivalo da je neprestano 
kahva bivala prepuna, jer ljudi nijesu imali kud na drugu 
stranu ići ni što drugo rađditi. 

I došljo-gospodar počeo se malo-pomalo prilagođivati 
običajima zemlje i naroda. On je uvidio, a i ljudi mu doka- 
zali, da baš nije lijepo kojekakve novotarije uvađati, kako 
je to on htio. 

— Kod nas ti je: Pleti kotac, ko i otac! Toga smo se 
vazda držali — pa evo nas i sada Živih! 

Došljo-gospodar se umekša i nije ih više nagonio kao 
goveda u polje, već se u kahvi s njima razgovarao O 
,Svjetskim" stvarima. 


XI 


I taj život u kahvi napokon pomalo ljudima dosadio. 
Osjećali su da im nešto fali, pak su se domišljavali šta 
bi to imalo biti. 

— Ovako se, vallahi, ne more — govorili su — opet 
valja neku promjenu! 

Pak su dugo i dugo o tome razmišljavali, dok se napo- 
kon ne doumiše. 

— Da je nama ko bi nam rakiju točio! 

Svi skočiše kao ludi od veselja. 

— Mehanu, mehanu! — vikali su. — Ta kako more 
biti selo bez mehane?! 

To je bilo posve jasno i nije trebalo više o tome ras- 
pravljati. Odmah nekolicina od svih ostalih dobiju nalog da 
smjesta odu i potraže ko će im doći da im bude mehan- 
džija. 

Dok su odaslanici hodili naokolo i tražili ko će im biti 
mehandžija, dotle se je u sretnom naselju veselilo i pjeva- 
lo. I mlađarija se veseli, a stariji su bili sretni, gledajući 
kako neće koljeno ni stari adeti izumrijeti. 

Napokon se i mehana otvorila — i tu je bilo veselja 
kakovo se ne pamti otkada je svijeta. 

Kako su u nju zasjeli, više 'se iz nje nijesu ni dizali. 


XII 


Pet je godina prošlo otkako su se ljudi naselili u tom 
naselju. 

Najedanput se iz njihova prvašnjega mjesta spremi u 
pohode pravo odaslanstvo dobročinaca da pohode nmaselje- 
nike, da vide kako im je i da se sami naslađuju gledajući 
ih u sreći i obilju. 

Al' se začudiše kad vidješe naselje. Kuće i sve naokolo 
zapušteno i zanemareno. Zemlja neobrađena. Osobito ih 
iznenadi kad na putu ne susretoše nikoga od odraslijih, već 
samu dječurliju, što se je natezala po dvoru. 

— A gdje su vam oci i braća? — upitaše oni djecu. 

Djeca se osorito zagledaju u došljake, koji ih ponovno 
upitaše. 

— Moj babo spava od jučer — reče najmanje dijete. 

— A moj je gori nad baščinama u dućanu. 

I druga su djeca tako iskazala. A u naselju su mehanu 
zvali dućanom. 

— Šta ćemo? Hoćemo kh tamo da koga vidimo i da 
se porazgovorimo? — upitaše se među sobom dobročinci. 

— Valja nam vidjeti kogagod pa da im se javi da smo 
im došli u pohode i da se iskupe. 

Jedva jedvice nagovoriše jedno dijete da ode u dućan 
i zovne babu da izađe preda nje. 


Dijete se je brzo vratilo sve zapuhano. 
— Ide li ti babo? 

— Svi su rekli da dođete gori k njima! 

Ljudi dobročinitelji poslušaju šta dijete veli i upute 
se. Izvedoše ih — u pravu pravcatu mehanu. 

Mehana puna puncata ljudi. 

— 0-0-0 — — do-dobro do-došli! — štucalo se po me- 
hani ljudima kad su opazili dobročince. 

Neki ih više nijesu mogli ni prepoznati. Rakija im već 
previše udarila u glavu. 

— Naa — za sssretna dolaska! — pružilo se nekoliko 
ruku ss velikim rakijskim čašama. 

A gosti odbijahu. 

— Zar oni ovako vazda rade? — upitaju mehandžijina 
momka. 

— Pa jest — drago im se je malo proveseliti. Da šta 
će ljudi! 

— Svi? 

— Svi, bome. 

Gosti dobročinci iziđoše pokunjeni iz mehane. 


XIII 


Nije im bilo moguće da se s kim pametnim poraZgo- 
vore. Sve selo pjano — pa im ne preosta drugo nego da u 
djece propitkuju kako živu i šta rade. Djeci su davali 
darova, samo da im što bolje i dragovoljnije pripovijedaju. 

I saznadoše da u naselju sve ide naopako. Niko ne 
obrađuje zemlje, niko ništa ne radi, već samo kahvedžija 
i mehandžija, koji ubrzo postadoše najbogatiji. Ljudi na- 
seljenici, da podmire što im treba, poprodali darovane im 
konje, volove i stoku, te se — pošto su to popili i ubili u 
glavu — spremali da nađu mušterija sa strane, kojima će 
prodavati komad po komad zemlje. Bilo im je teško vjero- 
vati da se je uza nje i dobri i nekad čestiti gospodar — 
što su ga nabavili, da ljudma kazuje rad — iskvario, te 
da jednako s njima pije. 

— Ovo je pošlo sve po zlu! — uskliknuše bolno, vidjev- 
ši kako su njihove plemenite osnove nasjele. 

— Šta da se tu čini? 


Svi su stali kao ubijeni, ne znajući na to dati odgovora. 

— Kamo sreće — reče odrešitiji od njih — da smo ih 
pustili onda da idu kad su bili skastili. Kako su iskvarili 
gospodara, bojat se je da će tako svakoga ko među njih 
dođe. 

— Moji su kmetovi blizu — bojim se za njih. Da ih 
odavle potjeramo? 

— Ne treba — sami će se potjerati, jer za to rade dan 
i noć. Kad oni ne bi htjeli, ne bi im ni vas svijet mogao 
ništa. 

Dobročinci se vratiše opareni i pokunjeni, a naseljenici 
ostadoše pijući rakiju ili razbijajući mamurluk — i opet 
rakijom, pak spremajući se tako za budućnost... da opet 
sele. 

A O IE MTV 


ČALIŠNI LJUDI 


Majstor Ilija opet dobio posla. Pozvao ga gazda Marko 
da mu zakrpi drveni krov, da mu izmijeni jednu dasku, 
koja je bila posve sagnjila. A u Bosni dosta je toga drve- 
no, pa brzo gnjije... 

Triput se morali vidjeti da se zdogovaraju i odrede šta 
će i kako će? Majstor Ilija drži se ko majstor — mudro i 
mirno. Samo što takum ćibuka pada na usta i pred usta. 

Napokon su se naredili. Majstor Ilija podranio. Gut- 
nuo čašu-dvije rakije u gazde Marka pa zamezetio. Valja 
majstora podvoriti. 

Uz nizahan krov prislonili ljestve. Majstor iznio svu 
svoju spravu na krov i počeo raditi. Kopa, radi, stenje — 
već je bilo blizu podne kad je dignuo gnjilu dasku. A onda 
eto posla s novom da ju umetne. 

I opet sto muka. Nije se moglo dogotoviti do ručka, pa 
nastavio i po ručku. Raširio se na krovu kao da je u sobi 
na šilti i prebire jednom rukom čivije, a drugom drži teslu. 
Opet to pusti da protare znoj, koji mu kao od teška umo- 
ra izbio na čelo. 

U ime božije — počeo zakucavati čivije. Omjeruje sa 
svih strana da se daska sljubi u dlaku. Zanat je zanat — 
puno u njem zavrzlame i prolazi vrijeme da ne znaš ni 
kako. Upravo počeo zabijati jednu čiviju — nije ju ni do 
pole ukucao, kadli zastade, teslu metnu na koljeno i Za- 
gleda se. Poteglo ga srce da zapali. Iza silaha poče vaditi 
ćate, duhan i cigaraluk. 


Jedva jedvice smotao cigaru i metnuo ju u cigaraluk. 

— Hm! — šuškao je ustima, u kojima je držao cigara 
luk sa cigaretom, prebirući obima rukama po silahu. 

Tražio je — vatru, ali je nije našao. Prebra i sve dže- 
pove, nu uzalud. 

Ali je valjalo zapaliti. Ne preosta mu drugo već da 
se digne i da ode niz ljestve u avliju da od domaćice Za- 
pita vatre. Još se je s njom malo porazgovorio i polagano 
se opet vratio na krov. Sio na isto mjesto, te otpočinuv iza 
toga putovanja uze teslu u ruku i nastavi zakucavati onu 
istu čiviju koju ni do pola nije ukucao kad mu je bilo 
palo na um da zapali. I kad ju posve ukuca, onda sa 
zadovoljstvom prevuče prstima preko čivijine glavice, da 
se i opet nasladi kako mu je taj posao od njegova zanata 
lijepo uspio. 


Vozili smo se kroz lijep, zelen kraj, pripovijedajuć raz- 
ne zgodice da nam vrijeme prođe. Osim kočijaša, još su 
bila nas trojica. 

Od srca se smijasmo gnjiloj daski gazde Marka i 
majstorluku brzog majstora Ilije. 

— Nu — pa to je onako jedan neobičan slučaj! — 
dobacismo kad presta smijeh. 


— Nije ne, ne znam časa kad se tako štogod ne ope- 
tuje. Znam ih ja takih, evo... 


I poče pripovijedati sa svoga puta u Posavinu. Svrnuo 
se u prijatelja, nekoga starog bega, koji ga se bio uželio 
da ga vidi. 

Jedva što su popili po kahvu, evo ti preda nje sredo- 
vječna čovjeka, sirotno odjevena. 

— Šta si došao, Šaćire? — upita ga beg. 

— Vallahi, beg, eto — da ti pravo kažem, nemam 
šta da jedem. 


Beg odmah ne odgovori, već se ogleda oko sebe. Onda 
upro očima u Šaćira. 


— Pa hoćeš, biva, da što založiš? Tamam! Eno one 
posude — deder mi ju amo! 

Beg uhvati posudu za vodu i izli što je vode u njoj 
bilo. 

— Na! — pruži praznu posudu prama Šaćiru — do- 
nesi mi ju punu vode, pa onda biraj od mene šta te je 
volja: jali groš, jali ručak. 

Šaćir iskolači oči — nu opet se uvuče u se, da se ne 
strese iz nehajna mira. 

— A bogami, beg, neću ni vode ni groša ni ručka! — 
odveza Šaćir i ode. 

— Vidiš ti ovih ljudi! Ne vole oni rada! — kaza 
beg. 


k 


Rashlađivali smo se u Mostaru u jednoj od onih mno- 
gih kavana po baščama gdje po gdjekad i cigani sviraju. 
Napose kad je svirka, onda svijeta nagrne kao tušta. Ima 
tu redovitih posjetitelja tih kavana, za koje možeš zastalno 
pogoditi ako jedno dvaput ne dođu, ili da su teško obolili 
ili umrli ili nekud otišli. 

Najviše nam upalo u oči društvo mladih ljudi, zdra- 
vih, krepkih, i lijepih. Bilo ih je šest-sedam. U finom 
domaćem odijelu, potpasani svilenim pasovima, sa netom 
nakalufljenim fesovima. 

— Ama koji su ono? — upitamo kahvedžiju, pokazu- 
juć pogledima na ono fino društvance. 

Kahvedžija je bio vrlo uslužan te vas pripravan raska- 
zao nam što smo pitali. 

— Ono su sve sinovi nekada odličnih i imućnih kuća. 
Po vremenu snaga i imanje palo, ali ostao ponos sam, to se 
na svu silu htjelo sačuvati nešto barem vanjskoga sjaja. 
Ne radeći, živjeti se ne da — to uviđaju već i oni. Treba 
dakle, latiti se nekakva posla. Nu oni — sinovi ponosnih ku- 
ća — zar se mogu baciti na svaki izreda posao? Zar to ne 
bi škodilo njihovomu staromu glasu? Očevi im opet ,,pravi 
turci", pak da to dokažu, nijesu ih htjeli dati u škole kad 
je tomu bilo vrijeme. I sada tako — u poodmaklim godina- 
ma — moradoše napokon nešto odabrati čim bi se mogli 
kroz život proturati. Po njihovu sudu ponos im je dopu- 

štao samo da se bave terzilukom. A terziluk je u nas od 
davnih vremena u časti: u narodnoj se pjesmi ponajviše 
pripjevavaju terzija i zlatar. 


— Svi su i do jedan terzije! — rekosmo drugi put 
kahvedžiji sve u čudu. 
— A, bogme ko i ja! — mahnu kahvedžija. Kakve 


terzije? Terziluka više nema, niti od toga hljeba. Oni 
sjede po vas dan u dućanu, samo da se rekne da su negdje, 
te po sve vrijeme dizge prošivaju. 

— To im je čitavi posao? 

Kahvedžija potvrdi glavom i ode da podvori nove 
goste. 

— Na što su spali! — rekosmo, sjetiv se što nam je 
kahvedžija rekao, kako oni osobito paze na svoju vanjsšti- 
nu, da prekriju nutrašnju bijedu. 

— Barem su ipak malko progledali dok su se i te 
zabave latili! 

— To im je zadnje utočište da varaju i sebe i druge. 
Nama je mrzak posao — svi smo na dlaku jednaki. Dok 
mislimo da bismo od hitnje mogli slomiti i vrat — ne hoda- 
mo brže od spuža, što je u drugih naroda nerad i samo- 
ubijstvo, to mi držimo najvrednijim trudom. 

— Takovi smo bili, a i danas smo takovi: ali hoćemo 
li moći ovako dugo? 

— Nu — pa za svaku nesreću lako nam krivicu baciti 
na drugoga — ,na tuđince". U to se još razumijemo! 

DINDAŠ I DINDAŠI 
(Genealoški roman u tri dijela s epilogom) 
Prvi dio 


GAZIJA 


I 


Stari Bećir-aga Pištalić bio je ,pravi pravcati turčin"; 
čovjek iz Ali-pašine dobe. Kad je Ali-pašu prevario Osman- 
lija i unišao u Mostar sa svojom vojskom, tada je on u tom 
vidio pravu propast prave ,turske vjere". Stoga je Osman- 
lije mrzio kao prave kaure, a Omer-paša mu bio kao naj- 
veći đaur. Između Osmanlije i pravoga vlaha nije vidio 
nikakove razlike: kika, odijelo, obuća — to je sve kao u 
vlaha. 

A to je bio velik grijeh u očima Ahmed-agina oca. 

Negdje pred ustanak umro stari Bećir-aga u visokoj 
starosti. Sinu Ahmedu, koji je već tada bio čovjek u če- 
trdesetim godinama, ostavio nešto imetka, da se je tim 
moglo u ono doba i uz one prilike prilično živiti i pre- 
mećati. 

Ahmed-aga je bio i oženjen, a korenit vjernik kao što 
mu je i otac bio: sve, pa i život, spreman žrtvovati Za 
svoju vjeru. 


II 


Već kao neka nesreća nametnula se na Ahmed-agu. 
Dva mu kmeta u Dabru za zadnje bune popalila kuće i 
staje, te pobjegla u Crnu Goru. Ni to ne bi dosta: pri ulazu 
austrijske vojske izgori mu kuća — i Ahmed-aga spao baš 

na posve tanke grane. Valjalo se stezati, nu i to malo 
pomaže kad udari skupotinja. 

Nije druge bilo već valjalo se latiti bud kakva posla. 
Teško je bilo što Ahmed-aga nije bio nijednomu vješt. Otac 
mu, dok je živ bio, još i manje. Misli i premišljavaj — i 
napokon nije kud kamo, već udariti u trgovinu. Kad čov- 
jek ne zna drugoga posla ni zanata, a mora raditi, eto 
ti odmah gotov trgovac kod nas. A takovih trgovaca sva 
sila božja gdje ih ni ne treba, ne dajući jedan drugomu 
ni Živiti. 

Hvala Bogu, te je za tu stvar Ahmed-agi bilo vrlo lasno. 
U njega sin kao gora: zdrav, jak, mlad, te — što je naj- 
ljepše — svomu ocu pokoran i dobar. Otac ga odgojio kako 
mu je oca njegov djed Bećir-aga. Na dlaku jedan kao i 
drugi, a hanuma bi opet često puta rekla za sina da je 
naravi ,čisto njegov rahmetli dedo". Ahmed-aga se ponosi 
svojim sinom kakav je. Doduše, on nije išao u školu — ta 
i što bi u nju, govorio je Ahmed-aga kao i njegov otac, da 
mu se tamo pokvari i onako dobro dijete učenjem? Mla- 
dić je samo išao u najbliži mejtef, gdje je osam godina 
učio ame-sofaru i onda izišao. I šta bi više? Znao je koliko 
mu je trebalo; od dobre je majke i brižna oca čuo da je 
ygturčin" i ,turske vjere", znao je i klanjati, makar da bi 
često štogođ nakrivo proučio. E pa, bože moj, dosta je da 
se i klanja! — I postio je Salko, nosio se kao i druga braća 
,yturci": crvene postule bez kljuna, tozluke i šalvare, tu- 
nuski fes i veliku plavu kitu. Ama sve na dlaku što je i 
danas potrebno za svakoga tko hoće da budne — pravi 
,yturčin". 

Pogdjekad je znao Salko s drugovima i koju okaditi. 
To nije ništa — ta, Bože moj, i Ahmed-aga je običavao po 
jedan ,,kvartić" pred večeru i ručak, te po čašicu dvije iz- 
jutra da snimi — kako je običavao govoriti — rosu sa 
srca. 


Eto taki je Salko bio, tako se odgojio kad mu je otac 
otvorio dućan u Šarampovu naspram Tabačkoj džamiji. 
Mladi ,trgovac" ubrzo izišao na glas, jer mu je i otac 
Ahmed-aga gotovo vazda čubio na dućanu s tespihom u 
ruci, a i sam od sebe uživao ugled, jer su ga razglasili — 
a ne bez ,razloga" — pravim, korenitim ,,turčinom". 

III 


Na Šarampovu pokraj Radobolje oko Đeriza, ispred 
džamije i u džamijskoj avliji posjedalo na hrpe ljudi. Svi 
potopili noge u hladnu vodu, zapljuskavali se po licu i 
mokre rupce mećali po goloj glavi i omatali vrat. 

Ramazan bio, a pao u najžešću vrućinu. Da te Bog 
zakloni! Po cijeli dan reda ti je ostati doma, u hladu, pak 
i tako da svisneš od žege — i tek oko ićindije, dva sahata 
pred mrak, ljudi pohmile sa svih strana, da klanjaju u dža- 
miji i da slušaju hatmu — učenje iz Kur'ana. Ne razumiju, 
ali im tako vrijeme brže prođe! 

Odbilo deset sati a la turca, a mujezini sa svih munara kao 
u jedan glas najaviše molitvu. I rahmetli Ibrahim Šaput 
— Bog mu duši dženet daj! — oglasi se sa tabačke munare. 
Oko džamije nasta odmah življe: netko uzima abdest, neki 
se već otiru vezenom čevrom, ondje skup znanaca u rasprav- 
ljanju, čiji je praviji sahat, dok su neki opet onako pobo?ž- 
no sa tespihom u ruci polagacko stupali prama džamiji. 

Najednom kao iz rukava otuda s Baščina naleti mah- 
niti Mate. Trčao kao pomaman, kao da ga nečastivi gone. 
U ruci mu krvava nesadrta jarčja glava. Svijet samo gle- 
dao i smijao se — ta ludu su svi poznavali. 

Posred strelovita trka zaustavi se Mate nenadano kao 
prikovan pod munarom; pogleda u mujezina i izreče bogu 
mrsku psovku — a onda opet poleti kao na vjetru. 

Pobožni svijet osta kao u neku zabezeknut, presenećen; 
mnogim se jasno očitova zabuna i ljutnja na licima. 

— Šta bi ono — šta reče? — priupitivahu neki koji 
nisu dobro raščuli ni vidjeli stvar. 

Bijes je počeo rasti. 

Odjednom s jednoga dućana poskoči netko i brži od 
strijele proleti kroz svjetinu — mlad, visok, jedar momak. 
U ruci je nosio dugu držalicu 

— Ah, hoće turčin! 

— Pravi turčin — kako on din brani! 


Momak je letio u potjeru za luđakom. Sustiže ga kod 
Kanare — zamahnu i tres po zatioku iza svih naramica. 

Mate, kolik je dug i širok, po testi. Krv mu udarila na 
nos i usta — hroptao kao da je preklan. 

Mrmor — mrmor od zadovoljstva. 

— Aferim, gazijo! 

— Aškosum, vala! 

Tako su povlađivali ljudi gaziji — junaku vjere — 
koji su i na molitvu zaboravili — jer našim ljudima, priz- 
nati se mora, nema prigovora, kad se radi o ,obrani" 
vjere! 

Ahmed-aga cvate više od ponosa, što je upravo njegov 
Salko učinio takov gaziluk, junaštvo, na obranu dina. 

— Neka ti ga, brate, on ti poživio! — hvalili ljudi 
Ahmed-agi. — Pa ako kad malko i šmrkne, ništa za to, 
on bi opet za vjeru poginuo! 

— Ah, neka nam ga, brate, hiljadili nam se tako! Eto 
vidiš pravoga turčina. A i jest, pravi mu turčin otac, 
turčin mu i djed bio — neka, neka, ovaki će nam biti 
na diku! 

Drugi dio 
UZBUNA I SABORISANJE 


I 


Brzo se pronio glas o Salkinu junaštvu, kako je din 
obranio od kaura — al' je i brzo onu istu večer bio zatvo- 
ren. Oružnici ga odveli, jer je napao na čovjeka. 

To je bilo kao grom iz vedra neba. 

Sve se uznemirilo, sve se pobundalo, nitko ne zna što 
bi. Kao da su ljudi glave pogubili, kao da ih obuhvatila 
neka tajna, nejasna strava. Hodaju i sjede oborenih glava, 
zamišljeni, mrki. 

Tko prije dođi sebi, onaj odmah Ahmed-agi na dućan 
da ga tješi. 

— Ako je Salko otišao u haps, otišao je za din — a mi 
ili svi iseliti ili njega pušćati! 

Ahmed-aga se držao ozbiljno, ponosno i samosvjesno: 
ta njegov je sin ,radio'" za vjeru, narod i domovinu, pa 
ako trpi — nu, to je vazda bila sudbina velikih pobornika! 


II 


I dvojicu gdje samo sastaneš, tu se nešto šapće i pouz- 
dano raspravlja. 

Napokon se zaključilo i dao glas da se iste noći sasta- 
nu u mejtefiću, gdje će konačno odlučiti što se ima 
činiti. 

— Din je u pogibelji! — svima je lebdilo na usnama. 

Ahmed-aga odmah kući da na lijep i zgodan način pri- 
povjedi stvar ženi i da ju tješi, jer — žena je žena, a 
navlastito valja tu paziti gdje je sin jedinac, pak bi se to 
osobito moglo kosnuti matere kad bi čula da joj je sin u 

zatvoru. Osim da stvar obrazloži ženi, pošao je ranije doma 
i stoga da se za Salku pripremi večera i posteljina, da mu 
bude i u zatvoru lijepo. Ahmed-aga je sam glavom sa 
momkinjom ispratio to u zatvor, da uz put vidi i dragoga 
sina — gaziju. 

Kad u zatvor — mal mu suze od radosti ne potekoše 
preko naboranih obraza: tu pred Salkom pet-šest najbogati- 
jih večera, kumašli jorgana, šilta i najljepših cigara. To 
su sve spremile prve i najodličnije kuće gotovo isti čas 
što se je pronio glas o gaziluku i zatvoru. 

Ipak — ipak je naš svijet požrtvovan — a da je još 
samo mrva pameti i razbora... 


III 


Ni sahat po zahodu sunca, već se u mejetfiću okup- 
ljali ljudi. Ubrzo puna soba. Nije trebalo nikomu ništa tu- 
mačiti, svatko je znao o čem se radi. 

Tu mufitija, tu druga ulema i prvaci. I Ahmed-aga je 
došao, te svak hoće da mu se javi. 

Iz početka ljudi razgovarali među se, po dva-tri po 
četiri. Svi mrki, zamišljeni, kao kada tko naslućuje najstra- 
hovitije nevrijeme. 

Dogovor imade početi, nu kako su svi bili napeti i 
ljutiti, jedva se uredilo da se otvori općenito dogovaranje. 

— Dobri ljudi — otpoče Mulla-efendija — vi znate o 
čem se radi. Znadem i ja. Vidite, a sve sam ja to govorio, 
ovdje nama nije stati, mi se moramo seliti... 

— I mi smo to govorili! — odjeknu skupom. 

— Malo im je — nastavi govornik — što nam sve oteše 
— već nam hoće da uzmu i našu svetu vjeru. Eno u što 
su ubrusili — pa šalju mahnitoga Matu da nam islam 
obara. Ovo se trpiti ne može. 

— Ne može, tako je, ovdje za nas mjesta nema! — 
svi dočekaju u jedan glas. 


— Nego — opet će Mulfa-efendija — najprije valja 
da izbavimo Saliha iz zatvora. 

— Jest, ja — najprije našega gaziju osloboditi, a onda 
ostalo! — vikali isu ljudi. 

— Ali kako ćemo, dobri ljudi? 

— Ništa ti lakše — preuze Hadži Husaga — evo neka 
nam Sulejman-efendija napiše arzohal, a mi ćemo svi uda- 
riti muhure, pa neka se izabere pet-šest ljudi i odnese mu- 
tesarifu. Mufti-efendija neka prvi muhur udari. 

— Hoću, brate, odmah, gdje se god za din radi! — 
pristade muftija. 

— E, ali ako ne pomogne kod mutesarifa? — javi se 
upitom netko iz okruga. 

— Šta kod mutesarifa? Kakva mutesarifa? Eno Beč, 
ako tamo ne — onda eno Stambula. Svi, svi ćemo u Stam- 
bul, sultanu! — upravo je bjesnio Hadži-Ahmed-efendija. 

— U Stambul — tamo ćemo odmah! Hadži-Ahmed-efen- 
dija tamo zna sve puteve, on pozna i sultana — najbolje 
da nas on vodi i ovdje i u Beč i u Stambol. 

— Svagdje, braćo, za din! — primio je Hadži-Ahmed- 
-efendija. 

Istu večer Sulejman-efendija napisao predstavku, ljudi 
udarili svoje muhure i razišli se pokasno, odredivši da se 
sutra ode mutesarifu. 


IV 


Sutradan Ahmed-aga oko deset sati izišao na dućan. 
Bilo je urečeno da se tu sastane odaslanstvo, koje će ići 
pred mutesarifa i predati mu arzohal sa sedamdeset mu- 
hura. 

Ahmed-aga otvorio samo doljnji kapak od dućana, a 
gornji ostao viseći. Mislio je da mu i ne treba raspremati 
dućana kad će ionako sad morati zatvoriti dok dođe oda- 
slanstvo. 

Prođe sahat, prođoše i dva — nu još nigdje nikoga. 
pak ni onih koji i inače običavaju dolaziti u ovu džamiju. 
Ahmed-aga se čudi. I podne zauči — nigdje nikoga. Gazijin 
otac čeka i čeka, nemiran, nestrpljiv, tako da je od ne- 
strpljivosti onako sjedećke zaspao i odvrnuo samo — tri 
sahata. Pred ićindiju se probudio i zamislio šta bi to moglo 
biti te nema nikoga. Da nisu i njih pozatvarali? 

— Može i to biti! — sunu mu glavom. — Ovdje, boga- 
mi, nema za nas stanja... Vallahi — poglasnije poče preda 
se zboriti sam sobom — sad će se sve seliti. Ako vlasi za 
to čuju, nećeš ništa prodati baš nipodašto! Hm! — otrese 
se glavom i okrenu oko sebe. 

Potražio je tespih, jer je naumio da ode jednom ,,vla- 
hu" trgovcu da mu kao onako izdaleka nabaci o prodaji 
svoga imanja, da prestigne ostalu svoju braću... 

— Tko rano rani, dvije sreće grabi! — mislio je Ahmed- 
-aga. 

U tom ga upravo pomete Hadži-Mujaga, koji izbi iza 
ugla. 

— Ta gdje ste ako ste turci? Baš vam ništa nije stalo 
do dina! — dočeka Ahmed-aga. — Moj sin gazija još leži 
u zindanu! 

— Pa, brate, zar niste mogli i bez mene? Došli mi 
kmetovi s Goranca, pak sam morao ostati. 

— Taman smo mogli i bez tebe — ujedljivo će i osjet- 
ljivo Ahmed-aga — kad, bolan, nije nitko ni došao! 


— Pa dobro — onda ćemo se večeras opet u mejtefu 
sastati i odrediti kad ćemo poći... 
— Pek-ala, dobro je! — reče Ahmed-aga i ode svojim 
putem — vlahu trgovcu. 
V 


Opet se iskupili u mejtefu, ali ovaj put ih nešto ma- 
nje. Ni Mula-efendije te večeri nije bilo. Došlo mu nekak- 
vih_ sijeldžija pa ne može. Tako je barem poručio. Ni 
Hadži Ahmed-efendije ne bi — a i to su svi prisutni dobro 
opazili. Neki se i srdnuli, a neki rekoše: 

— Pa, bogati, eto sutra da se sastanemo oko ićindije 
pred Tabačicom. Tu ćemo se dogovoriti gdje ćemo se 
sastati, pak ćemo poručiti i muftiji! 

— Dobro, baš tako! — pristadoše svi. 

Uzalud je Ahmed-aga sutradan iščekivao: nije došao 
skoro ni jedan od onih koji inače gotovo višu polovicu dana 
presjede u Ahmed-aginu dućanu. Ahmed-aga, gazijin otac, 

Go S a ZEE oma 


plaho se rasrdio i jedva je čekao kad će se smrknuti da 
im u mejtefiću pošteno očita. 

Na jedno pć sahata i više pred akšam opazi pred jed- 
nim dućanom na Đerizu Hadži-Ahmed-efendiju. Skoči kao 
da bi bio mladić i ravno k njemu. 

— A gdje si ti sinoć, Hadži-Ahmed-efendija? 

— Valahi nisam mogao — problijedi malko Hadži- 
-Ahmed-efendija i razgleda se oko sebe. — Došao mi sinoć 
na sijelo mutesarif — i tako ti ne mogoh. 

— Pa kad je on bio kod tebe glavom — primetnu 
onaj s dućana — što mu nisi ti sam rekao za Salku — 
i tako nam ne bi ništa više trebalo? 

— A kud ću? On sam ne poče, a meni teško spomenut 
mu; bilo bi mu, tko zna, mrsko — — što ću da mu se 
zamjeravam? Znaš, valahi neću ja više dolaziti u mejtefić 
— izmrsi — i moj muhur s arzohala... Tko zna — — eto 
neću, a ionako vas ima dosta pa možete, da, možete sami 
urediti stvar! 

Ahmed-aga ode odatle ljut, a ljut je i u mejtefić došao. 
Nastavili i opet ,vijećati" kako da se Salko izbavi. 

Sad ih je većina bila za to da se uopće ni ne ide mu- 
tesarifu. 

— Ništa od toga, ljudi, nema! Oni su ustali da nas 
unište, da unište našu vjeru. Nama ovdje nije stanja — 
seliti se najbolje! 

— 'Seliti se! — zaključili svi. 

— Uto sav zapahan na vrata bahnu Hasa, Ahmed-agin 
susjed, i jedva uzmože kazati kako su Salku pustili iz 
zatvora i da je već doma. 

— Ah! — svi odahnuše kao da im pade kamen sa 
srca. 
Ne hasni duše gubiti, vidila se očita radost na svim 
licima, ali možda ne toliko zato što je Salko pušten, nego jer 
su se riješili velike dužnosti — da za vjeru idu nositi pred- 
stavku. 

Život bez briga i dužnosti njima je sladak. 

Treći dio 


NAKON TRINAEST GODINA 


I 


Tek se rasvanulo; svjetlo se jače pojavljivalo, a rume- 
nilo neba bljednulo više i više. Iz rijeke, dolinica i bara 
dizala se tanka, bijela, prozirna magla. Pohladno jesenje 
jutro, ali lijepo, milo. Otavom po pokošenim poljima 
svjetluca se rosa; sputani konji koji su tako proveli noć 
napolju, drhture, a iz njih, iz nozdrva im i s cijeloga tije- 
la puši se para kao bijeli dim. Iz dalekih stanova izgone 
krave na pašu; pokoje čobanče skupilo se — s rukama pod 
košuljom — crveneći se od hladnoće u licu i buljeći isko- 
lačenim očima u željeznicu, koja mimo njega juri. 

Zastadosmo na stanici, na Lašvi. Mali kolodvor pun 
puncat svijeta. 


— Nu — to će ti biti stiske! — pomislismo. 
— Travnjaci! — dopre nam do ušiju iz onoga mnogoga 
ljudstva. 


Pet-šest ljudi u prikladnom domaćem našem odijelu, 
spremno za put, stajalo odmah do tračnica, dok su drugi 
držali njihovu prtljagu u rukama, da ju odmah uzmognu 
strpati u željeznička kola. Nije ih, dakle, puno pa da se 
bojimo stiske. Oni sa stanice mahali prama vlaku, a iz 
vlaka opet im odvraćali. 


— Kakvi su to svatovi bez mlade? 

Na stanici se oni koji čekahu spremni za put uzeše 
opraštati s ostalima. Ljubili se i grilili. Ganutljiv prizor 
— a u nekim očima i suze prosjale. Dobra li i plemenita 
naroda! 

— Ovi se sigurno sele! — pomislimo, ne znajući stvar 
drugačije riješiti. 

Uto je doba upravo na dnevnom redu bila već seoba 
— ptica, pa tko zna, moguće da se naši ljudi ugledavaju 
samo u ptice selice, te i oni snivaju vazda o seobi! 

Nu s druge strane nam 'se učini da to ne može biti 
seoba, jer tada bi bilo i cijelih obitelji: djece, žena — 
a ovi su putnici sve ljudi u najsnažnijoj i najzrelijoj dobi. 
Uza to nam udari u oči da one suze oprosnice ne bijahu 
žalovite, već kao suze od ponosa i radosti. 


— Bogzna šta će biti! — zagledavasmo se sami među 
se dok se međutim novi suputnici ne smjestiše. 
— Fertik! — izdera se željeznički stražar, nekakav 


kudrasti Švabo. 

Zvonce odbi, a vlak polagano krenu iz stanice. 

— živeli naši dindaši! Sretno vam i hairli bilo, Bog 
vas čuvao! — orili se sa stanice glasovi za željeznicom. 

U nama se srca potresoše — ne stoga kao da bismo 
mislili da je jedan od onih povika išao sve putnike pa i 
— nas, već stoga što smo — a dopustit ćete da svaki čovjek 
mora imati nešto opravdana častohleplja — i mi suputnici 
izabranih sinova narodnih, suputnici dindaša — branite- 
lja vjere. A uza to opet sve ona pusta želja da što izbliže 
saznamo. 

— Što će to biti Sve su naoči, odlični ljudi, a i od- 
lični ih ispratili. Mora da je nešto važno dok ih zovu din- 
dašima, braniteljima vjere... 

Naša znatiželja još više rasla kad se i na ostalim sta- 
nicama ponavljahu isti ovaki dočeci i klicanja — kao 
preko plača, i s ushitom, i zbiljom i nadom. 


II 


Odahnulo nam vidivši da i dindaši, branitelji vjere, 
putuju preko Zagreba kao i mi. Dosada ne imadosmo 
prilike da što saznamo, da što raspitamo — pa možda da 
će nam se odsada nadati prilika. 

Napokon stignusmo i u bijeli, lijepi Zagreb. I dindaši 
se iskrcaše. 

— Sigurno će se i oni ovdje malo zaustaviti... 

Polagano iđasmo prama Zrinjevcu. Jutarnje sunce još 
slabašno proviralo tracima kroz maglicu, obasjavalo stabla 

i nasade, lijepe ukusne kuće, na kojima se gdjekoji prozori, 
još zatvoreni, prama suncu stakljahu vatrenim rek bi Žža- 
rom. Još slabo prolaznika, na prozorima se po gdjegdje 
pomoli na časak glava, podvezana bijelom okrugicom, pod- 


buhla od spavanja — nu nama oči lete svuda, hoteći kao 
na jedan mah uhvatiti sliku cijelosti. 
— Tu smo! — zadovoljno kliknusmo i opazismo po 


nekom unutarnjem zadovoljstvu da nam je srce stalo na 
pravo mjesto. 

— 0o! — očusmo za nama jak glas — jeste li i vi iz 
Bosne? 

Glas je bio blizu. Ne znađasmo od koga je išao — 
već se onako okrenusmo. 

Bijahu odmah iza nas dvojica, svakako od onih dinda- 
ša, branitelja vjere. 

— Pa jesmo! — odgovorimo. 

— E, kako, dobro, zdravo? — upitaše oni. 

— Dobro, kako vi? 

— Hvala Bogu... Drago nam je, beli, te mogosmo vas 
susresti naše zemljake... — reče onaj krupniji. 

— Pa, bogati, kako ste još, jeste li zdravo? — pitao 
je drugi, komu se preko ramena prevjesio težak zlatan 
lanac od sahata. 

I taj se je razgovor s istim upitima ponovio nekoliko 
puta. Taj je način kod nas poprimljen vrlo diplomatičnim, 
te je najobičniji stalni oblik i jedini sadržaj svih razgo- 
vora. 

— A gdje vam je družina? Ima vas više? — navrnusmo 
mi dalje. 

— Čekaju dolje! — mahnu oni krupniji rukom prama 
kolodvoru. — Mi iđemo na brzojav, da raspitamo u Ba- 
njaluci jesu li i oni od onuda došli. Ako jesu — ne treba 
nam ovdje tražiti konaka, već možemo odmah danas da- 
lje5.. 

— A kuda ćete? Bit će trgovina, nekakav posao? — 
pitasmo oprezno. 

— Ah, proj' se, brate — odgovarao je onaj stariji — 
iđemo u Beč da se caru potužimo. 

— Caru. A što? — zapitasmo u čudu: 

— A vidite — mi propadosmo, pa iđemo tražiti sela- 
meta... Od nas ovako nema ništa... 

— Ama, ljudi, kud tamo? Zar vam nešto država čini? 
Na što ćete se tužiti? 

Zanimalo nas saznati kako oni posmatraju stvari. 

— Evo ti, biva — preuze jedan — naša je mladež 
otišla po poganluku: pije, psuje, ne klanja, ne posti — 
udarila u svako zlo.... 

— I stoga ćete se caru tužiti? 

— Jeste ja, pa i kmetovi nam ne daju ništa. 

— Hajde de, to radi kmetova — ali radi mladeži tko 
će vam tamo pomoći, efendum, ako ne vi? Eto vi, koji 
ste toj mladeži i oci i majke, pak hodže — vi svi valja 
da odgajate mladež i činite ju terbijeli. 

— Jok, džanum, jok! Kako ćemo ih mi kad neće da 
slušaju? Krčmari im daju vina, a vlada neće da zatvori 
pivnice ili bar da našoj djeci zabrani davati piće... 

Na dlaku je sve tako! — potvrdi mu drugi — sve je, 
kako Hadži Rifat-beg reče! 

Iznenadilo nas to umovanje — i nije nam trebalo da 
se za dulje vremena polijevamo hladnom vodom. 

— Aa! — kao prestrašeno i začuđeno viknu na vas 
glas Rifat-beg kad izbismo na Jelačićev trg i prolažasmo 
ispred jedne kahvane. 

— Šta je, ako si turčin? 

— Eno, gledaj! — zaustavi nas. — Pa da nećemo pro- 
pasti? Valahi je ovo sve pošlo iz zla u gore. Od nas nema 
ništa! Sada bih se evo odavle iselio, pa neka đavo sve 
nosi. Evo kakva je razlika između njega i ostalih vlaha? 
— ispruži Rifat-beg glavom prama kahvani, problijediv 
vas i gotovo se uzbjesniv. 

Tekar se tada mogosmo doumiti koja je to strahota, 
te je u dindaša izazvala na prvi pogled tako strahovito 
ogorčenje. Pogledamo bolje i zapazismo mladića gdje po- 
sve mirno sjedi za kahvanskim stolom u prozoru, čitajući 
pozorno nekakve novine. Pred njim na stolu fes: — mladić 
je bio gologlav i to je ogorčilo toga branitelja vjere. 

— Turčin — pa gologlav! — nastavi Rifat-beg — eto 
vidite kako nam i u školama hoće da pokvare mladež, 
da ju rasturče .-- 

— Ali to nije ništa. Baš bi ti moralo biti drago vidjeti 
onako mladića kako lijepo sjedi i uči.... 

Rifat-beg nije htio slušati, već se sa zgražanjem ot- 
krenuo od kahvane. 

— Taj mora da je zbilja pravi, strogi ,turčin" — re- 
kosmo — dok ga i to usplahiruje. Nu ne treba mu sve 
na krivo razumjeti, on tako shvaća, a svaki čovjek ima 
svoj ukus. 


III 


Isti dan po podne polazili su ,dindaši" za Beč. Oda- 
slanstvo iz Banjaluke bilo je već prispjelo i putnici se 
stali okupljati na kolodvoru. 

I mi odosmo da njih — te branitelje vjere — još jed- 
nom vidimo u Zagrebu. 

— Možda ćemo se u Beču opet vidjeti! — rekosmo 
Rifat-begu i onomu drugomu, s kojima smo izjutra razgo- 
varali, te koji se s nama malko zastaviše pred kolodvorom. 

— Beli će nam biti drago! — prime oni. 

— A zašto i Banjalučani iđu? 

— Oni će se i za još nešto potužiti. U Banjaluci se 
pokaurio nekakav Salko Pištelić i uzeo jednu vlahinju.... 

Zgledasmo se. 

— Salko Pištelić? 

I pade nam na um slava nekadašnjega gazije.... 


— Pa i ja imam nešto tako — prekinu nam niti pre- 
mišljavanja Rifat-beg. — Moja se momkinja u Vakufu po- 
krsta. 

— I zato ćete se potužiti? 

— Ja šta! 


— Ali hoće li biti kadri i mogućni u Beču da odonuda 
kod nas stvaraju osvjedočene muslime? — — 

U isti mah jurnu kočija mimo nas, a iz kočije se čuli 
podvici, mahanje ruku. 

— 00, o! — mahnu Rifatbeg rukom onima u kočiji. 

— Koji su ono? 

— Naši — dobri znanci iz Posavine. Došli da nas u 
Zagrebu pozdrave! — i Rifat-beg pođe prama kočiji. Pri- 
maknusmo se i mi. 

Na TE EDDIE I A JIT; 


Zapovrže se razgovor s onima na kočiji. Smuči nam 
se. Na kočiji dva mlađa čovjeka i jedan gotovo posve bije- 
le brade — sva trojica pijana, da ne znadu ni kako im je 
ime. 

— Gdje ste se to malo razigrali? — pitao je smiješeći 
se malko Rifat-beg. 

Oni nisu znali dati pravoga odgovora, već se ispreki- 
danim riječima počeše tužiti kako im se još od sinoć nig- 
dje po Zagrebu nisu dali smiriti po krčmama, već ih 
tjerali. 

— Bit će da su i onda bili nakresani! — prišanusmo 
Rifat-begu. — Pad eto vidi njih, a ti se usplahiri kad vidje 
onoga mladića gologlava, bez fesa... 

— Ostavi ti ono — ono je kaurski — — a ovo nije 
ništa ako su se malo razigrali... Poznam ih ja — oni su 
ti gotovi za vjeru i poginuti, a onaj, beli, neće... 

Učini nam se to gadno, ogavno, te ne rekavši ni riječi 
udaljismo se da ne gledamo to — sirotinjstvo srca, duše, 
UMA ss 


IV 


Pod večer jednom, nekoji dan potom, šetasmo se po 
Beču kroz Karntnerstrasse i po Grabenu. Obilna rasvjeta 
s dućana koji su bili na razne načine uređeni da mame 
gledaoce prolaznike, žamor, stiska, raznolika lica, visoke 
palače, što su stršile u mrak, buka od kola — prava vanjska 
slika velikoga grada. 

Upravo da ćemo mimo Stjepanove crkve kad nas 
zateče u jednoj od pokrajnih ulica silna gungula, stiska 
ljudi, buka. Čovjek je znatiželjan, pak se i mi uzesmo 
protiskivati da vidimo što je. 

— Što je to? — upitamo jednoga fino obučenoga 
gospodina. 

— Gone ih iz gostione — pijani činili svašta... 

Doturasmo se — i vidjesmo nekoliko fesova. 

— Tu je i naših! 

— Eno i Rifat-bega! 

Htjedosmo k njemu da nam kaže što je to, nu on se 
bio razmahao i zagovorio, dok ga napokon ne potiskoše s 
ostalim feslijama. 

Čuli smo u njemačkom jeziku prijekornih, grdnih 
riječi i razabrasmo da je to išlo sve na one feslije. 

— Vidje li — bijahu ovo neki od dindaša! 

— I to su članovi odaslanstva iz Nove Austrije! — 
vikao njemački s vrata jedne od boljih gostiona nekakav 
čovjek, po svoj prilici sam vlasnik. 

Svom mukom doprsmo do same gostione i sjedosmo 
u njoj sigurni da nas neće nitko prepoznati. Da je tu još 
bio Rifat-beg, možda bi nam zamjerio što nosimo šubare. 

Počesmo pitati jednoga od gostioničkih podvornika da 
nam razjasni to. On se nije susprezao. 

— Došlo ih — veli — sedam-osam Turaka, kažu nekak- 
va odaslanstva. Ovdje ručali i pili rakiju, koju su sa sobom 


donijeli — popili devet staklenaka. Pomislite, rakiju uz 
objed! — zgražao se Švabo podvornik, komu sigurno nisu 
bili poznati naši ,lijepi običaji". — I onda se izopijali 
kao — — — ne neću da reknem kao što, pa počeli sve 


napastvovati. Nijedna gospođa nije mogla biti mirna, a 
kad je jedan od njih pošao za nekom Švedkinjom pjevači- 
com i rukom posegnuo za njom, onda je već bilo pre- 
VIŠe +. 

I završi kako su ih onda izbacili uz pomoć stražara. 

Umalo te se ne zastidismo radi toga bolnoga čina 
naših dindaša — nu za što im te malenkosti zamjeravati 
kad su zaslužni što su došli ,braniti vjeru"? 

— Možda im nije stvar pošla za rukom, pak malo 
pihnuli da razbiju brigu? 

— Bit će da oni nastoje naći što više briga, da ih 
uzmognu razbijati... A dobra su njihova srca, te ih svašta 
lako dirne... 

— Ali to Švabe ne razumiju! 


Epilog 


— Abderićani? Ne, nisu Abderićani izumrli, još ih je 
i previše! 

— Kao da ih se sve više rađa... 

— Samo što su se ovi do skrajnosti izrodili... oni 
nekadašnji bijahu ipak bolji — — 

— Vidi se da u naravi ništa ne gine — samo mijenja 
oblike... 

ČEKAONICA ČETVRTOGA RAZREDA 


Ene  medinet-ul-ilmi 
Ve Alij-un babuha. 


Od prvih nam je briga bila da pohodimo čitaonicu, 
ili — kako se inače obično zove — kiraet-hanu. Tu ćemo, 
nadasmo se, vidjeti prve predstavnike mjesta, njihova umna če- 
la bistre oči; vidjet ćemo podmladak, što pod budnom pas- 
kom tako umnih svojih starijih, kojih se imena ne drže 
prikovana samo među zidinama njihovih kuća, prima lije- 
pe primjere; vidjet ćemo — nu, vidjet ćemo sve što treba, 
vidjet ćemo njihov mar i nastojanje oko naobrazbe a to će 
nas zagrijati lijepom nadom u bolju budućnost. Nedavno 
bo prije toga čitasmo izvještaje o glavnoj godišnjoj skup- 
štini kiraethane, u kojoj predsjednik reče, da će ,naša 
kiraethana kako dosada s uspjehom, tako i odsada obav- 
ljati svoju glavnu svrhu, da se među članovima pobudi 
volja i ljubav za knjigu učenje i naobrazbu", što kao glav- 
no propisuju i društvena pravila. 

— Nu — kliknusmo onda — pak zar to nije najsjaj- 
niji uspjeh? 

— I kako — i eto, hvala Bogu, ondje već imamo gava- 
na duhom i naobrazbom! 

I živim smo bojama slikali kako to moraju da su 
ondje vrlo sjajne prilike; već smo pomišljali kako će či- 
tava zemlja ubrzo poplivati od samih naobraženih glava 
i plemenitih duša. 

Upravo smo lakomo hitjeli u kiraethanu. Srca nam 
od milinja cvala, a od veselja ne mogosmo ni riječi pro- 
zboriti. Samo se naglas upozorismo i obradovasmo kad 
uočismo čitaoničku zgradu. A zgrada je vlastita svojina či- 
taonice, za nju samo građena na lijepu mjestu, u najljep- 


207 


šem maurskom slogu. Ukusna i slikovita, kao najljepše iz- 
vezena zlatna kutija. 

Ugodno bijasmo uzrujani kada dođosmo pred vrata, 
a nešto nas u nutrini našoj gonilo naprijed, kao u odavno 
poznato mjesto, među vrlo dobre znance i prijatelje... 

U kiraethani nađosmo samoga podvornika koji je 
ujedno i kahvedžija i sve drugo zajedno: ukratko čuvar 
zgrade. On nam rastumači da u to vrijeme obično nema 
nikoga, jer se ljudi razilaze na objed. A tada je bilo tek 
podne prešlo. To nam nekako dođe kao u zgodu da ne- 
pomućeno pregledamo prostorije. Dobri pazikuća vodio nas 
je i pokazao nam osim soba još i ormare s knjigama, koji 
se zovu ,društvena knjižnica", Začudismo se kako su sve 
knjige nove novcate, nigdje oštećene. 

— To za stalno članovi vrlo paze da ih ne pokvare... 

— Aa, jok! — usprotivi se naš tumač, omahnuv gla- 
vom i nadesno i nalijevo — nije to. Nitko ih i ne čita, a 
puno ih je, puno nerazrezanih... 

Zagledasmo se kao da htjedosmo reći da taj naš tu- 
mač ni ne zna šta govori. 

Primaknusmo se velikomu stolu nasred najveće sobe. 
Sjednemo i naručimo kahve, te uzesmo da pregledavamo 
veliki kup raznih novina, koje su razasute ležale po stolu. 
I tu — čudna ista pojava: novine čiste, neproparane, kako 
je to druguda vidjeti gdje se čitaju. Bilo je i beletrističkih 
listova. Bijahu nerazrezani, dok su bile nešto dodiranjem 
ruku zamazane one stranice na kojima su otisnute slike. 


I opet smo se zgledali... 


Mi se malo po malo privikavali prostorijama, dok se 
napokon posvema udobno na namjestismo, da po običaju 
pročitamo koju novicu. 

Prilično vremena zatim počeše po gdjekoji dolaziti u 
kiraet-hanu. Vidjesmo hodžinskih i softanskih džuba, ah- 
medija, franceskih odijela. Dolaznici — valjda redoviti čla- 
novi — samo zavire u sobu, u kojoj mi sjedimo, pak se 
onda povuku u prednji prostor, otkuda je na tri strane 
pukao vidik. Drugi se motaju jedan po jedan u manju so- 
bicu, a mi, ne hoteći da budemo odviše na sredini, povu- 
kosmo se za mali stolčić u kraj, za ormar, da nas je gotovo 
teško bilo na prvi mah i vidjeti. 

Malo-pomalo, i već se prilično ispuni čitaonica. Došlo 
i starijih ljudi, — valjda odličnici i prvi u gradu, dok ih 
oni mlađi pozdravljahu s najvećim poštovanjem. Kako koji 
dolazi, onako se svi redom dižu, sa zemlje grabeći pozdrav 
nadošlici. Onda opet mir, pušenje, muk, dok se to isto ne 
ponovi kad se koji nanovo pojavi. 

Učini nam se kao da neka dosada vlada među svim 
ovim ljudima. Svaki se na svoj način izvalio i naslonio, 
zanesavši se valjda u svoje misli ako ih je imao. Oni spri- 
jeda po svim stolovima zaigrali šah, a u pokrajnjoj sobici, 
koja se je zadimila da je strahota, igrali se domina. 

Ipak nam je bilo čudno, te se ni jedan ne maši za 
bud kakove novine. A čudno nam bilo i to što oni stariji 
ne povedoše nikakov razgovor, ili ako malo da — onda 
to bijahu kratke, isprekidane, kao lijene izreke o najobič- 
nijim. i suvišnim stvarima. Tek negdje pokasnije primače 
se nekakav mladić novinskomu stolu i uze pregledavati 
jednu po jednu novinu. 

— Zbilja, umalo da i ne zaboravih — javi se jedan 
s vrha — ima li štogođ u gazetama? 

— Valahi — odvrati mladić — upravo ništa! — i poče 
čitati natpise pojedinih novinskih sastavaka. 

— Nema ništa o nama, iz Bosne? 

— Jok! 

— Baci onda, pasja..... 

Mladić ostavi novine i pođe u sobicu, gdje su se igrali 
domina. 

— A što veliš ono — upita jedan svoga druga — što 
će biti s Habešem" i Italijom? 

— Ja, ja — biva Amerika je stala po srijedi... 

— Aha! — kimnu onaj glavom. 

I tako se završi interview o visokoj politici u koji se 
htjedoše i drugi umiješati, ali se učini kao da im to bijaše 
prenaporno. Ipak su pokazali nešto dobre volje što su ba- 
rem čuli riječi, dok ne htjedoše gotovo ni slušati kad je 
onaj mladić čitao natpise pojedinih sastavaka u novinama. 


Digosmo se i izađosmo. Bijaše nam kao da nam je 
nešto u grudima šuplje, prazno. 


+ Habeš — Etiopija (prim. ur.) 

— Sjedđe li ovako češće puta? — upitamo kahvedžiju. 

— S dana u dan tako i nikako drugačije! — odvrati 
nam čovjek. 

Odmaknuvši se malo od kiraethane kojoj je svrha da 
u ,svojih članova pobuđuje volju za čitanjem i naobraz- 
bom"', osvrnusmo se na nju. Pade nam na um natpis, što 
smo ga u njoj vidjeli, arapski natpis zlatnim slovima: ,Ja 
sam grad znanosti, a Alija mu vrata!" 

Pri tom nam se smuči pri srcu i sjetismo se one tali- 
janske: 

Carta canta, villan dorme... 


xk 


— Nu, hvala Bogu — kliknusmo, 'hodajući po kolodvo- 
ru prije polaska — samo da se što prije odavle udaljimo... 

— Teško je to sve gledati... to boli čovjeka... 

I da smetnemo s uma razne neugodne, bolne dojmove, 
pošetasmo po kolodvoru uzduž i poprijeko. Nije bilo vrata 
kojih ne uhvatismo za kvaku. Zavirismo i u čekaonicu čet- 
vrtoga razreda... 

... Čudno! I tamo ljudi, po vanjštini odličnih, uglednih, 
bijelih ahmedija, džuba — — 

Većinom su šutjeli i pušili. 

— Koja razlika između kiraethane i ove ovdje? 

— Ništa — oboje kao dva jaja, samo druga imena... 

— Biva čekaonice četvrtoga razreda? 

— Nu, samo što ovdje nemaju šaha ni domina... 

NAJMUDRIJI LJUDI NA SVIJETU 


Eno šta ga gledaš! Kolišni je — dakako da mislimo 
lijepi Mostar — pa koliko je jada i brige zadavao i veli- 
komu Carigradu, da je morao barem malo naštetiti koji 
zub grizući tu tvrdu orahovu ljusku Mostar. A Mostarci se 
opet ponosili svojim junaštvom i pameću što su znali če- 
sto puta nadmudriti gospodara. Bi im čovjek rekao da su 
najmudriji ljudi na svijetu. Čini se kao da se i sada nalazi 
te bolesti, te oni drže da su uistinu to. 

— Jedva se i sjećamo. Bilo je tamo pred ulaskom no- 
ve vojske. Onda su bili duhovi uznemireni, silna trzavica 
— a i razumljivo je kad je valjalo svaki čas trčati po 
pušku. 

U isto se vrijeme tada pronio glas da će se uvesti 
novi porezi, jer je, vele, došla takova zapovijed iz Cari- 


grada. 

To se raširi kao munja i eto ti odmah zdogovora i 
vijećanja. 

— Nećemo, pa nećemo! — zaintačili Mostarci. — Ne- 
ćemo mi nikakve poreze, pa makar se i puškom branili! 
Ta ionako smo se vječnim ratovanjem istrošili — pa 
još i to! 


I nije druge bilo: carski je namjesnik morao otpisati 
u Carigrad da je uzaludan svaki pokušaj, jer su Mostarci 
uporni i ne dadu o kakvim porezima ni probijeliti. 

Mostarci, a na čelu im oni glavniji ,prvaci", ponosili 
se tim i čisto bili osvjedočeni o svojoj velikoj mudrosti 
i državničkoj vještini. Sve se jedan po jedan carski čovjek 
mijenja — neobavljena posla. Kako je onda duhao dru- 
gačiji vjetar u Carigradu, to su ti carski ljudi u svem bili 

pravi Evropejci, pridržavši na sebi samo fes od stare noš- 
nje. Mostarci su ih otpremali otkuda su i dolazili, uz is- 
priku da oni neće kaurina — a to je bio diplomatski izraz, 
koji je imao značiti: mi nećemo poreza. 

Ponosili se oni tim svojim uspjesima kao i tim što su 
tako mogli pokazati Carigradu kako su oni najkorenitiji 
,turci", koji ne priznaju nikakvih promjena, a još im draže 
bilo to što se je onda — kako veljahu — Carigrad počeo 
priljubljivati kaurstvu i kaurskim običajima. 

— Neka zna Carigrad s kim ima posla; neka znadu 
tamo da i u nas pameti ima te da nas ne mogu nad- 
mudriti! 

E — šta ćeš — najmučdriji ljudi! 

Ali Carigrad je Carigrad, a carigradska gospoda kano 
da su s Carigradom od slarih Grka naslijedili i nešto hit- 
rine. Mudra je osmanska lija dobro poznavala naše ljude, 
pak je prama tomu i radila. 

U Mostar se čulo da dolazi novi carski čovjek iz Ca- 
rigrada. ,,Prvaci" se već unaprijed hrustili kako će i ovomu 
pokazati vrata od Mostara. Žamor po čitavom gradu — 
dok eto ti glasa da je novi valija stigao do na Bunu preko 
Metkovića. 

— Neće, kaurin, među nama ni mjesta ugrijati! — go- 
vorili su ljudi. 

Nu eto ti čuda pred kojim ostadoše svi zabezeknuti: 
taj novi valija nije u vlaškoj odori, nego ,pravi pravcati 
turčin", pravi alim u džubi i ahmediji. To se čudo na 
daleko čulo, a o njem je i svako mostarsko dijete pripo- 
vijedalo. 

— Ha — ponosili se Mostarci i njihovi prvaci — nismo 
li mi rekli? Znadu oni kakvi smo mi, pa nam se moradoše 


pokloniti — i eto, ne šalju nam više kaurina u tijesnom 
odijelu, već pravoga turčina, hodžu — Bog mu dao zdrav- 
lje! 


Umjesto otpora zavladalo po Mostaru odjednom vese- 
lje, radost. Mostarci, veseli što su Carigrad nadmudrili 
i ukrotili, spremali se sada da pobožnoga hodžu-valiju što 
sjajnije dočekaju. I zbilja — što se samo moglo micati, 
sve izvrvilo barem do Šarića džamije na selamluk. 

— Eto ga, eto! — žamorilo je i vikalo mnoštvo kad 
se iz polja pomoli tušta ljudi. 

Vidi se da je alim i pravi pobožni turčin kad nije dao 
da pred njega izlazi ni muzika — jer slušati čalgiju nije 
pohvaljeno! 

Tako su govorili stariji ljudi gledajući niz polje. 

Odozdol se prvi pomoli starac bijele brade i glave 
na lijepu, vitku, kao snijeg bijelu konju. Oko glave mu 
zelena ahmedija, mavena široka džuba raširila se konju 
niza sapi, a na nogama mu žute mestve i papuče. Pa da 
nije pravi koreniti turčin i alim! Oko njega i za njim, 
što na konju, što pješke silesija svijeta. On se okreće na 
sve strane i pozdravlja svijet tiho, pobožno. 

— Bog mu dao zdravlje, nikada ga ovakoga imali ni- 
smo! — gotovo da su plakali starci i ostali mudri ljudi. 

— Polako, ljudi, čekajte! — govorio je neki Hajalović, 
o kom nisu vodili računa da je i on ,mudar',, i koji je to 
sve motrio iz prikrajka. — Ako večeras asker ne prohoda u 
Iliće u Kljaje po vino, može mu se vjerovati! 

— Šta — kako se Boga ne bojiš, onakom alimu tako 
govoriti? — usuli na nj ,,mudri" ljudi. 

— Polako, polako! Upamtio sam ih ja i više onakih 
i u onakom kijafetu, koji su mnoge bačve cimskoga vina 
posušili i — naše hazne opustili! 

Jedan jedini je odobravao Hajaloviću. 

— Nije ti na jabanu, vjere mi, Mujaga. Vidit ćeš da 
će nas ispod one zelene ahmedije ujesti zmija. Ali šta ćeš 
— kad se naši ljudi drže najpametniji na svijetu!... 

I novi alim-valija sio u Mostaru, te malo-pomalo — 
i za tri mjeseca uvedeni i provedeni svi zakoni o porezu 
i daći svake ruke. Valija prestao nositi džubu i zelenu 
ahmediju, a asker mu često trčao u Iliće i po bijelu danu. 

— Ja kako nas prevari, nikad on dobra ne vidio! — 
kleli su ga mudri ljudi. 

— E, da je pamet do kadije k6 od kadije... — boc- 
kao ih je Hajalović. 

— Prošla su ona vremena, a nastala druga. Mostarci 
su sve isto pametni, najpametniji — jer sveđer vjeruju 
krabuljama i kanda će i od sada morati često puta opareni 
uskliknuti: 

— JA kako nas prevari, nikad on dobra ne vidio! 

E, al' najmudriji ljudi na svijetu! 

U VINOGRADU 


Salih-agin vinograd bio je jedan od najljepših u mahali, 
a bio je od dvadeset motika. Trs sve jedan do drugoga ljep- 
ši, grožđe da ljepšega nije inoglo bili. 

Grožđe je već zorilo — a Salih-aga nije mogao pro- 
pustiti da ne ode u svoj vinograd. Čisto mu srce raste kad 
se po njemu ogleda. Najvolio bi zaći u nj ujutro, kad no 
još rosa odsijeva s lišća u prvo sunce. Zavirivao bi u svaki 
trs, ogledavao se za punim, jedrim grozdovima, ni nemajuć 
kada da svrne okom jal na trešnju, jal na smokvu, Zer- 
deliju ili prasku. Hiljadu ti medenih smokava uzalud — 
njemu je srce raslo gledajući lozin plod. 

Grožđe već dozrelo, primicalo se je vrijeme i trganju. 
Nu Salih-aga zapazio nešto. Kako je već poznavao gdje 
mu koji grozd stoji, vidio je da mu netko dolazi i kreće" 
u vinograd. 

— Dina mi.... 

Zamahnuo bi on glavom sumnjivo i sažeo se bliže 
zemlji. Razgrći, premeći — i zbilja, trgani grozdovi, polom- 
ljene loze, iskidano lišće, a vide se i tragovi od stopa. 


On sada uzme bolje paziti — ama svejedno, svaki 
dan opazi nove svježe tragove. 
— Moram ga uhvatiti! — zaprijeti se on. 


— Napokon — napokon jednoga dana zaputi se ranije 
negoli ikada prije. Jako svanulo, do sunca još dosta, nu 
vrlo vidno. Salih-aga lagano udario uz put, odbijajući di- 
move iz jaseminova čibuka. Glavom malko pognuo, rukom 
omahuje, a o bedri mu kucuka duhankesa od crvene čohe. 


+ kreće — dira (prim. ur.) 

Put do njegova vinograda bio je uzbrdit, a dosta vi- 
soko i gusto obrastao dračom, divljom ružom i drijenom. 
Taman on u vrh ravno pred svojim vinogradom, i ispravi 
glavu da se preko drače i kupine razgleda po njemu. 

Oču gdje nešto šuška. 

Prebaci on očima i tamo i amo — kadli ima što i 
vidjeti! Tri čovjeka oklopila po trsovima i trgaju kao za 
okladu. Uza svakoga po oveći sepet. Hotijaše u prvi mah 
da se razviče iza svih naramicama, nu kao da se predo- 
misli. Strese ramenima, kimnu glavom, hitro primače i 
odmače čibuk od usta — i pognute glave stupi u vinograd. 
Pomalo se ogledavao i na jednu i na drugu stranu, al' rav- 
no uperio prama onoj trojici što su onako uranili u trganje. 
Hodao je tako polako i vješto da ga trgači nisu u prvi 
mah ni opazili. Oni se zabavili o svom poslu. Tek kad je 
bio prilično blizu njih, nakašlja se glasno da su ga mogli 
čuti. 

Oni se okrenuše u pola posla i preplašeno se zgledaju. 
Lovili su oko sebe očima kao zečevi, kako bi mogli pobjeći 
— nu Salih-aga im domahnu čibukom. 

— Ništa, ništa — dete vi kao i u svomu! — prijazno 
im reče i kad je bio već kod njih, nazva im dobro jutro 
što se prijaznije može pomisliti. 

Rani se nezvani gostovi zablenuto i kao preplašeno Za- 
gledali u Salih-agu, pa ne znadu ni obijeliti. 

— Ma ništa, ljudi, berite vi! — hrabrio ih je Salih-aga 
i svakomu se pojedinomu javio imenom. Svu trojicu je 
poznavao i oni njega: dvojica su bili turci, a treći ciganin. 

— A, zar nije lijepo grožđe? Dete samo! A onamo — 
onamo je ljepše! — kazivao im je Salih-aga i sam pošao bra- 
ti za njih i mećao im u sepete. Dotle je o smokvu oslonio čibuk 
— Vidite da ste pametni, vi biste mogli svako jutro doći i 
nabrati — ta ja komu ću pomoći ako ne svojoj braći! 


Najednom se Salih-aga ispravi i pođe pod trešnjevo 
drvo. 


— Mujo i ti Maho — nudete ovamo! — zovnu dvojicu 
k sebi. 

I Mujo i Maho uput i ravno k njemu. 

— Šta je? 

— I pitate! Jeste li ljudi ili djeca) — Ja vam se ne 
mogu načuditi! Vi ste mi braća turci, pa u svako doba 
bujrum, vinograd vam je otvoren. Ali kako morete s jed- 
nim ciganinom! Turci pa s ciganinom!! 

— Ja šta bismo? 

— Imate li pameti? Šta će vam on — zar nemate 
šaka, pa po njemu? Nije on vama ravan — udarite ciganina! 

I Mujo i Maho se okrenuše i kao na zapovijed udri 
šakama po ciganinu. Ciganin se previja i jauče, pesti 
padaju i gnječe ga, kao kad se bačva nabija — — dok ci- 
ganin ne uhvati zgodu i nogama vatru, kao da ga vile nose. 
Ni da bi se okrenuo, već samo što se katkad opipne po 
leđima. 

— Tako, pas ga okotio — gdje će ciganin s turcima! 
— dahnu zadovoljno Salih-aga. — Berite vi sada! 

I on sam poče ponovno pomagati i Muji i Mahi, koji 
se probirući groždje jedan od drugoga razmakoše. Salih- 
aga je stupao uz Mahu i kazivao mu čibukom gdje je koji 
grozd ljepši. 

— Valahi — znaš šta, Maho? Drag si mi kao i brat i 
vazda mi dobro došao. Čestit si i valjan — Mujo ti nije 
ni izdaleka dorastao. Hrđa i lola, niti je meni drag, niti je 
uza te pristao. Ne ti, ne budi lud, zatjeraj ga — pa onda 
dolazi sam, kako ti se i pristoji. Što je moje, neka ti je 
otvoreno kao i tvoje — pa zašto da on nosi što bi tvoje 
moralo biti? A-a? 

Salih-aga mu je govorio potiho, pouzdano i na takav 
način da je Maho bijesno ošinuo Muju očima. 

— Pravo veliš, Salih-aga! — stisnu Maho šake i obori 
se na Muju. 

Stade Muje pomaganja, savija se i previja. Hoće da 
se na Mahu izvrne, nu ne može. Maho je bio pojači. 

— A-jao, hrsuzine — izmače napokon Mujo i jedva živ 
iznese glavu. 

— Tako, tako! — hvalio je Salih-aga Mahu i s rukom 
odstraga išao prama njemu. — Tako valja — a ti sad beri 
lijepo sam. Moreš ponijeti sve tri krošnje. Na, — privuče 
mu Salih-aga jednu krošnju — u ovu more još dosta stati, 
napuni ju! 

Maho se sage nad trsove, a Salih-aga za njim. Sve nešto 
mjeri očima po Mahi. 

Maho uprav da će za grozd — kad li Salih-aga izvrnu 
štapom iza leđa po Mahi. Udri — udri — udri — — i po 
glavi i po leđima, da se Maho oborio na zemlju. Salih-aga 
ne prestaje, već hvata gdje stigne. 

— Tako li, lopove, u tuđi vinograd! Ti li si mi turčin! 
Još neka te i jednom samo zatečem — zadajem ti tvrdu 
vjeru da se nećeš živ maknuti odavle — a sada izdiri! 

Maho je bio isprebijan na pasje ime — jedva se odvu- 
kao iz vinograda. 

Kad Salih-aga ostade sam, slatko se u sebi nasmija. Ta 
i ima za što: na lijep način odbio nezvane goste, koji mu 
ostaviše tri krošnje pune najizabranijega grožđa. Imat će 
šta ponijeti doma, mada se nije sam mučio. 

MALI ILI VELIKI 


Svi smo se u kući bili zabrinuli radi majke. Zabolila ju 
nešto glava, pa ko na živoj vatri od muke. Molili ju da joj 
dozovemo liječnika, al! badava. Ne da o tom ni spolnenuti. 

— Šta će meni Švaba? Šta oni znaju? 

Mi svi u neprilici. Od boli se prevrće, al' neće lijeka. 

— Da joj je zapisati u Ahmed-efendije...? Ona je 
nastupila! — pripomene stric. 

— Nego, nego — ona je nastupila, a Ahmed-efendijin 
zapis od ,,nastupa" ko rukom odnese! — pridoda strina. 

Kućno vijeće bilo je gotovo. Nije druge — mora se 
Ahmed-efendiji. 

Bilo je dva sahata po zapadu sunca kad odosmo Ah- 
med-efendiji. 

Pokucasmo halkom na vratima, na kojima se odmah 
zatim pokaza sluškinja. Kažemo joj rad šta smo došli, a 
ona se brzo vrati, te nam reče da malko pričekamo, jer da 
,efendija'"" upravo abdest uzimlje. 

— Hvala Bogu! — zadovoljno odahnusmo — pod abde- 
stom je pak će i zapis bolje pomoći. 

Domalo se pojavi Ahmed-efendija — čovjek od kojih 
četrdeset godina, poduge crnomanjaste brade, plavih oči- 
ju a izraza blaga, pobožna. 

— Šta je, hajrola? — pozdravi nas čisto pobožno, još 
spušćavajući rukave, koje je za abdest zagrnuo. 

Nekako tužno, skoro preko plača otkrismo mu koja nas 
nevolja njemu tjera. 

— Aha, znam ja to! — manu pobožni hodža važno gla- 
vom. — Ona je nastupila... nastupila — jah! — Vi — ote- 

zao je on — imate jednu kolovađu kroz avliju... pak se 
tu safunjaka proliva. I eto — zamišljenim, ozbiljnim pogle- 
dom pilio je preda se i kao da je iz brade svoje riječi 
teglio — tu je u zapad sunca nastupilo i ,presmlatilo" ju 
po glavi... Pre-smla-ti-lo — otezao je turobno i kao sažalji- 
vo. — Treba joj zapis — ali s božijom pomoći sve će pro- 
lose HOCE... HOĆE s ss 

Ahmed-efendija je nabrajao kao da je iz knjige čitao, 
a mi smo ga slušali i nijemo mu sve potvrđivali. Sve mu 
potvrđivali — i morali smo — mada smo znali da u našoj 
avliji ni u cijeloj kući nema otvorene kolovađe. Pa baš 
nijesmo tada ni na što drugo ni mislili — pa ni na kolo- 
vađu, već na materine muke. 

— Dobro — opet će hodža — kakav ćete zapis? 

Prođoše nas ježuri. Tu nas znanje izdade, makar da 
nam je bila velika volja. 

— Kakav zapis? — zapitasmo se u sebi. — Daj proberi. 

Dobri efendija je opazio našu nepriliku pa kao da mu 
je to ugađalo. Sveđ nas je gledao pitajući očima. 

— A od glave... od nastupa! — propentasmo smeteni. 
— I sam veliš da je nastupila — daj nam zapis od nastupa! 

— DA, da, znam ja to! — preleti mu ko nekakav smi- 
ješak, šta li, preko usana, te mu se ukazaše žuto-zeleni 
zubi — ali ja vas pitam kakav zapis — mali ili veliki? 

Još se više iznenadismo. Kakova je razlika u zapisima 
— jesu li svi isti za jednu bol? čudno! 

— DA, di — govorio je hodža blagim načinom, kao kad 
se koga hoće lijepo o nečem osvjedočiti i uputiti — to znam 
ali — znate ima vam zapisa malih i velikih... 

— Koja im je razlika u moći liječenja? 

— ... Mali stoji dva fiorina, a veliki dva i po. 

Mal da ne padosmo u nesvijest. Kakve su to moći koje 
se prama cijeni dijele? Ne znadosmo se snaći u tome. 

— Ta zaboga, efendija je, li sve jednako, mali ili veliki? 
Bog će pomoći, ni ne pazeći kako ćeš ti biti plaćen. 

— Da, da — klimnuo je hodža glavom pobožno — tako 
je. Ali to stoji, kako se zapiše. Zapišem li veliki — njezina 
će bol preći na me... 

— Ne bi li bog dao — pomislimo u sebi — pa da ti 
glava pukne, da svijet više ne opsjenjuješ! 

Časak ušutismo. 

— Pa kako bi se ti onda izliječio kad bi bolest na te 
prešla? — upitasmo malo zatim. 

— Ja ću ,puhati", pak će mi proći i otići na đavla. 

— I s dušom ti zajedno! — pregrizosmo dolnje usnice. 

Gotovo smo bjesnili — al' opet nas stezalo srce misleći 
na bolesnicu. 


— Pa dobro — daj veliki! — rekosmo u jedan glas. 
Nijesmo puno čekali. Dobri je efendija brzo bio gotov. 
— Evo ovaj — pokazivao nam je zapise — omotat 


sedam puta u mušemu i nositi na glavi dok bol ne prođe 
a ova dva popiti s vodom. 

Platismo i uzesmo zapise, pa put pod noge. 

— Kako bi bilo da u ova dva zamotamo po jedan anti- 
pirin, pak joj zaoseb damo? — upitasmo se putem. 

— Ništa ti ljepše — taman tako! 

Odmah u ljekarnici kupimo antipirine, zamotamo ih u 
Ahmed-efendijine zapise te vrcem kući. 

Mi doma — a mati, sva povezana jemenijama i okru- 
gama, sjedila uz peć i previjala se od boli. 

Počesmo je odmah tješiti da će joj brzo bol uminuti, 
pokazujući joj naše zapise. 

— Evo ovaj odmah s vodom popiti! Baš će biti dobar, 
jer je Ahmed-efendija bio pod abdestom. 

— Ah, Bog vam dao svako dobro! — blagosivala je 
bolesnica i proučiv nešto, progutnu antipirin. 

Ni dvadeset časaka nije prošlo, a mati zdrava ko 
hoćeš. 

— Ah, Bog ga dženetom nagradio — vidi kako je sret- 
ne i pobožne ruke! — mati mu pjevala slavu... 

... A mi joj te vjere ne htjedosmo kvariti. 

A I RI 


= Ne i gi; 


GUSKE IZVAN VODE 


Abdulah-efendijina je bašča na veoma lijepu mjestu. 
Voda ju optiče sa dva kraja, a uz vodu poredale se široke 
stare vrbe, kojima se grane kupaju u vodi, malo podalje 
smokve, kruške, jabuke. Veliki orah diže se u uglu bašče 
da mu polovica granja visi nad njom. 

Tu, pod orahom — ili bolje između oraha i lisnate 
smokve mala je Abdulah-efendijina londžica, gdje Abdulah- 
-efendija redovito svaki dan sjedi o ljetnoj zapari, da se 
rashlađuje u hladovini nad vodom, u gustom onom zele- 
nilu. Nekada mu dođe po koji znanac, a nekada je sam 
samcat. Znanci su mu dolazili ne samo kao prijatelju, već 
i kao uglednu čovjeku, komu je išao glas da je vrlo učena 
glava. Stoga je prijalo njihovu častohleplju kad bi ih drugi 
vidjeli s Abdulah-efendijom — gdje smokve jedu. 

A i jest Abdulah-efendija i naočit bio kao malo ko. Je 
li na sokaku — to ti je on pod ahmedijom, u džubi kao naj- 
ozbiljniji dostojanstvenik. Dosta lijepa crna brada obvijala 
mu se oko lica, koje je bilo prijatno, i s koga su sijevala 
dva oka — bi rekao čovjek, da odaju bistar i dubok um. 
Obrve na ozbiljno uzvinute, po gdjekoja bora na čelu — — 
uistinu sve sami znaci da je to čovjek pun puncat znanja 
kao šipak zrnja. 

Nu kad bi se on sam izvalio u svojoj bašči u londži, 
skinuo ahmediju i džubu, kao da bi se izgubilo puno nešto 
od one njegove ugodno učenjačke vanjštine. Već ipak se 
je i tada dobro držao, bio sam ili ko s njim, malo govorio 
i gledao preko bašče ili u vodu napola pritvorenim očima. 

— Zamisli ti! — bila je obična njegova na svaku što 
bi ju ko rekao. 

I stoga je on bio na glasu kao vrlo mudar efendija. 
Napokon mora da je to istina; vas se svijet ne more tako 


lako varati — — a Abdulah-efendija je naočit i svojom 
vanjštinom djeluje na čovjeka da vjeruje u njegovo znanje, 
u njegovu mudrost: — ta da kako bi onda mogao i nositi 


džubu i ahmediju? A ahmedija i džuba znak su učenosti. 

Jedno ljetno popodne Abdulah-efendija sjedio kao obič- 
no u svojoj londži. Još je dobro žeglo, a od žege kao da se 
zelen umorila i ponikla lišćem. Iza londže se bijeli široka 
testa, prašinom prekrivena, a ispod nje protiče voda i šumi 
udarajući o meku obalu pod londžom, šireći se ondje u 
povelik vir, natkriven granjem i s jedne i s druge strane 
rijeke. Na dva-tri mjesta sunce probija kroz gusto granje 
i kao u štapovima roni svjetlom u vodu. 

Abdulah-efendija sjedio je mirno i zadovoljno, vidno 
uživajući u ugodnoj hladovini — dok se odjednom ne prenu 
iz onoga svoga mira. 

— Ga-ga-ga! — prenu ga gakanje gusaka, koje se zale- 
tiše u vodu, mljaščući krilima. 

Abdulah-efendija ih pogleda i malo bolje raširi OČI. 
Ugađala mu je oku igra guščije čete — te se namjesti na 
klupi, da ju uzmogne bolje motriti. 

A bilo ih je na okupu — ne u londži, već u vodi — 
pet gusaka. Sve jedna ljepša i punija od druge. I one kanda 
su znale probrati gdje je hlad, pa gnjurile po hladovitom 
viru, u dubokoj sjeni. Milina ih pogledati! Bijelo im kao 
snijeg perje uglađeno, a one, kao da znadu to, ukočile 
glavama i jedva što se pomiču površinom tihe vode. Očima 
mirno gledaju i na jednu i na drugu stranu, vrteći lako 
glavom i kljunom nekako u sarazmjeru, kao i opnastim no- 
gama u vodi. Onda opet pokatkad zagnjure svom glavom 
i vratom u vodu — a to tako vješto i otmjeno, kao...! Pa 
kad ju izvuku iz vode, dražesno njome otresu, da se s nje 
rasprše sitne kapljice vode kao rosa s cvijeta, kad se bere 
ranom zorom. I opet nastave svoju igru — plivaju i gnju- 
re a Abnulah-efendija ih gleda i gleda... 

Najedanput se užurbaše, potjeraše — a Abdulah-efen- 
dija se začudi. Kao da ih ko potjera — nagrnuše k obali, 
iziđoše iz vode i gačući odgegaše preko trave na testu. S 
njih je još curila voda — a ljepota ih bilo vidjeti, kako se 

s njih sunce odsijeva. Abdulah-efendija sve ih je očima pra- 
tio. Dok one na testu, zaprpaše se u prašinu, da se je oko 
njih i nad njima dim uzvitlao. 

— Zamisli ti! — reče Abdulah-efendija, žaleći, kako se 
do pred čas lijepe guske preobraziše. 

Perje im razmetnuto i zamuljeno, noge zablaćene, — 
prašina se uhvatila uz vodu i pocrnile, kao da su bile 
posred blata. Mučno ih čovjeku pogledati. A kakve bijahu 
u vodi! 

Abdulah-efendiji se napokon dosadi da ih gleda i svrnu 
oči s njih. Nije se mogao sjetiti da ih je mnogo koji su 
kao i one guske; dok šute, onda ih podnosi kao i te pliva- 
čice dok su u vodi — lijepo ih je gledati, i čovjek misli, da 
se pod bijelim omotom na glavi krije biser od mozga... 
Ali dok zinu — onda čovjeku odmah panu na um one guske 
izvan vode... 

SVIJET ZA SEBE 


Kad se je jednoga ljeta vraćao kući, nađe se iznenada 
u rodnom gradu sa svojim starim znancem i drugom iz 
škole Dževadom. Susret je bio prijateljski, usrdan, makar 
da već preko pet godina nije čuo jedan za drugoga. Dok 
su bili u školi drugovali i prijateljivali kao dva rođena 
brata, a kad svršili, onda se rastali: Džemal otišao u bijeli 
svijet na visoke škole, a Dževad ostao na očevu ognjištu 
i bavio se gospodarstvom. 

— Koliko ostaješ ovdje? 

— Dan-dva. 

— Mani! — sparno je ovdje, da Bog sačuva! — Idemo 
meni na selo: sam sam; — tamo je hladovina i lijepo ćemo 
se provesti dan-dva. 

— Pa dobro! 

— Sutra? 


— Sutra! 


I sutradan već rano ujutro sjedili su u kolima Džemal 
i Dževad i jurili niz prostrano polje. Jutro bilo sumorno 
i sparno; po nebu se prevukli tanki, bijeli oblačci, kroz 
koje su prodirale — rek bi — umorno i lijeno prve zrake 
jutarnjeg sunca. 

Dva se druga zavela u razgovore o djetinjstvu, školi 
i prvom mladovanju, te nijesu skoro ni opazili da je već 
prigrijalo. Sunce je dobrahno poodskočilo, po nebu se 
razrijedili ionako tanki oblačići, zavladala vrućina, prava 
ljetna žega, koja je tim nesnosnija postajala što su se oko 
njih i ispred njih natiskivali sve gušći i gušći oblaci pra- 
šine, one sitne lugaste prašine što i za grlo stiska i za oči 

peče. Po znojnim konjima naslagala se silna prašina, a 
jadne životinje nešto od umora, nešto opet od silne žege 
i dosadnih muha čas zastajale, čas opet nogama na stranu 
derale i glavom uzmahivale, da su se kola tresla. Kočijaš se 
potulio i nemilosrdno pucketa po konjima, samo da bi što 
prije umakao nesnosnoj sunčanoj pripeci i zagušljivoj pra- 

— Baš je pripeklo! — reče Džemal iza malo šutnje. 

— Evo sad ćemo svrnuti preko njiva i odmah smo u 
kuli, a tamo je već hlad — nadoveže Dževad pokazujući 
mu suncobranom kulu, koja se iz daleka u razmaku od 
jedan čejrek sahata ukazivala onamo na onom brežuljku 
u kiti zelena stabalja. 

— Hvala Bogu! — odahnu Džemal veselo kad su kola 
stala pred kulu na široku ledinu, na kojoj su se seoska 
djeca igrala klisa. 

— Eto age!... razbježaše se djeca kad opaziše agin- 
ska kola. 

— Mujčine, amo! — raspremaj kulu, loži vatru... kah- 
vu..., vodu, brzo!... — razmahao se Dževad, dok se Dže- 
mal sklonuo pod kulu u hlad, jedva čekajući da Mujčin 
otvori avlijska vrata. 


Kula je bila na pouzdignutom humku, okružena Vviso- 
kim i krošnjastim hrastovima i kitnjastim omorikama, a 
ispod nje pukla široka i prostrana ledina. Odmah iznad 
kule zelena i lijepa uređena bašča, kroz koju protiče bistri 
potočić, slijevajući se niz oni humak dolje na ledinu, odav- 
le preko oranica i livada, da se napokon izgubi u rijeci, 
štono podno sela teče. 

Dalje iznad bašče, pod onim brdeljkom zeleni se gust 
i prostran gaj, koji se prema kuli rastavlja u dva jednaka 
rukava, čineći tako u sredini široku, bujnu prodo. U vrhu 
prodoli a ispod jednog stoljetnog hrasta izvire vrelo, bistro 
i stuđeno, osipljući se kao zrnje biserovo niz onu strmen. 

Inače u tom gajiću lijepo, podina čista i travom obras- 
la, a kad i ponajvećma sunce pripeče, tu je dobar hlad, 
dok je na izvoru pod onim hrastom pravo milinje. Dževad 
bi više puta a i obično odilazio u polje, na njive, a Džemal 
bi sam za rana rosna jutra obigravao kojekuda naokolo, a 
onda se vratio u kulu. Gdješto bi opet oba zajedno zašla 

po cijeli dan po selu daleko, ili se o sunčanoj pripeci izva- 
lili na ćilim u gaju pod brijestove. 

Džemal bi ispod glave podvaljenih ruku buljio u blje- 
štavi dan i pratio sve one razne glasove s kamena, s travke, 
sa svake grane, ili se nadvio nad omašnu knjigu, koju je sa 
sobom donio. 

— Ama šta je ovo Džemal-begu? — znali su se u kme- 
ta često puta upitati, čudeći se što toliko zuri u knjige. 

— Čudno — šta ima od toga? 

— Hm, neka ga, šare dosta, izist ništa! — zavrnula bi 
koja kmetica glavom i primakla se vatri, gdje sigurava 
večeru svome mladomu agi i Džemalu. 

Kad bi se uzeo hvatati mrak, Džemal bi odložio knjigu, 
protegao se, malo zamislio — valjda o onomu Što je čitao 
— — pak se onda oprućio i digao, da ,malo protegne no- 
gama"'. Izišao bi pred obor, ušetao se, ogledavao po onom 
kraju u komu je tek sada zapazio svaku stijenu, svaki ka- 
men, gdje su se mijenjali baščeluci s oranicama. To se sve 
splilo u jednu lijepu, cjelovitu sliku — i otuda bi motrio 
kako se rudi i sjaji večernje nebo, kako se sve više i više 
okolna brda zavijaju u tamno modrilo, kako se onaj pro- 
stor pred njim — i žita i sva zelen gubi sve više i više u 
tamnoj magli, da bi mu i u očima treperilo i drhtalo. A 
odsvuda unaokolo, iz svakoga ugla, svakoga drveta i trav- 
ke i klasa i busena odjekivalo mnoštvo svakojakih, krup- 
nijih i sitnijih glasova, ispresijecanih, sikutljivih, zaoblje- 
nih, razlijegalo se oglasivanje stoke, bronzanje ili hrzaj 
izmorenih konja. Džemal bi pozorno slušao te glasove, kao 
da su mu prijali, kao da ih je razumijevao, udisao izmije- 
šani miris, koji ga je zadahnjivao, napinjao se da čuje 
daleku jeku pjesme — a kad bi pod sobom sasma u blizini 
očuo kmetovu stoku, nadvio bi se malo bolje da gleda gdje 
se jagme koze jedna mimo druge, ovce i krave. 

— Mejruša, jesi li se umorila, a? — upitao bi on čoba- 
nicu, kmetovu kćer, kad bi i ona već posve izbila pred 
obor. 

Mejruša bi samo pognula glavu — valjda se zastidila i 
omahnula šipkom po stoki, da ju tobož potjera. Pri tom bi 
kao u neprilici potegla za okrugu i namještala je — kod 
uha. 

PS NANE i 


— Kako si, Mejruša, a? 

Mejruša hitro baci na nj plašljivi pogled, pa opet 
preda se. 

— Dobro! 


A pri tom bi se u onome sumraku jasno zZzasjalo nje- 
zino oko. Lijepe su joj, crne oči bile ovelike. 

Ni Dževad, ni Džemal nikada nisu htjeli prije večerati 
nego u isto doba kad i u kmetovoj kući. Pozvali bi sebi i 
kmeta Mujčina, i onda bi im još slađa bila ona gusta kuha- 
nija od kukuruzna brašna, polivena kiselinom i mirisnim 
maslom. Po večeri bi izišli pred kulu i sjeli na travu, na 
hladovini — pa udri u razgovor. Još bi se privukao koji 
iz komšiluka, te bi svi slušali što pripovijeda mladi aga, 
što kazuje Džemal. Nu Džemal je najvolio kad bi seljaci 
pripovijedali o svojim stvarima i zgodama koje su doživili. 
Džemal kao da je slutio sve ono što kazuju — ali je ipak 
sve pozorno slušao, pažljivo, gotovo pobožno. Često put bi 
i nehote udario u smijeh, čuvši kako seljak pojima j shva- 
ća pojedine stvari i događaje. 

— Koliko li razlike između nas! Ovo je posebni svijet 
za se — — mi se vidimo i znademo po imenu, al' jedan 
drugoga ne razumijemo! — uskliknuo je Džemal u sebi 
kad je pripovijedao o gradu, gdje da su jedni te isti ljudi 
kao i ovdje na selu — a oni ne mogli vjerovati da su jed- 
naki šeherlijama. 

Džemal se je uvijek rano dizao — al' jednoga jutra bio 
je osobito rano na nogama. Izišao na dvor i hodao se pred 
kulom. Dževad je još slatko hrkao. 

Još nije bio dan lijepo rastjerao mraka — al' je nebo 
bilo vedro, te sve više i više pucalo, svjetlo se danje preli- 
jevalo podnebjem i razganjalo jutarnji polumrak. Iza kule 
upravo zasitnili papci stoke — pa Džemal pođe tamo, 
upravo neproračunano, tek od neke nesvjesne radoznalosti 
— — ta nije mu baš bilo toliko do toga da vidi kako stoka 
izlazi, jer se je dosta nagledao. Nešto ga je povuklo da 
gleda. 

— Uranila, Mejruša! — doviknu on Mejri, koja je po- 
daleko tamo za stokom bila i primicala se goneći ju pred 
sobom. 

Mejruša omahivala i jednom i drugom rukom oko sebe, 
udarala šipkom po uzduhu. Koze kao pomamne oblijeću, 
zatrkuju se oko nje, otaru joj se o košulju od banbazine, 
a šarenu bošču, pak se podbodu naprijed. Mejruša pognu- 
ta glavom — a prekrila ju tankom jemenijom, ispod koje 
je virio crveni fesić, ispod njega opet sjajna ko ugljen 
crna kosa. U ruci je nosila pletivo. Džemal nije bacio oko 
s nje — tako mu je bilo zapelo o nju. A bila je Mejruša 
lijepa i jedra stasa, povisoka i tankovijata. 

— Šta ti je, Mejruša, bona ne bila — javi joj se opet 
Džemal kad je bila gotovo pred njim. 

Mejruša digne glavu i pogleda Džemala — a njemu kao 
da se stuži. Iznenadi ga tužan izraz na njezinom lijepom, 
pravilnom licu, koje je bilo još zanimivije i primamnije 
što je bilo malo opaljeno: dojmi ga se turoban pogled 
njezinih crnih i plametnih očiju, što su se bile gotovo na- 
punile sjajnim suzama. Džemalu ne bijaše milo a ni pravo 
vidjeti tu mladu i lijepu djevojku tako rastuženu. Činilo 
mu se bar da joj se je nešto dogodilo — doma je izružili, 
prekorili, il" joj koje glave iz stoke nestalo, šta li. 

— A, Mejruša, šta ti je? — upita ju upravo nježno 
Džemal, kao da se je jedan dio nepoznate mu Mejrušine 
tuge prelio i na nj, u njegovo srce. Dobro srce ima osjeća- 
ja za svoga bližnjega. 

Mejruša ga na to pogleda s pouzdanjem i nekom nije- 


mom hvalom — a u očima joj se mutile suze. Zbilja je 
bila lijepa — osobito u ovaj čas! 

— Kaži mi, vjere ti — šta ti je? — napane Džemal 
jače na nju, donekle i zapovijedajućim glasom. 

— Srednji mi brat — znaš ga, Ale — ništa što je živ! 

— Šta, boluje? — začudi se netko iza Džemala. Dže- 


mal se okrene. Dževad se bio digao i prispio na Mejrušin 
odgovor. I on se je sam začudio, jer evo koliko je na selu, 
još mu niko ne kaza da Ale boluje. 

— Ljuto — tko zna — mogao bi Bog dati da ga još 
večeras zatečem. Na umoru je! — laganije izusti Mejruša, 
okrenu glavom te jemenijom kradomice otare OČI. 

Pa onda podiže ruke, zamahnu šipkom i bijesno potje- 
ra stoku pred sobom. 

I letilo stado, a za njim Mejruša što je brže mogla, dok 
sama ne zamače. 

Još se samo iz daleka čulo gdje viče: 

— Ks, ks! vuk te izio! 

Džemal popostade malo tu, pa onda pođe da vidi koga 
= i upita kako je bolesniku. Upravo Mujčin izlazio iz 

e. 

— Zar ti je Ale bolestan? 

— A što nam ne kaza? — iz daljega priupita i Dževad. 

— A što bih... — slegnu Mujčin ramenima. 

— Kako mu je? 

— Eh, dat će Bog i bolje... Onako — leži. 

— Meni Mejruša veli da je posve rđavo. 

— Neće biti — ta znaš kakve su žene. One vazda vele 
da je gore nego što jest. Jutros mu je malo lakše — a 
dat će Bog!... 

I Mujčin je brzo otišao za poslom. Kod kuće samo Os- 
tala Mujčinova žena Saja i dvoje sitne djece. Najstariji 
sin — bez ruke — otišao nekud po poslu u grad; oni ga 
poslali i tako se preko dana sve razbjeglo kao obično. 
Ono su jutro i Džemal i Dževad i deset puta upitali Saju 
kako joj je sinu, a ona odgovarala smeteno i jadno. Ni- 
jednom se nije dalo daleko od kule. 

Po podne se Džemal i Dževad izvalili pod brijestom. 

Dževad stisnuo oči, a Džemal čitao, kad ih mešto pre- 
nu. Mujinica izišla na vrelo da zahvaća vodu. Džemal po- 
diže glavu da ju bolje vidi. 

— Šta — zar je Ali gore? — upita ju on kad vidje 
kako su joj oči od suza nabrekle. 

— A ništa već što diše! Već evo ću da ga malo Za- 
mamim vodom. Starijega mi sina još nema iz grada — 
a poslali smo ga da bolesniku donese kakva lijeka! 

Džemal je htio upitati kakva to lijeka, al' se nije od- 
važio, misleći da bi mogao dugim zapitkivanjem i odviše 
mater rastužiti. 

Sutri dan ju opet Džemal pitao za Alino zdravlje. 

— A nikako! — slegnu žena ramenima. Vratio mi se 
sin iz grada. Kupio uz put pirinča i šećera za bolesnika... 
Dat će dobri Bog... 

I tako to trajalo još nekoliko dana. 

Jedno popodne — upravo u petak — začuje Džemal 
iz kuće jecanje. Jecanje je bilo potiho — al' ga se ljuto 
kosnulo. Skoči da i sam zaviri u kuću. 

Prije u nju nije ni zavirivao. Iznutra mračna i zadim- 
ljena — jedva što vidiš. Pod je gola zemlja, a puna jamica. 
Dalje ništa nije vidio. Ulazeć odmah mu s lijeve strane na 
otvorena i crna vratašca pade u oči slabo svjetlo. Malo 
zastane — i pođe unutra. Uzahan to odjelak kuće, isto 
mračan, crn i trošan i gol, kao i onaj prednji dio. U prvi 
mah nije ništa opazio, doli nešto slabe vatre na ognjištu. 
Kad se malo razabra i kad mu se oko priviklo na taj su- 
mrak, lagano se kao i prestravljeno privuče na tanki zid 
— čatmu — opleten i zamazan ilovačom, koja se ni ne 
poznaje. Ondje pred njim razasuto nešto slame, po slami 
hasura, a na njoj ukočen gotovo bolesnik — miran, nepo- 
mičan, žut kao što je žuta ona čađa što se nad njim po 
ljesi uhvatila. Samo što očima prevrće te katkad prigu- 
šeno odahne. Preko njega prevukli pokrivku, rutavu i izde- 
ranu, crnu; sjaja i danjega svjetla nije toliko dopiralo da 
bi mogao vidjeti i uzglavlje. Al! i to se nekako jadno i si- 
rotno činilo. Džemal se ustobočio uz čatmu, a Dževad se 
raširio rukama na vratima. 

— Sine moj, Ale! Pogledaj — vidi — evo došao ti je 
naš mladi aga da vidi kako si! — javi se mekim, tresućim 
glasom Mujinica bolesniku. 

A Ale ne okrenu glave, već samo osvrnu pogled koliko 
je mogao. A onaj pogled — kakav je bio! Džemal se je vas 
otresao, kao što je u sebi drhtao gledajući one žive kosti 
u onom siromaštvu. 

Nije mogao više izdržati. Htio je i sam da barem nešto 
bolesnika upita — al' mu riječ zape, poposta — pa se ok- 
rene na vrata. Pognu glavu. 

Za njim pođe i Mujinica da ga isprati. 

Zaustavi ga na pragu. 

— Šta ću, Bog ti dao? — pogleda ga ona i očajno i 
bolno i s nadom i s pouzdanjem. 

Bila je neka sila u tom pogledu. 

Džemal nije znao naći odgovora. - 

— Tužna ja! A sve sam mu radila — i sutliju mu 
varila, i šećera i trava — — i eto! Da mi je — plisto — još 

Iimuna, ne bi li mu to pomoglo? Al' gdje ćeš — nije mi 
prije palo na pamet! 

Džemal zapeo očima u krošnje brijestova. 

— Pa sam mu i zagasivala, šta ću, i to more pomoći... 


— Veliš limuna? — priupita iznenada Dževad. — Čini 
mi se da ja imam, stani... Al' zašto mi niste prije rekli 
da boluje? 


Ni ne čekajući odgovora uleti u kulu. 

Malo zatim iznese dva limuna. 

Mujinica mu nije mogla riječima zahvaliti, a i Dževađdu 
je to valjda milo bilo — — jer gledajući ju onako od 
brige oslabljenu, krvavih, zaplakanih očiju — zar da još 
sluša plačan glas? 

Onako nijemo često put je ugodnije i slađe. 

Tu večer nije Mujčin s njima večerao. 

Jutrom rano Džemal izišao u šetnju, a Dževad izjahao. 
Zvao je i Džemala, al' on nije htio. Navečer nikoga nisu 
tražili iz kmetove kuće, već sam Mujčin dođe k njima. 

— Šta je, Mujčine? 

Mujčin je upravo dlanom otrao jedno oko. 


— Kako je? 
— Pred ahšam je umro! — odgovori Mujčin, pa malo 
ušuti. — Šteta za kuću — nastavi opet — navršio devet- 


naestu, a bio dobar radnik i u polju i gdje hoćeš! Eh, vo- 
lja Božja, Bog dao, Bog uzeo! — uzdahnu Mujčin. 

Cijelu večer, cijelu noć Džemal se nije mogao smiriti. 
Uznemiren prevraća se s jedne strane na drugu. Tek neg- 
dje pred zoru prevari ga malo san i otpočinu. 

Rosno i svježe jutro probijalo na mali otvoreni pro- 
zor, pred kojim se je razgranala visoka murva. Tek se 
vedro nebo s prikrajka počelo ruditi, gdje se je rastanjio 
gotovo prozirni veo svijetloga, dugoga oblačka. Okolica se 
budila i oživljavala, a on još ležao izvaljen, rukama pod 
glavom. Već kad se istom prosuše prvi sunčani traci, us- 
tade, i kao bježeći iziđe iz kuće, pa stade daleko tamo kod 
obora. Lijepo jutro; osvanuo lijep dan, ugodan i mio. Pod 
prvim tracima još blagoga sunca odsijeva rosa kao alemovi 
po lišću i travi; s neba se uzeo i zadnji oblačić, a uzduh 
bio svijež i mirisan. U prvi mah se začudi kako svijet ne 
iđe poslu — al' se tek sjeti da je Aliđun, neradni dan. 

Širilo mu se srce od te krasote — pa kao da je cijelu 
noć prespavao, lako podskoči i uspe se malo više gori uz 
brdo, nad drijenove, da se još više nauživa. 

Kroj jutarnje glasove i šum dopre mu do ušiju glas- 
niji razgovor iz kmetove kuće, a uz glasove kao da je čuo 
i prigušeno jecanje. 

Znao je i pogodio što je moglo biti... 

On nije htio, ne imajući odvažnosti, il' nije mogao valj- 
da zanesen krasnim jutrom — — on nije htio pomisliti 
kako ovaj čas mora biti u Mujčinovoj kući, pak se okrenu 
da se bolje ogledava oko sebe. Al' loveći očima oko sebe 
naokolo — pogleda i pod obor. Kao da ga nešto strese. 
Četiri čovjeka nose među sobom omotana mrtvaca na no- 
silima, stavili dva kolca, koja su odozdol poduhvaćena das- 
kom, pak svak drži za jedan držak, i gazaju opancima po 
rosnoj travi, po kojoj se je prelijevalo jutarnje sunce, pro- 
sipljući se po njima i po mrtvacu. 

Uperili da ga nose pred džamiju — podaleko tamo. 

A bilo je lijepo, krasno jutro, sve kanda je pjevalo i 
kliktalo od milinja. 

— Ovako naši ljudi umiru! — sumrtvo ispade Džemalu 
na usta i ostade tu na mjestu ni ne mičući se. 

Džemal nije mogao tu više ostati. Nagovorio Dževada 
— i treći dan pođoše u grad. Lijepo se oprostili s Mujom 
i njegovom ženom. 

— Na, Mejruša! — navečer uoči polaska pokuči Dževad 
svoj safun Mejruši da bude njoj. 

Mejruši se nasmiješi lice, a od uzbuđenosti i vesela 
iznenađenja tako se strese da joj niz ramena padoše dva 
kraja jemenije. Primi safun i stidnim se pogledom zahvali 
mladome agi. 

— Kako je naš aga dobar! — reče kmetica i ponosnim 
i zahvalnim glasom. 

— Čudno! — mislio je sutridan Džemal u sebi, putu- 
jući u grad. — Kako brzo prežališe ono što im smrt ugrabi. 
Čuno. 

I padne mu na um kako mu je Dževad pričao da im 
je pred nekoliko nestalo jedne koze, pa kako su je posvuda 
tražili i za njom žalili punih osam dana. 

A u Mujčinovoj kući ostao život kako je bio i davno, 
davno prije: trud i rad... 

— Kamen, — Novi herc. Bosiljak, 2/4889, "£; I. PM Sen 

— Napitnica. — Novi herceg. bosiljak, 2/1885,. 7. I. Miličević. 
— Sunce. — Novi hercegovački bosiljak, 2/1885, 7. I. Miličević. 

— U smrt don Mihovila Pavlinovića, koji je ispustio svoj veliki 
duh, 18. svibnja 1887. — Glas Hercegovca, 4/1887, 21. I. M. 
Autor vjerovatno I. Miličević. 

— Kradljivac i Ana. — Hrvatska (Zadar), 6/1889, 11/12, Ivan 
Miličević. 

— Dru. Anti Starčeviću. — Hrvatska (Sušak—Zagreb), 6/1891, 
133. Aziz Hercegovac. 

— Fatimi. — Hrvatska (Sušak—Zagreb), 6/1891, 295, Pr., 3. Aziz 
Hercegovac. 

— Pred po noći. — Hrvatska (Sušak—Zagreb), 8/1893, 231, = 
Aziz Hercegovac. 

— Dar sultanu. — Prosvjeta (Zagreb), 1/1893, 1, 17—19. Aziz 
akni traje 

— Blago zori... — Prosvjeta (Zagreb), 1/1893, 7, 152. Aziz Her- 
cegovac. 

— Na hrvatskom moru. — Prosvjeta (Zagreb), 1/1893, 9, 202—203. 
Aziz Hercegovac. 

— Šta je tebi željo moja? — Prosvjeta (Zagreb) 2/1894, 4, 100. 
Aziz Hercegovac. 

— Mani me se... — Prosvjeta (Zagreb), 2/1894, 7, 203. Ibn Mo- 
stari. 

— Cvietak s groba moga. — Vienac, 26/1894, 5, 72—73. Ibn 
Mostari. 

— Moja uspomena. — Vienac, 26/1894, 14, 224. Ibni Mostari. 

— Leptir veliš da sam. — Bog i Hrvati, 2/1895, 86. Ibni Mo- 
stari. 

— Patnici. — Nada (Sarajevo) 1/1895, 10, 183, Ibni Mostari. 

— U spomen gospođici S. T. — Vienac, 28/1896, 14, 215. Ibni 
Mostari. 

— Tvoje srce (U spomen gospođici Lj. Š.), — Vienac, 28/1896, 
16, 243. Ibni Mostari. 

— U čem je život. — Nada (Sarajevo), 3/ 1897, 4, 64— 66, Ibni 
Mostari. 


— Iz niza ,Na samrti života". — Nada (Sarajevo), 6/1900, 24, 
371—372. I. A. M. — Osvit, 3/1900, 99, 9—10. 


Proza (I. Milićević) 


— Otmica. Pripoviest iz sadašnje dobi. Napisao—. Glas Herce- 
govca, 3/1886, br. 7—11. 

— Izselio se. Sličica iz Bosne, Napisao Aziz Hercegovac. — Dom 
i sviet, 5/1892, 23, 3671—369; 24, 382—384. 

= Mnogopoštovani. 'Moment-fotografija iz zabačenog albuma. Iz- 
nio ju —. — Prosvjeta, 1/1893, 1, 19—20; 2, 45—47. 

— Dervišaga Halačević. Crtica po istini. Napisao Ibni Mostari. 
Dom i sviet, 7/1894, 11, 194—196. 

— Stambulski gost. -— Bog i Hrvati, 2/1895, 84—85, Ibni Mostari. 

— U vinogradu. Izvorna Wak) —_— 'Napisao ju Ibni Mostari. — 
Hrvatsko pravo, 1895, 2. 

— Lejlei-kadar. — Nada {/1895; 7, 135—137. Ibni Mostari. 

— Naš pop Periša. Iz života zaboravljenoga čovjeka. — Mearif 
(kalendar). 1313 (1895—96), 33—37. 

NAPOMENE PRIREĐIVAČA 


Književni tandem — Osman Nuri Hadžić i Ivan A(ziz) Mi- 
lićević — Osman-Aziz, tako rijedak u našoj i rijedak u evropskoj 
književnosti, predstavljen je ovim izborom u onoj mjeri koja je, 
danas, izgledala književno opravdana. Knjiga I sadrži, pored 
Hadžićevog samostalnog djela Ago Šarić (Zagreb, 1894) i roman 
Bez nade (Zagreb, 1895) Osman-Aziza, što je — zapravo — prvi 
bosanskohercegovački roman. Time je naš književnohistorijski 
dug ispunjen u okviru ove edicije, mada sa znatnim zakašnje- 
njem. I pripovijest Ago Šarić i roman Bez nađe objavljeni su 
prema prvim (i jedinim) izdanjima (Lav Hartman i Matice hrvat- 
ske), samo su prilagođeni današnjem pravopisu. SL 

U Knjizi IT ovih izabranih djela objavljene su pripovijetke, 
također prema prvim (i jedinim) izdanjima, i crtice S puta i 
teste objavljene u raznim časopisima u vremenu od 1894. do 
1908/09. (v. Bibliografiju, str. 234). Uvrštene pripovijetke su dije- 
lom iz zbirke Na pragu novoga doba (Zagreb, 1896), Pripovijesti 
iz bosanskoga života (Zagreb, 1898) i pripovijetke iz časopisa 
(objavljene u vremenu od 1894. do 1908/09). 

U ovako zamišljenim i obimom ograničenim Izabranim dje- 
lima nije bilo mogućno uvrstiti neka djela Osman-Aziza (npr. 
roman Bez svrhe) i brojna pojedinačna djela Osmana Nuri 
Hadžića i Ivana A. Milićevića. Poslije ovoga izbora bilo bi kori- 
sno posebno tretirati prozu i poeziju Ivana A. Milićevića i djela 
O. N. Hadžića koja nisu književna. 

Što se tiče jezika u uvrštenim prozama Osmana Nuri Ha- 
džića i Osman-Aziza valja imati u vidu mjesto i vrijeme prvih 
objavljivanja. Njihova djela štampana u nakladi Knjižare Lav 
Hartman, Matici hrvatskoj i časopisima u Zagrebu nesumnjivo 
su pretrpjela jezička prilagođavanja tadašnjim književnojezičkim 
normama i u pravopisu i u leksici. U kojoj mjeri je to rađeno 
sa znanjem autora nije mogućno utvrditi. I u ovom izdanju je 
sve tako ostavljeno osim pravopisa. Međutim, pripovijetke štam- 
pane u Sarajevu (npr. u Nadi i Beharu) bliže su stvarnom jeziku 
i jezičkoj praksi Osmana Nuri Hadžića i Ivana A. Milićevića, pa 
se to može smatrati obrascem njihovog izvornog jezika. Dajući 

naporedo nekoliko vidova jezičke prakse, prema djelima objav- 
skije u Zagrebu i prema djelima objavljenim u Sarajevu, želimo 
anašnjem čitaocu pokazati šta je bilo autorsko, a šta lektorsko: 


ko — tko 

takvi — takovi 

tačka — točka 
sedmerica — sedmorica 
kahva — kavana (i kahvana) 
bašča — bašta 

lice — lišce 

no — nu 

lahko — lako 

sahat — sat 

Kur'an — kuran 

Allah — Alah 

vallahi — valahi 
munara — minaret 
čejrek — čerek. 


Izbačena su tumačenja turcizama (u zagradama) u djelima 


štampanim u Zagrebu. 


Rječnik turcizama nije dat, računajući s tim da današnji 


čitalac naše literature ne može bez pomoći Škaljićevog rječnika 
Turcizmi u srpskohrvatskom jeziku, Sarajevo, 1965. 


244 


. A. I. 


SADRŽAJ 


Pogibija i osveta Smail-age Čengića — — — — — — 7 
Na Neretvi — — — — — em 20 
Tko pod bratom jamu kopa, sam će u nju upasti — — 89 
Među dva svijta — — — — — — — — 101 
S puta i teste 

Drž'te ga tamo, ne pušćite amo! — — — — — — 141 
Pravedan sudu — — — — mm mm — 148 
Nakon tri godin. — — — — — — 153 
Jednaki nazori — — — — — — — — ee 159 
Zločini —m — — —— mm ——— me 168 
Bolesnici — — — — — — mm mm — 173 
čališni ljudi — — — — — — — — — — — 187 
Dindaš i dindaši — — — — — mm me ee 191 
čekaonica četvrtoga razreda —m — — — — 207 
Najmudriji ljudi na svijetu — — — — — — — 211 
U vinogradu — — — — — mm mm — 214 
Mali i veliki — — — — — — ee 218 
Guske izvan vode — — — — — mm 221 
Svijet za ssbe.? — — — — — — — — 224 
Bibliografija i literatura — — — — — — — — 234 
Napomena priređivila — — — — — — — — 243 

Tehnički urednik: 
Hilmo Hadžić 


Korektor: 
Natalija Kulić 

Idriz Fazlić 


Štampa: 
RO štamparija +Budućnosta, Novi Sad, 
Šumadijska 12 
Štampano u 1.000 primjeraka, 1980. 

